
Lilja Sigurðardóttir s-a născut în Islanda, la 
Akranes, în 1972, şi a crescut în Mexic, Suedia, 
Spania şi Islanda. Operele de dramaturgie ale Liljei 
au fost răsplătite cu premii, dar a scris până acum şi 
şapte romane polițiste. 

Latul, primul dintr-o serie nouă, a devenit 
bestseller internaţional, iar drepturile de ecranizare 
au fost cumpărate de Palomar Pictures din 
California. 

În 2019, Lilja a primit „Drop of Blood”, premiul 
islandez pentru literatură polițistă, pentru romanul 
Betrayal (Svik). 


NOIEMBRIE - DECEMBRIE 2010 


1. 


În paharul de carton nu mai rămăsese pic de cafea. 
Sonja stătea nemişcată lângă masa rotundă şi se prefăcea 
că soarbe prin orificiul din capacul de plastic, 
supraveghind rândul format la ghişeul pentru check-in al 
zborului către Islanda. Aeroportul Kâstrup era liniştit la o 
asemenea oră târzie, când doar câteva linii aeriene mai 
aveau programate zboruri. Pe masa din fața ei se afla 
broşura valizei Samsonite, pe care o mai răsfoia din când 
în când, deşi nu mai era nevoie. O ştia pe dinafară şi-şi 
aducea perfect aminte ce poze încercuise ultima oară când 
se aflase în acest aeroport. 

Mai avea două ore până la plecare, dar Sonja se 
pregătise deja mental să-şi amâne zborul şi să folosească 
locul pe care şi-l rezervase la cursa de a doua zi dimineață. 
Acesta era planul B. Întotdeauna trebuie să ai la dispoziţie 
un plan de rezervă. Indiferent că avea să zboare în această 
noapte sau a doua zi dimineaţă, toate pregătirile de până 
atunci rămâneau neschimbate. De prea multe ori se văzuse 
nevoită să modifice data plecării, sau să aleagă o altă rută 
atunci când lucrurile nu funcționau aşa cum trebuie sau 
instinctul îi spunea că era ceva în neregulă. În partea 
cealaltă n-o aştepta nimeni, aşa că se obişnuise deja să se 
cazeze la hoteluri din preajma aeroporturilor. 

În timp ce Sonja se consola cu gândul că va apela la 
Planul B, o văzu pe femeie intrând în clădirea terminalului. 
Mergea repede, însă încetini ritmul când observă lungimea 
cozii de la check-in. Sonja aproape simţi că aceasta îi aude 
propriul oftat de uşurare. Era o femeie înaltă, cu păr 
blond-cenuşiu tipic islandez, şi, în timp ce Sonja se aşeză şi 
ea la rând, în spatele femeii, simţi un junghi de vinovăţie în 
măruntaie gândindu-se la ce avea în plan pentru ea. 
Această femeie complet străină nu-i făcuse în viaţa ei 
vreun rău, iar în alte împrejurări Sonja ar fi petrecut cu 
mare bucurie o oră alături de ea în aeroport, stând pur şi 
simplu de vorbă. Dar nu era momentul pentru regrete. 

Femeia se potrivea la fix cu planul ei. Şi ce-o făcea atât de 
potrivită era tocmai valiza argintie Samsonite, precum şi 
faptul că pe un umăr purta o mică geantă, ceea ce însemna 
că o va prezenta la ghişeu ca bagaj de mână. Marele 
avantaj era că islandezii ţin întotdeauna cont de tendinţele 
modei, chiar şi când vine vorba de valize. 

Rândul mai înaintă câţiva centimetri şi Sonja o privi pe 
femeie în timp ce în boxele din aeroport era difuzat un 
anunţ prin care erau înştiinţaţi că bagajele nu trebuie 
lăsate nesupravegheate. Femeia părea cu gândurile în altă 
parte, căci ori nu auzise anunţul, ori nu se gândise că e 
valabil şi pentru ea. Nici măcar nu privi în jur, ca să-şi 
verifice valiza, aşa cum procedaseră majoritatea celor care 
stăteau la rând, ca urmare a anunţului ce răsunase din 
boxe. La fel de bine putea să fie şi nepăsătoare din fire, 
lucru care cu-atât mai mult avea darul de a-i uşura munca 
Sonjei. 

Zâmbi când o familie se aşeză la rând în spatele ei. Avea 
să fie prea uşor. 

— Luaţi-o înainte, dacă doriţi, le propuse ea. 

— Sunteţi sigură? o întrebă bărbatul, care deja împingea 
înainte un cărucior în care se afla un copil. 

— Oamenii cu copii ar trebuie să aibă întotdeauna 
prioritate, rosti Sonja amabilă. Câţi ani au? 

— Doi şi şapte ani, răspunde bărbatul, iar răspunsul îi fu 
însoţit de zâmbetul plin de mândrie pe care taţii îl afişează 
întotdeauna când cineva aduce vorba despre copiii lor. 

Sonja încercase de multe ori să analizeze acest tip de 
zâmbet şi de fiecare dată ajunsese la concluzia că 
ingredientul principal era mândria. Se întrebă dacă Adam 
încă mai zâmbea la fel când vorbea despre Tómas, însă 
trecuseră deja doi ani de când avusese ocazia să-l mai vadă 
pe Adam şi altfel decât printr-o pură întâmplare. În ultimul 
timp, toate discuţiile lor aveau loc prin intermediul unor 
scurte mesaje cu privire la când anume trebuia luat Tómas 
şi când să fie adus înapoi. 

Privi cum familia îşi muta bagajele şi copiii în faţă, odată 
cu înaintarea şirului de persoane ce aşteptau la rând, 

părându-i-se, totodată, că trecuseră zeci de ani de când ea 
şi Adam călătoriseră în străinătate cu Tómas mic copil, 
cărând după ei o groază de bagaje şi fiind permanent 
concentrați să găsească o încăpere unde să schimbe 
copilul şi să nu cadă victime hoţilor de buzunare. Pe 
vremea aceea erau mult prea stresaţi de chestiuni lipsite 
de importanţă, fără să aibă habar ce preţioase erau acele 
clipe şi că, de fapt, n-aveau de ce să-şi facă griji. Chestii 
meschine şi neimportante, cărora le îngăduiseră să se 
interpună între ei şi care acum păreau mărunte, chiar 
banale, după ce Sonja se lăsase prinsă în laţ. 

Se cutremură când îşi dădu seama că regretele 
trecutului puteau să fie în continuare atât de dureroase. 
De multe ori, atunci când vedea copii, se lăsa târâtă într-un 
vârtej de gânduri de acest fel. Băiatul mai mare avea şapte 
ani, însă părea cam de statura lui Tómas, sau cel puţin aşa 
cum era el când îl văzuse ea ultima oară. Pesemne că de- 
atunci mai crescuse niţel. Părea să crească lună de lună 
câţiva centimetri. 

Blonda cu valiza Samsonite ajunsese în faţa ghişeului 
pentru check-in şi familia îi oferi Sonjei prilejul să vadă 
clar că valiza femeii trecuse de control şi începu să 
alunece pe banda rulantă fără niciun obstacol. Curând, îi 
veni şi Sonjei rândul să ajungă la ghişeu, lucru care avu 
darul să-i accelereze bătăile inimii. La început, după ce 
fusese prinsă în laţ, se simţea vinovată pentru plăcerea pe 
care i-o provoca ritmul nebunesc al bătăilor inimii, 
tensiunea şi senzaţia de împlinire de după, însă acum ştia 
că n-are cum să-şi facă treaba decât urcându-se pe valul 
emoţiilor şi învățând să-şi strunească descărcarea de 
adrenalină şi s-o folosească pentru a-şi îndeplini scopul. 
Cei care nu suportau presiunea erau cei care tremurau şi 
cărora ochii le fugeau în toate părţile, iar asta făcea să fie 
prinşi. Cei care rezistau mult în branşă erau cei ca Sonja: 
inşi tăcuţi, cu aspect de cetăţeni din clasa de mijloc şi 
extrem de rezistenți în condiţii de stres intens. Nu strica să 
fie şi inteligenţi şi precauţi. Cei precauţi îşi primeau 
răsplata. 

— N-aveţi bagaj? întrebă funcţionarul de la check-in, iar 
Sonja clătină din cap şi surâse. 

Îi întinse apoi paşaportul şi, după ce-l primi înapoi, 
alături de tichetul de îmbarcare, aproape că-şi simţi bătăile 
inimii răpăindu-i precum o tobă în urechi. 


2. 


Tómas împături două tricouri şi le aşeză în bagaj. Apoi 
se hotărî să ia cu el şi pulovărul portocaliu dăruit de mama 
sa. Tatăl lui fusese de părere că e o culoare de fete, însă 
Tomas şi mama lui nu fuseseră de acord, din moment ce 
ştiau amândoi că e culoarea cu care joacă de fiecare dată 
echipa naţională de fotbal a Olandei. Tatăl său nu ştia 
nimic despre fotbal. Pe el nu-l interesa decât golful iar 
Tómas chiar simţise o uşurare din pricina asta, deoarece, 
după ce mama sa se mutase la Reykjavik, tatăl său asistase 
la câteva antrenamente în care rămăsese lipit de tuşă 
ţipând instrucţiuni ridicole cum că ar trebui să-l atace pe 
fundaşul advers, să nu mai lovească mingea precum un 
paralitic şi să nu mai alerge ca o bătrânică. Tomas prefera 
să meargă de unul singur şi, uneori, când avea loc câte un 
turneu, îşi putea zări mama printre spectatori, făcându-i cu 
mâna sau  ridicându-şi degetul mare, în semn de 
încurajare. Ghicea, după surâsul ei, că e mândră de el şi că 
îi face mare plăcere să-l vadă alergând pe terenul de 
fotbal, chiar dacă nu înscria niciodată goluri. Spera ca, 
într-o bună, zi tata s-o lase pe mama să vină cu el la 
turneele de fotbal, aşa încât să nu mai fie nevoită să se 
strecoare pe ascuns şi să-l privească de la distanţă. Să 
poată veni şi ea alături de celelalte mame, cu o gustare 
într-o caserolă, apoi să-l ia în braţe la pauză. 

Tómas îşi luă setul de Yahtzee! şi-l puse în geantă. Luna 
trecută, îşi întrebase mama dacă vrea să se joace cu el, dar 
ea îi spusese că, din păcate, nu avea un set Yahtzee. Acum, 
el avea de gând să îndrepte acest lucru şi să i-l lase ei pe 


1 Joc cu zaruri inventat la începutul anilor patruzeci de americanul 
Milton Bradley. 

acesta. Acasă, la tatăl său, oricum nu se juca nimeni cu 
zarurile. 

— Încă n-ai terminat de împachetat? 

În tonul tatălui său se simţea aceeaşi iritare care apărea 
ori de câte ori venea vorba de mama lui sau de 
weekendurile petrecute cu ea. 

— Voiam să mă pregătesc cum trebuie, răspunse Tomas 
închizându-şi valiza, astfel încât tatăl său să nu vadă setul 
Yahtzee sau puloverul portocaliu. 

Ori de câte ori tatăl său se arăta interesat de conţinutul 
valizei, apărea o problemă. Aşa că Tomas ajunsese la 
concluzia că îi era mult mai uşor să-şi facă bagajul din timp 
astfel încât, atunci când sosea mama lui să-l ia, lui să nu-i 
mai rămână decât să-i dea un pupic scurt tatălui, să spună 
că e gata şi să dea fuga la maşină. 


3. 


La controlul de securitate, Sonja îşi scoase cureaua şi o 
strânse colac în tavă, alături de palton şi de pantofi. 
Catarama curelei era singura piesă de metal din toată 
îmbrăcămintea ei. Deja îşi scosese cerceii şi inelele, pe 
care le vârâse în buzunarul paltonului. Ştia că nu-i nevoie 
de acest lucru, însă dorea să elimine orice fel de risc de 
verificare corporală, chiar dacă pachetul era prins bine 
între picioare şi membrii echipei de securitate nu mergeau 
niciodată atât de departe încât să o pipăie în zona 
vintrelor. Prevederea era întotdeauna răsplătită, deci nu 
strica niciodată să fie sută la sută sigură. Îşi ţinu respiraţia 
când trecu prin detectorul de metale, chiar dacă ştia că 
acesta nu va ţiui când va trece prin el. li adresă un zâmbet 
scurt tipului de la securitate şi-şi luă geanta de pe banda 
rulantă. Nimic suspect aici, doar paşaportul, biletul de 
îmbarcare, balsamul de buze, un tub de pudră, un 
pieptene, un pachet de gume de mestecat desfăcut, o carte 
paperback cu colţurile îndoite şi coperta încreţită şi 
broşura de la Samsonite. 

Sonja privi cum familia din faţa ei dispare în sala de 

plecări şi se grăbi în direcţia opusă, către magazinul de 
genţi. Şirul de magazine era lipsit de agitaţie şi, o clipă, se 
simţi cuprinsă de panică atunci când văzu că majoritatea 
erau închise. Magazinele din aeroport deschideau la ore 
ciudate, depinzând de numărul de călători. Însă acum 
pusese în mişcare Planul A şi nu mai era cale de 
întoarcere. Totul trebuia să decurgă conform planului. 
Merse pe cât de repede îi permitea pachetul prins între 
picioare, scoțând un oftat adânc de uşurare şi simțindu-se 
învăluită cu totul de senzaţia de destindere ce semăna 
aproape cu un drog când văzu că magazinul de genţi de 
voiaj era deschis. Îi spuse „bună seara” vânzătoarei şi 
aruncă o privire iute peste rafturi. Acolo, într-un colţ al 
raftului de jos, se afla valiza Samsonite din titan, pentru 
cală. Sonja o luă de pe raft şi clătină din cap când 
vânzătoarea îi aduse la cunoştinţă că tocmai ce sosise un 
model mai nou, la un preţ mai avantajos. Valiza asta era 
perfectă pentru ea. 

Sonja luă cu ea valiza în toaleta femeilor şi se încuie în 
cabina încăpătoare, rezervată mamelor cu bebeluşi. O 
deschise, dezlipi eticheta cu preţul şi-şi vâri geanta în 
valiză, alături de toate celelalte obiecte pe care le avea 
asupra ei, mai puţin paşaportul, tichetul de îmbarcare, 
cartea şi poşeta. Asta însemna că în valiză nu era nimic 
care să o poată lega de ea. Îşi trase în jos fusta extrem de 
mulată, apoi îşi rulă dresurile şi lenjeria de dedesubt 
pentru a recupera pachetul prins între picioare. Era 
îmbibat de transpiraţie, aşa că îl şterse bine cu un şerveţel, 
înainte de a-l vâri în buzunarul cu fermoar de pe partea 
laterală a valizei. Acum nu mai era nevoie decât să o umple 
cu chestii inutile. 

leşi din toaletă şi se îndreptă din nou spre magazine, 
privind în jur în căutare de obiecte voluminoase ca să 
umple valiza şi, ca de fiecare dată, gândul îi zbură la 
Tomas. Pentru islandezi, Danemarca e legată întotdeauna 
de Crăciun, probabil pentru că majoritatea tradiţiilor 
fuseseră importate de acolo, însă, cum ea nu intrase încă 
în atmosfera de sărbători, trecu pe lângă vitrinele cu 

decoraţiuni şi cadouri de sezon. În schimb, îi cumpără lui 
Tomas un ursuleţ de pluş imprimat cu steagul Danemarcei, 
o cutie mare de tablă plină cu biscuiţi, împodobită cu 
portretul familiei regale daneze, şi o imensă pungă cu 
ciocolăţele, pe care le putea păstra pentru ziua lui. La 
casă, mai adăugă un tricou cu dungi şi câteva reviste cu 
abtibilduri cu fotbalişti, care ştia sigur că o să-i placă. Apoi 
se aşeză pe o bancă şi, când termină de împachetat totul, 
valiza era plină ochi. Sonja se ridică în picioare şi începu 
să tragă valiza pe rotile în spatele ei, îndreptându-se către 
magazinul cu parfumuri, dat fiind că era de la sine înţeles 
că o femeie care trece prin aeroport trebuie neapărat să se 
răsfeţe măcar cu o pungă plină cu cosmetice. 

Momentul favorit al Sonjei din aceste călătorii era atunci 
când motoarele aeronavei urlau la intensitate maximă, 
înainte să-şi ia zborul. Poate că la mijloc era enorma 
putere a motoarelor care o împingea în scaun, făcând-o să 
se simtă neputincioasă, sau conştientizarea faptului că 
izbutise să treacă fără probleme prin încă un aeroport. În 
faţă o aştepta o călătorie relaxantă, prin aerul aflat în 
afara oricărei jurisdicții. Îşi azvârli o gumă în gură şi puse 
cartea în buzunarul din spatele scaunului din faţa ei, 
înainte de-a începe să studieze opţiunile de pe ecran, ca să 
vadă dacă zborurile europene le puneau pasagerilor noi 
filme la dispoziţie. Oferta era schimbată o singură dată pe 
lună şi se convinse că, dat fiind că ea zbura de două ori pe 
lună, deja le văzuse pe toate. De data asta avea să 
citească. In avion era linişte, căci stewardesele încă nu 
începuseră să umble încolo şi încoace pe coridorul lung cu 
mâncăruri şi băuturi, iar Sonja se aplecă între şirurile de 
scaune, ca să vadă câte mâini strângeau cu putere 
mânerele scaunelor. I se părea ciudat că, la un moment 
dat, se temuse şi ea să zboare cu avionul. Dar asta se 
întâmpla înainte să înceapă toată nebunia. 


4. 


Bragi îşi strânse bine nodul de la cravată şi-şi trecu 

pieptenul prin părul cenuşiu ca stânca. De fiecare dată 
când ajungea la serviciu se simţea complet liniştit, de 
parcă o greutate enormă i s-ar fi ridicat brusc de pe 
conştiinţă. Nu-i putea înţelege pe oamenii care şovăiau să 
plece spre serviciile lor şi nerăbdarea cu care agenţii 
vamali mai tineri îşi aşteptau liberele era o sursă continuă 
de enervare pentru el. El savura fiecare minut petrecut la 
muncă. Întotdeauna erau o mulţime de lucruri de făcut şi 
chiar şi o tură târzie, dintr-o noapte liniştită, putea aduce 
ceva interesant. Chestiile pe care unii încercau să le 
strecoare prin vamă erau de-a dreptul incredibile. 
Săptămâna trecută, el însuşi oprise un personaj suspect, 
care se dovedise a căra cu el mai multe sute de broaşte vii 
în recipiente de plastic ascunse în bagaj, iar luna trecută 
prinsese o femeie care ducea cu ea o roată de caşcaval 
ascunsă între haine. Cașşcavalul era făcut din lapte 
nepasteurizat, aşa că Bragi se văzuse nevoit să-l confişte, 
scriind şi o amendă pentru femeie, care avusese la rândul 
ei grijă să-şi spună răspicat părerea despre incident. Aceia 
erau ciudaţii. Care nu reprezentau cine ştie ce problemă, 
însă lucrurile se schimbaseră destul de mult în cei treizeci 
de ani petrecuţi la serviciul vamal. Când se angajase el la 
vamă, avea de-a face mai mult cu bere şi cu mici cantităţi 
de haşiş pe care oamenii încercau să le strecoare în ţară, 
plus tradiționalul cârnat cu şuncă. Ca şi cum, pe vremea 
aceea, islandezii ar fi fost cuprinşi de-o nebunie generală 
când venea vorba de cârnaţii cu şuncă imediat ce părăseau 
ţara. 

În prezent, puteai cumpăra cârnaţi danezi cu şuncă din 
orice supermarket, berea era legală peste tot şi 
contrabanda cu haşiş lăsase locul unor droguri mult mai 
puternice. Mare parte din munca lor era strâns legată de 
colaborarea cu poliţia şi analiştii care monitorizau 
mişcările suspecţilor ce pătrundeau sau ieşeau din ţară. În 
pofida echipamentului cu infraroşu, a camerelor de 
supraveghere şi a câinilor dresați să adulmece droguri, 
parcă întotdeauna contrabandiştii erau cu un pas înaintea 
lor. El nu putea pricepe de ce oamenii se arătau atât de 

reticenţi atunci când poliţiştii foloseau mandate de 
percheziţie preventive, lucru pe care el îl considera perfect 
acceptabil. Agenţii vamali îi cunoşteau pe cei capabil să 
facă lucruri dubioase, însă nici ei, nici poliţiştii nu erau în 
stare să-i prindă pe toţi. Traficul de droguri părea în stare 
să se adapteze condiţiilor în permanentă schimbare. 
Credea cu tărie că nu se mai avea încredere în cărăuşii 
mărunți şi că aceştia nu mai erau folosiţi decât ca să 
distragă atenţia, fiind trimişi cu doar câteva grame la ei, ca 
să poată fi sacrificați şi să distragă atenţia de la adevărații 
traficanţi, cei care duceau cantități însemnate, 
transporturi consistente. Aceia nu puteau fi puşti lipsiţi de 
însemnătate, ci oameni obişnuiţi, cu nimic ieşit din comun. 
Bragi îşi trecu cardul prin ceasul de pontaj şi clicul scos de 
acesta îi oferi o mulţumitoare senzaţie de satisfacţie. 
Aparatul acesta venise odată cu ei din vechea clădire a 
aeroportului. Era un punct stabil şi toate celelalte se 
învârteau în jurul său. 

Aeroportul era liniştit, cu doar câteva aeronave 
programate să aterizeze în această seară şi pe timpul 
nopţii: Amsterdam, Londra, Copenhaga. O epidemie de 
gripă neobişnuit de virulentă îi lăsase aproape fără 
personal, aşa că Bragi se hotări ca în noaptea asta să nu 
mai facă verificări la întâmplare. Analiştii nu semnalaseră 
nimic suspect, aşa că noaptea asta părea să fie doar o 
banală noapte de marţi. In sala rezervată bagajelor erau 
deja doi agenţi şi el o trimise pe fata angajată temporar, al 
cărei nume nu izbutea niciodată să şi-l amintească, să 
aducă nişte cafea, în timp ce el îşi ocupa locul la fereastră, 
ca să-i urmărească pe cei sosiți cum coboară scările 
rulante. 

Modul în care se mişca mulţimea îi era extrem de 
familiar şi el se gândi, nu pentru prima dată, cât de mult se 
aseamănă oamenii cu oile care alcătuiesc o turmă. Urmări 
şuvoiul de persoane fără ca privirea să i se oprească 
asupra cuiva anume, aşteptând în schimb să identifice 
semne ale cuiva care să iasă în evidenţă. Era în căutarea 
cuiva care să umble diferit faţă de ceilalţi, cineva care să 

pară cuprins de anxietate. Şuvoiul de oameni se împărţi în 
două, ca de obicei, la capătul scărilor, două treimi dintre ei 
pornind către magazinul duty-free şi restul îndreptându-se 
direct către benzile circulare pentru bagaje. În timp ce 
oamenii începeau să-şi ia bagajele, el încercă să aprecieze 
cu câte valize venise fiecare persoană, dar realiză că 
nimeni nu părea să aibă prea mult bagaj cu el. Desigur, în 
afara familiilor cu copii, pe care, dată fiind starea 
economiei după criză, nu puteai să-i învinovăţeşti că 
aduceau cu ei grămezi de haine pentru copii când plecau 
în străinătate. O familie avea opt genţi, grele toate, după 
cum arătau, dar îi lăsă să treacă mai departe, cu copiii lor 
adormiţi cu tot. Dacă era să fie sincer cu el însuşi, pur şi 
simplu nu avea chef să îi oprească. 

În noaptea aceasta, nu ieşea nimeni în evidenţă din 
mulţime. Sala de sosiri se umplea mai mult cu turişti şi cu 
cei câţiva clienţi obişnuiţi, oameni care călătoreau în mod 
regulat cu avionul. 

Erau şi câteva chipuri pe care le recunoscu. Soţia 
preşedintelui, un violonist care zbura în fiecare săptămână 
la Londra, femeia trăsnet cu palton, care trebuie că lucra 
în străinătate, dat fiind că zbura de mai multe ori pe lună 
cu avionul. O ţinea bine minte pe această femeie şi îi 
atrăgea de fiecare dată atenţia, căci era minionă şi cu un 
aspect ce atrăgea toate privirile, făcând-o să semene cu un 
star de film. Ori de câte ori o vedea, el se întreba dacă 
acesta era motivul pentru care femeia se îmbrăca atât de 
elegant sau dacă avea, de fapt, vreun alt motiv. 

În principiu, aproape totul era la fel, nimic ieşit din 
comun şi Bragi mârâi în sinea lui, pe deplin mulţumit. Se 
afla în locul potrivit şi avea intenţia să rămână aici cât de 
mult se putea. Puteau să se agite cât voiau în privinţa 
pensionării. El, unul, n-avea de gând să plece nicăieri. 


5. 


Imediat ce Sonja ieşi din avion, la Keflav6k, inima începu 
să-i bată năvalnic. După ce în timpul zborului izbutise să se 

liniştească, acum avea senzaţia că pieptul urmează să-i 
explodeze. De multe ori se întreba unde urma să pună 
mâna poliţia pe ea, dacă aveau să afle cu ce se ocupă. 
Întotdeauna aproape că se aştepta să îi găsească exact 
acolo, în holul de trecere, deşi, cel mai probabil, ar fi 
trebuit să o aştepte la vamă. În realitate, abia după ce 
treceai de vamă intrai, de fapt, pe teritoriul ţării. Habar n- 
avea de ce astfel de gânduri îi treceau prin minte ori de 
câte ori ateriza, dat fiind că nu-i cunoştea nimeni 
mişcările, că nu dezvăluia nimănui când soseşte cu 
bunurile şi că lucra mereu de una singură; complet 
singură. Acestea fuseseră condiţiile pe care le pusese când 
fusese prinsă în laţ, asta dacă aceste cerinţe ale ei puteau 
fi numite condiţii. Că doar nu se aflase nici măcar o 
secundă în postura de a impune ea condiţii. Doar le 
spusese că ar fi bine să facă lucrurile aşa cum considera ea 
de cuviinţă iar ei se arătaseră mulţumiţi de rezultate 
vreme de mai bine de-un an. Bunurile erau livrate în 
săptămâna care trebuia şi până acum nu mersese niciodată 
prost. Iar ei ştiau că se pot bizui pe ea, datorită lui Tomas. 
Şi pentru că ştiau unde locuieşte el. 

Culoarul circular era esenţial. Acolo se aflau camerele 
de supraveghere, aşa că era important să nu faci nimic 
menit să provoace suspiciuni, să nu mergi niciodată la 
toalete imediat ce ieşi din avion şi să nu rămâi pe loc ca să- 
ţi aranjezi mai bine vreun bagaj de mână. Sub niciun chip 
nu trebuia să priveşti de jur-împrejur sau să arăţi că ştii 
unde sunt plasate camerele. Nu era ieşit din comun să te 
arăţi stresat înainte de decolare, însă acest lucru nu mai 
era valabil şi după ce aterizai. Şi, în acelaşi timp, toate 
aceste lucruri trebuiau îndeplinite fără să pari ţeapăn sau 
grăbit. Cel mai bine era să mergi cu paşi iuți de-a lungul 
coridorului, să caşti de câteva ori, ca să pari potrivit de 
obosit după zbor, poate să te opreşti o dată ca să-ţi legi 
şireturile şi să te arăţi dispus să-ţi saluţi vreun prieten mai 
vechi pe care l-ai fi întâlnit pe drum. 

Culoarul circular era locul în care Sonja intra în pielea 
personajului, aşa încât ei nu i se părea niciodată că e 

îndeajuns de lung. Privi primul afiş întâlnit pe drum, nu ca 
să se uite de fapt la reclama în sine, ci ca să-şi verifice 
înfăţişarea. Işi îndreptă fusta mulată de culoare închisă, 
bluza albă şi paltonul de lână. Era director executiv, 
aparţinea lumii afaceriştilor, călătorea în interes de 
serviciu. Se aplecă în faţă, ca să-şi aşeze mai bine dresul 
de nailon care alunecase când îşi încălţase pantofii pe care 
şi-i dăduse jos în timpul zborului. Erau pantofi italieneşti 
de piele, şic fără să pară prea sexy, genul de pantofi pe 
care i-ar purta orice femeie de afaceri. În timp ce mergea 
mai departe, îşi exersă în minte povestea care-i servea de 
acoperire: era proprietara companiei SG Software, o firmă 
mică, dar care o ducea destul de bine, activând atât în 
Islanda, cât şi în străinătate. Se ocupa mai ales de servicii 
de consultanţă, dar şi de întreţinerea de sisteme, iar toate 
aceste informaţii puteau fi găsite şi pe site-ul firmei. Când 
se simţea bine, aproape că şi ea credea în spusele alter 
egoului pe care şi-l crease, dar, uneori, îi venea să se 
oprească pur şi simplu la capătul culoarului circular şi să 
se privească drept în ochi, pe ea însăşi, o femeie ştearsă, 
care nu făcuse niciodată vreun tip de afacere, o femeie 
care angajase pe cineva să-i construiască un website fals, o 
femeie care, de fapt, nu realizase nimic în viaţa ei. 

Dar acum Sonja se simţea bine, totul decurgea aşa cum 
trebuie şi se putea baza pe aura care-i oferea o încredere 
în sine nemăsurată. Aproape de capătul culoarului, grăbi 
pasul ca să n-o piardă din ochi pe femeia blondă şi scoase 
un oftat de uşurare când văzu că aceasta se îndreaptă spre 
magazinul duty-free. Sonja se plasă aproape de începutul 
benzii circulare pentru bagaje, ştiind că, destul de repede, 
aceasta se va aglomera cu o mulţime de oameni trăgând 
după ei valize şi genţi care o vor ascunde de ochii vigilenţi 
ai vameşilor ce supravegheau sala de bagaje. 

Valiza Samsonite a blondei nu ieşi la iveală decât atunci 
când era deja înconjurată de oameni care se repezeau să-şi 
recupereze bagajele. Sonja trase valiza de pe bandă şi se 
uită cu atenţie la cele două valize identice, aflate una lângă 
alta, ca şi cum ar fi încercat să se hotărască dacă aceea 

era a ei sau nu, după care şi-o aşeză pe-a ei la loc, pe 
bandă. Apoi intră şi ea în magazinul duty-free şi cumpără 
câteva articole doar ca să facă impresie, trezindu-se la 
doar câteva persoane distanţă de blonda care părea să se 
aprovizioneze cu dulciuri cât pentru un an întreg. 

În timp ce Sonja îşi plătea cumpărăturile, femeii blonde 
îi rămase timp să-şi recupereze bagajul, urmărită de la 
distanţă de Sonja cum se îndreaptă către poarta vămii, 
nederanjată de gândul că s-ar putea să poarte ceva 
deosebit în valiză. Sonja o urmă de la distanţă, liniştită şi 
sigură de faptul că nu avea nimic suspect în bagaj. Sala de 
sosiri era plină de oameni, la fel ca de fiecare dată în acest 
moment al zilei. Din ce în ce mai mulţi pasageri care 
traversau Atlanticul doreau să-şi întrerupă călătoria pentru 
un popas de vreo două zile în Islanda. Mulţi islandezi se 
minunau că există turişti care să-şi dorească să rămână 
câteva zile pe insula lor în miezul iernii, însă Sonja credea 
că nopţile îngheţate şi fără niciun nor pe cerul pe care 
dansa aurora boreală erau un motiv foarte bine întemeiat. 

Sonja n-o mai zărea pe nicăieri pe femeia cu păr blond- 
cenuşiu. Se grăbi cât putu de tare prin clădire, ieşind apoi 
în parcare. Femeia nu părea să fi ajuns deja la ieşirea din 
stânga, aşa că Sonja alergă prin clădire cât de repede îi 
îngăduiau pantofii, îndreptându-se către ieşirea din 
dreapta, văzând-o pe femeie acolo, alături de un bărbat 
care venise să o ia de la aeroport. 

— Scuză-mă! strigă Sonja. Imi pare rău, dar cred c-am 
încurcat bagajele. 

Femeia o privi surprinsă şi apoi se uită la valiza pe care 
bărbatul o trăgea acum după el. 

— Ce? întrebă ea nedumerită, părând că nu înţelege 
despre ce-i vorba. 

— Cred că ai luat valiza mea de pe banda cu bagaje, iar 
eu am luat-o pe a ta, îi explică Sonja pe un ton vesel, 
zâmbind. 

— Of, Dumnezeule! exclamă femeia cu glas ascuţit. Îmi 
pare rău! 

Apoi prinse bine mânerul propriei valize şi începu să-i 

explice, jenată, că nu fusese atentă când îşi luase propriul 
bagaj de pe bandă. Partenerul ei se aplecă de spate şi privi 
cu atenţie eticheta de pe valiza femeii, înainte să i-o dea 
înapoi Sonjei pe a ei. 

Se comportă şi el exact ca mine, reflectă Sonja în sinea 
ei. Vrea să fie sigur. 

Le făcu prietenoasă cu mâna şi porni apoi către 
parcarea pe termen pe lung, unde o aştepta maşina, 
acoperită de un strat gros de cenuşă vulcanică, încă 
prezentă în atmosfera din partea sudică a Islandei, după 
erupția din urmă cu câteva luni a vulcanului 
Eyjafjallajokull. 


6. 


Tómas plângea neauzit sub pătură. I se părea ciudat că i 
se făcea tot mai dor de mama sa pe măsură ce se apropia 
momentul întâlnirii. Aşteptarea era teribil de grea. Acum 
mai rămăseseră doar două zile până vineri şi se simţea de 
parcă întreaga viaţă se întindea acum în faţa lui. Totul era 
pregătit. Geanta era deja plină, sub pat. Ba chiar îşi 
recuperase şi paşaportul din sufragerie şi şi-l ascunsese 
sub fundul fals al propriei valize, aşa cum îi arătase mama 
sa. Era secretul lor. Nu ştia de ce mama sa dorea de 
fiecare dată să aibă paşaportul la el, căci singura explicaţie 
primită era că ea se simţea mai în siguranţă dacă ştia că-l 
are la el. Era mai sigur să aibă tot timpul paşaportul cu el, 
spunea ea. 

— Noapte bună, Tómas! strigă tatăl lui de dincolo de uşa 
dormitorului şi Tomas murmură un răspuns de sub pătură, 
sperând că tatăl lui nu-i va simţi încordarea din glas. 

Însă tatăl său se aşeză la capătul patului şi-i trase pătura 
de pe cap. 

— Plângi, micuţule? întrebă el. Ce s-a întâmplat? 

— Nimic, răspunse Tómas, ştergându-şi nasul. 

— Probleme la şcoală? 

— Nu. 

— S-a întâmplat ceva la fotbal? Te necăjeşte cineva? 

— Nu. 

Tomas scutură din cap şi privi spre peretele din spatele 
tatălui său, sperând că acesta a terminat cu întrebările. N- 
ar fi trebuit să i le adreseze, căci cu siguranţă n-ar fi dorit 
să audă răspunsul lui sincer. Tatăl său nu i-ar fi mulţumit 
dacă l-ar fi auzit spunând că îi e dor de mama şi că vrea să 
fie tot timpul cu ea. Tatăl său îşi vâri mâna sub pătură şi-l 
frecă pe picior, murmurând că totul va fi bine şi că de vină 
era doar oboseala. Că n-ar trebui decât să se culce şi că 
totul va fi în regulă a doua zi dimineaţă. Tatăl său se 
străduia să facă tot ce era mai bine pentru el. Făcea tot ce- 
ar fi trebuit să facă taţii aflaţi în situaţia lui. Şi, cu toate că 
uneori îl mai freca pe picioare, era ca şi cum n-ar fi izbutit 
niciodată să stabilească un contact adevărat cu băiatul lui. 


7. 


Sonja se îndreptă spre casă pe un drum ocolitor, ca să se 
asigure că nu o urmărea nimeni pe traseul de la aeroportul 
din Keflavik spre capitală. Trecu prin peisajul selenar al 
câmpurilor de lavă şi depăşi topitoriile de aluminiu de la 
marginea oraşului, mergând, apoi, prin Hafnarfjörður, 
unde casele de modă veche cu încadraturi de lemn se 
aliniau impecabil la marginea străzilor. Se întoarse, apoi, 
spre drumul principal şi o luă la dreapta, până ajunse 
lângă IKEA. Tocmai trecuse de magazinul favorit al 
islandezilor, împodobit cu luminiţe de Crăciun, când 
grindina se abătu asupra maşinii ei. Se întrebă dacă nu 
cumva grindina anunţa o furtună de zăpadă care urma să 
vină, însă potopul din cer încetă la fel de brusc precum 
apăruse, iar Sonja coti pe şoseaua principală, de data asta 
către parcul Heiðmörk. Conduse încet de-a lungul străzilor 
înguste, întrebându-se, într-o doară, cam cât de tare vor 
zgâria vopseaua maşinii crengile de mesteacăn pe care le 
atingea în trecere. 

Când Sonja opri maşina în faţa blocului părăginit unde 
îşi închiriase un apartament, văzu că maşina Aglăi era deja 
acolo. De parcă ar fi ştiut de fiecare dată când e momentul 

nepotrivit să-şi facă apariţia. Sonja parcă exact în timpul în 
care Agla cobora din maşină, aşa că cele două se întâlniră 
pe treptele de la intrarea în bloc. 

— Ţi-am simţit lipsa, o întâmpină Agla, sărutând-o, iar 
Sonja îi putu adulmeca izul de băutură din respiraţie. 

Deloc surprinzător. Agla nu-şi făcea niciodată apariţia 
fără să aibă deja un pahar sau două la bord. 

— Ai condus beată până aici? 

— Am băut ceva după muncă, apoi a început să mi se 
facă dor de tine. 

— Niţel mai mult, judecând după miros, o contrazise 
Sonja, cu cheia deja în încuietoare. 

Agla o urmă îndeaproape, dându-şi deja jos haina de pe 
umeri şi lăsând-o să cadă pe podeaua holului. 

— Hai încoace. 

O trase pe Sonja mai aproape şi-şi strecură mâinile pe 
sub hainele ei. 

— Trebuie să-mi pun la punct nişte treburi după 
călătorie... protestă Sonja, însă Agla o întrerupse: 

— Nu vorbi prostii, îi porunci ea. Sărută-mă. 

Sonja se dădu bătută pentru câteva clipe, întrebându-se 
dacă să renunţe la obicei şi să lase valiza în apartament 
peste noapte. Ar fi putut sări chiar acum în pat cu Agla şi 
să se ocupe de valiză a doua zi de dimineaţă. Măsurile sale 
de securitate extrem de stricte erau, în mod cert, prea 
exagerate şi pesemne că aveau mai degrabă rolul de a-i 
spori ei sentimentul de siguranţă decât să-i reducă şansele 
de a fi arestată. Aşa că, în aceeaşi măsură în care avea 
obiceiul să-şi schimbe maşinile în mod regulat sau să 
inventeze alte metode de a căra marfa, îi intrase în 
obişnuinţă şi să nu păstreze nimic în casă şi să facă duş şi 
să-şi schimbe hainele după ce renunţa la echipament. Îşi 
promisese în sinea ei să facă tot posibilul ca toate aceste 
măsuri să fie duse la îndeplinire şi nesăbuita abatere de la 
toate astea doar pentru că nu-şi putea dezlipi mâinile de 
pe Agla nu era o opţiune pentru ea. Se mai arsese o dată, 
foarte rău. 

— Treci în pat şi aşteaptă-mă, spuse ea, împingând-o 

într-o parte pe Agla. Trebuie să fac un duş rapid. 

Agla dispăru în dormitor. Sonja îşi luă cheile şi deschise 
uşa cu grijă. Porni în vârful picioarelor pe scările acoperite 
cu mochetă şi luă valiza Samsonite cu ea la demisol. Odată 
ajunsă acolo, însă, trecu pe lângă boxa ei şi se îndreptă 
către cea deţinută de cuplul de la etajul trei, care era 
plecat în Spania pentru un an. Cheia cea mai mică de pe 
inel descuia lacătul. Lăsă valiza în camera de depozitare 
plină până la refuz şi încuie lacătul la loc. Aceasta era una 
dintre măsurile ei de precauţie pentru a reduce riscurile. 
Dacă poliţia avea de gând să-şi facă apariţia în toiul nopţii, 
oricum nu avea cum să găsească nicio valiză în 
apartamentul ei sau în boxa de la subsol. Fusese un 
aranjament convenabil pentru toată lumea când cei de la 
etajul trei îşi închiriaseră apartamentul, dar nu şi spaţiul 
de depozitare. Sonja tăiase lacătul şi îl înlocuise cu unul 
nou, făcând astfel rost de un ascunziş care nu avea cum să 
ducă în vreun fel la ea. 

Porni repejor înapoi pe scări, ajunse în apartament şi 
închise uşor uşa. Se dezbrăcă iute în baie şi se băgă sub 
duş. Când se strecură în pat, Agla deja era întinsă pe o 
parte şi sforăia. Sonja se cuibări lângă ea, profitând de 
căldura trupului ei, şi închise ochii. Era tot ce avea nevoie, 
să stea lipită de ea şi să-i inspire parfumul părului. 


8. 


A doua zi de dimineaţă, Sonja se trezi brusc când o simţi 
pe Agla încercând să se strecoare din pat fără s-o 
deranjeze. 

— Unde crezi că pleci? o întrebă, prinzând-o de braţ şi 
trăgând-o înapoi lângă ea. 

N-avea de gând s-o lase să scape aşa uşor. Procedase de 
prea multe ori aşa, făcându-şi apariţia seara, beată şi plină 
de dorinţă, pentru ca a doua zi dimineaţă să încerce să se 
furişeze fără să-i adreseze măcar o vorbă. 

Sonja întinse o mână şi-o mângâie pe Agla pe părul 
răsfirat în toate părţile. Era aspru, spre deosebire de părul 


e 21 œ» 


ei, iar Sonja se întrebă dacă era din cauză că Agla şi-l 
vopsea blond sau pur şi simplu aşa era el. Agla nega de 
fiecare dată că şi-l vopseşte, deşi n-aveai cum să te înşeli 
în privinţa rădăcinilor. Dar Sonja n-avea de gând să se 
certe cu Agla tocmai din această pricină, fiind nevoită şi 
ea, la rândul ei, să recunoască faptul că nici culoarea ei 
naturală nu reprezenta vreun motiv de mândrie. Erau, în 
schimb, alte lucruri în privinţa cărora ar fi preferat ca Agla 
să fie mai sinceră decât chestiunea trivială a culorii 
părului, cum ar fi, de exemplu, cele sentimentale. Pentru 
că trebuiau să fie nişte sentimente acolo, deşi partenera ei 
încerca să le ascundă, altfel n-ar mai fi continuat să i se tot 
strecoare în pat, aducându-i cadouri şi sunând-o în toiul 
nopţii ca s-o întrebe pe unde umblă. 

Pe de altă parte, însă, erau şi alte indicii care o făceau 
să ajungă la concluzia că Agla nu era tocmai serioasă în 
ceea ce privea relaţia lor; ruşinea de pe chipul ei în unele 
dimineţii, zile întregi în care nu primea nicio veste de la ea, 
felul în care pufnea batjocoritor ori de câte ori Sonja îi 
sugera că şi ea, Agla, s-ar putea să fie lesbiană la rândul ei. 

Sonja ura tiparul care se crease între ele, însă din 
momentul în care se lăsase prinsă în laţ îşi dăduse seama 
că nu-şi va mai putea trăi altfel viaţa. De fapt, îi convenea 
şi ei faptul că Agla nu se arăta interesată de o legătură 
serioasă, că nu era încă pregătită să se implice într-o 
relaţie în adevăratul sens al cuvântului, iar pentru Sonja 
era o adevărată uşurare că nu era nevoită să se gândească 
şi la binele altcuiva în afară de fiul său. Laţul o prinsese 
atât de strâns, încât nu mai avea nevoie şi de complicațiile 
unei relaţii permanente cu Agla. i 

Sonja se rostogoli pe spate şi o trase pe Agla peste ea. [i 
plăcea faptul că Agla era mai masivă şi mai grea, apăsând- 
o cu greutatea ei pe saltea. 

— Aşteaptă, spuse Agla, întinzând mâna ca să tragă 
draperia, pentru a împiedica puțina lumină care ajungea în 
cameră să scoată la iveală detaliile. 

Ei nu-i plăcea niciodată să aibă lumină în dormitor, 
preferând să facă dragoste pe întuneric. Sonja aprinsese 

odată o lumânare pe noptieră, dar observase că Agla evita 
să o privească în ochi, iar după aceea acceptase faptul că 
ea prefera întunericul. Un întuneric ca un fel de refugiu 
din calea vinei care ştia că o bântuie pe Agla, dar şi, la fel 
de bine, refugiul ei în faţa fricii care o copleşea adeseori. 


9. 


Bragi îşi savura plimbarea în aerul rece al dimineţii. Era 
o linişte neobişnuit de profundă în cartierul de vest al 
oraşului şi îşi dorea să o aibă alături şi pe Valdis, ca să se 
bucure şi ea de această linişte. Siluetele cenuşii ale caselor 
din această parte a oraşului străluceau luminate de 
farurile maşinilor care se îndepărtau grăbit, zornăind pe 
asfalt cu anvelopele lor de iarnă. Majoritatea oamenilor 
erau deja la muncă, deşi afară era încă întuneric beznă. În 
această perioadă a anului dimineţile erau depresiv de 
mohorâte, iar speranţa unei gene de lumină nu se- 
ntrezărea până la amiază. 

Bragi şi Valdis se plimbaseră de multe ori pe aici în 
ultimii ani, mai ales după ce ea începuse să-şi piardă 
direcţia. Pe atunci, el o ghida pe străzi şi-i arăta detalii 
care îi atrăseseră lui atenţia: un model făcut de muşchi pe 
un zid, o pisică pitindu-se sub o maşină sau frunzele 
ruginii, suflate de vântul tomnatic, ce acopereau străzile. 

Astăzi putea să o vadă de două ori. Venind s-o viziteze 
atât de devreme, n-ar trebui să sară atât de tare în ochi 
când se va întoarce mai târziu în aceeaşi zi, mai ales că 
până atunci se vor fi schimbat turele. Nimeni nu avea să-i 
mai arunce priviri încărcate de milă ce sugerau că nue 
nevoie să vină mai mult de o dată pe zi, că nu e necesar să 
treacă pe-acolo atât de des. Ştia şi el destul de bine că nu e 
nevoie s-o facă, însă era plăcerea lui. Voia să fie ori la 
muncă, ori cu ea. Ura gândul de-a rămâne singur în casă. 

Ea stătea la masa unde luau micul dejun când el a ajuns 
acolo şi i s-a aşezat alături, servindu-se singur cu o ceaşcă 
de cafea. 

— Bună, draga mea, începu el. 

— Bună, murmură ea drept răspuns, ridicând brusc 
privirea. 

Semăna destul de mult cu o discuţie a unui cuplu 
normal. Poate un pic cam seacă, aşa, ca între doi oameni 
care au o lungă istorie împreună, deşi ei nu purtaseră 
aproape niciodată astfel de discuţii. Ea nu-l întâmpinase 
niciodată fără un zâmbet, fără vreo vorbă drăgăstoasă de 
genul scumpule, iubitule, iubire care să-i însoţească 
salutul. În toţi cei cincizeci de ani de când erau împreună, 
ea i se adresase întotdeauna astfel. 

Bragi luă castronul de porridge şi începu să-i dea să 
mănânce din el, câte o lingură pe rând, în timp ce ea-l 
privea cu o anumită recunoştinţă în privire, ceea ce-l făcea 
să spere că încă mai simţea o anumită afecţiune faţă de el, 
ascunsă bine în interior. El spera că ea încă mai era în 
stare să-i observe afecțiunea, chiar dacă nu mai 
recunoştea cine este el de fapt. Termină porridge-ul şi 
Bragi ştia că nu e cazul s-o întrebe dacă mai vrea, dat fiind 
că ea-şi pierduse capacitatea de-a şti dacă îi mai e foame 
sau nu, mâncând pur şi simplu ce i se punea în faţă, 
indiferent cât de mari ar fi fost porţiile. O şterse cu 
blândeţe la gură şi-i scoase baveţica, obiect pe care el, 
unul, îl considera deosebit de enervant. Semăna destul de 
mult cu o baveţică pentru copii, împodobită cu nişte pui de 
elefant zâmbăreţi şi, deşi ştia destul de bine că protejează 
hainele femeii, simţea că există şi moduri mai plăcute de-a 
face acest lucru, fără să se folosească de un obiect pentru 
copii pentru o femeie în vârstă. O mulţime de lucruri îl 
deranjau la această instituţie, mai ales după ce 
descoperise vânătaia, însă situaţia nu-i îngăduia să-şi dea 
frâu liber furiei. Singura opţiune pe care o avea era să se 
arate recunoscător; recunoscător că aveau grijă de ea, că 
se afla într-un loc sigur, în care nevoile ei erau satisfăcute. 
Sistemului de sănătate puţin îi păsa că lui îi era dor de ea. 

— Acum vom ieşi la o mică plimbare, spuse el şi o ajută 
să se ridice în picioare. 

Ea îl urmă docilă, fără ca expresia de pe chip să i se 
schimbe în vreun fel, fără să aibă aşteptări sau să se arate 

dezamăgită de ceva. Îi era uşor să se descurce cu ea şi se 
arătase extrem de uşurat după ce femeia se închisese în ea 
însăşi, încetând să mai plângă după ce el pleca, încetând 
să se mai simtă frustrată din cauza propriei sale neputinţe, 
atunci când ocazionalele explozii de furie încetaseră cu 
totul, chiar dacă asta însemna că ea nu îl mai recunoştea. 

Luară liftul în jos şi ieşiră în grădină. li aşeză geaca lui 
pe umeri şi porniră să se plimbe în cercuri largi. Acum nu 
mai îndrăznea să se aventureze mai departe de perimetrul 
grădinii. Nu ştia niciodată când ea urma să se simtă 
copleşită de oboseală, aşa că se plimbau prin jurul 
grădinii, trei mici paşi de-ai ei la unul singur de-al lui şi, o 
vreme, singurătatea îl părăsi şi pe el, căci erau împreună, 
chiar dacă nu-şi vorbeau niciodată. Nici nu era nevoie să-şi 
spună ceva, că doar nu mai rămăsese absolut nimic nespus 
între ei. Singurul lucru care mai prezenta acum o oarecare 
însemnătate era atingerea, căldura mâinii ei pe braţul lui. 
Asta era tot ce-i mai rămăsese, singurul lucru de care nu s- 
ar fi săturat niciodată. 


10. 


Agla scotocea grăbită prin poşetă după ceva care să-i 
ascundă într-un fel roşeaţa din obraji. Pur şi simplu nu şi-o 
putea controla. Doar gândul la ce se petrecuse în pat ceva 
mai devreme era suficient să-şi simtă obrajii luându-i foc 
de-a dreptul. Inima îi bătea năvalnic şi o cuprindea acelaşi 
sentiment de vină care-i însoţise copilăria, dar o părăsise 
odată cu trecerea timpului, şi care revenise în viaţa ei 
precum un musafir ce profită prea mult de ospitalitatea 
unei gazde fără să mai vrea să plece, de când o cunoscuse 
pe Sonja. La început, vina nu-şi făcuse deloc simțită 
prezenţa. Era doar o copleşitoare bucurie ce-şi înfigea 
adânc rădăcinile în măruntaiele ei ori de câte ori se 
gândea la Sonja şi care-şi făcuse loc în fiecare colţişor al 
vieţii ei de când se cunoscuseră. Era o bucurie arzătoare, 
care le făcea pe amândouă să ia foc, săruturi nesfârşite, 
atingeri care păreau să zăbovească mult timp după ce se 

desprindeau una de alta. Însă când soţul Sonjei, Adam, 
intrase peste ele, ţinându-l strâns de mână pe micul 
Tomas, şi le surprinsese în pat una cu cealaltă, Agla se 
simţise de parcă realitatea a ceea ce făcuseră împreună 
fusese turnată peste ea ca rahatul dintr-o găleată, iar de 
atunci nu mai era în stare să simtă că scăpase cu totul de 
el. Relaţia lor era otrăvită de acel moment; întrebările din 
privirile copilului, dezamăgirea cruntă de pe chipul soţului, 
confuzia din ochii Sonjei, la o clipă după orgasm, toate 
astea îi arătaseră destul de clar că viaţa ei nu va mai fi 
niciodată la fel. 

— Pâine prăjită? strigă Sonja din bucătărie. 

Agla îşi drese glasul şi scutură din cap. 

— Cafea? Sigur nu vrei nişte cafea? 

— Nu, am să beau mai târziu. 

— Hai încoace şi bea nişte cafea. Doar nu te grăbeşti! De 
fapt, ştiu că n-ai niciun motiv să te grăbeşti. 

Agla îşi târşâi stingherită paşii până în bucătărie şi-n 
timp ce privirea ei o surprinse o clipă pe-a Sonjei, inima ei 
uită să mai bată, aşa cum se întâmpla ori de câte ori se 
priveau ochi în ochi. Dar bătăile inimii îşi reîncepură 
ritmul neobosit, cu toate că acum conştiinţa nu-i dădea 
pace şi vina părea să coloreze totul în nuanţe aprinse. Nu-i 
venea să creadă cât de pragmatică putea fi Sonja. La un 
minut după ce se zvârcolise şi gemuse alături de Agla în 
patul fleaşcă de transpiraţia lor, ea era în stare să molfăie 
felii de pâine prăjită şi să citească ziarul de parcă ar fi fost 
cele mai interesante lucruri de pe lumea asta. 

— E un ticălos desăvârşit, spuse ea, bătând cu degetul 
pe o reclamă întinsă pe o pagină întreagă a ziarului, 
plasată acolo de susţinătorii lui Huni Thor Gunnarsson, 
tânărul parlamentar care intrase fluierând în Parlament, 
profitând de forţa oferită de reputaţia tatălui său, un om 
care fusese şi el parlamentar vreme de zeci de ani. 

— Da? rosti Agla cu minţile aiurea, cu chipul încă aprins. 

— El şi Adam, fostul meu soţ, sunt prieteni. Aşa că ştiu 
genul. 

Un singur lucru putea să o tulbure şi mai tare: 

menţionarea numelui lui Adam. Calificativul „fostul meu 
soţ”, de parcă ea n-ar fi ştiut la cine se referea Sonja de 
fapt, agrava şi mai mult lucrurile. Il cunoştea şi ea destul 
de bine pe Adam, cu mult înainte să dea peste ele în pat. 
Lucrase mai mulţi ani la bancă împreună cu el şi acum, 
după criza financiară, ajunseseră amândoi să fie cercetaţi 
de Procurorul Special. De fapt, Adam fusese cel care îi 
făcuse cunoştinţă cu Sonja. 


11. 


El alegea întotdeauna locul, ea, momentul. Sonja doar 
ce-şi deschisese mobilul cu cartelă, când el o sună şi-i 
sugeră o anumită poiană din Heiðmörk, acea fâşie de 
pădure deasă care făcea parte din Parcul Naţional şi 
înconjura lacul Elliðavatn, la marginea oraşului. O mai 
folosiseră şi altă dată, aşa că Sonja ştia că nu mai e nevoie 
să facă cercetări amănunțite înainte de-a merge acolo. În 
mijlocul săptămânii, în perioada asta a anului, putea fi 
aproape sigură că zona era pustie. De parcă pădurea 
Heiðmörk ar fi căzut în transă în timpul orelor de serviciu, 
revenind la viaţă în weekend-uri, când lumea îşi plimba 
câinii pe-acolo. 

— La două, spuse ea, ceea ce-i lăsa la dispoziţie patru 
ore să dilueze praful şi să găsească un ascunziş bun pentru 
valiză în lăstărişul crescut în jurul poienii. 

— Atunci ne vedem acolo, scumpo, spuse el pe un ton 
blând, iar glasul lui îi făcu Sonjei pielea de găină. 

Ar fi preferat să aibă o întreagă zi liberă la dispoziţie, 
însă ştia că n-ar fi fost în stare să se liniştească până n- 
avea loc schimbul. Până când marfa ajungea în mâinile 
potrivite, ea urma să fie un pachet de nervi. 

Işi trase pe ea jeanşi şi un tricou, apoi îşi prinse părul în 
coadă. Era prea mare deranjul să şi-l pieptene după ce 
noaptea trecută adormise cu părul ud, iar pasiunea 
manifestată în pat alături de Agla nu îmbunătăţise situaţia. 
Amintirea îi readuse zâmbetul pe buze şi îşi promise ca de 
acum înainte va încerca să o convingă pe Agla să facă mai 

des dragoste cu ea trează, nu beată. În felul ăsta păreau 
mai serioase, la fel cum se întâmpla la început, înainte ca 
totul să se schimbe. Îşi luă haina şi ieşi pe holul scărilor 
din faţa apartamentului, unde se trezi nas în nas cu femeia 
de alături, care înţepenise acolo, îmbrăcată cu cămaşa de 
noapte. Avea un prosop înfăşurat în jurul capului ca şi cum 
abia ar fi ieşit din duş, iar faţa îi era roşie şi umflată. Era o 
vecină de treabă, deşi Sonja învățase deja că adeseori 
putea fi foarte agasantă. 

— Îmi cer scuze că te deranjez din nou, începu femeia cu 
tonul ei linguşitor, ceea ce însemna că are iar probleme cu 
calculatorul. 

— Iar calculatorul? întrebă Sonja cu un surâs politicos 
întipărit pe chip, sperând că femeia n-avea s-o bată acum 
la cap cu o poveste prea lungă despre cum i se stricase 
laptopul. 

— Doar că se confuzează singur. 

— Se confuzează? 

Se întrebă în sinea ei cum se putea aplica o expresie atât 
de neobişnuită unui calculator defect. 

— Da. Indiferent pe ce buton apăs, nu se întâmplă nimic. 
Şi nici măcar nu-l pot închide. 

— Stai să mă uit niţel la el. 

Din propria experienţă amară, Sonja ştia că n-are rost să 
înceapă iar să-i explice femeii din faţa sa că n-a reparat în 
viaţa ei vreun computer. Era mai rapid să ia pur şi simplu 
laptopul, să-l ţină niţel la ea şi apoi să i-l dea înapoi. În 
mod normal, era de ajuns să-i dea un restart, în timp ce 
vecina ei îşi imagina că se străduise câteva ore să descânte 
maşinăria bolnavă cu cine ştie ce vrăji. Habar n-avea cum 
de reuşise femeia să dea tocmai peste website-ul firmei ei 
de software false, dat fiind că Sonja avusese grijă să-l ţină 
departe de orice fel de motor de căutare. Chiar şi-aşa, 
femeia se încăpăţâna să creadă că tot ce nu ştia Sonja 
despre calculatoare nu merita ştiut. 

— Eşti un înger! strigă femeia de îndată ce reapăru pe 
hol cu calculatorul. Măcar de-ar fi toţi experţii în 
calculatoare la fel de săritori ca tine! 


e 28 œ 


Sonja luă laptopul şi dispăru iute înapoi în apartament, 
încuind uşa în urma ei şi dându-şi seama că vecina o 
urmase îndeaproape, în căutarea unei ocazii de-a intra 
după ea în casă. În mod normal i-ar fi făcut mare plăcere 
să aibă alături o vecină guralivă împreună cu care să bea o 
ceaşcă de cafea şi Sonja spera că într-o bună zi se va 
transforma într-un personaj plin de căldură, bucuros 
nevoie mare să primească musafiri în casă. Dar nu acum. 
Acum avea marfa de dat proprietarului de drept şi până 
atunci mai avea nişte lucruri de pus la punct. 


12. 


Uşile liftului se deschiseră şi Agla trecu în viteză pe 
lângă recepţie, intrând în biroul său şi închizând uşa în 
urmă. Avea o mahmureală ucigătoare. Sonja avea 
dreptate, băuse mult mai mult decât trebuia, însă 
constatase faptul că fără băutură îi era extrem de greu să 
adoarmă. De când se declanşase criza financiară, se simţea 
extrem de expusă, aşteptând un soi de rezolvare, fără să 
aibă nici cel mai mic indiciu care va fi aceea. 

Işi păstrase jobul, trecând doar la noua bancă ce fusese 
întemeiată pe ruinele celei vechi, însă, practic, n-avea 
absolut nimic de făcut. Nimeni nu mai avea încredere în 
ea. Nu făcea decât să semneze hârtii, aproape pe bandă 
rulantă, autorizând împrumuturi pentru afaceri mărunte, 
dar în afară de asta nu-i mai rămânea nimic altceva de 
făcut, nicio provocare, nimic care să se regăsească pe 
acelaşi palier cu abilităţile ei. Şi nimic altceva care să-i mai 
trezească entuziasmul. Toată lumea îl aştepta pe 
Procurorul Special, desemnat încă de la început să se 
ocupe de criza financiară, să-şi facă publice concluziile 
finale ale investigaţiilor. Până la acel moment, comitetul 
desemnat să preia banca şi să-i administreze falimentul o 
ţinea cât de departe posibil de orice legătură cu businessul 
adevărat. Nimeni nu i-a spus nimic pe faţă despre toate 
acestea, însă vedea în ochii colegilor săi un amestec de 
dezamăgire şi dezgust, ca şi cum ea, împreună cu ceilalţi 

din fosta conducere a băncii, ar fi fost personal 
responsabilă de tot calvarul pe care familiile islandeze 
trebuiau să-l îndure. Iar singurul lucru care o îndemna să- 
şi facă apariţia în fiecare zi la bancă, sub privirile 
suspicioase ale colegilor de muncă, în loc să-şi prezinte 
demisia, era o încăpățânare inexplicabilă care pornea din 
adâncul fiinţei ei. 

Agla îşi atârnă haina în cuier, observând cât de 
mototolită era şi întrebându-se dacă personalul de la 
recepţie nu cumva îşi dăduse seama că poartă hainele din 
urmă cu o zi. Se aşeză la birou, îşi porni computerul şi 
începu să treacă în revistă e-mailurile. După ce-şi şterse 
mesajele obişnuite, notificările inutile şi reclamele, îi mai 
rămaseră trei e-mailuri. Era atât de puţin, încât nici măcar 
n-ar fi trebuit să se deranjeze să se apuce de ele. Inainte 
de criză, fiecare zi însemna o cursă nebună de rezolvare a 
tuturor e-mailurilor şi, în ultimii ani, avusese chiar şi o 
secretară care să o ajute să se descurce cu toate. Agla 
deschise sertarul biroului şi se întinse după sticla de 
Jăgermeister, apoi îi deşurubă capacul şi trase o 
înghiţitură prelungă. Amăreala lichidului o arse până în 
stomac, umplând-o de o căldură plăcută. După ce-şi 
îngădui să se bucure o vreme de senzaţie, se simţi 
pregătită să iasă afară şi să întâlnească privirile colegilor. 

Intră în baie ca să se rujeze, nu că acest lucru i-ar fi 
îmbunătăţit cine ştie ce aspectul şi fu nevoită să ajungă la 
concluzia că era într-o perioadă a vieţii în care nu arăta 
deloc grozav. Ultimii ani îşi spuneau cuvântul. Băutura îşi 
arăta din plin efectele, deşi era singurul mod în care-şi 
putea calma nervii. Atmosfera la bancă era de-a dreptul 
insuportabilă, iar bomboana de pe colivă era angoasa 
provocată de ce ar putea scoate la iveală ancheta 
Procurorului Special. Peste toate, însă, mai era şi Sonja. 
Sonja pur şi simplu o înnebunea. 

Cei doi tipi din comitetul de administrare, Gummi şi 
Palli, stăteau lângă automatul de cafea când îşi făcu ea 
apariţia. Semănau atât de mult între ei, încât Agla avusese 
nevoie de aproape un an întreg înainte să fie în stare să 

facă distincţia între ei şi încă îi venea greu să creadă că nu 
erau rude. În plus, se mai şi îmbrăcau la fel. Astăzi purtau 
nişte pulovere într-o nuanţă pastel identice şi pe dedesubt 
cămăşi  descheiate la gât. Aceasta era una dintre 
neînsemnatele schimbări pe care le provocase criza 
financiară. Înainte, bărbaţii purtau cravate, acum se 
îmbrăcau cu toţii cu cămăşi descheiate la gât. Gummi 
aşeză un pahar de plastic în aparat şi apăsă butonul pentru 
latte. Latte-ul preparat de maşinărie era de nebăut, cafea 
instant cu lapte praf, totul dizolvat în apă caldă, un alt 
semn al declinului accentuat care cuprinsese banca de 
ceva vreme. Înainte de criză, etajul unu avusese la 
dispoziţie propriul barista, care desena inimioare şi 
frunzuliţe de trifoi în spuma cafelelor. 

— Ai auzit de Johann? întrebă Palli, apoi îi vâri sub nas 
un exemplar din Fréttablaðið, fără s-o mai aştepte să-i 
răspundă. 

Chipul fostului director executiv al băncii vechi se holba 
la ea de pe pagina ziarului. Johann Jóhannsson a intrat pe 
lista suspecţilor în ancheta desfăşurată de Procurorul 
Special, scria sub poză. 

Cercul se strângea. Se strângea tot mai tare şi ea era în 
mijlocul lui. 


13. 


Sonja aşeză pachetul pe masa din bucătărie şi îl 
deschise prudentă. În interior se aflau trei învelitori de 
plastic; două straturi vidate şi un strat exterior, prins bine 
cu bandă adezivă. Cuţitul de bucătărie tăie prin fiecare 
strat şi ea vărsă conţinutul pachetului cu o lingură într-o 
caserolă de plastic. Avu grijă să curețe tot praful rămas în 
încreţiturile ambalajelor şi apoi folosi o pensulă uscată ca 
să fie sigură că a adunat fiecare gram rămas acolo. Aşeză 
caserola pe cântarul de bucătărie şi notă greutatea. Un 
kilogram şi o sută douăzeci de grame. Caserola cântărea şi 
ea o sută optzeci şi opt de grame, deci asta însemna că mai 
rămânea puţin sub un kilogram. Ceea ce însemna că mai 

putea lua şi ea cam cincizeci de grame, pe care le adună 
cu o lingură şi le vărsă într-o mică pungă de plastic. Aşeză 
punga în frigider, unde aceasta urma să rămână până când 
ea va izbuti să o plaseze în siguranţă, într-o cutie de valori 
de la bancă. Folosi praf de copt pentru a aduce greutatea 
la un kilogram, apoi amestecă bine conţinutul, cu mare 
grijă. Ultimul lucru pe care şi-l dorea era să tragă din 
greşeală praful pe nas şi s-o ia ameţeala. Deşi ciudat, 
contrabanda cu cocaină o făcuse să renunţe cu totul la a 
mai consuma droguri. Uneori, mai bea şi ea câte un pahar 
de vin alb cu Agla, dar asta se întâmpla destul de rar şi 
trecuse deja mai bine de un an de când nu mai trăsese 
ceva pe nas. Fiind prinsă în laţ, se trezise că simte o mare 
nevoie de a se controla mai bine, de a-şi păstra mintea 
limpede tot timpul. N-ar fi fost deloc înţelept din partea ei 
să devină dependentă, din moment ce sentimentul de 
invincibilitate oferit de cocaină nu putea fi reţeta unui 
contrabandist care se respectă. Câţiva oameni extrem de 
capabili se arseseră astfel. 

Sonja închise caserola, strânse bine capacul şi-l sigilă cu 
o fâşie lată de bandă adezivă şi apoi aşeză caserola în 
valiza Samsonite, pe care o umplu apoi cu toate ziarele 
care se strânseseră în cutia poştală cât timp lipsise de- 
acasă. 

Ajunse în Heiðmörk imediat după ora douăsprezece. Era 
mai târziu decât îi convenea ei aşa că scrută pădurea de 
jur-împrejur, asigurându-se că nu mai era nimeni prin 
preajmă. Era un loc potrivit. Deşi foioasele îşi pierduseră 
frunzele şi rămăseseră golaşe, cele câteva conifere şi 
ramurile dese ale mestecenilor formau o perdea suficient 
de groasă încât să ascundă tot ceea ce urma ea să facă de 
ochii curioşi ai oricui ar fi trecut pe-acolo. Nu era ca şi 
cum Islanda ar duce lipsă de zone pustii şi ascunse, dar ca 
să ieşi din oraş şi să găseşti locuri pe unde rareori trece 
cineva ar fi fost nevoie de un vehicul de teren. 

Parcă maşina la distanţă de un kilometru de locul de 
întâlnire, luă valiza şi se îndreptă cu paşi iuți spre poiană. 
Apropiindu-se, păşi pe un drum de pământ plin de praf şi 

apoi intră în tufişuri, înaintând prin umbra proiectată de 
copaci, paralel cu cărarea, până ce ajunse chiar lângă 
poiană. Găsi un spaţiu pentru valiză în tufişuri, scoase o 
bucată de panglică din buzunar şi încercă să o lege într-o 
fundă deasupra ascunzişului. Apoi făcu câţiva paşi mari 
către poiană, numărând: unu, doi, trei. Numără treizeci şi 
doi de paşi lungi până la poiană. Apoi se întoarse la şosea, 
se sui în maşină, conduse până la poiană şi începu să 
aştepte. 

Aşteptarea era cea mai neplăcută parte. Chiar şi-aşa, ea 
nu îndrăznise niciodată să ajungă exact la timp. Se simţea 
mai în siguranţă dacă ajungea mai devreme, să fie ea 
prima, în timp ce marfa era bine dosită în ascunzătoare. 
Simţea că pregătirile ei minuţioase îi ofereau o oarecare 
senzaţie că ar deţine controlul acestei afaceri. Insă îi era 
greu să aştepte. Chiar dacă făcuse acest lucru în ultimul 
an de mai multe ori decât putea să numere, tot nu se 
simţea în stare să se obişnuiască cu el. Cel mai greu îi era 
să-l înfrunte pe Ríkharður, bărbatul cu care se întâlnea de 
fiecare dată. li sugerase de mai multe ori lui Thorgeir - 
avocatul care ţinea sub control partea de cash a afacerii - 
că i-ar veni mai uşor dacă ar face schimbul cu altcineva, 
sau dacă ar lăsa pur şi simplu bunurile într-un anumit loc 
ca să fie luate, însă el nici măcar n-a vrut să audă. Dintr-un 
anumit motiv, ei voiau ca de fiecare dată ea să îi înmâneze 
marfa lui Ríkharður. Ea se întreba dacă nu cumva acest 
scenariu era modul lor de a-i reaminti în ce situaţie se află. 
Să-i reamintească ce decizii avea de luat, dat fiind că, de 
fiecare dată, Rikhardur se străduia cât putea să bage 
groaza în ea şi s-o şocheze. Prima dată o înspăimântase 
atât de tare, încât ea vomitase imediat după ce se 
întâlniseră, însă acum se putea stăpâni şi îşi păstra 
temerile doar pentru sine. Era decisă să nu-i arate că îi e 
teamă de el şi nu avea de gând să-l lase să-şi exercite 
puterea asupra ei. 

Se făcuse două fără patru minute când o maşină 
pătrunse în poiană. Era punctual, măcar atâta puteai 
spune despre acest ticălos. Sonja trase adânc aer în piept, 

ieşi din maşină şi făcu câţiva paşi în direcţia lui Ríkharður 
şi a ucenicului acestuia. De fiecare dată îşi lua un alt 
complice, însă, cumva, cu toţii arătau la fel: tineri, plini de 
muşchi, nervoşi şi mult prea bine îmbrăcaţi pentru vârsta 
lor atât de fragedă. 

— Bună, scumpo, o întâmpină Ríkharður şi privirea lui o 
scrută din cap până în picioare, tacticos, de parcă el era o 
pisică sălbatică şi ea o pradă neajutorată pe care se 
hotărâse să o sfâşie în bucăţi. 

— Bună ziua, răspunse Sonja pe un ton ţeapăn, formal. 

Era o chestiune de principiu, să-i susţină privirea 
necontenit, fără să-i lase vreo portiţă şi fără să-i arate 
vreun semn de slăbiciune. Nici măcar nu privi către 
soldatul de jucărie şi se purtă de parcă acesta nici măcar 
nu era acolo. 

— Ne-ai adus bomboane? o întrebă Rikhardur, lingându- 
şi buzele groase şi făcându-le să lucească. 

Făcea mare caz de rolul său, exagerând şi comportându- 
se ridicol, iar ea poate c-ar fi izbucnit în râs dacă n-ar fi 
fost atât de înspăimântată. l-ar fi plăcut să poată chicoti, 
amuzată, poate chiar să se ghemuiască şi să râdă cu 
lacrimi. Tipul era stereotipul gangsterului absolut, intrând 
atât de bine în pielea personajului, încât ea se întrebase, 
prima oară, dacă nu cumva acesta chiar juca un rol şi 
fusese trimis acolo ca să se asigure că va băga groaza în 
ea. Avea capul complet ras şi un gât gros, nodurile 
degetelor îi erau acoperite de tatuaje şi ochii atât de 
adânciţi în orbite, încât albul acestora abia de putea fi 
zărit. Chipul îi era brăzdat de cicatrice şi trupul atât de 
umflat de muşchi şi coapsele atât de masive, încât n-avea 
de ales decât să stea cu picioarele depărtate. 

Sonja păstră o mină impasibilă. Oftă, ca să-şi sublinieze 
iritarea pe care o afişa de fiecare dată. 

— Treizeci de paşi, într-acolo. Pe copac e legată o 
panglică roşie. 

— Aceleaşi jocuri vechi de salon, rânji Ríkharður. Nu 
puteai şi tu să-mi spui „iată-le” şi să-mi dai direct pachetul 
ăla nenorocit? 

— Nu, replică Sonja. Nici măcar nu mi-a trecut prin 
minte. 

— Şi nu crezi că ai putea să mi-o şi sugi drept bonus? 
Doar sunt o mulţime de puicuţe care o fac. 

— Asta nici atât nu mi-a trecut prin cap, îi răspunse 
Sonja şi ochii îi coborâră în mod involuntar către locul în 
care bărbatul îşi strângea, provocator, ouăle. 

Acesta rânji iar, făcând-o să simtă o dâră de sudoare 
rece scurgându-i-se pe spate. Fusese nevoie să fie prinsă în 
laţ ca să se convingă că sudorile reci nu sunt doar o 
legendă. 

— Ia echipamentul, băiete, îşi îndemnă Ríkharður 
complicele, iar acesta intră în tufiş şi apoi se întoarse cu 
valiza Samsonite. 

— Sună-l pe Thorgeir, spuse ea, holbându-se fără să 
clipească la chipul lui Ríkharður. 

— Mai întâi tre’ să verific marfa, răspunse el, trecându-şi 
iar limba peste buze. 

— Da, minunat. Numai să-ţi vâri şi nasul în marfă după 
ce-ai pus mâna pe ea, spuse Sonja, străduindu-se să afişeze 
un surâs lipsit de umor. Sună-l pe Thorgeir. 

Ríkharður îşi scoase telefonul din buzunar, formă un 
număr, fără să se grăbească, şi apoi duse telefonul la 
ureche. 

— Salut. A făcut livrarea. Alles in Ordnung’. 

Sonja se răsuci pe călcâie, forţându-se să străbată cu 
paşi egali distanţa înapoi până la maşină, apoi sui în ea şi 
porni la drum. Abia când ajunse tocmai pe Skeifan’, începu 
să simtă cum îi încetinesc bătăile inimii. 


14. 


Bragi luă unul dintre cărucioarele mari de la 
supermarketul Mela, în pofida faptului că urma să-i fie 
destul de greu să-l manevreze pe coridoarele înguste 


2 „Totul e-n regulă”, în limba germană, în text. 
3 Stradă din centrul capitalei Islandei, care abundă în localuri, parcări, 
centre comerciale etc. 


e 35» 


dintre rafturi. O dată pe săptămână, venea aici şi-şi 
cumpăra exact ce îşi nota pe listă, nimic mai mult, aceeaşi 
listă în fiecare săptămână. Aflase pe pielea lui, pe când 
boala lui Valdis începea să se agraveze din ce în ce mai 
tare, că dacă n-are de gând să moară de foame, atunci va 
trebui să înveţe să-şi gătească singur şi, prin urmare, asta 
şi făcuse, ajungând să înveţe şase reţete. Lunea avea 
cartofi şi peşte fiert, marţea avea bucăţi de carne de miel 
tăvălite prin pesmet. Miercurea se răsfăţa cu cap de oaie 
pârlit şi fiert, pe care îl putea cumpăra gata preparat. Joia 
îşi prăjea nişte somon, vinerea îşi făcea pâine prăjită cu ou 
şi ceai. Sâmbăta avea miel fript şi din el îşi mai păstra câte 
ceva şi pentru zilele de duminică. Când lucra de noapte, îşi 
făcea mâncare de cu seară, înainte să plece la muncă, iar 
când avea tură de zi, îşi lua resturile cu el sau îşi cumpăra 
ceva pentru prânz. Meniurile din aeroport nu erau prea 
tentante. În mod normal încerca să-şi cumpere tot ce avea 
nevoie în această sesiune săptămânală, apoi mai ieşea să-şi 
ia peşte sau lapte, atunci când avea nevoie de ele. 

Capetele de oaie frigeau, fiind scoase direct din oală, şi 
Bragi simţi cum îi lasă gura apă gândindu-se la ele. Luă o 
caserolă plină cu napi suedezi fierţi şi pisaţi ca să-şi 
asezoneze cina cu ei şi începu să umple căruciorul cu ce-şi 
trecuse pe listă. Găsea liniştitoare aceste cumpărături la 
Mela. li cunoştea pe cei care lucrau aici şi acest magazin 
era unul dintre puţinele locuri din oraş care aduceau 
oarecum cu băcăniile tipice pe care şi le amintea din 
trecut. La raioanele de peşte şi carne erau vânzători care 
te serveau cu exact cantitatea de care aveai nevoie, asta 
însemnând că el nu era nevoit să smulgă porţii de mâncare 
preambalată în caserole de polistiren din vitrinele 
frigorice, precum în supermarketurile moderne. În plus, la 
Mela găseai întotdeauna produse de sezon. Acum era 
vremea ficatului fierbinte şi a sângeretelui, iar în curând 
aroma mielului afumat urma să se simtă în tot locul. 
Primăvara putea să-şi asezoneze eglefinul cu icre şi ficat 
de cod, iar în mai găsea ouă de garie. Bragi rămăsese fidel 
hranei cu care fusese crescut - aceeaşi pe care o preferau 

amândoi pe vremea când era împreună cu Valdis. Nu 
reuşise să se obişnuiască niciodată cu pastele şi cu pizza 
de care tânăra generaţie era atât de îndrăgostită. De fapt, 
nici nu era prea convins că pentru islandezi era sănătos să 
aibă o dietă atât de bogată în cereale. 

La casă, în faţa lui, mai erau încă două persoane, aşa că 
luă o revistă şi începu s-o răsfoiască. Se minuna de fiecare 
dată când se gândea cum de o ţară atât de minusculă avea 
un apetit atât de mare pentru revistele lucioase care lui i 
se păreau toate mai mult sau mai puţin la fel. Dădu 
paginile fără să le privească, de fapt, cu atenţie, până ce-i 
veni rândul la casă, unde-şi vâri pe rând, cu mare grijă, 
cumpărăturile într-o singură pungă, păstrând mâncarea 
fierbinte pentru o sacoşă ceva mai mică. 

Făcuse doar câţiva paşi dincolo de uşile magazinului, 
când prin cap îi trecu un gând bizar. Nu era un gând 
conştient ci, mai degrabă, un impuls al inconştientului, 
rezultatul a cine ştie câtor imagini fără legătură între ele 
ce ajung la un moment dat să se amestece şi să formeze un 
întreg. Se răsuci, se întoarse în magazin şi cumpără 
revista. Se aşeză pe banca de afară, lăsându-şi pungile 
deoparte, apoi mai răsfoi o dată paginile. 

Iat-o. Cum să te imbraci pentru afaceri şi să te simţi şi 
confortabil în această iarnă. 

Nu articolul în sine îi atrăsese de fapt atenţia, ci pozele, 
imagini ale unor frumuseți elegant îmbrăcate ce apăreau, 
ca întotdeauna, în astfel de reviste. Potrivit acelui articol, 
toate acele modele erau îmbrăcate în aşa fel încât să poată 
pleca pentru o noapte în oraş direct de la muncă; posibil 
vreun soi de muncă de birou, dat fiind că nu părea genul 
de haine care să poată fi folosite şi-n altă parte. Bragi 
studie de mai multe ori cu privirea acele imagini, meticulos 
cum era, până ce un gând anume începu să i se cristalizeze 
în minte. Doamna aceea superbă cu palton, cea pe care el 
însuşi o considera vreun soi de star de film, din moment ce 
trecea atât de des prin terminalul aeroportului, se îmbrăca 
exact precum fetele fotografiate aici; exact la fel, de parcă 
ar fi urmărit pas cu pas toate instrucţiunile din revistă. 

Purta aceiaşi pantaloni, acelaşi tip de pantofi, alternând un 
palton bej cu unul cenuşiu. Uneori mai avea şi câte o 
eşarfă de caşmir cu buline îndoită peste unul din braţe. 
Fireşte, acesta era stilul pe care un anumit gen de femei îl 
adopta benevol, însă chestia ciudată era că femeia pe care 
el o observase la aeroport nu se abătea niciodată de la rol. 
Nu avea niciodată cu ea ceva pe care Bragi îl observa la 
ceilalţi pasageri: eşarfe ponosite, un pulover vechi, deşi 
confortabil, pantofi care să se potrivească unor picioare 
umflate, obişnuite să umble mult pe lungile coridoare ale 
aeroportului. Se dichisea perfect de fiecare dată, de parcă 
tocmai ce-ar fi ieşit de la o şedinţă foto, sau, aşa cum 
sublinia articolul, de parcă s-ar fi pregătit să iasă în lumina 
reflectoarelor. Adevărul era că nimeni nu putea fi atât de 
perfect, aşa că pesemne avea de-a face cu o deghizare. 
Probabil că juca un rol anume, ori de câte ori călătorea. 
Dacă aşa stăteau lucrurile, atunci trebuie că se pricepea 
extrem de bine la acel rol. 


15. 


Jóhann se schimbase enorm, aşa încât avu un adevărat 
şoc când îl văzu. Fusese dintotdeauna un tip solid, însă 
acum părea că pieptul i se înmuiase şi că pe sub cămaşa 
strâmtă avea acum un strat de carne flască. Îşi pierduse 
mare parte din păr, rămânând doar cu câteva şuviţe subţiri 
în creştet şi cu o fâşie deasupra urechilor care n-arăta nici 
ea prea bine. Purta, totuşi, cravată la cămaşă şi, când Agla 
îl îmbrăţişă, îi putu mirosul familiar al aftershave-ului cu 
care se dădea de fiecare dată. 

— Ce măgărie, începu Agla, aşezându-se pe scaunul din 
faţa lui. 

El fusese cel care sugerase să ia amândoi prânzul la un 
restaurant liniştit din centrul oraşului şi găsise o masă în 
colţ, pe jumătate ascunsă de o imensă plantă înfiptă într- 
un ghiveci. Bărbatul care odinioară profitase de orice 
oportunitate ca să se poată afla în centrul atenţiei ajunsese 
acum să rămână departe de toate, un rezultat al faptului 

că era unul dintre cele mai celebre chipuri ale crizei 
financiare. Agla le mulţumi în gând stelelor sale norocoase 
că nu împărtăşea soarta bărbatului din faţa ei. Privirile 
piezişe şi faptul că era tratată ca o paria de către colegii ei 
de la bancă erau un simplu mizilic pe lângă a fi scuipat pe 
stradă. 

— Mda. O adevărată pacoste, se arătă de acord Jóhann. 
Păcat că şi copiii ajung să vadă toate aceste lucruri pe 
prima pagină a ziarelor. Nimic nu e mai rău pentru mine. 
Măcar acum pot refuza să mai răspund la întrebări. 

— Când am fost interogată, mi s-a spus că nu pot refuza 
să răspund la întrebări decât dacă am fost acuzată în mod 
oficial. 

— Fiecare job are riscurile sale. 

Johann îşi ridică paharul şi Agla observă că acesta bea 
apă. 

— N-ai de gând să mi te alături la un pahar de băutură 
adevărată? întrebă ea, făcându-i semn chelnerului. 

— Nu, răspunse Johann, zâmbindu-i în chip de scuză. 
Sănătatea mea e prea în pioneze ca să-mi mai pot permite 
să mai şi beau. 

— Spre deosebire de mine, spuse Agla, comandându-şi o 
bere mare şi încă un pahar de tărie, care să-i ţină de urât. 

Işi comandară amândoi peştele zilei, cod pane cu creveţi 
şi cartofi. 

Pe timpul mesei, Agla îl întrebă pe Jóhann de copii, în 
timp ce el se interesă despre ce se mai întâmpla pe la 
bancă. Jóhann tăcu în timp ce ospătarul le lua farfuriile 
goale, aşteptându-l să plece şi să-i lase singuri. 

— Va trebui să ne punem poveştile în concordanţă, 
spuse el pe un ton scăzut şi Agla încuviinţă în semn de 
aprobare. 

— Să fie suficient de apropiate, spuse ea. Nu trebuie să 
se potrivească perfect. Prea perfect pare suspect. 

— Dar n-ar fi bine nici să avem scopuri contrare şi să ne 
contrazicem versiunile unul altuia. 

— Versiunea mea asupra evenimentelor e deja pusă bine 
la punct, rosti Agla, sperând să pară potrivit de sigură pe 

ea. 

I se părea că Johann încerca să o testeze. 

— Din partea mea nu s-a schimbat nimic, continuă ea pe 
un ton mai blând, afişând şi un surâs când rosti aceste 
cuvinte. 

— Desigur. Desigur, murmură Jóhann pe un ton de 
scuză. Deşi nu strică niciodată să ne luăm nişte măsuri de 
precauţie. 

— Niciodată, într-adevăr, îl aprobă Agla, încercând 
totodată să-şi înfrâneze dorinţa de a mai comanda o bere, 
căci nu i-ar fi fost de niciun folos să se îmbete imediat 
după prânz. 

— Ar fi util dacă mi-ai susţine varianta, ştii tu, cum au 
dispărut banii. Nu m-am uitat niciodată prea atent la 
fondul de investiţii din offshore. lar acum... sunt în 
dezavantaj din cauză că n-am ştiut. 

— Prietene, crede-mă. Să nu ştii e rău, dar să ştii e şi 
mai rău. Cea mai bună apărare e să nu ştii nimic. Şi, deşi 
fiecare dintre noi deţinem o piesă a puzzle-ului, n-avem 
nicio modalitate să vedem imaginea de ansamblu. Iar 
realitatea e că nu există nicio imagine de ansamblu. 

— Dar, ca să evităm orice suspiciune, ar fi util să ştim ce 
fond anume de investiţii să nu menţionăm. 

— Nu există nimic pe care să trebuiască să eviţi să-l 
menţionezi, spuse Agla. Sunt... eram bună la ceea ce 
făceam. Nu poate fi urmărit în niciun fel. Şi, atât timp cât a 
fost vorba de un depozit obişnuit, din ce ştiu eu nici tu nu 
ştii prin intermediul cărui fond au ieşit banii din ţară. Iar 
câtă vreme niciunul dintre noi nu ştie cum au izbutit banii 
să se întoarcă, practic nici n-am avea motive să ne facem 
griji. 

— Ai dreptate, oftă Johann. Aproape în toate privinţele. 
Am impresia că nervii mei încep să cedeze. Tensiunea mi-a 
crescut dincolo de orice limită zilele astea. 

— Cred că ai nevoie de un întăritor, rosti Agila, 
surprinzând privirea chelnerului. 

16. 


Pe chipul Sonjei rămăsese întipărit un zâmbet plin de 
amărăciune în timp ce urca cele douăsprezece trepte ale 
cabinetului de avocatură al lui Thorgeir din Lagmuli. 
Biroul avocatului se afla în partea estică a Rejkjavikului, 
într-una dintre numeroasele clădiri construite în 
arhitectura dubioasă a anilor '70 din zonă, care nu reuşise 
să treacă proba timpului. Treptele erau tocite, linoleumul 
crăpase pe alocuri, ca şi cum ar fi fost frecat de prea multe 
ori de-a lungul anilor, iar clădirea emana un vag iz de 
mucegai, pe care Sonja îl considera perfect potrivit 
ansamblului. Fusese atât de nevinovată când venise prima 
dată aici, atât de plină de speranţă. Pur şi simplu avea 
credinţa că intenţia lui Thorgeir era să o ajute. Acum, însă, 
dacă exista ceva pe lumea asta pe care îşi dorea ca Tómas 
să-l înveţe, acel lucru era că atunci când ai probleme şi 
cineva se oferă să te ajute, cel mai bine e să-l trimiţi 
învârtindu-se. Avea de gând să îl înveţe pe Tómas să se 
bazeze doar pe el însuşi, să îşi rezolve singur problemele 
şi, mai presus de toate, să nu se implice în nicio treabă 
delicată din care să nu mai poată ieşi decât cerând ajutor 
altcuiva. 

Venise prima oară aici la câteva săptămâni după ce se 
despărţise de Adam. Thorgeir o sunase din senin şi, la 
început, ea nici măcar nu-şi dăduse seama cine era el. Se 
cunoşteau, dar destul de vag. Thorgeir şi Adam făcuseră 
dreptul împreună, iar ea îl întâlnise o dată sau de două ori 
pe la diverse reuniuni. Apelul lui ar fi trebuit să-i dea de 
bănuit. De obicei, avocaţii nu te sună ca să-şi ofere 
ajutorul. 

— Am auzit că Adam joacă murdar în privinţa divorţului 
vostru, spusese el şi-şi exprimase compasiunea pentru ea. 
Ingăduie-mi să te ajut. 

Avea un glas plăcut, liniştitor, cu un ton de unchi 
înţelegător, iar ea, fără să se gândească de două ori, îşi 
încredinţase soarta în mâinile lui. Gândindu-se mai bine, 
era modul tipic în care îşi trăise viaţa până atunci, 

mergând odată cu turma şi lăsându-se purtată de val. 

Sonja nu era capabilă să aprecieze cât de bine sau cât 
de rău era văzut Thorgeir în calitate de avocat specializat 
în  divorţuri. Datoriile lor erau aproape egale cu 
proprietăţile, aşa că Adam se ocupase de ambele, iar ei i se 
păruse just ca lui să-i rămână casa din Akranes şi cu 
maşina, iar ea să plece din casă, ceea ce-şi şi dorise de 
fapt. Ea era partea vinovată. Ea fusese cea care o dăduse 
în bară. Se arătase mulţumită să o ia de la zero, adică să 
nu deţină şi să nu datoreze nimic, însă o duruse enorm că 
trebuise să-l lase pe Tomas cu Adam. Incapacitatea ei de a 
demonstra faptul că l-ar putea întreţine pe Tómas, 
asigurându-i un acoperiş deasupra capului, îl făcuse pe 
Thorgeir să o convingă să fie de acord ca Adam să 
primească custodia pe primii doi ani, până ce furia 
acestuia avea să se evapore şi ea s-ar fi putut pune iar pe 
picioare. Atunci, poate că s-ar fi găsit o modalitate de-a 
negocia o custodie comună. Până în momentul acela, ea 
urma să primească permisiunea care le este, de obicei, 
rezervată taţilor în cazul unui divorţ: fiecare al doilea 
weekend şi o parte din vacanţa de Crăciun şi de vară. 

Nu o înfuriase sfatul oferit de Thorgeir, ştiind că 
bărbatul avea probabil dreptate. Sonja nu avea nimic şi pe 
nimeni. Agla dispăruse în clipa în care lucrurile deveniseră 
urâte şi Sonja rămăsese pe jumătate paralizată de teamă. 
Posibilităţile de a se întreţine singură păreau din ce în ce 
mai nesigure şi nici nu-i fusese de ajutor faptul că Adam 
ameninţa să strige în gura mare cum el şi băiatul aflaseră 
amândoi despre aventura ei. Indiferent dacă exista sau nu 
o bază legală pentru acest caz, asupra ei plutea o 
ameninţare palpabilă, pe care nu putea îndrăzni să o 
ignore. 

A închiriat cel mai ieftin apartament pe care l-a găsit şi 
s-a angajat secretară la un angrosist. Nu câştiga suficient 
ca să acopere şi chiria, şi întreţinerea, dar asta a încetat să 
mai fie o problemă când a fost dată afară, după terminarea 
perioadei de probă. Atunci a fost momentul când s-a trezit 
în biroul lui Thorgeir, cu lacrimi în ochi şi incapabilă să-i 

achite onorariul. Şi tot atunci el i-a spus că are o idee. Ea 
îşi aducea aminte de îndoiala pe care o simţise în acel 
moment, care însă a fost acoperită cu totul de 
recunoştinţă. Privind în urmă, recunoştinţa ei fusese chiar 
exagerată. 

Ideea lui Thorgeir era că ea ar fi putut călători în 
Danemarca pentru a-l ajuta pe un prieten de-al lui care 
avea o problemă. Individul rămăsese blocat cu o cantitate 
de valută pe care nu o putea scoate din ţară din cauza 
restricţiilor impuse asupra sumelor de bani după criza 
financiară. Pentru eforturile ei, ar fi putut fi plătită 
suficient de bine cât să se menţină pe linia de plutire în 
timp ce-şi căuta de muncă. Sonja a mers acasă, vezi 
doamne să se gândească la oferta care i se făcuse. A lăsat 
vreo două ore înainte să-l sune pe Thorgeir, nedorind să 
pară prea nerăbdătoare, chiar dacă se hotărâse ce să facă 
încă dinainte să iasă din biroul lui. Măcar de n-ar fi fost 
aşa de naivă. Măcar dacă ar fi ştiut că acesta e modul în 
care oamenii sunt prinşi în laţ. 


17. 


Sonja completă un formular de plată pentru SG Software 
cu jumătate din suma cuvenită pentru transport şi i-l 
înmână lui Thorgeir. El îl luă şi încuviinţă din cap, înainte 
de a-şi roti pe jumătate scaunul de birou ca să deschidă 
seiful aflat în spatele său. Mişcările rapide şi constituţia 
fragilă se potriveau perfect cu chipul încruntat şi părul din 
ce în ce mai rar. Era genul acela de bărbat care 
îmbătrâneşte pe la douăzeci şi cinci de ani şi rămâne aşa. 

— Uşor sau greu, cum ţi s-a părut? 

— Thorgeir, nu trebuie neapărat să mă întrebi. 
Întotdeauna e la fel. Doar dacă nu vrei să plăteşti mai 
mult. 

Thorgeir se întoarse spre ea cu un surâs pe chip şi îi 
întinse un teanc subţire, în care se aflau cinci mii de 
coroane. Nu era nevoie să-i mai numere. Suma era mereu 
corectă, iar în privinţa banilor, lui Thorgeir nu i s-ar fi 

putut reproşa absolut nimic. Ea se pregătea să se ridice, 
când el îi făcu semn să rămână pe scaun. 

— Stai un pic, buna mea prietenă, o îndemnă el, iar 
Sonja pufni din instinct. 

Ea nu-i era prietenă şi, cu siguranţă, nici el nu-i era 
prieten. Acest lucru devenise destul de clar încă de când o 
trimisese în Danemarca cu o servietă plină cu bani ca să se 
întâlnească cu doi tipi în costume, care, după cum se 
dovedise ulterior, nu erau bărbaţii în costume care trebuia, 
sau cel puţin aşa i se spusese ei. Fireşte că acum ştia că 
toată acea tărăşenie fusese gândită dinainte. Fusese o 
înscenare ca să o poată prinde în laţ. Furia lui Thorgeir din 
pricină că ea livrase servieta cui nu trebuie şi amenințările 
sinistre ale lui Rikhardur, care se transformaseră într-o 
sugestie cum c-ar exista o modalitate de a-şi plăti datoria, 
făcând câteva drumuri în care să care cocaină, făcuseră de 
la bun început parte din plan. 

— Nu sunt prietena ta, îl contrazise Sonja pe un ton plat. 
Ce doreşti? 

Thorgeir o privi cu un zâmbet larg şi ea văzu încă o dată 
sinceritatea din ochii lui, pe care izbutea să o afişeze ori de 
câte ori avea nevoie de ea. 

— Aş zice c-a sosit momentul să faci o livrare mai 
însemnată, spuse el. 

— Cât de însemnată? întrebă Sonja, simțind cum îi 
tresaltă inima în piept. 

— Două sau trei kilograme. 

— Asta înseamnă altă ligă, rosti Sonja. Cum să introduc 
trei kilograme în ţară? 

— Până acum te-ai descurcat de minune, continuă 
Thorgeir, făcând să-i reapară zâmbetul pe chip, de parcă 
ar fi discutat amândoi despre vreme. Imaginaţia este 
punctul tău forte. Te vei gândi tu la ceva. 

Sonja nu zise nimic. Oarecum, se aşteptase la acest 
lucru şi începuse de ceva vreme să simtă că era supusă 
unui test, că ei doriseră de fapt să afle mai întâi dacă o va 
da în bară cu un transport de un kilogram, înainte de a i se 
oferi ceva mai consistent. 

— Nu mai e nevoie să-ţi spun că plata pentru eforturile 
tale va fi proporţională cantităţii. 

— Trimite-mi numerele de contact, rosti Sonja şi se 
ridică. 

Nu i-ar strica nişte bani în plus şi nici nişte grame în 
plus de praf n-ar fi de lepădat. Acest lucru ar aduce-o mai 
aproape de ţintă şi, într-o bună zi, ar putea fi iar liberă. 


18. 


Sonja apucă strâns  mânerele  căruciorului de 
cumpărături şi încercă să-şi recapete controlul. Inima îi 
bubuia în piept de parcă ar fi rupt-o la fugă din biroul lui 
Thorgeir, când, de fapt, nu făcuse decât să intre în maşină 
şi să conducă până la magazin. Livrarea celor trei 
kilograme cerea o schimbare de strategie din partea ei. De 
fapt, în realitate n-ar fi trebuit să schimbe mare lucru, ci 
doar să se gândească la altfel de pregătiri preliminare. În 
timp ce umbla prin magazin şi punea diverse cumpărături 
în cărucior, mintea ei lucra la intensitate maximă pentru 
găsirea unor soluţii. Ştia că cele mai mari cantităţi veneau 
pe mare, dar livrarea trebuia să aibă loc săptămâna 
următoare şi ea nu mai avea timp să pună la punct o 
strategie care să implice traversarea cu feribotul. În plus, 
ea nu ştia despre feriboturi decât că nu călătoresc în toiul 
iernii şi nici n-avea vreo relaţie care să-i fie de folos. 
Trebuia să depăşească singură piedicile; ca de obicei. 

Luă iaurt şi banane pentru micul dejun al lui Tomas şi le 
lăsă să cadă în cărucior, plus pizza congelată pe care ar fi 
putut s-o mănânce împreună mâine seară şi cafea cu care 
să-şi înnoiască rezervele. Habar n-avea ce să gătească 
pentru cina de sâmbătă şi se gândi c-ar fi mai bine să iasă 
pe undeva cu Tómas şi să mănânce ceva, lucru care 
băiatului i-ar fi făcut mare plăcere. El se dădea în vânt 
după peşte, aşa că s-ar fi putut duce la Sagreifinn, 
restaurantul din port unde se serveau frigărui de peşte şi 
cremă de langustă în pahare mari de carton. Era sigură că 
lui T6mas urma să-i placă foarte mult asta. Adora portul 

din Rejkjavik deoarece era mult mai animat decât cel din 
Akranes, unde locuia el, situat în afara oraşului, în partea 
opusă a golfului. Nu mai ieşiseră de mult în oraş împreună 
iar lui părea să-i facă plăcere orice îi sugera ea. 
Întotdeauna se  dovedise un băiat excepţional de 
înţelegător şi, mai ales de la divorţ încoace, i se păruse 
mult mai uşor să-l aibă alături, dat fiind că el nu cerea 
niciodată nimic şi nu-şi dorea niciodată ceva anume. Sonja 
ştia că acest lucru se datora faptului că băiatul locuia 
împreună cu tatăl său şi se întreba dacă nu cumva acesta 
era modul în care băiatul îi lua ei apărarea. Gândul la 
Tómas îi provocă un junghi de vinovăţie, făcând-o să se 
sforţeze să-şi abată mintea la altceva. Cumva, era mai bine 
să se concentreze la modul în care urma să aducă în ţară o 
valiză plină cu cocaină decât să se gândească la 
consecinţele pe care le avusese divorţul asupra fiului său. 

Durerea din măruntaie dispăruse cu totul când a ajuns la 
casă, iar bătăile inimii încetiniseră până la un ritm 
rezonabil, făcând-o să se calmeze. Mai multe kilograme 
urmau să fie mai greu de transportat şi creşteau şansele 
de-a fi prinsă, deşi exista o anumită siguranţă în a căra mai 
mult decât mai puţin. Însemna că ea nu va mai fi folosită 
de-aici înainte pe post de momeală. Momelile cărau 
întotdeauna cantităţi mici. Un transport mai mare însemna 
o miză mai importantă pentru toţi cei implicaţi. 


19. 


Tomas se simţea aproape bolnav anticipând ce urma. 
Era joi. Mâine, după prânz, mama lui urma să vină să-l ia şi 
apoi aveau să petreacă un weekend întreg împreună. Îşi 
aştepta mama să vină nu pentru că voia neapărat ceva de 
la ea sau ca să-l ducă pe undeva. În mod normal nu făceau 
decât să-şi petreacă vremea acasă la ea, poate să iasă 
amândoi la o plimbare prin cartier, uneori ajungând până 
la pârtiile de la Oskjuhlid, pe care Tómas le numea 
„pădurea” din cauza tufişurilor de mesteceni care 
acopereau pantele până la domul de sticlă al clădirii Pearl. 

Alteori, pur şi simplu se plimbau cu maşina ca să vadă cât 
de multe vehicule galbene întâlneau pe drum. Nerăbdarea 
lui se datora mai degrabă faptului că weekendurile alături 
de ea erau perfecte. Mama lui făcea pur şi simplu totul 
perfect. Vineri seara puneau muzică şi dansau amândoi în 
sufragerie. Mişcările şi volumul muzicii erau tot ce aveau 
nevoie ca să detensioneze atmosfera după ce nerăbdarea 
lui crescuse de la zi la zi. Acasă, la tatăl său, i se dădea 
voie să vadă la televizor orice film dorea, dar mama alegea 
întotdeauna filmele despre care considera că i se potrivesc 
lui, mai ales filme din care să înveţe ceva. Chiar dacă acele 
filme nu erau cele mai interesante din lume, lui tot îi făcea 
plăcere că poate sta pe canapea, să ronţăie popcorn şi să 
vadă un film alături de ea. Acelaşi lucru era valabil şi 
pentru micul dejun. Tata cumpăra întotdeauna Honey Nut 
Cheerios sau Lucky Charms şi încerca de fiecare dată să 
pună cantitatea potrivită de iaurt, însă nu se pricepea 
absolut deloc la astfel de lucruri, indiferent de câte ori 
Tómas încerca să-i arate cum trebuie să procedeze, de 
fapt. Dar mama putea face totul perfect. Ea turna mai întâi 
iaurtul, presăra deasupra cantitatea necesară de zahăr 
brun şi apoi tăia nişte felii de banană deasupra. Cumva, 
reuşea să taie perfect feliile de banană; nici prea groase, 
pentru ca mirosul bananei să nu acopere cu totul iaurtului, 
şi nici prea subţiri, astfel încât să nu se transforme în 
pastă. Era pur şi simplu perfect. 

Acum mai trebuia doar să doarmă o noapte şi să 
petreacă încă o zi de şcoală înainte să vină mama să-l ia. 
Urma să stea cuminte în maşină, în drum spre casă, în 
timp ce ea îl va întreba despre şcoală şi fotbal. Mai târziu, 
după ce vor închide uşa apartamentului în urma lor, el îşi 
va putea da frâu liber lacrimilor de bucurie, iar acela va fi 
momentul în care vor da la maximum volumul muzicii şi 
vor transforma sufrageria în propriul lor ring de dans. 


20. 


Sonja ciocăni la uşa vecinei, pe jumătate sperând că nu-i 

va răspunde nimeni, caz în care nu i-ar mai rămâne decât 
să lase pur şi simplu laptopul într-o sacoşă, pe care s-o 
atârne de clanţa uşii, îl restartase şi maşinăria părea mult 
mai vioaie acum. Dar, dacă laptopul nu-şi va depăşi 
misterioasele probleme care-l făceau să nu funcţioneze 
cum trebuie, data viitoare nu va mai avea încotro şi va 
trebui să plătească pentru reparaţie. Era obligată să 
păstreze secretul că nu e în stare să-l repare şi că, de fapt, 
habar n-are o iotă despre computere. 

— Îţi mulţumesc, dragă! chiui de bucurie vecina ei când 
deschise uşa. 

— Acum ar trebui să meargă mai bine, o linişti Sonja. 
Dar poate ar trebui să te gândeşti să-l înlocuieşti cu unul 
mai nou. 

— M-am gândit la asta când mi-ai zis, ieri, dar eu nu ştiu 
cât de repede se uzează chestiile astea. 

— Acesta are deja trei ani, spuse Sonja. De obicei nu ţin 
mai mult de-atât. 

Nu împărtăşea niciun soi de cunoştinţe deosebite cu 
femeia din faţa ei, însă vecina se uita la ea de parcă ar fi 
fost vreo specialistă în rachete spaţiale. 

— Şi eu care am crezut că va rezista mai mult! 

— Calculatoarele sunt unelte, spuse Sonja, încercând să 
pară profesionistă. Se uzează şi ele la fel cum se uzează 
orice unealtă. 

— Nu m-am gândit niciodată la el în felul ăsta, dar sigur 
că ai dreptate. Se uzează mult mai repede decât un aparat 
de radio. 

— Da, o aprobă Sonja, începând să se retragă pe holul 
care ducea la apartamentul ei. Radiourile nu fac decât să 
producă sunete, însă computerele trebuie să... încercă ea 
să găsească cuvântul potrivit. Gândească. Calculatoarele 
trebuie să gândească. 

— Tu îmi explici atât de bine, foloseşti cuvinte ca pentru 
un novice, continuă vecina mulţumită. Măcar de-ar fi mai 
mulţi oameni ca tine în domeniul computerelor. 

Sonja surâse şi dădu din cap în semn de noapte bună, 
apoi încercă să închidă uşa chiar în timp ce vecina ei striga 

ceva legat de gândaci. 

— Ce-ai zis? întrebă Sonja, deschizând iar uşa. 

— Doar ce i-am spus preşedintelui asociaţiei de locatari 
că e nevoie să punem insecticid în cazul în care ne trezim 
iar infestaţi de lepisme?. A trecut un an de când au infestat 
pivniţa şi n-am vrea să avem iar chestiile alea oribile în 
clădire. 

— Insecticid? se miră Sonja, privindu-şi întrebător 
vecina, care-i întoarse şi ea privirea, aşteptând un răspuns. 

— Exact. Trebuie să punem insecticid pentru lepisme. 
Nu crezi? 

— Ba da. Sigur că da, răspunse Sonja zâmbind în chip de 
scuză şi închizând apoi uşa, cu mintea în altă parte. 

Acum ştia cum putea să introducă marfa în ţară. 


21. 


Era ca şi cum apartamentele care rămân prea multă 
vreme pustii capătă un fel de tristeţe a lor. Aerul devenise 
stătut, perdelele rămăseseră pe jumătate trase şi un strat 
subţire de praf se aşezase peste tot. Tristeţea asta o 
întâmpina adesea pe Agla când se întorcea acasă, aşa că 
evita sufrageria decorată minimalist, cu mobilă scandinavă 
pe care o alesese dintr-un catalog danez, preferând în 
schimb să se ducă direct în dormitor, pe care-l vopsise ea 
însăşi în gri închis ca să contracareze insuportabila lumină 
a verii care se insinua prin draperii în fiecare aprilie. De 
obicei avea cu ea o porţie de mâncare gata pregătită de la 
vreun local, pe care o devora în pat, în faţa televizorului. 
Se simţise bine singură timp de zece ani. Îi plăcea să se 
întoarcă şi să găsească lucrurile exact cum le lăsase, şi cu 
excepţia zilelor de vineri, când venea fata care-i făcea 
curat în casă, nimeni nu mai intra în apartamentul ei. Nici 
măcar Sonja nu venise decât de câteva ori la ea. Chiar 
dacă trecuseră deja zece ani de când divorțase, încă mai 
simţea o anumită plăcere să-şi abandoneze chiloţii pe 


4 Insectă cu corpul gri-argintiu, care trăiește în locurile umede ale 
caselor. 

podea, să lase cosmeticele împrăştiate prin toată baia sau 
să nu-şi facă patul, ştiind că nu e nimeni să o arate cu 
degetul pentru carenţele ei gospodăreşti. 

Agla mâncă în timp ce cada i se umplea cu apă, abia 
aşteptând să se cufunde în apa atât de opărită, că o făcea 
să icnească, şi să se simtă învăluită de ea ca de nişte braţe 
fierbinţi şi primitoare. Cu toate că-i plăcea să fie de capul 
ei, se gândi ea în timp ce închise robinetele şi intră în 
cadă, singurătatea era o chestiune cu totul diferită. Ca şi 
cum ar fi tânjit, melancolică, după ceva pe care simţea că 
fusese pe cale să îl descopere, dar pe care, de fapt, nu-l 
putuse găsi niciodată. 

Pluti undeva între somn şi trezie în apa fierbinte şi-şi 
lăsă gândurile să rătăcească. Iar când îşi dădea frâu liber 
gândurilor, acestea se îndreptau invariabil către Sonja, 
femeia care exercita asupra ei o atracţie pe care nu şi-o 
putea explica. Erau senzaţii pe care nu le mai simţise 
niciodată, vreun soi de vrăjitorie, poate, un farmec care 
nu-i dădea pace şi de care ar fi vrut să scape cu orice preţ. 
Insă erau puţine lucruri în viaţa ei care să poată fi 
sacrificate - cu excepţia Sonjei. Ea era singura care mai 
izbutea să trezească în ea o scânteie de dorinţă, o poftă de 
viaţă, un fel de voinţă de a trăi mai departe. In acelaşi 
timp, simţea şi o nesfârşită ruşine pentru ceea ce-şi dorea 
de la Sonja. N-avea cum să fie ceva sănătos. Pesemne că 
hormonii ei erau de vină, poate că aceştia o luaseră razna, 
sau poate că se declanşase deja menopauza. Încercase de 
multe ori să taie orice fel de legătură cu Sonja, dar nu 
fusese niciodată în stare să meargă până la capăt. Era 
dependentă de ea, de zâmbetul ei, de răsuflarea ei rapidă 
pe gâtul său, dorea să-i lingă transpiraţia de pe sâni şi nu 
se putea sătura de felul în care gemea când avea orgasm. 

Gândurile îi fură întrerupte de ţârâitul ascuţit al soneriei 
de la uşă. Agla reveni în prezent, se ridică în şezut în cadă 
şi se hotări să aştepte. Trebuie că era cineva care încerca 
să-i vândă peşte uscat sau bilete de loterie, lucru pentru 
care nu merita să iasă din cadă. Dar când soneria ţârâi a 
doua oară, ea se ridică, se înfăşură într-un halat şi se duse 

la uşă. Afară se afla Jóhann, însoţit de trei bărbaţi. Pe doi 
dintre ei îi ştia şi ea, erau avocaţii lui, unul chiar lucrase şi 
pentru ea, dar al treilea îi era complet necunoscut. 

— Nici c-aţi fi putut nimeri într-un moment mai 
nepotrivit, spuse ea, strângându-şi şi mai tare halatul în 
jurul trupului. 

— N-o să zăbovim mult, o linişti Jóhann, păşind înăuntru, 
urmat îndeaproape de ceilalţi trei. 

Agla o porni în faţa lor şi se aşeză pe unul dintre fotoliile 
din sufragerie. 

— Luaţi loc, îi invită ea arătând spre canapea, însă 
Jóhann clătină din cap. 

— Vreau doar să repetăm discuţia pe care am purtat-o 
astăzi, începu el, însă Agla îl întrerupse: 

— Chiar trebuie să repetăm ce-am discutat astăzi? 
întrebă ea. Şi cine ne ascultă? 

Privirea ei rămăsese aţintită asupra celui de-al treilea 
bărbat, care încă nu se prezentase. 

— Scuze. Guðmundur este avocatul care îl reprezintă pe 
Adam. 

Agla îşi duse în mod instinctiv mâna spre piept 
încercând să se acopere mai bine cu halatul. Avea părul ud 
şi era înfăşurată doar într-un halat de baie, în timp ce 
avocatul lui Adam stătea în faţa ei, se simţea lipsită de 
apărare. 

— Pot confirma ce-am zis astăzi şi, din punctul meu de 
vedere, nu s-a schimbat nimic, zise ea. 

Johann surâse stingherit şi privi când la un avocat, când 
la celălalt, după care cel mai bătrân dintre cei doi luă 
cuvântul: 

— Din moment ce avem de-a face cu un lanţ cu trei zale, 
începu el, e greu de descris în cuvinte cât de important 
este ca fiecare za să rămână puternică. 

Agla se ridică în picioare şi îi aruncă o privire aspră lui 
Johann. 

— E limpede că tu şi Adam aţi păstrat legătura unul cu 
altul şi că l-ai ţinut la curent tot timpul, dat fiind că de faţă 
e şi avocatul lui. Dar ce dracu' te face să crezi că eu aş fi 

veriga cea mai slabă? 

Avocaţii rămaseră la fel de impasibili de parcă ar fi fost 
făcuţi din porțelan, în timp ce Johann îşi rodea buza şi pe 
frunte începură să i se formeze broboane de transpiraţie. 

Atunci îi pică fisa. Dacă lucrurile degenerau, ea ar fi 
trebuit să fie cea care să-şi asume responsabilitatea. 


22. 


Absorbită cu totul de căutarea diverselor soiuri de 
otrăvuri pe internet, Sonja omise să mai verifice numărul 
apelantului înainte să răspundă la telefon şi regretă 
imediat când auzi glasul plin de voioşie al lui Libby. Libby 
făcea parte din grupul de prietene din oraşul său natal din 
nordul Islandei, Akureyri, ale cărui membre adorau să-şi 
spună „clubul de cusut”. De fapt, întrunirile lor însemnau 
mai degrabă să se distreze în faţa unor farfurii cu mâncare 
decât să pună mâna pe vreun ac de cusut. 

— Bu-ună! o salută Libby. 

Ea era singura persoană de pe planetă care putea lungi 
atât de mult un cuvânt minuscul, pentru a-l face să pară 
format din mai mult de două silabe. 

— În sfârşit am reuşit să dau de tine. Ocupată tot timpul, 
aşa-i? 

— Da, îi răspunse Sonja. Se poate spune că da. 

— Am dat peste mama ta la Glerártorg, ieri, şi mi-a zis 
că lucrezi pentru un fel de firmă de calculatoare. 

Sonja strânse din dinţi, imaginându-şi-o pe mama ei cum 
discută cu Libby despre afacerile ei în mijlocul centrului 
comercial din Akureyri. 

— Da, aşa e. De fapt, e mai degrabă firma mea. E destul 
de mică, aşa că s-ar putea spune că lucrez, de fapt, pentru 
mine. 

— Mda-a, rosti Libby, lungind iar nefiresc un cuvânt 
scurt şi mai adăugându-i o silabă. Mama ta spunea că ai 
început să călătoreşti mult peste hotare. 

— Aşa este. Un pic, se arătă Sonja de acord, încercând 
cu disperare să găsească un mod de-a abate conversaţia de 

la acest curs. 

— Cine s-ar fi gândit că vei ajunge să te transformi într- 
un soi de guru al calculatoarelor? întrebă Libby râzând. 

— Şi tu? întrebă Sonja. Ce mai e nou? 

— Sunt bine, replică Libby. Vechea poveste, cum bine 
ştii. Bătrânul, copiii, sala de fitness. Şi am rămas tot aici, la 
bancă. Una dintre puţinele casiere care nu au devenit 
redundante. 

Sonja se pregătea să o felicite pe Libby pentru norocul 
ei extraordinar care-i îngăduise să-şi păstreze slujba la 
bancă, având în vedere ce se întâmplase recent, dar Libby 
n-avea de gând să se oprească nici măcar ca să răsufle. 

— Mi-a părut bine că m-am întâlnit cu mama ta, nu s-a 
schimbat nici măcar un pic, tot tânără arată, n-o mai 
văzusem de multişor ceea ce e ciudat într-un oraş aşa 
micuţ, dar ea are cont la o altă bancă şi n-aş avea cum s-o 
văd la muncă şi ea zicea că-şi face cumpărăturile în sat, şi 
e aşa de adorabilă, m-a invitat la o cafea, ba chiar a zis că 
va face şi nişte clătite şi ştii ce mult îmi plac clătitele ei. 

— Ce drăguţ, rosti brusc Sonja, imaginându-şi-o pe 
mama ei cum face clătite pentru Libby, dar nu se simte 
absolut deloc tentată să stea de vorbă cu propria fiică. 

Însă sarcasmul din glasul ei îi trecu pe la ureche lui 
Libby. 

— Mama ta e o femeie adorabilă, mă bucur să văd câtă 
grijă are de ea, câţi ani are acum? Şaizeci, şaptezeci? 

— Are şaizeci şi trei, răspunse Sonja, surprinsă că ştia 
răspunsul fără să trebuiască să se gândească la el. 

Mama ei avea în continuare un loc în inima sa, chiar 
dacă trecuseră aproape doi ani de când nu se mai văzuseră 
la faţă. 

— A, şi mama ta mi-a zis că Adam a obţinut custodia, 
adăugă Libby pe un ton întrebător, iar Sonja îşi dădu 
imediat seama după ce amuşina prietena ei. 

Clubul de cusut urma să se întrunească în curând şi 
Libby căuta disperată o bârfă suculentă pentru celelalte 
fete. 

— Da, aşa e, răspunse Sonja, conştientă de cât de 


e 53» 


repezite îi erau răspunsurile, deşi acum era prea târziu 
pentru remuşcări. 

Din partea ei, Libby le putea spune fetelor şi cât de 
ursuză devenise acum. 

— Ăă, dar... Există şi vreun motiv special? Adică, tu şi 
Tómas păreaţi întotdeauna atât de apropiaţi... 

Percepându-i ezitarea din vocea care trăda un amestec 
de nerăbdare şi curiozitate, Sonja simţi cum i se mai 
îmbunează sentimentele faţă de Libby. 

— E doar temporar. Eu şi Adam am convenit asupra unei 
perioade de doi ani, care aproape s-a scurs deja, aşa că 
vom ajunge în curând la un soi de înţelegere. 

— Ei... Şi tu te mulţumeşti cu asta? 

— Nu, răspunse iute Sonja. Dar a fost... Eu, pur şi 
simplu... N-am putut. Până la urmă, totul s-a rezumat la 
bani. Am rămas aproape lefteră după divorţ. N 

Asta ca să folosesc un eufemism, reflectă ea. In ziua de 
după ce semnase că renunţă la custodie în favoarea lui 
Adam, ascultând de sfatul lui Thorgeir, se văzuse nevoită 
să stea la rând la cantina săracilor, în speranţa de-a obţine 
o sacoşă cu mâncare pentru ca Tómas să nu rămână 
flămând. Nu se putea descrie în cuvinte profunzimea 
umilinţei care o cuprinsese în ora cât stătuse acolo şi 
aşteptase. În cele din urmă, nu mai suportase şi fugise de 
la coadă îndreptându-se către Nóatún, de unde şterpelise 
un pui congelat, biscuiţi şi lapte. Şi atunci fusese greu de 
descris în cuvinte emoţiile care o copleşiseră când îşi 
privise în oglindă propriul chip scăldat în lacrimi şi se 
întrebase cine era femeia aceea care preferase să fure 
decât să ceară ajutor. Lunile acelea de după divorţ erau 
pur şi simplu imposibil de descris, aşa că acum nu făcu 
altceva decât să repete: 

— Eram destul de lefteră. 

— Scumpo! Chiar aşa de rău te-a tratat? zise Libby, 
şocată şi rostind totul fără să tragă aer, în timp ce Sonja 
simţi un fior de plăcere plângându-se la adresa lui Adam - 
plângându-se şi primind în schimb şi un dram de 
compasiune. 

Pe de altă parte, ştia destul de bine că această 
compasiune pe care i-o arăta Libby n-ar fi avut viaţă lungă 
dacă ar fi aflat toată povestea. 

— Da, m-a tratat foarte rău, continuă ea, făcând-o 
practic pe Libby să-i soarbă cuvintele. 

— Acum îţi pot mărturisi şi eu că nu mi-a plăcut 
niciodată de Adam. N-am considerat niciodată că se 
potriveşte cu tine. Mi s-a părut întotdeauna arogant, 
supărăcios şi rezervat, iar noi, fetele, ne-am întrebat 
mereu ce-ai văzut la el pentru că, chiar dacă arată bine, ne 
dădeam de fiecare dată seama că nu te comporti normal în 
preajma lui. N-am dreptate? 

— Probabil că nu, răspunse Sonja. Credeam că îl iubesc, 
şi poate l-am iubit, însă acum simt şi eu că totul n-a fost 
decât o mare neînțelegere. 


23. 


— Am organizat un pariu, începu Atli Thor, colegul lui 
Bragi, când acesta îşi făcu apariţia în cantina vămii din 
aeroport. 

Bragi nu zise nimic şi se apropie de automatul de cafea, 
îşi umplu o jumătate de ceaşcă şi adăugă câteva picături 
de lapte, aşteptând o explicaţie. 

— Tura de zi din săptămâna asta a făcut un pariu cu cei 
din tura de noapte dacă îţi vei face sau nu apariţia la 
petrecerea angajaţilor, îl lămuri Atli Thor cu o sclipire 
cutezătoare în ochi, ceea ce-i oferea un aspect tineresc şi 
care, totodată, îl transforma într-o persoană extrem de 
plăcută alături de care să lucrezi. 

— Chiar aşa? se miră Bragi, aşezându-se lângă tânărul 
care de-abia absolvise cursurile de pregătire ale autorităţii 
vamale şi îi urmărea neliniştit toate mişcările, ca un 
căţelandru. Şi tu pe ce ai pariat? 

— Am zis că o să vii, dar cei din tura de noapte cred că 
nu vei veni. 

— Aha, răspunse Bragi. Şi care-i miza? 

— Miza e destul de mare, să ştii! 

Atli Thór răpăi iute cu degetele pe masa din faţa sa, 
imitând bătăile de tobă care preced un număr de circ care 
sfidează moartea. Bragi era destul de sigur că povestea cu 
pariul era doar o minciună ca să îl facă să vină la 
petrecere, deşi nu era chiar sută la sută sigur de acest 
lucru. Începuse deja să se obişnuiască cu scenele pe care 
le juca Atli Thór, care părea că are mai mereu de pus la 
cale câte o şotie de-a lui. 

— Tura care pierde cumpără o sticlă de Remy VSOP 
pentru cea care câştigă, nici mai mult, nici mai puţin. 

— Atunci e un pariu care merită câştigat. 

— Corect, prietene. Cel mai fin coniac. Calitate 
superioară şi bine maturat, la fel ca tine. 

Bragi zâmbi. Putea zări expresia de speranţă de pe 
chipul lui Atli Thor, ceea ce-l făcu să ofteze în sinea sa. 
Probabil că va trebui să-şi facă apariţia la petrecerea 
angajaţilor, pentru ca Atli Thór să poată câştiga pariul. Nu 
că ar fi avut altceva mai bun de făcut decât să stea cu 
Valdis şi să viseze la un viitor departe de pereţii sterili ai 
clinicii. Adică un viitor în care să poată fi sigur că fiecare 
minut preţios care i-ar mai rămâne alături de ea ar fi 
perfect, plin de tihnă şi, nu în ultimul rând, că s-ar simţi în 
siguranţă. Însă era convins că dacă ar rămâne alături de 
ea o seară întreagă ar ajunge să se umple de tristeţe, căci 
visurile sale dădeau de obicei năvală când în jur era linişte. 
Întotdeauna îi era mai greu să plece seara şi încă şi mai 
greu atunci când era sfătuit să plece de personalul care 
hotăra că a sosit vremea ca pacienţii să meargă la culcare. 
Aşa că ar fi fost de preferat să meargă la petrecerea 
angajaţilor, chiar dacă nu se simţea absolut deloc îmboldit 
să o facă. 

— Fără comentarii, le spuse celor strânşi în jurul mesei. 
Am de gând să vă ţin în suspans până în ultima clipă. 


24. 


Jon, investigatorul Procurorului Special, aşeză camera 
pe un mic trepied pe masă, dar se văzu nevoit să se dea 

bătut când să o pornească, aşa că până la urmă chemă pe 
cineva să-l ajute. 

— Echipamentul de înregistrare din camera de 
interogatoriu nu funcţionează, se scuză el, indicând spre 
camera dintr-un colţ al încăperii. 

O tânără cu breton blond îi veni în ajutor, aranjă camera 
şi o testă pe Agla. 

— Vrei să-ţi aduc cafea sau altceva? întrebă ea amabilă. 

— Nu, mulţumesc, răspunse Agla, sperând că şi 
cuvintele ei sunau la fel de amabil. 

N-avea nimic împotriva biroului Procurorului Special sau 
al personalului acestuia. Erau şi ei oameni care încercau 
să-şi facă treaba şi Agla primea ce merita; ba poate chiar 
mai puţin de-atât. JOhann şi departamentul său legal aveau 
grijă de asta. 

Afară, apele golfului erau calme, iar culmile mai înalte 
ale muntelui Esja păreau pudrate cu zăpadă. Lumina 
albastră şi rece a soarelui de iarnă coborât mult pe cer se 
strecura prin fereastră, proiectând umbre prelungi. 
Acestea făceau zgârieturile de pe blatul mesei din lemn de 
pin să pară negre şi scoteau în evidenţă praful depus pe 
storuri. Lumina asta nu lăsa nimic ascuns. Pe înregistrare 
avea să iasă la iveală faptul că Agla era încă mahmură. 

Ştia că nu era o mişcare bună din partea ei faptul că 
venise aici fără un avocat care să o reprezinte, dar 
investigatorul trimis de Procuror spusese că au de 
clarificat o chestiune minoră, o simplă prelungire a 
declaraţiei ei. Ca urmare a vizitei făcute de Jóhann şi de 
asociaţii săi, Agla era hotărâtă să-şi angajeze un nou 
avocat. Avocatul pe care-l avea îi fusese atribuit printr-o 
înţelegere venită la pachet cu reprezentarea juridică de 
care avea parte Jóhann, însă acum căpătase convingerea 
că i-ar fi fost mult mai bine pe cont propriu. 

— Bună dimineaţa, Agla, o întâmpină Jón când ea se 
aşeză pe scaun. Mersi că ai venit iar. 

Agla încuviinţă din cap şi izbuti să afişeze un zâmbet 
pentru cameră, în timp ce Jón recita numărul cazului. Agla 
cunoştea pe dinafară numărul; îi fusese întotdeauna foarte 

uşor să-şi amintească numere. 

— Continuarea declarației Aglăi Margeirsdóttir. Jón 
Jónsson e prezent aici. Ca să se consemneze, aş dori să 
declar că Agla n-a cerut să fie prezent şi un avocat. 

Agla clătină din cap. 

— Momentan, sunt în curs de-a schimba avocaţii. 

— Hai să începem. Există anumite chestiuni privind trei 
fonduri de investiţii şi aş dori să aflu cum le interpretezi. 

— Pot încerca, rosti Agla, desfăcându-şi ochelarii de 
citit. 

Jón îi împinse un teanc de hârtii peste masă. 

— Aş vrea să-mi spui cum interpretezi tu elementele 
evidenţiate cu galben. 

Aglăi îi plăcea de Jón Jónsson şi întotdeauna îl numise în 
gând inspectorul Jón, neştiind însă sigur dacă avea în faţă 
un inspector de poliţie sau un investigator pentru 
Procuratură cu grad în poliţie. Tipul se arăta întotdeauna 
potrivit de rezervat. Ea prefera acest lucru decât să aibă 
de-a face cu investigatori care, mai întâi, se comportau 
prietenos şi apoi începeau să se aprindă din ce în ce mai 
tare, transformându-se într-un final în câini care mârâie la 
cea mai mică provocare. Şi, dat fiind că venise neînsoţită, 
ea aprecie decizia lui de a discuta cu ea între patru ochi. În 
mod normal erau doi investigatori, iar în împrejurări 
obişnuite ea şi-ar fi adus şi un avocat cu ea. 

Agla luă teancul şi frunzări câteva pagini. Era o listă cu 
tranzacţiile referitoare la investiţiile efectuate de bancă în 
străinătate, însoţită de registrul care conţinea deținerea de 
acţiuni la bancă. Prima înregistrare data din martie 2007, 
iar ultima era din februarie 2008. Aşa decurseseră 
majoritatea declaraţiilor de până acum, ea stând şi citind 
documente vechi de câţiva ani şi încercând să ghicească ce 
reprezenta fiecare. Jon îşi aşeză degetul sub o linie 
galbenă din lista cu tranzacţii ale investiţiilor din 
străinătate. 

— Aş aprecia dacă mi-ai putea explica această 
tranzacţie. 

— Luna octombrie, cu trei ani în urmă, rosti sec Agla. 

Nu pot spune că-mi e la îndemână informaţia. La acea 
vreme au avut loc destul de multe investiţii riscante. 

— E vorba de opt sute de mii de dolari, preciză el pe un 
ton care sublinia faptul că suma în sine ar fi trebuit să-i 
ajute niţel memoria. 

— Nu-mi sună deloc cunoscut, răspunse Agla. Sume de 
acest gen nu erau chiar deloc neobişnuite la acea vreme. 

— Poate te-ar putea ajuta dacă ţi-aş spune că în decursul 
următoarelor luni au mai avut loc câteva transferuri 
similare. 

— Nu. Tot nu m-ajută. Nu-mi amintesc de nimic 
asemănător cu această sumă. 

— Nu exact aceeaşi sumă, dar era mereu vorba de sume 
între şapte şi nouă sute de mii de dolari. 

— La acea vreme, eu eram responsabilă de investiţii 
totale de vreo trei milioane pe săptămână, aşa că sume de 
acest gen nu reprezintă nimic special. 

— Vrei să te uiţi mai atentă la fondul în care a fost 
investită această sumă şi la transferul din următoarea 
săptămână, apoi la cel din următoarea săptămână? 

Inspectorul Jón îşi aşeză degetul exact pe acele linii 
evidenţiate cu galben, în timp ce Agla dădea pagină după 
pagină. 

— Iceland Trading Ltd, ML Holding, Avance Investment, 
citi ea. Toate acestea sunt fonduri pe care le foloseam cu 
regularitate. Primul era un fond fiduciar, celelalte două 
erau fonduri de investiţii. 

— Dacă examinăm o perioadă de câteva luni, atunci 
vedem un tipar cu sume asemănătoare care intrau în 
acelaşi fond în fiecare săptămână. 

— Tiparele mele de lucru din fiecare săptămână se- 
asemănau unul cu altul. Din experienţa mea, acestea erau 
fonduri foarte bune şi de aceea le foloseam aşa frecvent. 

— Hai să lăsăm astea deoparte, spuse Jon şi Agla îşi 
simţi trupul străbătut de un fior, căci fraza lui însemna că 
era pe cale să facă anumite legături. Partea care începe să 
bată la ochi iese la iveală, continuă el, atunci când această 
listă este comparată cu cealaltă. 

Şi bătu cu degetul în teancul în care se aflau registrele 
de acţiuni ale băncii. 

— Ştiu că visezi să poţi lega fără cusur aceste două 
lucruri separate, dar ştii bine şi tu că nu te pot ajuta prea 
mult cu cumpărarea de acţiuni la bancă, dat fiind că eu n- 
am participat niciodată la aşa ceva. Acest lucru cădea în 
întregime în sarcina departamentului condus de Adam. 

— Când banii care intră în aceste investiţii străine de-a 
lungul acestei perioade sunt comparaţi cu acţiunile 
cumpărate de la bancă de străini, ajungem să obţinem 
sume asemănătoare în intervale asemănătoare. 

— Şi-atunci, n-am putea trage concluzia că se încerca 
pur şi simplu găsirea unui echilibru? 

Agla se lăsă pe spate în scaun şi-şi încrucişă braţele la 
piept. Sosise momentul să se dueleze în mod direct cu 
inspectorul Jón. 

— Asta tot continuaţi să ne spuneţi, zise el. 

— Adică? 

— Tu şi Jóhann, Adam şi oamenii voştri. 

— Poate că pur şi simplu aşa stau lucrurile. 

— Poate că da, poate că nu. 

— Pe ce te bazezi când mă contrazici, în afară de nişte 
cifre de pe o listă? 

— Suspiciune şi experienţă, răspunse inspectorul Jón, 
urmându-i exemplul şi lăsându-se şi el pe spate în scaun şi 
privindu-se unul pe altul precum doi invitaţi ghiftuiţi la un 
festin monumental. Bănuim că banii au curs în fondul de 
investiţii şi apoi, dintr-un fond în altul, ca să-şi piardă 
urma, pentru ca, în realitate, acei bani să se întoarcă în 
bancă sub formă de acţiuni, astfel încât preţul acţiunilor 
acesteia să poată fi menţinut cât mai ridicat. 

— Nu pot confirma şi nici infirma suspiciunile tale, 
răspunse Agla. Pot afirma cu sinceritate că m-am aflat în 
fruntea investiţiilor făcute de bancă şi de cei mai 
importanţi clienţi ai săi în fonduri străine şi că habar n-am 
dacă sau când aceşti bani s-ar fi întors înapoi. Acesta e 
purul adevăr. 

Cea mai bună apărare era ignoranţa. Se auzi un clic uşor 

când inspectorul Jón închise camera de filmat. 

În drum spre maşină, Agla nu se putu împiedica să facă 
legătura între această nouă sesiune de întrebări şi vizita 
făcută de Jóhann şi de ceata lui de avocaţi. Să fi fost doar o 
coincidenţă că inspectorul Jón se referise exact la acel 
fond? Sau poate unul dintre băieţi ciripise ceva? În orice 
caz, părea că încep să se scalde în ape din ce în ce mai 
periculoase. Agla sui în maşină şi se întrebă dacă să treacă 
mai întâi pe la magazinul cu băuturi alcoolice, în drum 
spre bancă. Nici nu-şi mai amintea ce mai lăsase în 
sertarul biroului, însă acum îi era clar că are nevoie de 
ceva tare. Tot mai era în dubii când îi sună telefonul. 

— Alo? 

— Ce dracu” ai căutat la Procuratură fără un avocat? 

Glasul lui JOhann era atât de încărcat de furie, încât 
practic se transformase într-un cârâit. 

Cugetă că era de-a dreptul incredibil cât de repede 
circulau veştile proaste. 


25. 


Sonja rămase pe marginea patului lui Tomas, urmărindu- 
| cum doarme. Ar fi putut să plece de mult de lângă el, dat 
fiind că se scursese ceva vreme de când băiatul adormise 
la mijlocul poveştii cu spiriduşi pe care i-o citea ea, dar îşi 
dădu seama că e incapabilă să se desprindă de lângă el. 
Pur şi simplu se bucura de plăcerea de-a fi atât de aproape 
de fiul ei, simţindu-i căldura trupului prin aşternuturi şi 
ascultându-i răsuflarea egală. Era uluitor cum absenţa 
putea trezi un asemenea sentiment de recunoştinţă că-l 
are lângă ea. Pur şi simplu nu-şi aducea aminte să fi rămas 
să-l privească cum doarme atunci când putea să o facă în 
fiecare seară. 

Tot ce făcea ea acum era pentru el; rămăsese prinsă în 
laţ în speranţa unui nesfârşit şir de astfel de seri alături de 
el, adormind în timp ce-i spune poveşti şi-l ţine de mână. 
Toate acele călătorii, care implicau riscul de a-l pierde 
definitiv, îi ofereau speranţa unui viitor în care ar fi fost în 


e 61 œ» 


stare să facă totul ca să se-asigure că ar rămâne alături de 
el mai des şi ca să poată, într-un final, să încerce să obţină 
custodia. 

Fluxul de capital care intra în contul firmei sale fictive 
începea, treptat, treptat, să reprezinte baza posibilităţii ca 
ea să reuşească să-l întreţină financiar. În plus, mai era şi 
cutia de valori de la bancă. Acolo avea un teanc gros de 
bancnote în mai multe monede străine ce devenea din ce 
în ce mai consistent, plus o cutie mică plină cu monede de 
aur despre care Agla îi spusese că reprezintă o investiţie 
sigură după criza financiară, precum şi punga cu praf pe 
care-l adunase păstrând câteva grame din fiecare 
transport. Punga era destul de mărişoară acum şi trebuie 
că depăşea deja un kilogram în greutate. Adică era 
kilogramul care avea să o scoată din laţ. 

Soneria ţârâi şi Sonja se aplecă deasupra lui Tómas, ca 
să-l sărute pe cap. Părul băiatului avea un miros minunat 
şi, chiar dacă acesta creştea într-un ritm formidabil, 
îngăduindu-i să-l vadă ori de câte ori se întâlneau într-o 
lumină nouă, acel miros rămâne de fiecare dată acelaşi. 

Afară era Agla, iar Sonja îşi dădu seama, după modul în 
care aceasta se sprijinea de tocul uşii, că băuse. 

— Ştii că îl am pe Tomas în weekend, începu Sonja. 

Agla o urmă în sufragerie şi se aşeză lângă ea, pe 
canapea. 

— Dar acum doarme, nu? şopti ea, întinzând mâna şi 
descheindu-i Sonjei primul nasture. 

— Da, dar uneori se mai trezeşte peste noapte, zise 
Sonja. Va trebui să-i spui bună şi să te uiţi în ochii lui de 
dimineaţă. 

Agla oftă şi se lăsă să cadă pe spate, bucurându-se de 
îmbrăţişarea primitoare a canapelei. 

— Bine, plec. Dar mai întâi spune-mi ceva interesant, 
insistă ea. Vorbeşte cu mine. 

— Despre ce? întrebă Sonja. 

— Despre orice în afară de fonduri de investiţii. Spune- 
mi un secret safic. 

— Adică? 

— Ceva cunoscut de toate lesbienele. 

Sonja reflectă câteva clipe şi se hotări să-i povestească 
despre radarul pentru gay, gândindu-se că-i va fi şi ei de 
folos ca să-şi înţeleagă propriile instincte. 

— Lesbienele au un simţ în plus, care le-ajută să se 
recunoască mai uşor între ele. Bărbaţii gay au şi ei un simţ 
asemănător, pentru ceilalţi tipi gay. Se numeşte gaydar, 
sau radar pentru gay. 

— Şi cum funcţionează? se interesă Agla, privind-o cu 
interes pe Sonja, care-i trezise interesul. 

— E ca şi cum ai avea senzaţia că stabileşti o legătură cu 
o altă lesbiană, ceva complet diferit de ceea ce obţii de la 
alte persoane. E ceva întrucâtva mai puternic, ca şi cum ai 
avea o afinitate sporită cu acea persoană. N-aş spune că ai 
o alarmă care ţi se declanşează în cap, dar nici prea 
departe de adevăr nu este. 

— Nu e ca şi cum ţi s-ar stârni dorinţa? îşi trase Agla 
nasul, cufundându-se iar în canapea. 

— Nu, n-are nimic de-a face cu dorinţa de-a ţi-o trage. E 
mai degrabă un instinct care îţi spune că aveţi ceva în 
comun. Poate că e ceva derivat dintr-un soi de ritual de 
împerechere, habar n-am. Dar e ceva care te-ajută să 
descoperi dragostea şi siguranţa. 

— Bizar. 

Era limpede că Agla se gândea la ceva. 

— Exact, spuse Sonja. Uneori mi se pare că e ceva 
aproape supranatural. Dar nu e sigur să te încrezi cu totul 
în el. Uneori, gaydarul tău se opreşte şi femeia cealaltă nu 
e pregătită, sau nu e conştientă de ce fel de semnale îi 
trimiţi. Unele femei emit semnale amestecate. Limbajul 
trupului şi electricitatea spun ceva, dar cuvintele spun 
altceva. La fel ca în cazul tău, la început. 

— Nu se poate să fi primit semnale puternice din partea 
mea. 

— Ba da, am primit. M-am simţit copleşită de senzaţii în 
cazul tău. 

— Atunci e ceva în neregulă cu radarul vostru, rosti Agla 
exasperată, îndreptându-şi spatele. Eu nu sunt lesbiană. 

26. 


— Ai cerut un secret safic, aşa că nu te ofusca atunci 
când îţi spun unul. 

— Nu m-am ofuscat, şuieră Agla, chinuindu-se să-şi 
menţină echilibrul, în timp ce îşi încălţa pantofii. 

— N-o lua aşa, şi nici nu trebuie să pleci val-vârtej. Nu 
făceam decât să-ţi spun nişte poveşti care să te mai 
înveselească. Că doar nu sunt nici eu expertă în lesbiene. 

— Pari să ştii destule lucruri. 

— Întoarce-te şi stai de vorbă cu mine. Hai să fim 
prietene. 

— Cu câte ai mai fost înainte de mine? întrebă Agla, 
tonul ei acuzator dându-i de înţeles Sonjei că urma o 
ceartă destul de urâtă. 

— Nu începe cu asta. 

— Nu încep cu nimic. Doar întreb. 

— N-am de gând să mă cert pentru ceva lipsit de 
importanţă. 

Sonja se întoarse să plece, dar Agla o trase înapoi. 

— Spune-mi, insistă ea. Vreau să ştiu. 

Sonja oftă. Senzaţia că se aflau într-un impas o făcea 
uneori să se blocheze, convinsă că sunt amândouă pe buza 
unei prăpăstii, incapabile să se mişte nici înainte, nici 
înapoi. 

— Au mai fost două femei înainte de Adam, în facultate. 
După ce lucrurile au căpătat o turnură urâtă şi tu ţi-ai luat 
tălpăşiţa, am mai fost cu încă vreo două. 

— Vreo două? Cum adică vreo două? Şi nu mi-am luat 
tălpăşiţa. Doar sunt aici, nu? 

— Of, Agla, rosti Sonja oftând adânc. Te rog, încetează. 

— De câte ori? 

— Nu-mi mai aduc aminte! 

Sonja se îndepărtă puţin de ea şi şuieră: 

— După ce Adam a dat peste noi, când totul s-a 
transformat într-un dezastru, eu am rămas singură şi cu 
inima frântă, tu dintr-odată nu mai voiai să ştii nimic de 
mine, viaţa mea devenise un haos şi eu am început să 

umblu nopţile brambura prin oraş, câteva weekenduri la 
rând, şi să aduc pe câte cineva acasă. OK? 

— Cu inima frântă? De ce? întrebă Agla cu un surâs pe 
chip care o umplu de mânie pe Sonja şi o făcu să 
pornească tropăind spre bucătărie, unde-şi umplu un 
pahar cu apă. 

Agla o urmă şi o cuprinse în braţe pe la spate. 

— Povesteşte-mi despre inima ta frântă, şopti ea, făcând- 
o pe Sonja să-i simtă răsuflarea fierbinte pe ceafă. 

— Eram devastată, pentru că îl pierdusem pe Tomas. Şi, 
în acelaşi timp, eram disperată şi mă simţeam singură 
pentru că tu nu mai voiai să ai de-a face cu mine. Şi ai 
putea să încetezi să mai încerci să răscoleşti lucrurile doar 
ca să mă faci să spun că te iubesc. Încearcă mai bine să-mi 
spui ceva drăguţ şi poate că vei primi răspunsul pe care-l 
aştepţi de la mine. 

Sonja se întoarse şi o privi pe Agla în ochi, însă ea îşi 
feri privirea. 

— Celelalte au fost mai bune decât mine? 

Sonja o împinse pe Agla de lângă ea. 

— E ceva în neregulă cu tine. Mai bune ca tine? Ce 
dracu’ vrei să zici? 

— Erau mai bune la pat? 

— Mă dau bătută. Mai bine pleci. 

Sonja porni spre hol, îi luă haina Aglăi şi i-o întinse. 

— Nu vreau decât să aflu pe unde mă situez, prin 
comparaţie, atâta tot. Pentru că sper că înţelegi că nu sunt 
obişnuită cu chestiile astea. 

Agla avea o mină ruşinată, de parcă ar fi fost conştientă 
că sărise calul, dar nu se putea abţine. Mânia Sonjei se 
evaporă dintr-odată, şi simţi că e gata să izbucnească în 
râs, deşi nu îndrăznea să facă un astfel de gest. Nu mai 
putem continua aşa, îşi zise în gând. Va trebui să-i impună 
nişte limite Aglăi, ca să înceteze cu jocurile ei. 

— Sinceră să fiu, începu ea serioasă, tu eşti peste medie. 

Sonja deschise uşa şi Agla păşi pe hol, afară. 

— Vorbeşti serios? întrebă ea. 

— Nu, răspunse Sonja. 

— Glumeşti? 

— Normal. 

— Pot intra înapoi? 

— Nu. E timpul să pleci. 

— Te pot săruta de la revedere? 

Sonja se dădu bătută, lăsând-o pe Agla să o sărute şi 
simțind că aceasta se chinuia să-i dezmierde sânul. 

— Ajunge! zise Sonja, îndepărtându-i Aglăi mâna, chiar 
dacă atingerea era tentantă. 

l-ar fi fost mai uşor să o conducă pe Agla înapoi la 
canapea şi să-i lase mâinile să se aventureze pe unde 
doreau ele. Nesiguranţa Aglăi era frustrantă, dar 
conştientizarea faptului că ea era singura femeie cu care 
se culcase Agla era ceva care izbutea de fiecare dată să o 
stârnească. Ştia că-n ochii Aglăi va părea întotdeauna 
perfectă; iar perfecțiunea era precum euforia provocată de 
cocaină, eliberatoare, plăcută şi periculos de apropiată de 
dependenţă. 


27. 


— Her, ma, mi... mis, silabisi Tómas, privind concentrat 
sticla. 

— E Herbamix, îi explică mama lui cu blândeţe. Aducţi 
aminte, X-ul este ca un K şi un S legate între ele. 

— Herbamix, repetă Tómas. 

Stătea în fund în căruciorul de cumpărături şi, deşi era 
deja prea mare pentru aşa ceva, mama lui îl liniştise că nu 
greşeşte cu nimic dacă se cocoaţă înăuntru şi stă acolo în 
timp ce ea-l împinge de colo-colo prin centrul comercial 
pentru  grădinărit  Gardheimar. În cărucior nu mai 
rămăsese prea mult loc, dar mama lui n-avea de gând să 
cumpere cine ştie ce, doar câteva lumânări, nişte ghivece 
de flori şi sticla aceea. 

— Ce e, mamă? 

— E un ierbicid. 

— lerbicid? i 

— Da. Omoară buruienile. Il dai prin grădină şi omoară 

tot, mai puţin iarba. 

— Şi pe ce fel de buruieni ai de gând să-l torni? 

Mama lui chibzui câteva clipe, înainte să răspundă: 

— Îl cumpăr pentru o prietenă dintr-o altă ţară, care are 
o grădină. 

— Şi are iarbă acolo, acum? întrebă Tomas. Iarba de- 
acasă, din Akranes, a murit toată. Acum nu mai putem juca 
fotbal decât pe terenul din interior. 

— În Anglia e iarbă tot timpul anului. Şi de-acolo nu poţi 
cumpăra un astfel de lucru, aşa că m-a rugat să-l cumpăr 
eu, de aici, pentru ea. 

Mama avea pe chip aceeaşi expresie pe care o afişa ori 
de câte ori îi era adresată câte o întrebare prostească, aşa 
că Tómas se hotărî că nu mai are rost să continue cu 
întrebările, deşi tare mult şi-ar fi dorit să afle mai multe 
despre grădina din ţara aceea străină. Ar fi vrut să meargă 
şi el cu ea acolo şi să vadă cum prietena ei împrăştia 
ierbicid prin toată grădina, ca să o facă să arate perfect. 
Voia să meargă în Anglia şi să bea suc acidulat, aşa cum 
se-ntâmplă când mergi în vacanţă, şi să joace fotbal pe o 
iarbă verde ca smaraldul. 

Ajunşi iar în maşină, mama părea din nou veselă şi 
începură amândoi să fredoneze cântecele inventate pe 
drumul spre următorul magazin. 

— Era o dată o maimuţă, mereu pe grabă, bananana! 
Bananana! Bananana! 

Următorul magazin nu semăna cu unul obişnuit, ci părea 
mai degrabă un atelier de reparaţii cu o uşă de garaj şi cu 
încă una, mai mică, lângă ea. 

— Vrei să aştepţi în maşină? îl întrebă mama, iar Tomas 
scutură din cap. 

Nu voia niciodată să aştepte în maşină. Voia să fie cu ea 
în fiecare minuţel pe care-l aveau împreună. 

— Hai, atunci. 

Ea deschise uşa şi el o urmă în atelier. 

— Caut nişte otravă pentru şobolani, îi explică mama 
bătrânului care stătea în spatele unui birou înconjurat de 
rafturi enorme, pline cu chestii pe care Tómas nu le 

recunoştea. 

— Probleme cu şobolanii, scumpa? o întrebă bătrânul pe 
mama sa, dar ea clătină din cap. 

— E pentru o prietenă de la ţară. 

— Eşti sigură că nu e vorba de şoareci? 

— Nu, în mod cert sunt şobolani, rosti ea sigură pe sine. 

Bărbatul ridică din umeri, se ridică de pe scaun şi 
scotoci prin lucrurile de pe un raft situat în adâncurile 
magazinului. De acolo, luă o cutie pe care o deschise şi o 
aşeză pe tejgheaua din faţa ei. 

— Sunt cuburi cu momeală. Va trebui să fii atentă să 
porţi mănuşi când pui mâna pe ele şi să te asiguri că nu se 
vor apropia de ele alte animale sau copiii. Instrucţiunile 
sunt în cutie. 

Mama numără bancnotele şi plăti. Apoi bătrânul îi dădu 
o hârtie. 

— Trebuie să semnezi pentru ea. Cu nume şi număr de 
identificare. 

— E pentru prietena mea. Pot să trec numele ei? 

— Sigur. Fă aşa, se arătă de acord bătrânul. Ar trebui 
să-ţi cer un act de identitate. Dar, din moment ce o 
cumperi pentru altcineva, nu ne mai complicăm şi cu 
chestia asta. 

Mama trecu un nume pe hârtie, atât de iute încât Tómas 
nu izbuti să-l citească. După ce ieşiră, ea puse cutia cu 
otravă pentru şobolani în portbagaj, înainte să intre 
amândoi în maşină. 

— Sunt şobolani în grădina prietenei tale din Anglia? 
întrebă Tómas, făcând-o să râdă. 

— Da, sunt. Are mari probleme din cauza buruienilor şi a 
şobolanilor. 


28. 


Era curios cât de singur te puteai simţi în mijlocul unei 
mulţimi de oameni. Bragi se afla lângă bar, sorbind dintr-o 
bere şi privind cum invitaţii îşi ocupau locurile la mese 
pentru petrecerea de Crăciun din fiecare an. In ultima 

vreme multe firme şi instituţii organizau petrecerea de 
Crăciun cu mult înainte de venirea sărbătorii şi, oricum, 
înainte de nebunia pregătirilor din decembrie. Erau mulţi 
cei care fie făceau curăţenie generală, fie îşi văruiau toată 
casa, fie cumpărau cadouri pentru zeci de persoane sau se 
înhămau la maratoane de gătit. Lui îi spunea Valdis tot ce 
era nevoie să facă pentru Crăciun, dar anul acesta Bragi va 
avea cu certitudine o sărbătoare mult mai austeră. 

Bragi se întrebă dacă nu cumva senzaţia stranie pe care 
o simţea stând acolo, lângă bar, venea doar din faptul că el 
era unul dintre puţinii care-şi făcuseră apariţia neînsoţiţi 
sau şi din cauză că avusese loc un schimb de generaţii în 
interiorul oficiului vamal, aşa că despre puţini dintre cei 
de-acolo se putea spune că îi erau prieteni apropiaţi. Unul 
sau două cupluri se aventuraseră deja pe ringul de dans, 
iar cei prezenţi începuseră deja să se dezbare de inhibiţii, 
mulţumită celor câteva băuturi de dinainte de cină. Muzica 
şi murmurul general al atâtor glasuri din sală se 
amestecau şi se transformau într-un zgomot ambiental în 
capul său. Răbdarea lui faţă de zgomotele puternice 
slăbise odată cu înaintarea în vârstă. Pe vremuri, i-ar fi 
făcut plăcere toate astea. Ba chiar ar fi tras-o după el pe 
Valdis, pe ringul de dans, cât mai aproape de boxe, aşa 
încât să nu se-audă niciun cuvânt din ce-şi spuneau, pentru 
ca trupurile lor să comunice doar prin mişcări şi atingeri, 
dezvoltând un ritm unic, sincron, doar al lor. După apariţia 
copiilor, dansul se transformase într-un eveniment din ce 
în ce mai rar, iar acum îi părea rău după acele momente. 

— Tura de zi a câştigat pariul, zise Hrafn, şeful Oficiului 
Vamal, când i se alătură lui Bragi la bar. 

— N-aş fi fost în stare să nu m-arăt şi să-i facă să piardă, 
rosti Bragi. 

— Nu, n-ai fi avut cum să faci una ca asta, tuşi Hrafn 
stânjenit. Păcat că n-a putut veni şi Valdis în seara asta. 

— Da, ştiu, spuse Bragi. Ea nu prea mai iese în ultima 
vreme. 

— Înţeleg, se arătă Hrafn de acord cu spusele lui, 
sorbind din băutură. 

— Da, sigur că înţelegi, zise Bragi, care tot nu ştia cum 
să răspundă atunci când oamenii încercau să se arate 
înţelegători faţă de boala lui Valdís. 

— Eu unul nu cred c-am să zăbovesc mult în seara asta, 
continuă Hrafn pe un ton ceva mai vesel. E prea mult 
zgomot pentru mine, şi nici nu mai suntem chiar aşa tineri. 

Cuvintele păreau oarecum nelalocul lor, venind din 
partea unui tip cu douăzeci de ani mai tânăr decât Bragi. 

— E interesant să vezi cum generaţiile mai tinere se 
maturizează şi încep încet, încet să preia controlul. 

Bragi dădu din cap în semn de încuviinţare, dar îşi 
păstră gândurile doar pentru el, conştient de implicaţiile 
ascunse în cuvintele lui Hrafn. Mesajul nerostit era că 
sosise vremea să renunţe să mai fie atât de încăpățânat şi 
să iasă la pensie, lăsând pe altcineva, mai tânăr, să-i ia 
locul. Înţelegea prea bine sentimentul. În fiecare 
săptămână apăreau veşti despre tot mai mulţi oameni 
care-şi pierdeau locurile de muncă, despre firme ce-şi 
închideau porţile una după alta şi despre cum băncile 
încercau să mai înhaţe ce se mai putea după ce oamenii 
erau concediati. În timp ce oamenii cu familii se trezeau 
fără slujbe, încăpăţânarea asta a lui părea un lucru plin de 
egoism. Era de la sine înţeles că ar fi trebuit să se dea la o 
parte, lăsând cale liberă cuiva care să îi ia locul, cineva cu 
o nouă abordare faţă de job şi care să facă, fără discuţie, o 
treabă mai bună decât el. Şi mai era clar un lucru: acela că 
cineva mai tânăr, aflat pe poziţia lui, ar fi fost mai ieftin 
pentru serviciul vamal, iar vama, la fel ca toată lumea, 
trebuia să facă la rândul ei economie de bani. 

Bragi observă că Atli Thor şi ceilalţi din tura lui îşi 
ocupau locurile. Îl salută dând din cap pe Hrafn şi se grăbi 
să li se alăture. Dacă tot venise aici, măcar să se bucure şi 
el de mâncare. Chiar dacă nu era încă decembrie, se gândi 
că nu e niciodată prea devreme să se bucure de un miel 
afumat. 

29. 


Lacrimile lui Tómas începură să curgă abia în tunelul 
Hvalfjörður, pe drumul înapoi către Akranes. Sonja se 
aşteptase să-l vadă că plânge mai devreme; în mod normal 
începea înainte să urce măcar în maşină, aşa că se gândi 
că astăzi băiatul se descurca bine. Cu toate acestea, 
lacrimile neauzite ale copilului erau ca un pumnal înfipt în 
inima ei. 

— Gata, gata, scumpule, şopti ea, potrivind oglinda ca 
să-l poată vedea, pe locul din spate al maşinii. 

Nu era pic de durere pe chipul lui, ci doar un şir de 
lacrimi prelingându-i-se pe obraji, în timp ce buzele îi 
tremurau necontenit. Sonja îşi dorea enorm să poată opri 
maşina şi să urce alături de el pe bancheta din spate ca să- 
l ia în braţe şi să-i mângâie părul. În minte nu-i venea 
niciun cuvânt cu care să-l poată linişti şi ea însăşi era pe 
punctul de-a izbucni în plâns. 

— Hai mai bine să ne gândim la data viitoare când vom fi 
împreună. 

— Dar mai e o grămadă de timp până atunci, zise băiatul 
trăgându-şi nasul. 

— Pare că e o grămadă de timp, îl consolă Sonja. Dar 
dacă începi să numeri în sens invers, ai să vezi că nu mai e 
chiar atât de mult. Cele două săptămâni o să treacă fără 
să-ţi dai seama şi vom putea petrece iar weekendul 
împreună. Timpul trece altfel când te gândeşti la el în sens 
invers. 

— De ce nu pot veni să stau cu tine? 

— Pentru că nu e chiar atât de simplu, scumpule. Doar 
ştii asta. 

— Aş putea sta cu tine şi să locuiesc cu tata când tu 
munceşti în străinătate. 

— Ştii bine că n-ar funcţiona cum trebuie, ai de mers la 
şcoală, la fotbal şi toate celelalte lucruri. 

— Sau poate aş putea sta o săptămână cu tine şi una cu 
tata. Măcar aşa ar fi mai corect. 

Sonja se văzu nevoită să recunoască faptul că un astfel 

de aranjament ar fi fost mai echitabil, însă probabil că 
Adam n-ar fi fost nici în ruptul capului de acord cu aşa 
ceva. 

— Am să vorbesc cu tatăl tău despre asta, cedă Sonja. 

— Mereu spui asta, dar n-o faci niciodată! 

Acum Tómas era furios, lucru care era mult mai uşor de 
îndurat decât amărăciunea. Furia reprezenta un mecanism 
de apărare, care forma o cochilie dură în jurul inimii. 

Când ajunseră în faţa casei lui Adam, Tómas era deja 
pregătit să sară din maşină în clipa când ea opri, dar Sonja 
îl prinse bine de braţ. 

— Muncesc întruna ca să fac tot posibilul să fii mereu cu 
mine. Tómas, nimic pe lumea asta nu mi-ar plăcea mai 
mult decât să fiu tot timpul cu tine. Însă există reguli în 
privinţa asta, reguli impuse de adulţi. 

— Reguli de caca, zise Tómas, înfrânându-şi furia ca să- 
şi poată împiedica lacrimile să izbucnească iar. 

— Da, ai dreptate. Reguli de caca, zise ea cu un chicotit 
care aduse un zâmbet pe chipul băiatului. Muncesc cât pot 
de repede ca să găsesc ceva mai bun pentru noi şi să 
putem petrece mai mult timp împreună. 

— Împreună tot timpul, zise Tómas. 

— Da. Împreună tot timpul, se arătă de acord Sonja. Aşa 
ar fi cel mai bine. 

— Şi în fiecare al doilea weekend să fiu cu tata. 

— Aşa, aşa, rosti Sonja şi-l lipi pe băiat de ea, 
cuprinzându-l în braţe. Dar până acolo mai avem mult de 
muncă, amândoi. Va trebui să fim tari şi să facem ce avem 
de făcut. 


30. 


— Chestia asta va trebui să aibă loc la începutul 
săptămânii viitoare. 

În glasul lui Thorgeir se ghicea o tensiune pe care Sonja 
n-o mai detectase până atunci. 

— Nu vreau să mi se forţeze mâna. Doar ştii şi tu asta, 
răspunse ea şi-l auzi pe Thorgeir înghițind o gură mare de 

aer. 

— Acum te joci cu băieţii cei mari, rosti Thorgeir cu glas 
scăzut, de parcă ar fi încercat din greu să-şi menţină furia 
sub control. Asta înseamnă reguli noi, înţelegi? Un set 
complet nou de reguli, total diferite. 

— Înţeleg, zise Sonja şi lăsă telefonul jos. 

Până acum, izbutise să evite ca oricine altcineva să 
intervină în călătoriile ei, însă mărimea acestui transport 
furniza o oarecare siguranţă. Sub niciun chip nu se putea 
ca Thorgeir sau Ríkharður sau oricine s-ar fi aflat în 
spatele lor să rişte să pună în primejdie o asemenea 
cantitate. 

Se lăsase deja întunericul când ieşi din tunelul 
Hvalfjörður pe drumul de întoarcere din Akranes, iar norii 
erau atât de joşi încât părea că se aşezaseră pe pământ. 
Abia mai era în stare să desluşească luminile din partea 
cealaltă a golfului. 

Ar fi fost necesar să sape mult mai adânc acum, mai ales 
că transportul trebuia să aibă loc atât de repede. Apăsă 
pedala de acceleraţie până-n podea şi profită de un gol în 
trafic ca să depăşească maşina care se târâse până atunci 
pe lângă ea. Menţinu ştergătoarele la viteză maximă ca să 
păstreze parbrizul curat, căci din ceruri se scurgea ceva 
între ploaie şi lapoviţă. Ar fi putut ajunge în zece minute la 
magazinul Nóatún din cartierul Grafarholt. 

Se simţi cuprinsă de o foame formidabilă în timp ce 
aştepta la raionul de carne, lucru bizar, dat fiind ceea ce se 
pregătea să facă. li venea să mănânce ea însăşi acele 
fripturi de vită. I-ar fi plăcut enorm să le poată frige pe 
grătar cu sos gravy şi o salată alături şi să-i servească pe 
Tomas şi pe Agla la masa acoperită de o pânză în carouri. 
După aceea, Tómas s-ar uita la televizor, în timp ce Agla ar 
spăla vasele şi mai târziu s-ar spăla cu toţii pe dinţi, râzând 
cu gurile pline de pastă, îmbrăcaţi în pijamale confortabile 
şi cu feţele curate înainte de culcare. 

— Altceva? întrebă bărbatul de la casă, întinzându-i 
bucăţile de carne ambalate într-o caserolă de plastic 
dreptunghiulară. 

— Mai vreau şi două bucăţi de pui fript, ceru Sonja, 
încercând să scape de visarea cu ochii deschişi. 

Dar nici urmă de pijamale roz la orizont. O aştepta o 
seară lipsită de orice plăceri, în care avea să roadă puiul 
fript de la supermarket şi să stea la pândă în maşină în 
faţa caselor unde ştia că sunt câinii dresați folosiţi de 
vameşi, în aşteptarea unei ocazii favorabile. 


31. 


Nu era prima oară când venea să supravegheze acest 
loc. La început aşteptase adesea aici, urmărind sosirile şi 
plecările pentru a-şi face o idee cu privire la programul 
câinelui şi al celui care lucra cu acesta. Când circula 
feribotul dintre Danemarca şi Islanda, ea încerca să-şi 
programeze zborurile în aşa fel încât să coincidă cu zilele 
în care sosea acesta, ca să fie sigură că cel puţin unul 
dintre cei doi câini ai Oficiului Vamal era ocupat pe coasta 
de est, însă acum, iarna, feriboturile nu mai circulau şi ea 
nu-şi mai permitea să-şi asume vreun risc. Unul dintre 
câini putea fi folosit într-o anumită zi să adulmece coletele 
de la oficiul poştal, însă ea n-avea cum să fie sigură de asta 
şi, oricum, lucrurile se puteau schimba în orice moment. 
Îşi dăduse deja seama că Vama funcţiona conform unui 
program care putea să se modifice, iar acele schimbări ale 
rutinei de lucru nu puteau fi anticipate. 

O peliculă albăstruie se aşternuse peste ferestrele 
dinspre stradă ale casei, însă în partea din spate se afla un 
ochi de geam prin care o lumină albă strălucitoare scotea 
la iveală firele de iarbă. Trebuia să fie fereastra de la 
bucătărie. Din când în când, putea distinge pe cineva 
mişcându-se prin casă şi Sonja trase concluzia că locatarii 
acesteia pregăteau cina. Pentru ea deja trecuse de mult 
ora mesei şi-şi dădu seama că-i pierise apetitul când muşcă 
dintr-un copan de pui. Mai bine s-ar fi apucat să 
pregătească bucăţile acelea de carne de vită. Câinelui i se 
dădea întotdeauna drumul în grădină după ce stăpânii 
casei terminau de mâncat, apoi îl mai lăsau o dată afară, 

înainte să meargă la culcare. Aşa că ar fi fost cel mai bine 
să se ocupe de el imediat ce se ivea ocazia. 

Deschise portbagajul şi luă cutia Contrac şi fiola de 
Herbamix şi apoi se strecură în spatele volanului şi-şi trase 
mănuşile. Erau mănuşi de lână obişnuite, însă trebuia să se 
mulţumească cu ele, din moment ce uitase să cumpere 
unele de cauciuc. Despică bucăţile de carne de vită cu un 
cuţit de buzunar şi împinse cuburile ceroase înăuntru, 
străduindu-se să îndese cât mai multe în fiecare bucată de 
carne. Vâri carnea la loc în caserolele de plastic şi turnă şi 
nişte ierbicid peste ele. Un mod destul de neapetisant de a 
asezona friptura, dar ar fi trebuit să-şi facă treaba. 

Mai trecu aproape o oră până ce luminile din bucătărie 
să fie stinse şi câinele să iasă în fugă pe uşa din spate. 
Animalul părea întotdeauna extrem de bucuros să fie lăsat 
afară. Sărmana creatură, se gândi Sonja. Cobori din 
maşină şi porni iute pe stradă, înaintând pe lângă gard ca 
şi cum ar fi fost un vecin oarecare ieşit la o plimbare de 
seară, în timp ce se asigura că nu e nimeni în uşă care să 
se uite după câine. Azvârli pe furiş una dintre bucăţile de 
carne peste gard şi, după o secundă, câinele şi fu acolo. 
Ajunsă înapoi în maşină, miji ochii în beznă şi, din câte-şi 
dădu seama, câinele hăpăi carnea până la ultima bucăţică. 

La cea de-a doua casă, Sonja se văzu nevoită să aştepte 
aproape două ore. Aici problema era ceva mai spinoasă, 
căci agentul de la vamă care avea grijă de câine era mai 
precaut şi avea obiceiul să-şi supravegheze grădina cât 
timp animalul era afară. În cele din urmă uşa se deschise 
şi câinele ieşi ca să adulmece prin boscheţi, în căutarea 
locului potrivit unde să urineze. Tipul care avea grijă de el 
rămase în uşă, fumând. 

Sonja porni maşina şi se mută câţiva metri mai încolo, 
apoi dădu fuga înapoi către casă, cu caserola de plastic în 
mână şi, din goană, trecu pe lângă poartă şi apăsă butonul 
soneriei. Auzi câinele lătrând în grădină şi, aşa cum 
sperase, văzu pe după colţ că bărbatul se întorsese 
înăuntru ca să răspundă la uşa din faţă, închizând câinele 
afară şi lăsându-l să latre la uşa din spate. Sonja îl strigă şi 

acesta dădu fuga la gard, peste care ea îi aruncă bucata de 
carne şi-i adresă câteva cuvinte de laudă. Era un câine mai 
mic, cu blana pătată şi urechi lungi - şi un apetit grozav, 
sau cel puţin aşa părea, câtă vreme practic înghiţi toată 
bucată dintr-odată. 

— Îmi pare rău, şopti Sonja, mângâindu-l pe cap şi apoi 
făcându-se nevăzută pe stradă, cu gândul c-ar fi mai bine 
să dea o tură şi să se întoarcă la maşină din direcţia opusă. 

Inima îi bubuia în timp ce mergea şi simţea cum 
sentimentul de vină o apasă tot mai mult. Ar fi avut o 
mulţime de lucruri pe care să-i înveţe pe cei de la Oficiul 
Vamal, inclusiv nepreţuitul sfat că sub nicio formă n-ar 
trebui să-şi ia ochii de la câini în propriile grădini, nici 
măcar ca să răspundă la uşă. Dar era sigură că procedurile 
se vor schimba de aici înainte, după ce le omorâse ambii 
câini care adulmecau bagajele. 

La primul semafor pe roşu întâlnit în cale, trimise de pe 
telefonul cu cartelă un mesaj la numărul pe care i-l dăduse 
Thorgeir. 

Bună, sunt S. Trimite-mi o adresă, te rog. 

În drum spre casă, continuă să se gândească la orarele 
zborurilor şi chibzui când ar fi cel mai potrivit moment să 
plaseze ţinta falsă, până ce plicul alb din cutia poştală îi 
opri şirul gândurilor. Îşi aduse aminte că poştaşul nu 
venea duminica şi începu să-şi caute, cu mâini 
tremurătoare, cheia de la cutie. Apoi urcă scările şi încuie 
bine uşa înainte de-a deschide plicul, de parcă uşile închise 
i-ar fi putut oferi vreo formă de protecţie faţă de potenţiala 
ameninţare aflată înăuntru. Acesta era cel mai rău lucru 
care se putea întâmpla atunci când erai prins în laţ, cel 
mai rău dintre toate. 

Plicul conţinea o poză cu echipa de fotbal a copiilor de 
clasa a şasea înscrişi la clubul de sport din Akranes, cu 
Tómas lăsat în genunchi pe rândul din faţă, zâmbind către 
fotograf. În spatele băieţilor se aflau o mulţime de adulţi, 
părinţi, bănuia ea, din moment ce şi Adam se afla printre 
ei, în colţul din dreapta al grupului. 

În partea stângă, în colţul cel mai îndepărtat, se afla 

Ríkharður, cu un rânjet întipărit pe faţă. 
32. 


Atmosfera din biroul Procurorului Special se schimbase 
radical, devenind, practic, de nerecunoscut. În aer stăruia 
un sentiment de încordare şi membrii personalului care de 
obicei stăteau tăcuţi în spatele birourilor erau nerăbdători, 
şoptind şi aruncându-i priviri furişe femeii care aştepta să-i 
vină avocatul cel nou. Acesta abia avusese timp să se 
familiarizeze cu cazul înainte să-i fie confirmată numirea, 
vineri, iar acum era luni. Ea îl sunase când veniseră să o 
ridice de la bancă, iar instrucţiunile lui pentru ea fuseseră 
să nu spună şi să nu semneze nimic, urmând ca el să se 
întâlnească cu ea la biroul procurorului. Ea ar fi preferat 
ca avocatul să fi venit direct la bancă, dar, fireşte, nu era 
nevoie de un asemenea lucru. În orice caz, ea s-ar fi simţit 
mult mai împăcată dacă ar fi avut un aliat alături, pe 
cineva aproape de ea, în timp ce doi poliţişti o escortaseră 
afară din bancă, iar tot conţinutul biroului ei era tras în 
urma lor, în teancuri strânse grămadă pe un palet. Simţise 
aţintiţi asupra ei ochii tuturor colegilor din birou şi fusese 
sigură că auzise pe cineva rostind „era şi timpul!” când uşa 
de la lift se închisese în urma lor. 

Fusese conştientă că va veni şi ziua asta. Fusese doar o 
chestiune de timp, însă asta n-o făcuse mai puţin 
stânjenitoare, mai ales că se întâmplase exact când îşi 
schimba avocatul. Stătuse în dubii câteva clipe dacă să-l 
lase baltă pe noul avocat şi să-l sune pe Johann ca să-l 
roage să-i poată folosi în continuare echipa juridică, dar 
până la urmă se hotărâse să renunţe la idee. Era timpul să 
tragă o linie. 

Iar acum, în biroul Procurorului Special, îşi dădu seama 
că e atât de agitată, încât abia dacă mai era în stare să 
stea locului, picioarele mişcându-i-se întruna sub masă şi 
nesimţindu-se capabilă să-şi strunească mâinile, pe care şi 
le tot frângea şi cu care-şi tot răsucea eşarfa. Avea să 
distrugă mătasea fină, dar nu-i păsa. Nu pentru o eşarfă de 


e 77 -- 


mătase trebuia să-şi facă ea griji într-o asemenea zi. 

Când avocatul ei îşi făcu apariţia, acesta pătrunse în 
cameră însoţit de Jon Jónsson, investigatorul, şi de Maria, 
specialista în infracţiuni economice. Cu aceştia, Agla se 
întâlnise de câteva ori când venise să dea declaraţii. În 
spatele lor se afla Olafur, Procurorul Special, în persoană. 
Acesta luă loc într-un colţ al încăperii, în timp ce Jón şi 
Maria se aşezară la masă. Jón citi de pe o coală de hârtie, 
pe un ton ţeapăn şi formal, aducându-i Aglăi la cunoştinţă 
că acum are statutul de suspectă în investigația 
Procurorului Special cu privire la manipularea deliberată a 
pieţei de către anumiţi angajaţi ai băncii. Agla îl aşteptă să 
mai adauge ceva, iar când văzu că acesta nu mai avea 
nimic de zis, răsuflă ceva mai uşurată. Deci doar până aici 
ajunseseră, îşi zise ea în gând. Luă hârtia pe care scria că 
înţelege statutul ei actual şi implicaţiile sale, apoi i-o 
întinse avocatului. Acesta îşi trecu pe ea numele cu litere 
mari, Elvar Daggarson, avocat. După ce procurorul şi 
reprezentanţii săi ieşiră din cameră, avocatul îşi deschise 
servieta, scoase din ea un telefon mobil şi i-l întinse Aglăi. 

— Am trecut în el numărul meu de telefon şi pe cel al 
băncii. Va trebui să-i suni şi să-i informezi cu privire la 
statutul tău actual. Imi închipui că nu te vor mai vrea o 
vreme pe la lucru. 

Agla luă telefonul şi încuviinţă din cap. 

— Dacă vrei, le pot cere înapoi telefonul tău, ca să-ţi poţi 
copia numerele în cel pe care ţi l-am dat. Habar n-am cât 
vor dori să-l reţină pe-al tău. 

— Nu, mersi, rosti Agla. 

Cunoştea pe dinafară numărul Sonjei şi nu mai avea pe 
nimeni altcineva pe care să vrea să-l sune. 


33. 


În dimineaţa asta, lui Bragi i se părea că semiîntunericul 
nu zăbovea doar afară, ci îi infestase şi colegii. Nimic 
neobişnuit pentru o zi de luni de după petrecere. Unii 
păreau cam abătuţi, pesemne că săriseră calul şi spuseseră 

lucruri care mai bine ar fi rămas nespuse, sau sărutaseră 
pe cineva care ar fi fost mai bine să rămână nesărutat. De 
vină mai era şi-un soi de depresie post-petrecere, căci nu 
mai puteau să se gândească la un lucru pe care-l 
aşteptaseră cu toţii cu mare nerăbdare, iar următorul 
eveniment de acest fel nu se ştia când urma să mai aibă 
loc. Bragi plecase devreme de la petrecerea angajaţilor şi 
se dusese dis-de-dimineaţă, a doua zi, să o vadă pe Valdís, 
aşa că acum era treaz de-a binelea şi-şi bea cafeaua în 
timp ce privea monitoarele care transmiteau imaginile 
surprinse de camerele de supraveghere ale aeroportului. 

Uitase cu totul de articolele despre modă din revistă şi 
de doamna frumoasă care trecea atât de des prin aeroport, 
până când privirea i se aţinti asupra ei în sala de plecări şi 
totul îi reveni în minte. Ca de obicei, femeia era îmbrăcată 
impecabil, însă imaginea nu era suficient de clară ca să 
distingă dacă aceasta avea pe braţ paltonul gri sau pe cel 
bej. Femeia aştepta la coada pentru check-in, având o 
valiză de mărime medie la picioare şi o geantă compactă 
pe umăr. Bragi îşi lăsă cana jos, pornind grăbit prin pasaj 
şi ajungând la liftul personajului. 

— Mergi şi ia-ţi un pahar cu cafea, îl îmboldi el pe 
tinerelul care verifica biletele de îmbarcare şi paşapoartele 
la poarta de securitate. 

Aceasta se pregătea să protesteze, însă Bragi îl dădu la 
o parte cu o mână şi-i aruncă o privire aspră, aşa că 
tânărul se recunoscu înfrânt şi se făcu nevăzut. După o 
clipă, îşi făcu apariţia şi doamna cea frumoasă, care-i 
întinse paşaportul deschis la locul corect, alături de biletul 
de îmbarcare. Totul era exact cum ar fi trebuit să fie; totul 
la ea era perfect. Bragi aruncă un ochi pe paşaport şi-i citi 
numele: Sonja Gunnarsdóttir. Apăsă butonul cu „Islanda” 
de pe ecranul cu naţionalităţi, îi înapoie biletul de 
îmbarcare la locul potrivit dintre paginile paşaportului şi i-l 
dădu şi pe acesta înapoi. Ea îi zâmbi scurt, privirile li se 
întâlniră şi Bragi se îndoi o clipă de propriile instincte. 
Femeia afişase un zâmbet timid şi în privire avea o 
expresie plăcută. Bănuiala lui cu privire la modul în care 

se îmbrăca ea n-avea cum să fie iscată decât de faptul că 
era doar un bătrân care nu le mai potrivea. Poate că 
judecase totul pe dos - oricum, nu se putuse considera 
vreodată expert în materie de modă feminină. Nu cumva 
instinctele sale îl lăsau baltă? Poate că, până la urmă, 
sosise vremea să renunţe la acest job. 


34. 


Stratul subțire de ciment de pe trepte părea că i se 
fărâmiţează sub picioare şi holul scărilor mirosea a urină. 
Sonja era pe punctul de-a se întoarce şi a-l suna pe 
Thorgeir ca să verifice dacă o trimisese în locul care 
trebuie ca să ridice pachetul. Până acum se întâlnise cu 
diverşi indivizi în holurile hotelurilor şi ridicase marfa de la 
ei fără să schimbe o vorbă. Situația de-acum era cu totul 
nouă. Fireşte că avea să fie diferit în cazul transporturilor 
mai mari, şi ea ar fi trebuit să ştie deja asta. Ea ar fi 
trebuit să-şi dea seama mai devreme. 

Apartamentul era situat la etajul şase şi, înainte să 
ciocăne, distinse muzică răzbătând prin uşă. 

— Bun venit, dragă! exclamă bărbatul înalt care-i 
deschise uşa apartamentului, iar ea văzu o masă plină ochi 
cu pachete de cocaină. 

— Am venit pentru livrare, rosti Sonja. 

— Mda, bine, răspunse bărbatul, cu un pronunțat accent 
african. Pentru bunul meu prieten Rikki din Islanda? Fără 
vulcani, acum? Am întâmpinat o problemă serioasă când 
Ey-fatilla-kaka şi-a vărsat măruntaiele. 

Sonja se trezi zâmbind când îl auzi cum pronunţă 
Eyjafjallajökull, vulcanul care ţinuse la sol traficul aerian 
din toată Europa. Evenimentul îi era proaspăt în memorie, 
căci îi dăduse şi ei peste cap planurile timp de vreo câteva 
săptămâni. Chiar şi acum, când mai apăreau nori de 
cenuşă fină gri deasupra Rejkjavikului de fiecare dată când 
vântul bătea dinspre est, era ca o aducere aminte a acelor 
săptămâni de haos şi nesiguranţă. 

— Îţi aduc geanta, adăugă tipul, strângând atât de tare 

din dinţi, încât pielea de pe faţă i se întinse toată. 

Nuanţa întunecată a pielii sale îi accentua albeaţa 
picurilor de salivă care i se adunaseră pe buze. Era 
limpede că avea mare grijă să guste din propria marfă. 
Sonja păşi precaută prin apartament, deşi ar fi preferat să 
se răsucească pe călcâie şi s-o rupă la fugă. Aruncă o 
privire furişă oamenilor adunaţi în sufragerie şi se simţi şi 
mai îmboldită să-şi ascundă chipul. Nu era doar că-i 
văzuseră faţa cu toţii, dar tipul mai şi anunţase în gura 
mare că ea era în drum spre Islanda. Bărbatul dispăruse 
într-o altă cameră şi Sonja se aşeză pe un scaun, privind 
doi tineri de la masă care înghiţeau mici pacheţele de 
cocaină pe care le pregăteau alţi doi bărbaţi, de cealaltă 
parte a mesei. Sonja îl recunoscu pe unul dintre ei, un tip 
mai în vârstă cu păr cenuşiu tuns scurt. Cu ceva timp în 
urmă preluase de la el un kilogram de droguri. Acum 
umplea cu pulberea aceea albă degete de mănuşi de 
cauciuc tăiate cu o foarfecă, în timp ce un tip mai tânăr, cu 
păr blond, le lega strâns cu aţă dentară şi înmuia fiecare 
pachet într-o oală plină cu un lichid gros şi transparent. 

— În ce le înmoi? întrebă Sonja, doar ca să facă 
conversaţie. 

— În ceară, răspunse blondul. Protejează latexul de 
acidul din stomac. 

Chiar în timp ce bărbatul înalt reveni ţinând o valiză 
jerpelită în mână, fata care stătea la masă începu să 
icnească, gata să vomite. 

— Nu, nu, nu! ţipă acesta, lăsând valiza să cadă şi 
repezindu-se la ea. 

Cei trei bărbaţi săriră cu toţii şi bărbatul cu păr cenuşiu 
o prinse de cap, trăgându-i-l pe spate pentru a-i întinde 
gâtul. 

— Respiră adânc, o sfătui acesta. Respiră doar şi va 
trece. 

Fata îi urmă sfatul şi trase câteva guri mari de aer, în 
timp ce trupul i se zguduia de spasme, gata să vomite ce 
înghiţise. Pe obraji îi curgeau lacrimi şi izbuti să îngaime 
că nu mai suporta să înghită pachetele. 

— Toată lumea ia jumătate, pretinse tipul cu pielea 
închisă la culoare. Toată lumea. Nicio excepţie. 

Sonja privi cu atenţie silueta osoasă a fetei şi se întrebă 
cum îi putea încăpea în stomac o jumătate de kilogram de 
cocaină îndesată în pacheţele de latex. Tipul cu piele 
neagră luă o fiolă şi-şi folosi unghia lungă de la degetul 
mic pentru a îndesa praf în fiecare dintre nările fetei. 

— Strănută şi ai să te simţi mai bine. 

Fata trase pe nas şi se opri imediat din icnit. După ce 
bărbatul cu păr cenuşiu îi lăsă capul din strânsoare, ea se 
ridică iute în picioare şi făcu câţiva paşi rapizi şi scurţi pe 
podeaua sufrageriei. 

— Aşa! Da, aşa, cârâi tipul cu piele neagră, după care 
trase şi el pe nas nişte praf cu ajutorul unghiei de la 
degetul mic. 

— Asta e marfa din cea mai pură. Fără creatină în ea, 
fără cafeină, aşa că n-ai parte de amețeli sau dureri de 
cap. Pur şi simplu marfă peruviană de cea mai bună 
calitate. 

O bătu vesel pe spate pe Sonja, deschise valiza şi începu 
să aşeze în ea pachete de pe masă. Erau nişte grămezi 
zdravene, de câte jumătate de kilogram fiecare, care 
cădeau cu un bufnet în valiză, înfăşurate fiecare în câte o 
pungă de plastic. Sonja numără patru, apoi cinci şi, în 
final, şase pachete. 

— Ajunge, rosti ea. Mi s-a spus că voi lua trei kilograme. 

— Patru, bolborosi bărbatul, cu dinţii clănţănind. Rikki 
mi-a zis de patru, spuse el, adăugând încă două pachete. 
Doar nu vrei să apari aşa, cu mai puţin decât am zis c-am 
să trimit, nu-i aşa? Va crede că le-ai furat. 

Sonja înghiţi în sec. Fireşte că n-ar fi putut apărea cu 
mai puţin decât se înţeleseseră cei doi, însă era furioasă. 
Aceasta era tactica lor obişnuită când erai prins în laţ; 
spuneau una şi realitatea se dovedea cu totul alta. 

— Aşa, aşa scumpa mea, rânji tipul şi o bătu iar pe spate 
cu palma, în timp ce-i înmâna valiza. Va trebui să ne păzim 
spatele unul altuia, noi cei care vindem marfa din cea mai 
pură, nu sărurile acelea de baie chioare şi căcaturile alea 

ieftine aduse din China, de pe urma cărora te alegi cu 
greţuri şi sânge pe nas, de un milion de ori mai proaste! 
Trebuie să avem grijă unul de altul, să fim atenţi la calitate 
şi să le spunem tuturor despre Peru! Peru e locul de unde 
vine calitatea. Lumea ar trebui să recunoască marfa de cea 
mai bună calitate şi să refuze imitaţiile ieftine. Cum bine 
vezi, noi avem o responsabilitate pentru viitor. 

Continuă să peroreze în timp ce Sonja pornise deja spre 
uşă, ridicând o mână ca să-şi ia la revedere de la ei, după 
care o împinse şi-şi luă tălpăşiţa. Tot drumul pe scări în jos 
îşi dori să ţipe în gura mare, dar se hotărî să aştepte până 
ar fi putut-o auzi şi Thorgeir. Urma să aibă grijă să-i aducă 
la cunoştinţă ce crede ea despre ideea de-a o trimite într- 
un asemenea loc oribil. 


35. 


— Abia am văzut ziarul. De ce n-ai zis nimic când te-am 
sunat, aseară? 

Sonja era pe coridorul către avion, cu un exemplar din 
Morgunblaðið în mână. Articolul cu Agla în calitate de 
suspectă trona pe prima pagină. 

— Am vrut să te feresc cât mai mult timp posibil să auzi 
despre asta. 

— De ce, Agla? Ăsta e genul de lucruri pe care ar trebui 
să ni le spunem una alteia. 

Stewardesa aştepta în uşă, transmiţându-i din priviri că 
ar fi momentul să se urce la bordul avionului. 

— Ştiam că ai să afli, mai devreme sau mai târziu, dar... 

— Dar ce? 

— Aş fi vrut, pur şi simplu, să nu auzi. 

Privirea Sonjei rămase aţintită asupra paginii şi se simţi 
cuprinsă de angoasă văzând poza cu Agla în timp ce era 
escortată de doi poliţişti. 

— Ştiu că eşti anchetată pentru ceva foarte serios. Cu 
toate astea, cunosc mai bine decât crezi faptul că, uneori, 
cu toţii ajungem să facem tot felul de lucruri. Lucruri 
despre care credem că trebuie să le facem. 

Agla nu zise nimic, aşa că Sonja închise telefonul. Urcă 
la bord, spre uşurarea stewardesei, se aşeză pe scaun şi-şi 
puse centura de siguranţă. Se pregătea să-şi închidă 
telefonul, când văzu un mesaj şi-l deschise, sperând că era 
de la Agla, însă o cuprinse dezamăgirea. Primul cuvânt pe 
care-l văzu era Reuniune! şi realiză imediat cine i-l 
trimisese. Libby şi clubul de cusut aranjaseră să se 
întrunească. Sonja îşi opri telefonul, fără să citească mai 
departe. Într-o altă viaţă, într-o altă linie temporală, i-ar fi 
făcut mare plăcere să se vadă cu fetele, să dea pe gât 
câteva pahare şi să râdă pe seama vremurilor trecute. Însă 
viaţa aceea se îndepărtase cumva mult prea mult de 
realitatea în care trăia ea acum. 


36. 


— Ar trebui să ştii deja cine sunt, spuse Agla, dar 
inspectorului Jón Jónsson nu i se păru amuzant. 

— E important ca formalitate, preciză el. Trebuie să 
avem toate detaliile corecte. Te rog să-ţi spui numele. 

— Mă numesc Agla Margeirsdóttir, născută în 18 
ianuarie 1965 şi sunt fostul director al departamentului de 
investiţii. 

La fel ca-n ziua precedentă, în afară de Agla, de 
inspectorul Jón şi de Maria, în încăpere se mai afla şi 
Olafur, procurorul, aşezat pe un scaun în spatele lor. 
Lângă Agla stătea Elvar, avocatul, cu mâinile tremurând 
din cauza unei supradoze de cafeină. Rămăsese mai mult 
treaz în ultimele câteva zile şi nopţi, ocupându-se de caz. 

— Înainte să încep interogatoriul, am vrea să-ţi aducem 
la cunoştinţă că acum eşti acuzată de manipularea pieţei, 
aşa cum e trecut aici, spuse inspectorul Jón, întinzându-i 
Aglăi o bucată de hârtie. 

Agla se uită la foaie, încuviinţă din cap şi o împinse în 
direcţia lui Elvar. 

— S-a specificat deja că nu eşti obligată să răspunzi la 
întrebările legate de acest caz, nici să ne explici 
circumstanţele în care s-au petrecut faptele, dar dacă alegi 

să faci comentarii, eşti obligată să o faci în mod adecvat şi 
să spui adevărul. 

Inspectorul Jón recită frazele standard pe un ton care 
dădea de înţeles că o mai făcuse de multe alte ori. 

— Şi, în final, aceasta este cererea de daune solicitate de 
comitetul de reorganizare al băncii foştilor manageri, lucru 
care va fi tratat separat, când circumstanţele cazului vor fi 
clarificate. 

O altă bucată de hârtie ajunse la Elvar, după ce trecu pe 
la Agla. Citise hârţogăraia la ea acasă şi jocul acesta de a 
trece paginile din mână în mână era o simplă formalitate. 
Atmosfera era mult mai tensionată decât în alte zile, Agla 
simțind practic încordarea care plutea în aer. 

— Să începem, hotărî inspectorul Jón, aruncând o privire 
scurtă spre Maria, care deschise un biblioraft gros şi 
scoase o hârtie din el. 

— Printr-o colaborare cu Interpolul şi mai multe fonduri 
de investiţii străine, am investigat proprietarii acelor 
fonduri pe care le-aţi folosit pentru acele tranzacţii care ne 
interesau pe noi. 

Maria tăcu şi rămase privind-o pe Agla în ochi. Aceasta îi 
întoarse privirea, dar nu zise nimic. Era obişnuită cu acest 
tratament din partea Mariei. Tăcerea ei era un truc de a-i 
face pe oameni să vorbească, pentru că atunci când 
oamenii rostesc ceva doar ca să umple tăcerea uneori 
ajung, cumva, să greşească şi să spună ce nu trebuie. 

— Dacă începem cu acesta, Avance Investment, vedem 
că e deţinut aproape în totalitate de o firmă cu sediul în 
Insulele Cayman numită AGK, iar după nişte cercetări 
serioase, am stabilit că e deţinută de tine. 

Maria rămase iar tăcută, privind-o fix pe Agla. Elvar îşi 
răsfoia hârtiile, căutând ceva ce nu era acolo. Agla avusese 
grijă să nu-l informeze şi pe el cu privire la acest subiect. 
Apoi tăcerea fu brusc întreruptă când inspectorul Jon izbi 
cu pumnul în masă şi sări în picioare. 

— Ne-ai minţit despre asta în declaraţia ta! 

Agla fu luată prin surprindere de izbucnirea lui şi, o 
clipă, îşi dori să-şi ferească privirea de furia 

anchetatorului, să cerşească îndurare şi să o ia la fugă, ca 
să se ascundă. 

— Păstrarea tăcerii asupra unui subiect nu e acelaşi 
lucru cu falsul în declaraţii, spuse ea, revenindu-şi. Când a 
fost menţionat Avance, m-ai întrebat despre tranzacţiile 
efectuate prin acest fond, nu despre cine îl deţine. 

— Hai să conturăm o imagine, bine? sugeră Jón, 
aşezându-se la loc pe scaun. Intre octombrie 2007 şi 
februarie 2008, în fiecare săptămână, ai transferat între 
şapte sute şi nouă sute de mii de dolari în fonduri din 
străinătate, iar acum se dovedeşte că unul dintre acestea e 
deţinut de tine. 

— În mare parte deţinut de mine, preciză Agla. Ca să fim 
exacti. 

Jón sări iar în picioare, se răsuci şi se scărpină în cap, 
făcându-şi părul blond să se ridice în toate direcţiile. 

— Încerci să-mi spui, continuă el, că tu chiar crezi că nu 
ne dăm seama despre ce-i vorba? 

— Opinia pe care suspecta ar putea-o avea sau nu cu 
privire la perspicacitatea procurorului este irelevantă şi ea 
nu va răspunde la această întrebare, zise Elvar, dar Jon 
continuă ca şi cum nici nu l-ar fi auzit: 

— Sute de milioane s-au scurs, pe această cale, în fondul 
tău din străinătate, care presupun că a taxat banca pentru 
serviciile sale, iar tu consideri că toate astea nici măcar n- 
au meritat să fie menționate, pentru numele lui 
Dumnezeu? 

Jón porni să străbată camera în lung şi-n lat, pe cât îi 
permitea spaţiul restrâns al acesteia, înainte de-a se aşeza 
iar pe scaun. 

— Agla, ce vrem noi să aflăm, continuă, placid, Maria, ce 
căutăm noi este o confirmare a ceea ce ştim deja, anume 
că banii s-au învârtit în cerc. Aceste sume au plecat din 
bancă şi au ajuns într-un fond de investiţii străin, pentru ca 
apoi să se întoarcă şi să ridice preţul acţiunilor unei bănci 
cu grave probleme. 

— Nu pot confirma ceea ce nu cunosc, replică Agla. 

— Agla, noi ştim toate aceste lucruri. Avem toată 

documentaţia aici, continuă Maria, bătând uşor cu palma 
în biblioraft. Ştim că eşti o escroacă. 

Insulta părea cumva şi mai jignitoare rostită pe un ton 
atât de domol. Însă teoriile lor erau în întregime corecte. 
Exact asta fusese ruta pe care o apucaseră banii. Însă nu 
exista nicio hârtie care s-o lege pe Agla de achiziţia de 
acţiuni la bancă. Aveau nevoie de martori care să o 
implice, iar aici intra în scenă nesiguranța majoră a relaţiei 
ei cu Jóhann şi Adam. Singura ei consolare era că dacă ei i 
s-ar fi pus ştreangul de gât, n-ar fi trecut mult şi s-ar fi 
trezit şi ei atârnaţi lângă ea. Acum nu mai putea decât să- 
şi păstreze sângele rece şi să-i lase pe cei din echipa 
procurorului să se împotmolească încet, încet şi să spere 
că nu vor începe să pună întrebările corecte; întrebări care 
nu trebuiau puse. 


37. 


Sonja nu mai simţise în viaţa ei un asemenea imbold de 
a o rupe la fugă de-a lungul coridorului din aeroportul 
Keflavik. Inima îi bubuia în piept, îndemnând-o să se mişte 
la fel de iute ca sângele care-i pompa prin vene. Dar nici 
nu putea fi vorba să se grăbească sau să trădeze vreun 
semn de agitaţie. Trebuia să rămână calmă şi să se adune 
până ce izbutea să ia valiza plină cu bunătăţi de pe banda 
de bagaje. Îşi repetă în gând că acele camere de 
supraveghere puteau răzbate în fiecare ungher al clădirii 
terminalului, aşa că păşi normal, fără să privească în jur, 
coborând treptele şi intrând în magazinul duty-free. Alese 
o pungă cu dulciuri care avea să-l facă fericit pe Tómas şi o 
sticlă de coniac care pe Agla avea cu siguranţă să o facă la 
fel de fericită, apoi se aşeză la coadă. Chiar când ajunse la 
casă ca să plătească, văzu că banda cu bagaje pentru 
zborul de la Londra se pune în mişcare, iar inima îi tresăltă 
încă o dată, dându-i palpitaţii. 

Cât timp Sonja îşi aşteptă valiza să apară pe bandă, 
recită în gând informaţiile pe care şi le născocise pentru 
alter egoul său: era creatoare de software pentru SG 

Software, director de firmă, era profund preocupată de 
afacere şi călătorea în interes de serviciu. Când valiza îi 
apăru în cele din urmă, Sonja se forţă să nu o rupă la fugă 
în jurul benzii, pentru a o înhăţa. O privi cum se apropie în 
ritm de melc, sau aşa i se păru ei, întrebându-se dacă 
agenţii de la vamă vor apărea de îndată ce va ridica valiza 
de pe banda de cauciuc rotitoare, sau dacă vor mai aştepta 
până va trece de vamă, ca să o cheme deoparte. Încercă să 
se convingă pe ea însăşi că nu era nicio şansă pe lume ca 
agenţii să se ia de ea. Strategia prin care îşi luase măsurile 
de siguranţă fusese extrem de elaborată. Cumpărase o 
maşină de împachetat în vid de la Londra şi petrecuse ore 
întregi înfăşurând pachetele în straturi după straturi de 
plastic. Le învelise unul câte unul, după care le înfăşurase 
pe toate într-un cocon de cafea şi apoi, încă o dată, în vid, 
după care le înmuiase pe toate în apă în care diluase un 
săpun foarte puternic şi apoi le înfăşurase cu încă un strat 
de plastic. Ar fi trebuit să fie suficient să păcălească 
scanerele şi era destul de sigură că nici câinii care 
adulmecau bagajele nu-şi vor mai face apariţia. Ar fi fost o 
coincidenţă nefericită dacă ar fi tras-o deoparte, pentru o 
verificare la întâmplare. Spera ca tot personalul de rezervă 
să fie ocupat cu diversiunea de la aeroportul pentru 
zboruri locale din Reykjavik pe care i-o ceruse lui Thorgeir 
s-o organizeze. 

Sonja ridică valiza de pe bandă, încercând să-i mascheze 
cumva greutatea. li extinse mânerul şi porni către poarta 
vămii, mergând iute şi menţinând un ritm constant, 
zgomotul paşilor săi sincronizându-se cu bătăile inimii 
care, când şi când, îşi mai iuţea ritmul. Cu cât înainta mai 
mult prin pasaj, cu atât tânjea mai mult să o ia la fugă, dar 
se abţinu până ajunse în sala de sosiri şi, apoi, în parcare. 
Apoi îşi îngădui luxul de a ceda şi de a alerga uşurel, cu 
valiza în urmă, pe scurta distanţă care o despărţea de 
parcarea pe termen lung, unde o aştepta maşina. 

Autoturismul era acoperit de o peliculă fină de gheaţă, 
însă ea nu mai avu răbdarea necesară să caute racleta şi 
pescui din geantă un card bancar cu care reuşi să râcâie 

parbrizul suficient de mult încât să poată vedea şoseaua. 
Restul peliculei de gheaţă urma să se topească în curând, 
de la căldura motorului şi de la instalaţia de încălzire. 
Intră în maşină şi porni motorul, respiraţia ei formând 
aburi de ceaţă în aerul îngheţat. 

Îşi simţea atât de clar sângele alergând prin vene, încât 
aproape îl putea auzi. Maşina se repezi pe Reykjanesbraut 
de parcă roţile abia ar fi atins asfaltul, iar ei îi veni să urle 
de uşurare. 

Linişteşte-te, ia-o mai uşor, îşi impuse. N-avea nevoie să 
ia o amendă pentru depăşirea vitezei, tocmai după ce 
trecuse prin vamă cu patru kilograme de cocaină. În timp 
ce se apropia de oraş, cumpăni dacă s-o sune sau nu pe 
Agla, dar se hotări să n-o facă, ci să-i bată la uşă. Valiza 
putea aştepta şi-n maşină peste noapte. Sonja îşi simţea 
trupul gata să explodeze de atâta energie şi avea nevoie de 
Agla - imediat. 

Agla răspunse la uşă înfofolită într-un costum boţit. 

— Cred c-am adormit pe canapea, murmură ea frecându- 
se la ochi, dar Sonja o şi cuprinse în braţe şi-o sărută 
apăsat pe gură. 

N-o deranja că mirosea a băutură, ba chiar mirosul o şi 
stârnea niţel. 

— Ai chef, aşa-i? o întrebă Agla, dintr-odată trează de-a 
binelea. 

— Da, am, răspunse Sonja. Hai în pat. 

Se dezbrăcă pe întuneric şi-i trase dresurile Aglăi, 
simțind că şi respiraţia ei se înteţea. 


38. 


Întinsă pe spate, Agla se holba la tavanul dormitorului. 
Lumina palidă aruncată de becul de pe stradă se izbea de 
aplica din dormitor, aşa încât musca moartă din interiorul 
abajurului care o sâcâia de săptămâni întregi devenise şi 
mai vizibilă. Trupul muştei nu putea fi văzut în timpul zilei, 
când ar fi fost în stare să se urce pe un scaun şi să-l ia de 
acolo. În schimb, îşi făcea amintită prezenţa doar când ea 

stătea întinsă în pat, îngrijorată, cu ochii deschişi spre 
tavan pironiţi în tavan, luminat în toate detaliile de razele 
aruncate de felinarul de pe stradă. 

Interogatoriul din acea dimineaţă o luase prin 
surprindere. Fireşte că ştia prea bine că, mai devreme sau 
mai târziu, distracţia şi jocurile aveau să înceteze, însă 
agresivitatea investigatorilor părea să se fi accentuat dintr- 
odată. Poate că, de vreme ce noul ei avocat abia începuse 
să desluşească iţele cazului, echipa procurorului încerca să 
profite de această oportunitate, sau poate că acestea erau 
tacticile obişnuite cu cineva care devenea suspect oficial 
într-un caz. Poate că acesta fusese motivul pentru care-şi 
schimbaseră atitudinea, în mod deliberat; sau poate că 
aveau vreo informaţie care le oferea libertatea de-a se 
comporta atât de grosolan cu ea. Oare le oferiseră Adam 
sau Jóhann vreo bârfă folositoare, care să-i creeze ei un 
dezavantaj? 

Agla simţea greutatea capului Sonjei pe umăr şi 
răsuflarea ei se domoli până când trupul îi tresăltă uşor în 
ritmul respirației femeii adormite de lângă ea. Era ca şi 
când ar fi fost lipite laolaltă de sudorile lor contopite şi 
fiecare mişcare neînsemnată a degetelor ei pe pielea 
Sonjei îi trimitea o încărcătură electrică de bucurie pură 
de-a lungul braţului, până-n inimă. Cu vârful degetelor, 
trasă pe pielea goală a Sonjei cuvinte care-şi aveau locul 
acolo, dar care ar fi părut nelalocul lor rostite cu voce tare. 

Inima mea, iubirea mea, scumpa mea, dragostea mea, 
scrise ea. 

Era ceva de-a dreptul minunat când îşi lăsa degetele să 
scrie pe trupul adormit de lângă al său cuvintele pe care n- 
ar fi fost niciodată în stare să le articuleze. 


39. 


Bragi tocmai ce-şi turnase prima cafea pe ziua de azi şi 
se aşezase confortabil în faţa ferestrei prin care se vedeau 
sosirile în aeroport când Atli Thor îşi făcu apariţia, 
plesnindu-l pe spate suficient de tare cât să formeze pe 

mochetă o mică băltoacă de cafea din picăturile căzute din 
cană. 

— Ia ghici? Mi s-a cerut să discut cu tine despre ieşirea 
ta la pensie! rosti Atli Thór izbucnind într-un hohot sonor 
de râs. 

— Bănuiesc că Hrafn a venit cu ideea. 

— Da. l-am spus că o să încerc, dar că nu vom ajunge la 
vreo înţelegere. 

Atli Thór smulse câteva şerveţele de hârtie din suportul 
de lângă chiuvetă şi şterse cafeaua vărsată. 

— Spune-i că am zis c-o să rămân până la nouăzeci de 
ani şi că am să merg şi la tribunal, dacă va fi nevoie, spuse 
Bragi zâmbind, iar Atli Thór rânji şi el la rândul său. 

— O să am grijă să-i transmit, zise el, bătându-l iar pe 
spate pe Bragi, dar mai uşor de această dată, fără să mai 
pericliteze cafeaua din mână. Hei, adăugă el, ieri a fost 
arestat cineva, două sute de grame de cocaină pe 
aeroportul pentru zboruri locale din Reykjavik. 

— Chiar aşa? 

Lui Bragi îi tresăltă inima, dar îi luă o clipă să-şi dea 
seama de ce. Două sute de grame nu erau nimic special, 
dar ar fi putut reprezenta un indiciu pentru ceva mult mai 
important care se petrecea în altă parte. Iar suspiciunea 
venea în mod sigur din faptul că individul fusese arestat pe 
aeroportul pentru zboruri locale, unde aterizau doar 
câteva curse internaţionale, şi nu pe aeroportul Keflavik. 

— Cărăuşul călătorea de la Copenhaga via Insulele 
Feroe. Un drogangiu adevărat - tremura ca dracu'. 

— Şi şi-a dat drumul la gură? 

Bragi îşi lăsă cana deoparte. Gândurile sale se 
concentrau asupra unei imagini care i se contura din ce în 
ce mai clar în minte. 

— Ei bine, zicea că un tip din Copenhaga l-a convins să 
facă transportul. Şi că nu ştie cine era acel tip, şi că nici 
măcar nu ştie cum îl cheamă. 

— Deci asta-i povestea lui, zise Bragi, privindu-l pe Atli 
Thor în ochi. Şi bănuiesc că intuiţia mea e corectă dacă-ţi 
spun că a fost oprit ca urmare a unui pont anonim? 

— Da, cam aşa ceva, rosti Atli Thór cu un glas plin de 
curiozitate. O momeală? La asta ţi-e gândul? 

— Mi se pare că se vede de la o poştă. 

— Să discut şi cu analiştii? 

— Hai să mai aşteptăm niţel, spuse Bragi, cu mâna pe 
clanţă. 

Exista un puternic spirit de competiţie între analişti şi 
agenţii în uniformă, şi de prea multe ori se întâmpla ca 
analiştii să culeagă laurii muncii efectuate de cei în 
uniformă, pe care aceştia le-o întinseseră pe tavă. 

— Fii atent la fereastră, da? 

Nici măcar nu mai aşteptă un răspuns, pornind în grabă 
pe coridor, trecând pe lângă recepţie şi pătrunzând în sala 
calculatoarelor. Se aşeză la un ecran, simțind cum îi 
tremură mâinile în timp ce apăsa codurile necesare pentru 
a obţine înregistrările efectuate de camerele de 
supraveghere din zona sosirilor cu o zi în urmă. 


40. 


Sonja înaintă cu paşi uşori prin faţa casei Aglăi, 
apropiindu-se de maşina rămasă parcată acolo, care ţiui în 
semn de bun venit în momentul în care apăsă butonul 
telecomenzii ataşate de cheie. Fireşte că era o neglijenţă 
incredibilă din partea ei să lase peste noapte în maşină o 
valiză cu patru kilograme de cocaină, dar se simţea de 
parcă în interiorul ei ceva se schimbase. Toate acele mici 
măsuri de precauţie pe care şi le lua când călătorea cu 
câte-un kilogram la ea păreau acum un mizilic. Era încă 
uluită de cât de uşor îi fusese să aducă o cantitate atât de 
mare într-un singur transport şi încă se mai simţea 
euforică după senzaţia de triumf pe care o experimentase 
noaptea trecută. Se simţea puternică şi deşteaptă, şi nici 
măcar gândul de a-l reîntâlni pe Ríkharður nu izbutea să o 
deprime. 

Se aşeză în maşină şi porni radiatorul, ca să curețe 
parbrizul de ceața care se depusese peste noapte. Işi 
deschise mobilul cu cartelă şi raportă printr-un mesaj. 

Primi instantaneu un răspuns de la Ríkharður, care-i 
propuse să se întâlnească la docul Grandi. Când se opri la 
semafor, îi răspunse: 

OK. Chiar acum. 

N-avea niciun motiv să mai aştepte şi de această dată. 
Cocaina era ambalată în pachete, aşa că n-ar fi avut cum 
să-şi păstreze ceva şi pentru ea fără să se observe. 
Măsurile ei de precauţie, ascunderea drogurilor faţă de 
Ríkharður, pentru ca acesta să le ia după aceea, păreau 
acum o copilărie. Acum intrase în joc cu băieţii din liga 
superioară, după cum se exprimase Thorgeir. Acum 
trebuia să-şi păstreze sângele rece şi să spere că interesele 
ei şi ale lor coincideau. 

Era limpede că Rikhardur se aşteptase să primească 
obişnuitul mesaj de avertizare cu câteva ore înainte, după 
cum dădea de înţeles semnul de întrebare care însemna 
întreg mesajul lui de răspuns. Sonja repetă că schimbul 
trebuia să aibă loc imediat, apoi conduse direct la doc. 
Rămase apoi lângă maşină, inspirând amestecul de izuri de 
deşeuri petroliere şi alge, până apăru Ríkharður. 

Acesta ieşi din maşină însoţit de un alt bărbat, unul pe 
care Sonja nu-l mai întâlnise niciodată. Semăna izbitor cu 
toţi ceilalţi, un tânăr blond la fel de bine clădit la sală ca 
restul, cu ochii aţintiţi la Ríkharður, de parcă ar fi vrut cu 
tot dinadinsul să-i copieze orice mişcare. Sonja deschise 
portbagajul şi ridică valiza, dar în loc să o scoată afară şi s- 
o târască după ea, rămase cu mâna pe valiză şi-l aşteptă pe 
Ríkharður să se apropie, pentru ca apoi să i-o ofere. 

— Doar pentru tine, rosti ea, întâlnindu-i privirea. 

Ríkharður o luă cu un deget, de parcă n-ar fi cântărit 
nimic, apoi i-o dădu tânărului care rămăsese aproape lipit 
de el. Acesta luă valiza şi o aşeză pe bancheta din spate a 
maşinii sale, apoi se aşeză pe scaunul din faţă. 

— Fără jocuri de-a v-aţi ascunselea de data asta? întrebă 
Ríkharður, făcând încă un pas spre Sonja, care-şi dorea să 
se răsucească pe călcâie, însă râmase neclintită. Ce s-a 
schimbat? 

— În sfârşit ai reuşit să mă convingi că n-ai dracului de 


e 93 - 


gând să mă tragi pe sfoară, răspunse ea. 

Ríkharður mai făcu un pas spre ea şi-o înhăţă atât de 
iute, încât ea nu apucă să se ferească. O ţinu strâns, de 
parcă ar fi prins un animal neajutorat în capcană. Mâinile 
lui păreau făcute mai degrabă din oţel decât din carne, 
neîngăduindu-i să se mişte nici măcar un centimetru, în 
ciuda eforturilor ei considerabile. Îşi repezi mâna pe sub 
betelia pantalonilor ei, şi i-o strecură în chiloţi, strângând 
atât de tare, încât Sonjei începură să-i joace puncte negre 
prin faţa ochilor. 

Apoi îşi apropie buzele de urechea ei şi şuieră: 

— Să nu fii niciodată sigură că nu putem face ce vrem cu 
tine. 


41. 


Sala calculatoarelor era iluminată doar de pâlpâirea 
albastră a ecranelor, căci Bragi stinsese lămpile pentru a 
putea vedea ecranul clar şi rămăsese în crepusculul 
albastru pentru a căuta un chip pe care să îl recunoască; 
un chip familiar, o faţă care să-i pună în alertă clopoţelul 
suspiciunii. Începu cu primele sosiri ale zilei şi trecu 
repede prin ele. Aceste zboruri de dimineaţă veneau mai 
ales din America şi sala de sosiri se umplu de oameni pe 
jumătate adormiţi, trăgând după ei bagaje grele. Trecu pe 
repede înainte prin zborurile charter din Cehia şi Polonia 
şi observă că niciunul nu părea suspect. Toţi păreau turişti 
cinstiţi, mânaţi din spate de ghizii grupurilor lor. Apoi 
veniră la rând zborurile de la miezul zilei din Europa şi 
printre pasageri observă un personaj pe care fu sigur că-l 
recunoaşte dintr-un caz mai vechi. Mută pe coridorul 
vămii, mări chipul bărbatului şi-şi dădu seama că făcuse o 
greşeală. Nu era aceeaşi persoană. 

Bragi continuă să umble rapid prin zborurile charter de 
după-amiază, încetinind apoi când ajunse la zborurile de 
seară. Mai întâi veni cel de la Amsterdam, apoi cel de la 
Copenhaga, apoi un zbor suplimentar de la Paris care 
fusese adăugat în program, după care veni zborul de la 

Londra. Bragi puse pe pauză şi mări zona benzii circulare 
cu bagaje sosite cu zborul de Londra. 

Iat-o, doamna superbă cu palton. Sonja Gunnarsdóttir, 
cea care arăta de fiecare dată precum un star de cinema. 

Dădu înapoi şi reluă înregistrarea cu momentul în care 
ea îşi făcu apariţia în capul scărilor rulante. Femeia se 
mişca atât de sincron cu oamenii din jurul ei, încât el nici 
măcar n-o observă la început. Era ca şi cum ar fi plutit 
odată cu valul de oameni, fără să facă nici cea mai mică 
mişcare care să atragă atenţia. Bragi îşi menţinu privirea 
aţintită asupră-i în timp ce ea se îndreptă spre magazinul 
duty-free, apoi o urmări plecând cu o sacoşă de 
cumpărături în mână şi mări imaginea când ea îşi ocupă 
locul lângă banda pentru bagaje. Rămase complet 
nemişcată în timp ce urmărea banda din faţa ei până ce, 
dintr-odată, fu străbătută de o cutremurare aproape 
invizibilă, ce-i cuprinse corpul de sus până jos. Un gest 
atât de subtil, încât dacă Bragi n-ar fi avut toată atenţia 
concentrată asupra ei, nici măcar nu l-ar fi observat. Bragi 
privi până ce ea se întinse să apuce o valiză închisă la 
culoare de pe bandă. După care derulă înapoi ca s-o 
privească stând  nemişcată, urmând apoi tremurul 
involuntar. Se potrivea perfect. Ar fi fost aproape de 
neobservat dacă el nu ar fi urmărit exact momentul, însă 
era clar că femeia se cutremurase involuntar exact în clipa 
în care valiza ei apăruse prin poarta benzii de bagaje. O 
mai privi o dată cum se întinde după valiză şi o ridică de 
pe bandă. Era clar că valiza era destul de grea, însă ea se 
comportă ca şi cum ar fi fost uşoară ca fulgul, extinzându-i 
mânerul şi apoi îndepărtându-se cu paşi măsuraţi, egali, 
trăgând valiza după ea şi ţinând-o aproape de călcâie. 

Bragi îşi notă momentul exact al ieşirii ei din sala de 
sosiri şi mută pe coridorul vămii. Acolo nu se întâmpla 
nimic. Un râu de oameni curgea prin pasajul îngust, fără 
ca vreun funcţionar al Oficiului Vamal să fie prin preajmă. 
Îşi notă minutul când ea ieşi din clădirea aeroportului şi 
mută la acelaşi moment la camera din parcare. Se holbă 
nerăbdător, iritat, la autobuzele care păreau să umple de 

fiecare dată prim-planul, blocând camera poziționată cel 
mai aproape de terminal. Se văzu nevoit să mai aştepte o 
vreme până ca ea să apară umblând la fel de iute şi cu paşi 
la fel de egali, îndepărtându-se de clădire, apoi ea mări 
ritmul şi alergă ultima bucată de drum până în parcarea 
aeroportului, pe stradă şi în parcarea pe termen lung. 
Derulă înapoi, ajungând la partea în care ea ieşea din 
clădirea aeroportului şi apoi o rupea la fugă de parcă până 
atunci şi-ar fi ţinut în frâu toată acea energie în exces şi 
atunci ar fi avut nevoie să o ardă în aerul proaspăt. Bragi 
se pregătea să oprească filmarea, când observă un bărbat 
grăbindu-se în urma ei, către parcarea pe termen lung, 
însă acesta n-o urmări până ajunse acolo. În schimb, se 
urcă într-un SUV Mercedes 4x4 şi dispăru. Bărbatul era 
de înălţime medie, însă picioarele groase îl făceau să 
meargă oarecum legănat. Şi de această dată Bragi mută de 
la o cameră la alta, schimbând unghiul de filmare cu cel 
care scotea la iveală intrarea de lângă terminal şi derulând 
până ajunse la momentul dorit. Reuşi să vadă zona dintre 
terminal şi autobuze, privind cum femeia ieşea afară şi se 
îndrepta direct către parcare. Il văzu şi pe bărbat cum 
aştepta sprijinit de zid până îşi făcu ea apariţia, apoi 
acesta îşi scoase telefonul mobil, formă un număr şi duse 
telefonul la ureche. După care porni după ea, în direcţia 
parcării. 

Bragi îl cunoştea pe acest bărbat; Ríkharður Rúnarsson, 
dealer de droguri şi mardeiaş cunoscut. De multe ori, 
acesta fusese legat de traficul de droguri, însă nicio 
dovadă nu rezistase, căci cărăuşii fuseseră de fiecare dată 
prea îngroziţi ca să rostească vreo vorbă împotriva lui. 

Bragi mai derulă o dată şi tocmai mărea imaginea cu 
chipul omului, ca să fie sigur că era vorba de Ríkharður, 
când uşa sălii computerelor se deschise şi-şi făcu apariţia 
Atli Thor. 

— Cuba Libre e mort, rosti el cu glas încărcat de emoție. 
Pare otravă. 

Bragi sări de pe scaun. 

— Ce? Când? 


e 96 - 


— Ieri. Săracul de el. M-am gândit că ai vrea să afli. 

Bragi se lăsă pe spate în scaun, ca să-şi adune gândurile. 
La început fusese un pont anonim cum că o livrare 
urmează să vină prin aeroportul Reykjavik, exact în timp 
ce Ríkharður Rúnarsson este văzut la Keflavík, urmărind 
ca o umbră o femeie misterioasă, după ce aceasta soseşte 
din străinătate. In plus, câinele special dresat fusese 
otrăvit. Mai derulă o dată secvenţa, privind cum femeia 
aleargă către parcare şi acum îşi zise că e sigur că 
instinctele sale nu se înşelaseră. Mâinile i se opriseră din 
tremurat şi se trezi învăluit cu totul într-o pâlpâire călduţă 
oferită de certitudine. 

Femeia asta nu era plevuşcă. Făcea parte din categoria 
peştilor mari. 


42. 


— Şi cu astea ce e? întrebă Maria, arătând către un şir 
de tranzacţii de pe o listă lungă scoasă la imprimantă. Tot 
afaceri de rutină? 

Agla îşi puse ochelarii de citit şi se uită chiorâş la listă. 

— Nu. Acestea sunt doar tranzacţii cu valori mobiliare 
din Grecia. 

Tăcere, până ce inspectorul Jón vorbi din nou: 

— Vrei să ne explici şi nouă? 

— Sigur. 

Agla îşi îndreptă spatele în scaun şi se întinse după 
computer. Merse la piaţa grecească şi selectă acţiunile în 
discuţie. 

— Acestea, evidenţiate cu verde, sunt obligaţiuni 
guvernamentale, aşa că le evităm. Ele nu scad niciodată, 
explică ea, alegând un filtru care elimină obligaţiunile 
guvernamentale de pe ecran. Ceea ce rămâne sunt creanţe 
care pot să scadă semnificativ ca valoare dacă ratingul de 
credit al ţării coboară. Exact asta e ceea ce trebuie să 
cumperi, însă trebuie să iei un pachet semnificativ de-o 
dată. După cum vedeţi, le-am cumpărat în parteneriat cu 
două fonduri germane mari de investiţii, din moment ce 

trebuie să-ţi asiguri o poziţie dominantă. 

— Şi? 

Maria rămăsese holbându-se fascinată la degetele lui 
Jón, care răpăiau fără oprire pe masă. Elvar se foi 
stingherit în scaun, dar Agla ştia că n-are de ce să-şi facă 
griji. N-avea de ce să se teamă, căci era ceva despre care 
puteau s-o întrebe cât le poftea inima. 

— Ca să simplific, continuă Agla. Am cumpărat la 30% 
din valoare, din ce-mi aduc aminte. Apoi, a urmat 
obişnuitul joc de aşteptare. Când guvernul grec doreşte să 
cadă la o înţelegere, atunci ţi se cere să plăteşti 100% din 
valoarea acelor datorii. lar dacă fondurile speculative au o 
poziţie dominantă, atunci statul n-are de ales decât să 
plătească. 

— lar tu ai fost părtaşă la asta? 

Intrebarea părea naivă, dat fiind că Agla le explicase 
deja rolul băncii în această afacere, însă tonul glasului 
demonstra clar ce voia cu adevărat să transmită Maria: 
dezgust. _ 

— Toată lumea a făcut asta, continuă Agla. Într-adevăr, 
am jucat şi noi un rol la o scară relativ modestă, însă 
băncile germane au jucat un rol mult mai important. E un 
model de business acceptat. 

— Un model de business construit în jurul falimentării 
unei ţări întregi? 

Pielea de pe maxilarul Mariei se întinse la maximum 
când scuipă aceste cuvinte. 

— Asta-i viaţa, replică Agla. Şi nu pot schimba eu asta. 
Jucătorii mari îi înghit pe cei mici. Aceasta e natura 
lucrurilor. 

— Ce punct de vedere adorabil, pufni batjocoritor Maria 
şi se ridică în picioare. 

— E acelaşi punct de vedere ca al cuiva care se bucură 
când vede miel pe farfuria pentru cină. Sunt sigură că şi 
voi o mai faceţi din când în când. Cu toţii suntem 
prădători, indiferent cum ne place nouă să ne numim. 

Agla abia reuşise să termine ce-avea de zis, când Maria 
i-o reteză, cu glasul rece ca gheaţa: 

— Cum de-am ajuns noi de la tranzacţionarea acţiunilor 
greceşti la friptura de miel? Şi cum poţi fi tu atât de 
relaxată discutând despre toate astea? 

— Nu-i nimic ilegal în toată această poveste, replică 
Agla. Va trebui să căutaţi mult şi bine înainte să găsiţi ceva 
ce să puteţi lega de noi. 

— Nimic ilegal, asta nu. 

Maria rămase câteva clipe nemişcată, cu gura pe 
jumătate deschisă, de parcă ar fi încercat să-şi găsească 
cuvintele. Strânse din dinţi cu putere şi părăsi iute camera. 
Nici nu se închisese bine uşa în urma ei, când Maria se 
repezi înapoi şi se trânti pe scaunul din faţa Aglăi. 

— Şi cine-i următoarea victimă? Danemarca? Olanda? 
Cine? 

— Nu, răspunse cu răceală Agla. Portugalia. Apoi 
Franţa, după care urmează moneda Euro. 

Se pregătea să se lanseze într-o explicaţie cu privire la 
de ce şi cum era posibil ca volumul obligaţiunilor 
guvernamentale să fie atât de mare încât să poată 
ameninţa ratingul de ţară, pentru ca apoi să fii nevoit să 
cumperi imediat ce lucrurile se puneau în mişcare, înainte 
ca tăvălugul recesiunii să poată lovi. Dar nu apucă să 
înceapă, căci simţi cum cotul lui Elvar o loveşte în coaste, 
avertizând-o c-ar fi mai bine să-şi ţină gura, chiar când 
Maria se repezi iar afară din încăpere. 


43. 


— E un subiect sensibil, îi spuse Elvar, păstrându-şi cu 
greu echilibrul pe pavajul îngheţat din faţa biroului 
Procurorului Special. 

Agla nu-şi dădea seama care era marea diferenţă. 
Modelul grecesc n-avea nimic de-a face cu manipularea 
pieţei şi nu fusese niciodată ceva ilegal în privinţa lui. În 
schimb, era mai bine să-i facă să se învârtă niţel în jurul 
cozii, trimițând investigatorii procuraturii pe căi greşite, 
cu ajutorul unor ţinte false. 

— Elvar, nu-ţi face griji, zise ea, bătându-l pe umăr. 

— Poate că... Ăă... 

Ezită, ca şi cum îşi căuta cuvintele potrivite. 

— Poate c-ar fi mai bine să nu le zici nimic nici despre, 
în fine, chestii care... Hai să le spunem chestii care le-ar 
putea influenţa părerea despre tine. 

— Şi de ce ar trebui ca modelul grecesc să le influenţeze 
în vreun fel părerea despre mine? pufni Agla. Cu toţii au 
practicat asta până acum câteva luni şi băncile germane 
încă o mai practică. 

— Cum spuneam, e un subiect sensibil, rosti el, placid. 
V-aţi făcut de cap cu Grecia, iar acum noi, islandezii, 
trebuie să stăm şi să privim cum fondurile de investiţii 
străine îşi fac şi ele de cap la fel cu noi. 

Agla îl privi o clipă în ochi şi rămase uluită să vadă 
durerea din ei. 

— E de aşteptat, Elvar. Țările aflate în recesiune cad 
victime fondurilor speculative. Vulturii simt mirosul 
cadavrelor şi se năpustesc asupra lor. 

— E-adevărat, se arătă de acord Elvar. Dar lumea poate 
că nu se aşteaptă să fie atât de mulţi cei care sar în barcă 
pentru a ne ajuta să ne scufundăm. 

— Oamenii ăştia miros problemele de la un kilometru şi 
pur şi simplu pariază că vor fi suficient de serioase încât să 
merite să plece la vânătoare. 

— E un adevărat şoc când vorbim despre o ţară 
întreagă; despre o naţiune, pe care nimeni nu e pregătit să 
o salveze. 

— Islanda e doar un pion, Elvar. La scară globală, 
Islanda e doar un sat, cum e Kópasker aici. Tu cât de 
interesat ai fi să ajuţi Kopaskerul să rămână pe linia de 
plutire? 

Elvar nu răspunse. Doar ridică din umeri şi se întoarse 
cu spatele. 

— Presupun că depinde dacă aş locui sau nu în 
Kópasker, rosti el şi se îndepărtă, lăsând-o pe Agla singură 
şi nemulțumită. 

Asupra acestei discuţii cu avocatul ea va trebui să revină 
la un moment dat. I se părea de-a dreptul copilăroasă 

prezenţa unei asemenea hipersensibilităţi în dezbaterea 
despre atacul asupra coroanei şi a statului islandez. Era o 
naivitate din partea lor să îl trateze ca pe o trădare. Nu era 
nevoie de o privire în profunzime ca să anticipezi viitorul 
acestei micuţe ţări, care ani de zile se jucase de-a statul 
liber şi independent. În afară de retorica pompoasă despre 
cultură, istorie şi limbă, peste un secol Islanda nu va 
rămâne mai mult decât un avanpost izolat. 


44. 


Sonja îşi aruncă o pastilă de gumă de mestecat în gură 
când coborî din maşină în faţa biroului lui Thorgeir. 
Vomitase tot ce mâncase pe doc, după plecarea lui 
Ríkharður, şi groaza care o cuprinsese strâns în braţele ei 
de la prima lor întâlnire îşi făcuse din nou simțită 
prezenţa, înzecit chiar. Nu era doar convinsă mental că 
Ríkharður era o persoană extrem de periculoasă, ci simţea 
acest lucru cu toată fiinţa ei. Prezenţa bărbatului îi 
provoca dezgust de fiecare dată, iar pielea de găină sau 
transpiraţia rece pe spate erau o parte inevitabilă a 
întâlnirilor cu el, însă trecuse deja multă vreme de când nu 
i se mai făcuse rău fizic din cauza lui. 

Urca deja treptele spre birou când un bărbat ieşi zorit 
pe uşă şi mai că dădu peste ea. 

— Scuze, murmură el fără să se uite la ea, iar Sonja nu 
realiză cine fusese gata să o dărâme decât după ce 
bărbatul dispăruse deja din raza ei vizuală: Huni Thór 
Gunnarsson, parlamentar şi prieten al fostului ei soţ, 
Adam. 

Se întâlniseră de multe ori la dineuri şi recepții, iar dacă 
acesta ar fi zăbovit o clipă, ca să se uite la ea mai cu 
atenţie, cu siguranţă c-ar fi recunoscut-o. Sau poate nu. 
Aspectul ei era probabil suficient de obişnuit cât să-i facă 
faţa uşor de uitat, în timp ce el apărea în presă în fiecare 
săptămână şi oricine urmărea ştirile ar fi ştiut cine e el. 

— Îl cunoşti pe Húni Thór? întrebă Sonja imediat ce 
puse piciorul în biroul lui Thorgeir. 

— Ei, îl cunosc şi nu-l cunosc. Am fost administratorul 
fondului său de campanie, răspunse Thorgeir şi imediat 
începu să-şi facă de lucru, deschizând seiful din spatele 
biroului. 

Ştia că Sonja nu era adepta discuţiilor de complezenţă şi 
c-ar fi preferat de o mie de ori să se afle în altă parte. 

— Dacă m-aş fi simţit vreodată tentată să votez cu el, 
atunci tentaţia asta a dispărut cu totul, continuă Sonja. 

Thorgeir îşi răsuci scaunul pentru a ajunge faţă în faţă 
cu ea. 

— Ce vrei să zici? întrebă el pe un ton neobişnuit de 
aspru. 

— Exact ce-am vrut să spun. 

Reacţia lui Thorgeir la remarca ei o luase prin 
surprindere pe Sonja, aşa că se hotărî să lase baltă 
povestea. Pesemne că atinsese un punct sensibil. 

— La fel de bine mă descurc şi când fac afaceri perfect 
legitime, continuă Thorgeir, întorcându-se la seif şi 
scoțând trei teancuri de bancnote. 

De data asta teancurile erau destul de groase. Sonja le 
vâri imediat în geantă şi privi cum degetele subţiri ale lui 
Thorgeir ţăcăneau pe butoanele tastaturii, transferând 
încă o sumă rezonabilă în contul firmei SG Software. Între 
timp, ea completă o factură cu cifrele corecte şi i-o dădu. 

— Să-i dăm cezarului ce-i al cezarului, spuse ea, iar el 
încuviinţă. 

Odată cu această plată ea deja avea un venit legal 
suficient de mare ca să poată lua un împrumut pentru un 
apartament micuţ, iar în cutia de depozitare de la bancă 
avea suficient ca să poată da şi un avans. Dar înainte ca 
măcar să se poată gândi să înceapă o bătălie cu Adam 
pentru obţinerea custodiei, ar fi trebuit să fie în stare să 
iasă din laţ. Ar fi trebuit să fie complet liberă înainte de a-l 
lua înapoi pe Tómas, iar acea posibilitate se apropia cu 
paşi repezi. 

— Nu mai vreau să mă întâlnesc cu Ríkharður, spuse ea, 
făcându-l pe Thorgeir să-şi ridice nasul din calculator. 

— Asta nu depinde de tine, rosti el. Noi facem lucrurile 

după cum ştim noi. 

— Atunci va trebui să-mi angajez un bodyguard care să 
mă apere de el, iar asta înseamnă o verigă slabă în lanţ, 
ceea ce sunt sigură că niciunul dintre noi nu-şi doreşte. Va 
trebui s-o fac dacă voi mai fi nevoită să-i livrez lui. Mă 
ameninţă. 

— Am să discut cu el s-o lase mai moale, o linişti 
Thorgeir şi surâse de parcă toate astea i-ar fi zgândărit 
niţel simţul umorului. 

— Nu-i suficient, i-o întoarse Sonja. Nu v-am făcut nicio 
problemă, nu v-am cerut nimic, dar el nu se poate abţine 
să-mi trimită poze cu el şi fiul meu şi mă înnebuneşte cu 
tot soiul de rahaturi de fiecare dată când fac câte-o livrare. 
Vreau să livrez altcuiva dacă doreşti să mai fac 
transporturi pentru tine. 

— Dragă, ai să faci atâtea transporturi câte-o să-ţi cerem 
noi să faci, rosti Thorgeir cu un glas aspru ca şmirghelul şi 
cu o privire de gheaţă. 

Sonja oftă şi nu mai zise nimic. Thorgeir avea dreptate - 
ea nu era în poziţia să dicteze termenii. Fusese prinsă în 
laţ. Iar acum n-avea rost să-i spună că nu-i plăcuse locul de 
livrare al transportului de la Londra. 

— O vom rezolva noi cumva, adăugă Thorgeir, cu un glas 
ceva mai blând, de parcă ar fi vrut să-şi îmblânzească tonul 
aspru de mai devreme. Ne place să lucrăm cu angajaţi 
fericiţi. 

— Că tot mi-ai adus aminte, rosti Sonja peste umăr, în 
drum spre ieşire. Eu nu sunt angajată. Sunt sclavă. 


45. 


Cei de pe tura lui plecaseră de mult acasă iar locul lor 
fusese luat de cei din tura de noapte. Era trecut de miezul 
nopţii, dar Bragi era captivat de urmărirea înregistrărilor, 
pe măsură ce mergea tot mai mult înapoi în arhivă. Avea 
alături programul turelor sale din ultima lună şi încerca să- 
şi amintească în ce zile o văzuse pe femeia cu palton 
sosind în Islanda. O văzuse de două sau de trei ori în 

ultima lună şi, dacă memoria nu-i juca feste, venise 
întotdeauna cu o cursă europeană de la Paris, Londra sau 
vreun alt loc asemănător. Acum că-i ştia şi numele, ar fi 
putut să ceară listele cu pasageri, dar asta ar fi presupus 
să furnizeze şi o explicaţie ce-ar fi putut avea ca rezultat 
pierderea ocaziei de-a se ocupa el de acest caz. 

Dădu pe repede înainte imaginile, pe două ecrane 
deodată. După o vreme, câştigă potul cel mare - iat-o! Işi 
notă data şi căută apoi toate înregistrările făcute de 
camerele aeroportului, ca să o poată urmări din pasaj şi 
până în parcarea exterioară. Era o înregistrare din timpul 
serii, un zbor sosit de la Copenhaga, iar femeia părea 
deosebit de serioasă, poate puţin cam prea formală pentru 
un zbor la o asemenea oră. Totul la ea dădea senzaţia că ar 
fi plecat din ţară pentru o întâlnire sau vreo conferinţă 
importantă, nu că se întorcea în Islanda la capătul unei 
călătorii de afaceri. În mod normal, oamenii se relaxau la 
capătul unei astfel de călătorii, părând mult mai în largul 
lor odată ce păşeau pe pământul natal după o călătorie 
lungă. Femeia părea ţeapănă, dar în afară de asta nu mai 
era nimic la ea care să atragă în vreun fel atenţia. Bragi o 
urmări de la o cameră la alta, prin toată clădirea, dar când 
mută la camera din parcare, n-o mai văzu. Mută la camera 
care arăta intrarea şi partea laterală a terminalului, apoi o 
găsi. leşise pe uşa din partea stângă, privise în toate 
părţile, apoi se repezise spre cealaltă intrare, rămânând în 
urma unui cuplu care se pregătea să traverseze pe partea 
cealaltă. Părea să aibă loc o discuţie acolo, iar cele două 
femei schimbară între ele valizele care păreau identice. 
Bragi derulă înapoi la banda circulară pentru bagaje, unde 
nu era nimic de văzut, dat fiind că femeia se poziţionase 
către capătul sălii, unde vederea era ascunsă de o hoardă 
de călători şi de bagajele lor. 

Ar fi putut fi vorba doar de o coincidenţă şi cele două 
femei chiar să-şi fi încurcat valizele, descoperind greşeala 
doar după ce părăsiseră clădirea aeroportului. Dar Bragi 
nu credea în coincidenţe. Era convins că Sonja ştia cu 
precizie ce face. 

46. 


Agla ar fi vrut să stea pe fotoliul din balcon, dar se 
răzgândi când văzu stratul gros de cenuşă care se adunase 
pe el. Era cenuşă peste tot, adusă de fiecare dată când 
vântul bătea dinspre regiunea vulcanică din est. lar după 
ce cădea, în chip ciudat, cenuşa nu se mai împrăştia 
nicăieri şi devenea lipicioasă, agăţându-se de orice 
suprafaţă pe care se aşezase. 

Rămase în picioare pe balcon şi inspira guri mari din 
aerul rece de afară. Copacul cel mare din grădină era 
golaş şi părea că tremură în frigul care se instalase. Din 
când în când îi trecea prin cap să-şi cumpere o casă şi să 
se mute, dar încă simţea un oarecare confort ştiind că 
locuiesc oameni şi deasupra, şi dedesubtul apartamentului 
ei. Erau zone din Reykjavik care îi plăceau mai mult, aşa 
cum erau şi zone în care vântul bătea mult mai rar decât 
aici, în vestul oraşului, însă clădirile întunecate şi 
mohorâte din cartierul ei i se păreau prietenoase într-un 
chip familiar. 

Acesta era momentul când şi-ar fi aprins o ţigară, dacă 
ar fi avut vreuna pe care să şi-o aprindă. Senzaţia care nu-i 
dădea pace de ceva vreme era că insula se transformase 
într-un vas gata să se scufunde şi că ei nu-i mai rămânea 
decât să încerce să se salveze, ca să nu se ducă şi ea în 
adâncuri odată cu el. Guvernul continua cu încăpățânare 
să încerce să ajungă la nişte înţelegeri, să-i menţină pe toţi 
fericiţi, fără să aibă de fapt habar cu ce tip de duşman se 
confrunta. Pur şi simplu nu-şi dădeau seama că puterea nu 
se mai afla în mâinile lor şi că totul avea să se ducă 
dracului în cele din urmă. Marile fonduri speculative şi toţi 
amicii lor aveau să-şi facă apariţia imediat după Fondul 
Monetar Internaţional şi să înhaţe tot ce mai merita 
înhăţat. 

Soneria bâzâi şi-o făcu să tresară, de parcă ar fi fost 
prinsă fumând, şi mai trecu o secundă până să-şi dea 
seama că la uşă ar fi trebuit să fie fratele ei Elias, care-o 
sunase mai devreme şi se autoinvitase la ea. Părea să se 

afle într-o dispoziţie proastă, căci nici el, nici ceilalţi trei 
fraţi ai lor n-ar fi luat legătura cu ea decât dacă ar fi avut 
un motiv extrem de întemeiat pentru asta. 

— Neaţa, începu el, întâmpinând-o cu un sărut uscat pe 
obraz. 

Agla îi luă haina şi-l îndemnă să se aşeze pe un scaun 
din bucătărie. k 

Fratele ei avea părul înspicat cu fire cenuşii. Il avusese 
cel mai închis la culoare din toată familia, însă fusese 
primul căruia începuse să-i încărunţească, chiar dacă el 
era penultimul dintre fraţi care se născuse. 

— Bere? îi propuse ea, dar el scutură din cap. Cafea? 

— Nu, nu-mi trebuie. Nu te deranja. 

Adică întrevederea urma să fie foarte scurtă, deci la 
mijloc trebuie să fi fost altceva decât o vizită de politeţe. 

— Ce fac copiii? întrebă Agla, luând şi ea loc de partea 
cealaltă a mesei. 

Elias avea trei copii şi ceilalţi fraţi aveau câte doi, deci 
împreună aveau o ceată respectabilă de nepoate şi nepoți. 
De obicei Agla îi vedea când se strângeau cu toţii de 
Crăciun şi primea veşti de la ei când o sunau ca să-i 
mulţumească pentru banii pe care îi trimisese de ziua lor, 
un obicei la care nu renunţa nici în ruptul capului. Îşi 
aducea aminte de aniversările lor, reţinând orice dată de 
naştere care fusese vreodată menţionată în faţa ei. 

— Sunt bine. Magnus se descurcă bine în primul an la 
facultate şi te poţi aştepta să fii invitată la petrecerea de 
absolvire a Katrinei, în primăvară. 

— Cum zboară timpul, nu? 

— Da, să ştii. 

— Adevărat. 

Agla nu mai zise nimic şi-şi urmări fratele răsucindu-şi 
degetele. Se bronzase până căpătase o nuanţă ca de cafea, 
de-abia se întorsese dintr-o vacanţă în Spania, iar bronzul 
căpătat îi scotea în evidenţă cicatricea albă rămasă pe 
dosul palmei. O cicatrice făcută de furculiţa pe care ea i-o 
înfipsese în mână pe când avea zece ani. 

— Veştile nu sunt prea îmbucurătoare, continuă el, iar 

Agla pricepu că nu se referă la prăbuşirea ratingului de 
ţară, la turmele de şomeri sau la cozile nesfârşite formate 
la cantinele săracilor. 

Se referea la ea. 

— Mă întrebam... continuă el, apoi se opri. Vezi tu, noi, 
băieţii, ne întrebam dacă ar trebui sau nu să ne facem griji 
pentru casa din Spania. 

Agla oftă. Deci despre asta era vorba, despre casa din 
Spania, pe care ea le-o oferise părinţilor cu câţiva ani 
înainte ca aceştia să moară şi pe care o moşteniseră la 
comun, ajungând apoi ca fraţii să o folosească destul de 
des de atunci încoace. 

— E achitată integral, după cum bine ştii, spuse ea. 

— Ei, din cauza a ce-am văzut în ziare, ne întrebam dacă 
nu cumva cei din comitetul de rezoluţie vor cere daune... 

— Şi vă e teamă ca nu cumva comitetul să afle că deţin o 
cincime dintr-o casă din Spania? rosti ea, terminând fraza 
în locul lui. Casă pe care eu le-am dat-o părinţilor noştri. 

Elias surâse stingherit şi nu zise nimic. Agla se ridică în 
picioare, semn că era timpul ca el s-o ia din loc. 

— Am să mă asigur că va rămâne doar a voastră, îl linişti 
ea, întinzându-i haina. 

— Nu asta voiam... 

— Nu mă interesează, continuă Agla. E toată a voastră. 
Eu oricum n-am folosit-o niciodată. 

— Dar evident că o vei putea folosi, chiar dacă e doar pe 
numele nostru. 

— Dacă o să vreau o casă în Spania, am să-mi cumpăr 
una, se răsti Agla. Salută-i pe copii din partea mea. 

Închise uşa în urma lui şi o clipă se gândi ce bine s-ar 
simţi dacă i-ar mai putea înfige o furculiţă şi în cealaltă 
mână. 


47. 


— Să nu-i laşi pe băieţi să te vadă plângând, îi spusese 
mama ei, scoțând la iveală un ghemotoc de vată ca să-i 
oprească sângerarea din nas. Dacă porneşti în viaţă 

îngăduindu-le băieţilor să te oprească, lăsându-i să-ţi 
spună ce poţi să faci şi ce nu, atunci nu se vor opri 
niciodată. Şi toată viaţa ai să tragi ponoasele pentru asta. 

Agla se întorsese imediat pe terenul de joacă, îşi făcuse 
loc cu forţa din nou în meciul de fotbal şi nu mai cedase 
nicio clipă, chiar dacă nu apucase să ţină prea mult mingea 
la picior. Era o făptură slăbănoagă şi micuță în timp ce 
băieţii şi prietenii lor erau nişte tineri solizi, şi chiar dacă 
până la sfârşitul săptămânii se alesese cu un ochi vânăt pe 
lângă nasul plin de sânge, simţise că nu mai erau la fel de 
dornici să o contreze ca la început. Nu o mai atacau cu 
toată forţa şi asta nu se întâmpla din cauză că voiau să o ia 
mai uşor, ci pentru că începuse să le fie puţin teamă de ea. 

— Eşti o bestie, şoricioaico! îi spusese fratele ei mai 
mare, Jói, scoțând un hohot de râs, după un meci plin de 
tensiune pe teren, iar ea o luase ca un compliment. 

Şoarecii pot sări să te muşte, iar majorităţii oamenilor le 
e frică de ei. În săptămâna aceea îşi depăşise frica faţă de 
durere şi renunţase să se mai aştepte ca băieţii să se 
poarte într-un anume fel cu ea doar pentru că e fată şi 
mezina familiei. În schimb, depusese toate eforturile ca să 
înveţe de la băieţi şi să se poarte la fel ca ei. Era ceva care 
urma să o ajute mult mai târziu în viaţă. 

Aşa că, în ziua în care-i înfipsese furculiţa în mână lui 
Elias când acesta încercase să-i şterpelească o chiftea din 
farfurie, ea simţise, instinctiv, un amestec de remuşcare şi 
mândrie, mai ales când mama ei îi făcuse, înţelegătoare, 
cu ochiul, în timp ce-i bandaja lui Elias mâna rănită iar el 
guiţa ca un porc înjunghiat. 


48. 


Pe Tómas îl treziră nişte glasuri. Rămase întins, 
nemișcat, în întuneric şi încercă să ghicească ce glasuri se 
auzeau. Distinse glasul gros al tatălui său şi râsul strident 
al Disei, prietena tatălui său, şi încă un glas, pe care nu-l 
recunoştea, deci trebuie că era vreun musafir. Tatălui său 
nu-i plăcea când el îşi făcea apariţia în timp ce aveau 

oaspeţi, însă el putea spune pur şi simplu că vrea doar un 
pahar cu apă şi-n felul ăsta putea vedea cine venise la ei. 
Tómas merse în vârful picioarelor pe hol şi se apropie de 
sufragerie. Pe masă licăreau câteva lumânări şi tata şi Disa 
stăteau pe canapea. Musafirul era prietenul tatălui său, 
Burete. Acesta stătea aşezat într-un fotoliu de piele, cu un 
picior tolănit pe-un braţ al acestuia şi cu o sticlă de bere 
adăpostită între picioare. 

— Hei, omule. Bate cinciu'! 

Burete ţâşni în picioare când îşi făcu apariţia Tómas, 
întinzând pumnul spre el. În mod normal i se părea ciudat 
ca un adult să se comporte în felul ăsta, dar Burete era un 
tip destul de cumsecade. Nu părea nimic nelalocul său ca 
el să-şi lovească uşor pumnul de al lui Burete, aşa că 
Tomas strânse degetele în pumn şi şi-l lovi uşor de 
nodurile degetelor lui Burete. 

— Salut, Burete. 

— Care-i treaba, Tómas? întrebă tatăl său. Ar fi trebuit 
să dormi de mult. 

— Adormisem, răspunse Tómas. M-am trezit şi m-am 
gândit să merg să beau nişte apă. 

— Bea nişte lapte şi ai să dormi mult mai bine. 

Tómas deschise frigiderul, îşi turnă lapte într-un pahar 
şi-l bău dintr-o înghiţitură. 

— Scumpule, ţi-a rămas o mustață din lapte, zise Dísa 
când băiatul se întoarse în sufragerie. 

Tómas se şterse la gură cu mâneca bluzei de pijama. 

— Îmi faci clătite mâine dimineaţă? întrebă el, iar Disa 
încuviinţă. 

— Sigur, scumpule, dacă vrei. 

Disa îi făcu cu ochiul şi el îi răspunse făcând acelaşi 
lucru, chiar dacă ştia că nu-i iese. Ea izbucni în râs 
văzându-l cum se strâmbă. 

— Noapte bună, Tomas, strigă tatăl său în urma lui, în 
timp ce se întorcea în camera sa. 

— Noapte bună, tată, răspunse Tomas. Noapte bună, 
Disa. Noapte bună, Burete. 

49. 


Vrei să fugi cu mine în altă ţară şi să rămânem acolo 
amândouă toată viaţa? 

Asta-şi dorea să spună Agla cu adevărat când o sună, în 
acea seară, pe Sonja. În schimb, nu reuşi să spună mai 
nimic. 

— Cum te simţi? întrebă Sonja, însă Agla habar n-avea 
cum să-i răspundă. 

N-avea niciun punct de reper pentru a izbuti să-i ofere 
vreun răspuns. 

— Nu prea rău, rosti ea în cele din urmă. 

Sonja insistă, oferindu-se să vină la ea şi să rămână 
peste noapte. Dar Agla se simţea prea copleşită de ruşine 
ca să-i poată accepta propunerea. Nu era doar obişnuita 
ruşine pentru gândurile murdare şi dorinţele ei lascive, ci 
un tip diferit de ruşine, pentru că acum avea impresia că 
scăzuse enorm în ochii Sonjei după ce fusese categorisită 
în mod oficial drept infractoare. Aşa că rosti puţine cuvinte 
şi o lăsă pe Sonja să întreţină conversaţia, lăsându-se 
purtată de plăcerea de-a o auzi trăncănind despre ce i se 
întâmplase pe timpul zilei. Sonja îi spunea că se întâlnise 
cu un tip oribil, care o pipăise mai demult, că se certase cu 
şeful ei şi că, într-un final, primise o plată importantă, aşa 
că sărbătorise evenimentul cumpărându-şi o rochie nouă. 
Şi-o imagină pe Sonja îmbrăcată în rochie, lucru care-i 
declanşă un nou şuvoi de gânduri şi Agla începu să regrete 
faptul că-i refuzase oferta de a se întâlni în noaptea aceea. 
În schimb îşi reaminti că a doua zi urma să dea iar ochii cu 
echipa procurorului, aşa că trebuia să fie extrem de lucidă 
la întâlnirea cu ei. Trebuia să fie rece şi dură, nu moale, 
blândă şi cu chipul plin de ruşine, aşa cum ar fi părut după 
o noapte în pat cu Sonja. 

— Spune-mi un secret safic, spuse ea, făcând-o pe Sonja 
să râdă. 

— Ce-i cu tine şi cu secretele safice? 

— Lumea asta mi se pare de-a dreptul fascinantă, replică 
ea. Spune-mi ceva ce nu ştiu. 

— Lumea asta... zise Sonja râzând în continuare. Lumea 
asta e aceeaşi lume în care trăiesc şi ceilalţi. Doar ştii prea 
bine că-ţi spun poveşti doar ca să te-nveselesc. 

— Ştiu, zise Agla. Spune-mi un secret safic care să mă- 
nveselească. 

— Bun, cedă Sonja şi se gândi câteva clipe. Uite unul: 
Ştiai că Dolly face şi ea parte din comunitate? 

— Dolly? Cântăreaţa de country? 

— Da, chiar ea, femeia din lumea cowboy-lor, zise Sonja, 
râzând uşor, de parcă ar fi rostit o glumă bună. 

— Îmi vine greu să cred. 

— De ce? 

Putea simţi tachinarea din glasul Sonjei. 

— Pentru că nu prea pare genul. 

— Nu prea pare genul? Vrei să zici că aduce prea mult a 
fetiţă? 

— Da, cam aşa ceva. Pur şi simplu nu-mi pot imagina că 
ea ar putea avea o astfel de înclinaţie. 

— Ei bine, scumpa mea, poate c-ar trebui să-ţi examinezi 
mai îndeaproape propriile prejudecăţi. Mai exact, care ar fi 
regulile care ar împiedica-o pe Dolly să fie gay? 

Agla ştia că mai muşcase o dată momeala şi-i oferise 
Sonjei ocazia de-a face mişto de ea. Totodată, era o 
adevărată uşurare, căci îi îndepărta gândurile de la ruşine, 
de la procuror, de la eternele întrebări legate de direcţia în 
care s-ar putea îndrepta ancheta, de la teama că toată 
situaţia asta urma să le explodeze în faţă, afectându-i pe 
toţi în cele mai groaznice moduri. 

— Tu şi genul tău! se repezi ea. Tu-ţi închipui mereu că 
noi, restul, gândim la fel ca tine. Nu toată lumea-i pe 
invers, chiar dacă tu-ţi imaginezi că este. 

— Noapte bună, Agla, rosti Sonja pe un ton care-i dădu 
de înţeles că depunea în continuare un efort considerabil 
să nu izbucnească în râs. 


50. 


Bragi o sărută drăgăstos pe Valdis pe obraz şi ea se 

aplecă o clipă spre el, rezemându-şi capul pe umărul lui. El 
trase adânc aer în piept şi-şi îngădui să savureze 
momentul, în amintirea dragostei şi a apropierii dintre ei. 
Sosise suficient de devreme la azil ca s-o ajute să se dea 
jos din pat, lucru pe care-l mai făcea uneori, când avea 
liber. Făcea acest lucru pentru că voia ca ea să rămână 
obişnuită cu ajutorul pe care i-l oferea el, atingând-o şi 
îngrijind-o, dar şi ca să o poată verifica de vânătăi. Era 
internată deja de un an acolo când el observase urma 
întunecată lăsată de o mână pe braţul ei şi un mic grup de 
vânătăi pe spate, pe care le văzuse când o ajutase să se 
dezbrace. Managerul îşi luase personalul la întrebări, dar 
nimeni nu ştia dacă Valdis căzuse sau avusese nevoie de 
ajutor să se ridice, astfel încât să-i rămână o vânătaie pe 
corp. De atunci mai existaseră două ocazii în care ea 
fusese învineţită rău şi n-avea rost să o întrebe pe ea cum 
căpătase urmele. 

Bragi o conduse pe Valdis în sala de mese pentru micul 
dejun şi o ajută să-şi ocupe locul obişnuit. Apoi se apropie 
de un bufet, însă acolo nu erau decât muesli şi iaurt. 

— Porridge-ul e pe drum? o întrebă Bragi pe fata care 
adăuga fulgi de porumb pe bufetul cu mâncăruri. 

— Astăzi n-avem porridge, răspunse ea. Doar muesli şi 
fulgi de porumb. A 

— Puteţi face nişte porridge pentru Valdis? întrebă el. În 
ultima vreme se cam chinuie cu mâncărurile uscate. 

— Avem iaurt, zise fata, arătându-i cutia respectivă. 

Era o tipă distantă, iar Bragi se întrebă dacă ar putea fi 
genul care să se poarte mai brutal cu o bătrână; suficient 
de brutal cât să-i lase o vânătaie. 

— Iaurtul îi face rău la stomac. 

— Bine, am să întreb, replică fata şi dispăru, în timp ce 
Bragi se aşeză lângă Valdis. 

Ea se uită la el şi el la ea. Uneori puteau petrece mult 
timp privindu-se unul pe altul în ochi, ca şi cum timpul ar fi 
încetat să mai prezinte vreo importanţă pentru Valdis, 
lucru care pe Bragi îl făcea să-şi imagineze că asta îl 
apropia şi mai mult de ea. 

— lată ce-avem. Doar porridge instant, spuse fata, 
lăsând să cadă pe masă un pachet cu hrană uscată. 
Trebuie doar să torni apă fierbinte din fierbător peste ea şi 
să amesteci. 

Bragi îi urmă indicaţiile şi se dovedi că fata avusese 
dreptate. După ce turnă apă fierbinte peste conţinutul 
pachetului, rezultatul obţinut în castron aducea cât de cât 
cu porridge-ul. Nu părea prea apetisant, dar Valdis n-avea 
să se plângă. Aruncă o privire în jur, se întinse după bolul 
cu zahăr şi turnă o cantitate zdravănă peste porridge. 
Personalul nu privea cu ochi buni genul ăsta de lucruri şi 
insistau cu încăpățânare pentru menţinerea unei diete 
sănătoase, deşi Bragi nu izbutea să înţeleagă de ce 
persoanele cărora le mai rămăsese atât de puţin timp pe 
această lume n-ar fi trebuit să se bucure de tot ce le poftea 
inima. Lui Valdis începuseră să-i placă din ce în ce mai 
mult dulciurile pe măsură ce i se agrava boala. Infulecă 
bucuroasă porridge-ul şi Bragi o şterse la gură cu o 
baveţică ce astăzi avea imprimaţi pe ea pui de rață. 

— Pe curând, iubirea mea, şopti el şi o mângâie pe părul 
moale ca mătasea, în timp ce-şi lua rămas-bun de la ea. 

Îl aştepta o zi lungă, care avea să înceapă printr-o vizită 
la secţia de poliţie. 


ccm 


— Vrei, te rog, să faci un hatâr unui bătrân? zise el ceva 
mai târziu, trântindu-se greoi într-un scaun pentru 
vizitatori ca vai de el din biroul inspectorului Hallgrimur. 
Îmi poţi spune pe unde-şi mai face veacul în ultima vreme 
un tip pe nume Rikhardur Runarsson? 

— Rikki Baştanu? întrebă Hallgrimur, surprins. De ce 
vrei să afli mai multe despre Rikki Baştanu? 

El şi Hallgrímur se înțelegeau bine unul cu altul, însă 
niciunul nu se deranja vreodată să se salute de bun venit 
sau să-şi ia la revedere, ori să-şi pună întrebări politicoase 
legate de cum se simt. 

— Persoanele ca el nu locuiesc niciodată la domiciliul pe 
care îl declară în mod legal, răspunse Bragi. Deja am 

verificat acolo. 

— Dar de ce te interesează persoana lui? repetă 
Hallgrimur, fixându-l cu privirea pe deasupra ochelarilor 
de citit. 

— Hai să-i zicem intuiţie de om bătrân, o senzaţie 
instinctivă, înţelegi tu. Genul de instinct pe care trebuie 
să-l urmezi. 

Bragi îi susţinea privirea lui Hallgrimur şi era gata să 
bage mâna-n foc că-i poate auzi rotiţele învârtindu-se în 
cap. 

— E ceva de care ar trebui să se ocupe analiştii voştri? 

Bragi ridică din umeri. 

— A, un trup trebuie să se ocupe şi el de ceva ca să 
poată menţine materia cenuşie în stare de funcţionare. Am 
să predau totul analiştilor dacă găsesc ceva interesant. Aşa 
că fă-mi şi mie o favoare, bine? 

— Două condiţii, rosti Hallgrímur, înşfăcând telefonul. 
Unu, mă anunţi imediat ce obţii ceva de pe urma acestei 
intuiţii, şi doi, nu te apropii absolut deloc de acest bărbat. 

— Promit, încuviinţă Bragi. 

— Juri pe ce-ai mai sfânt? întrebă Hallgrimur. Nu încerci 
să-i pui niciun fel de întrebări şi nici nu faci ceva care să-l 
alerteze cu privire la prezenţa ta. A spart el nasuri şi 
pentru mai puţin de-atât. 

Continuând să-l fixeze pe deasupra ochelarilor, 
Hallgrímur îşi menţinu privirea nemişcată până când Bragi 
ridică palmele în semn de acord. 

Cinci minute mai târziu, plecă de la secţia de poliţie cu o 
adresă scrisă pe un mic post-it galben. 


51. 


Agla stătea la masa din camera de interogatorii din 
birourile procurorului, navigând pe internet, în timp ce 
anchetatorii coborâseră la cantină pentru masa de prânz. 
Calculatorul era nou, înlocuindu-l pe cel pus sub sechestru 
de echipa procurorului, şi deja începuse să o calce pe 
nervi. Firmele de calculatoare parcă simțeau că au un soi 

de datorie să schimbe interfaţa ori de câte ori scoteau 
câte-o nouă generaţie de calculatoare, doar ca să-şi înfurie 
clienţii. 

Elvar se oferise să-i aducă şi ei supă sau salată, sau 
chiar un burger de la toneta de peste drum, însă ea Îi 
răspunsese că dacă nu-i putea aduce nimic care să conţină 
şi alcool, atunci mai bine o lăsa baltă. Să dea pe gât o 
cinzeacă sau două ar mai fi împrăştiat cu siguranţă 
atmosfera mohorâtă din camera de interogatorii care 
domnea de vreo două zile încoace. Cum era şi normal, ea 
doar glumise, însă expresia de pe chipul avocatului îi 
dădea de înţeles că el, unul, nu vedea absolut deloc ce era 
aşa amuzant. 

Până acum, fusese o altă zi destul de liniştită. Elvar o 
făcuse să promită că nu va mai răspunde în mod direct la 
nicio întrebare. El voia ca ea să răspundă numai la 
întrebările pe care le repetaseră împreună, dar în acea 
dimineaţă nu fusese pusă niciuna dintre acelea. Aşa că 
avocatul a notat totul pe hârtie, spunându-le anchetatorilor 
că Agla le va răspunde cât mai curând. La amiază, 
interogatoriul arid devenise atât de monoton, încât Agla îşi 
lăsă mintea să rătăcească pe alte coclauri şi, ca de obicei, 
gândurile i se îndreptară către Sonja. Sonja, căreia îi 
plăcea să tachineze. Era ca şi cum ar fi vrut cu tot 
dinadinsul să o înţepe şi să o provoace pe Agla, până ce ea 
ceda şi îi dădea vreo replică usturătoare. Insă acest obicei 
enervant nu reuşea absolut deloc să-i potolească dorul 
după ea - ba, din contră, îi sporea dorinţa. Poate că făcea 
parte din farmecul ei, din reţeaua de dorinţe în care 
rămăsese prinsă. Agla luă telefonul şi-i scrise un mesaj: 

Te gândeşti la mine? 

Răspunsul sosi imediat: 

Da, iubirea mea. Mereu. 

Agla zâmbi în barbă şi şterse mesajul, dat fiind că îşi 
făcuse un obicei din asta. Simţise o mare uşurare din acest 
motiv, mai ales după ce procurorul îi pusese telefonul sub 
sechestru. 

Iubirea mea. Sonja o numea uneori iubirea mea. 

Era ceva atât de minunat în aceste cuvinte şi care, 
totodată, aducea cu sine şi liniştea oferită de un oarecare 
sentiment de familiaritate. Când auzea aceste cuvinte, se 
simţea surescitată, dar în acelaşi timp îi şi umplea inima 
de bucurie, chiar dacă era perfect conştientă de cât de 
naivă era să-şi închipuie că nişte simple cuvinte ar avea 
vreo însemnătate într-o relaţie care n-ar putea niciodată 
dura prea mult. 

În pofida instrucţiunilor primite, Elvar îi aduse o cutie de 
carton cu salată şi o doză de Cola. Inspectorul Jon şi Maria 
intrară imediat în urma lui şi Agla închise laptopul. N-avea 
deloc intenţia să-i lase să afle că începuse să caute mai 
multe informaţii despre Dolly. 


52. 


Ríkharður Rúnarsson, cunoscut de către poliţie drept 
Rikki Baştanu, locuia într-unul dintre enormele blocuri de 
apartamente din Krummahblar, în extremitatea superioară 
din Breiðholt, suburbia nordică aflată pe dealul de 
deasupra Reykjavikului. Construite în anii şaizeci printr-un 
efort comun al sindicatelor şi guvernului de a oferi locuinţe 
ieftine celor mai săraci islandezi, aceste apartament 
intraseră pe piaţa liberă de câţiva ani astfel încât locatarii 
actuali formau o comunitate dintre cele mai pestriţe. 

Rikki trăia acolo cu prietena lui, sau cel puţin aşa 
spunea sursa lui Hallgrimur. Fata primise o pedeapsă de 
vreo doi ani pentru că încercase să strecoare narcotice în 
ţară şi nu exista nicio urmă de îndoială că era unul dintre 
cărăuşii lui Ríkharður. Serviciile sociale îi dăduseră un 
apartament oferit şi, potrivit agentului cu care discutase 
Hallgrimur, el putea locui acolo în cea mai mare parte a 
timpului, cu condiţia să nu provoace probleme şi să nu 
rămână acolo permanent. 

Bragi parcă maşina la o oarecare distanţă faţă de bloc, 
dar suficient de aproape încât să poată vedea intrarea şi, 
de asemenea, să poată supraveghea maşinile care veneau 
sau plecau. Se pregătise temeinic, aducându-şi cu el pâine 

de secară unsă cu unt şi un termos cu cafea. Porni radioul 
şi ascultă buletinul de ştiri de dimineaţă, în timp ce, unul 
câte unul, cei care locuiau în bloc plecau la serviciu. Unii- 
şi parcaseră maşinile în parcarea subterană a imobilului, 
aşa încât aveau posibilitatea să se urce în maşinile gata 
încălzite, în timp ce alţii era nevoiţi să răzuiască zăpada 
depusă pe parbrize, majoritatea cu mâinile goale. Nu 
ninsese suficient de mult cât să fie nevoie să scoată la 
iveală racletele, ci doar un strat subţire, care urma să 
dispară în câteva ore, din moment ce vremea promitea să 
se încălzească. 

Gândul la gustarea din pâine de secară începuse să i se 
pară din ce în ce mai tentant, când Rikhardur ieşi alene din 
bloc cu o geantă sport atârnată pe umăr. Acesta se 
îndreptă spre parcare şi, câteva secunde mai târziu, 
Mercedesul 4x4 pe care Bragi îl văzuse pe camerele de la 
aeroport trecu în viteză pe lângă el. Bragi porni motorul şi- 
l ambală ca să se ia după maşină, rămânând cât mai 
aproape în timp ce urcau panta districtului Breiðholt, însă 
după ce trecură de Mjódd mări distanţa dintre cele două 
vehicule, ca să menţină vreo două maşini între ele. 

Ríkharður parcă în faţa unei săli de fitness vizavi de 
piscina Laugardalur, ieşind apoi din maşină, cu geanta în 
mână, ceea ce-l luă prin surprindere pe Bragi. Fusese sigur 
că un tip precum Ríkharður s-ar fi antrenat în vreun club 
de box dubios, unde steroizii ar fi fost la ordinea zilei, în 
loc să o facă într-un astfel de loc respectabil, unde fără 
îndoială că tatuajele sale îi făceau pe mulţi să ridice din 
sprâncene. 

Bragi aşteptă niţel ca Rikhardur să dispară înăuntru, 
apoi porni în urma lui, pătrunzând în holul de la intrare. 
Intrebă dacă poate folosi toaleta bărbaţilor şi recepţionerul 
îi arătă direcţia. Când se întoarse, se furişă mai aproape de 
uşa de sticlă şi aruncă o privire în sala de antrenamente. 
Ríkharður se afla pe o bancă, alături de doi tineri, în timp 
ce aceştia adăugau greutăţi pe o bară. Era limpede că 
Ríkharður îi îndemna să mai pună, în timp ce ei râdeau de 
bravura lui. 

Ciudat, se gândi Bragi, cum persoanele ca Ríkharður 
păreau să aibă întotdeauna un roi de tineri care să mişune 
în jurul lor. 


53. 


Bragi se pregătea să înmoaie ultima felie de pâine de 
secară în cafea, când Ríkharður îşi făcu apariţia pe uşile 
sălii de fitness. Avea chipul congestionat şi Bragi avu 
impresia că arăta şi mai masiv decât atunci când intrase. 
Se urcă în maşină şi demară, cu Bragi urmându-l la o 
distanţă sigură, deşi călătoria lor se dovedi a fi lungă de 
numai câteva sute de metri, dat fiind că Ríkharður trase 
într-un spaţiu liber aflat în faţa unui local cu mâncăruri 
sănătoase, situat lângă galeriile Listhus. Bragi parcă şi el, 
suficient de aproape ca să poată ţine intrarea sub 
supraveghere, şi nu peste mult timp Rikhardur îşi făcu 
apariţia cu o farfurie în mână, luând apoi loc pe un scaun 
de la fereastră. 

Bragi îşi turnă ce-i mai rămăsese din cafea în capacul 
termosului şi o bău în timp ce-l privea pe Rikhardur cum îşi 
mănâncă micul dejun cel sănătos după sesiunea de 
antrenament de la sală. Chibzui că o persoană mai 
optimistă decât el şi-ar fi închipuit că Ríkharður se 
schimbase cu totul şi că acum se afla de partea binelui, 
făcând doar chestii legale. Dar experienţa lungă a lui Bragi 
îi spunea că indivizii de teapa lui Ríkharður nu se schimbă 
niciodată. Continuă să soarbă din cafeaua şi clătină din 
cap, gândindu-se la cât de ridicolă părea situaţia acestui 
bărbat, a cărui existenţă se baza pe distrugerea sănătăţii 
altor oameni, în timp ce de a sa avea o grijă atât de mare. 

După ce Ríkharður îşi termină mâncarea, urmă o altă 
rută scurtă, de data asta în Lâgmuli, unde-şi parcă maşină 
şi intră într-o clădire de birouri lipită de o farmacie. Fără 
să găsească şi el un loc de parcare, Bragi îşi lăsă maşina 
pe partea cealaltă a străzii şi se apropie pe jos de clădirea 
de birouri banală şi sărăcăcioasă, cu un hol încăpător cu 
ferestre de sticlă şi cu un lift vechi, despre care numai cu 


< 118 + 


greu s-ar fi putut spune că îndeplineşte standardele 
moderne, pe lângă care urca un şir de trepte acoperite cu 
mochetă. Lângă lift se afla un panou pe care erau trecute 
diversele firme care îşi aveau sediile în clădire, inclusiv o 
agenţie de turism, un dentist şi trei cabinete de avocatură. 

Privirea lui Bragi se opri asupra cabinetului unuia dintre 
avocaţi, Thorgeir Als. Rămase holbându-se la numele 
avocatului, mai ales că, într-o cultură care folosea 
patronime în loc de nume de familie, vederea uni 
asemenea nume de familie era un fapt neobişnuit. In plus, 
numele Als nu era unul pe care-l să-l poţi uita cu uşurinţă. 
Cu toate asta, nu mai ştia sigur unde-l mai văzuse. 
Întorcându-se la maşină, sună la secţia de poliţie şi ceru să 
discute cu Hallgrimur. 

— Thorgeir Als. Ce ştim despre el? întrebă el imediat ce- 
i răspunse Hallgrimur. 

— Apără cărăuşii de droguri la tribunal, răspunse 
Hallgrimur. De ce întrebi? 

— A. Nimic special, spuse Bragi şi închise telefonul. 

Nu era ca şi cum ar fi avut vreo dovadă pe care să i-o 
ofere lui Hallgrimur sau că ar fi venit aici în căutare de 
probe. De data asta era suficient să ştie. Şi ajunsese 
suficient de aproape ca să afle tot ceea ce trebuia să afle. 


54. 


Aşezată în faţa oglinzii, Sonja rămăsese în mână cu 
rochia proaspăt cumpărată. O probă, întrebându-se dacă 
să o ducă sau nu înapoi la magazin. Până acum, banii 
gheaţă pe care-i câştigase făcând transporturi se duseseră 
pe lucrurile necesare, adică pe mâncare şi pe chirie, pe 
hainele de femeie de afaceri aflată întruna pe drum, pe 
câteva cadouri pentru Tomas şi, nu în ultimul rând, în 
fondul din ce în ce mai consistent ce se strângea în cutia 
de valori şi care urma să o ajute să ajungă din nou pe 
drumul cel bun. N-avea nevoie de o rochie nouă, dar şi-o 
dorise şi gata, deşi, cumva, i se părea greşit să folosească 
banii din contrabandă pentru articole de lux. 

Ţârâitul telefonului îi întrerupse şirul gândurilor. Se 
holbă la ecran, uluită. Ea şi Adam nu-şi mai vorbiseră de 
luni întregi. Mesajele trimise pe telefoane fuseseră 
suficiente ca să organizeze venirile şi plecările lui Tómas. 
Primul lucru care-i trecu prin minte fu şocul că i se 
întâmplase ceva grav lui Tómas. 

— Alo? 

— Bună. Sunt Adam. 

Rigiditatea din glasul lui era o adevărată uşurare. Adică 
nu se întâmplase nimic grav. 

— Bună, Adam. 

Fu pe cale sa adauge şi niscaiva cuvinte prietenoase, 
gen ce mai faci? sau mă bucur să te-aud, dar îşi înfrână 
impulsul. 

— Nu mă bucură deloc faptul că încerci să-i dai de 
înţeles lui Tómas că ar putea petrece Crăciunul cu tine, 
lucru care-l face să spere. 

Adam trecuse direct la subiect. 

— N-am mai discutat despre Crăciun sau despre cum ne 
vom înţelege asupra lui, rosti Sonja, sperând în van că 
Adam va muşca momeala cum că subiectul Crăciun era 
ceva asupra căruia se putea negocia. 

— Nu e nimic de discutat, continuă Adam, năruindu-i 
visul. Crăciunul trecut l-a petrecut cu tine, aşa că pe 
acesta îl va petrece cu mine. Această chestiune e stipulată 
clar în înţelegere. 

— O înţelegere poate rămâne pe cât de strictă ne dorim 
noi, protestă Sonja, fără să spere însă că vorbele ei ar fi 
putut avea vreun efect. 

— Nu mă bucur deloc că poţi să-l vezi din când în când, 
dar trebuie să accept acest lucru, dat fiind că e trecut în 
înţelegerea noastră. Dacă, însă, nu vrei să respecţi 
termenii, lucrul acesta poate fi valabil şi pentru mine. 

— Adam, linişteşte-te, continuă Sonja, folosindu-şi tonul 
persuasiv care funcţionase de-atâtea ori de minune când 
erau împreună. Hai să încercăm să ne-amintim că toate 
astea sunt pentru binele lui Tómas... 

Nu mai reuşi să-şi termine fraza, căci Adam i-o tăie 

scurt: 

— Da, binele lui Tómas. 

Deja se simţea răceala din glasul lui. 

— E clar că faptul că se află în preajma ta nu contribuie 
cu nimic la binele lui. Băiatul e distrus după fiecare 
nenorocit de weekend pe care-l petrece cu mama lui. 

Sonja doar ce lăsase telefonul jos, când acesta sună iar. 
De data asta era Agla, care-o suna să-i spună că toate 
poveştile alea despre Dolly erau de fapt nişte rahaturi şi că 
le căutase pe internet. Doar pentru că soţul lui Dolly locuia 
în alt stat nu însemna că există vreun motiv să se lanseze 
speculaţii pe seama lor şi să se scornească minciuni despre 
oameni nevinovaţi. Femeia care locuia împreună cu Dolly 
era doar asistenta ei personală şi, dacă împărțeau 
amândouă o cameră pe drum, trebuie că la mijloc era doar 
faptul că Dolly avea în permanenţă nevoie de ajutor, cu 
costumele, cu părul ei şi aşa mai departe. 

55. 


Luminiţele de Crăciun de pe Regent Street păreau 
nelalocul lor prin comparaţie cu decoraţiunile cu care 
fusese împodobit acest loc. Sonja luase un taxi până în 
Sloane Square şi de acolo pornise pe jos, prin frig. Era al 
treilea ei transport major. Ultimul nu se remarcase prin 
nimic. Se întâlnise cu un bărbat cărunt într-o gară, unde 
făcuseră schimb de valize, iar acasă îi spusese lui 
Ríkharður să ia valiza din maşina ei neîncuiată, pe care o 
parcase în centrul oraşului, în timp ce ea privea totul de la 
o distanţă sigură, într-o cafenea. Thorgeir şi Ríkharður nu 
fuseseră deloc fericiţi în privinţa aranjamentului, dar totul 
funcţionase ca la carte. 

De data asta trebuia să ia marfa dintr-un loc cu totul 
nou, doar că acest cartier era cum nu se poate mai diferit 
de turnul plin de mucegai unde fusese în noiembrie. Sonja 
urcă scările şi se chiori prin frunzişul lipit pe tocul uşii, 
nădăjduind să găsească vreun buton de sonerie pe undeva 
printre toate gablonzurile şi îngeraşii dintre frunze, până 
la urmă hotărându-se să bată la uşă. Uşa era masivă, din 
mahon, iar balamalele îi scârţâiră când un servitor cu ten 
palid o deschise, invitând-o fără cuvinte să intre în casă. 
Nu putea spune dacă de vină era doar şocul de a fi lăsat în 
urmă frigul de-afară, sau dacă sistemul de încălzire al 
casei fusese setat pe treapta cea mai înaltă, cert e că 
începu să transpire instantaneu chiar acolo, la intrare. 

Servitorul porni înainte şi o conduse printr-un hol larg, 
care dădea în spaţiul deschis de deasupra, la care se putea 
ajunge pe o scară curbată ce se termina printr-o platformă 
scurtă şi două uşi. Şirul de trepte din faţa ei părea 
desprins direct dintr-un film de epocă, potrivindu-se 
perfect unei protagoniste care să-şi facă apariţia la etaj, 
îmbrăcată cu o rochie până-n podea. Însă despre bărbatul 
care se ivi dintr-o cameră şi o porni în jos pe scări, fără să 
bage de seamă prezenţa Sonjei, cu greu s-ar fi putut 
considera că s-ar potrivi în rolul unui star de film. Era un 

tip masiv, cu trăsături sud-americane, lat în umeri şi 
bronzat, părând c-ar avea undeva între patruzeci şi 
cincizeci de ani. Avea capul complet ras, doar nişte fire 
extrem de scurte zărindu-i-se pe pielea lucioasă, şi era 
îmbrăcat cu nişte pantaloni scurţi şi un maiou, aşa încât 
testele, sfinţii şi florile care-i împodobeau pielea săreau în 
ochi de la o poştă. 

— Domnul José, anunţă servitorul palid, de parcă ar fi 
prezentat numele invitaţilor la un banchet regal. 

— Señora, rosti bărbatul, întinzând o mână. 

Când Sonja se întinse pentru a-i strânge mâna, acesta se 
înclină şi i-o sărută de parcă ar fi fost o ducesă. Ambele 
mâini, cât şi chipul bărbatului, străluceau de sudoare. 

— José. În slujba dumneavoastră. 

Întâmpinarea o luă prin surprindere pe Sonja, până-ntr- 
atât încât o făcu şi pe ea să-şi îndoaie uşor un genunchi, 
involuntar, într-o scurtă reverență. 

— Haideţi, o îndemnă el, dându-i de înţeles că ar trebui 
să o ia înaintea lui, în încăperea din partea stângă a 
holului. Cina e pregătită. 

Sonja fu luată prin surprindere de mârâitul care o 
întâmpină când intră acolo, încât făcu un pas în spate şi se 
trezi în braţele lui Jose, care o strânse bine într-o 
îmbrăţişare asudată şi o împinse spre mijlocul camerei. 
Mârâitul venise dinspre un tigru matur, se plimba dintr-un 
capăt în altul al cuştii de fier încăpătoare situate în 
mijlocul încăperii. Sonja rămase holbându-se fascinată, 
nedesprinzându-şi privirea de pe animalul cuprins de 
frenezie, pentru ca-n cele din urmă Jose să o prindă de 
braţ şi să o conducă la masă, trăgându-i un scaun ca să se 
aşeze. Atunci îl observă şi ea pe bărbatul legat de un scaun 
de birou, într-un colţ al camerei, al cărui trup era zguduit 
de suspine puternice. Încercă să deschidă gura pentru a 
întreba ce se petrece, însă cuvintele refuzară să prindă 
formă şi unul singur izbuti să i se desprindă de pe buze: 

— Ce...? 

— N-am încredere în nimeni până nu mâncăm împreună, 
rosti Jose şi se aşeză în celălalt capăt al mesei, care, 

observă Sonja, fusese pregătită pentru două persoane, cu 
un fel de tocană şi un mic bol cu salată lângă fiecare rând 
de tacâmuri. Iar tigrul meu mănâncă şi el de fiecare dată 
cu mine, anunţă el, pocnind din degete. 

La auzul pocnetului, servitorul palid începu să împingă 
scaunul de birou cu bărbatul legat în el către cuşcă, de 
unde tigrul întinse o gheară, încercând să-l înhaţe. 

— Nu! Nu! Vă rog! se văicărea bărbatul ori de câte ori 
laba se-apropia de el. 

— Nu mai e nevoie să vă fac cunoştinţă, continuă Jose. 
V-aţi cunoscut deja. _ 

Sonja rămăsese holbată la chipul bărbatului. Li luă mult 
timp să-l recunoască, împietrit de groază cum era acum şi 
nemaifiind în stare să bată pe cineva pe spate şi să 
pronunţe greşit Eyjaijallajokull. Acum plângea şi implora, 
pielea întunecată îi era plină de pârâiaşe de transpiratie, 
iar dinţii îi clănţăneau necontenit. Era bărbatul înalt de la 
care luase valiza în blocul acela de apartamente ca vai de 
lume. 

— Vezi tu, spuse José, servindu-se din tocană şi vorbind 
în timp ce mesteca, eu am venit în Europa pentru a profita 
de posibilităţile acestui continent. Toate conturile din 
America mi-au fost blocate, aşa că acolo nu prea mai am ce 
face, în schimb, în Europa preţurile sunt bune şi oamenii 
sunt plini de pofte. Europa este tărâmul tuturor 
posibilităţilor! 

Îşi îndesă şi mai multă mâncare în gură, iar de data 
mestecă şi înghiţi înainte de-a continua. 

— Deci ce probleme întâmpin? Nu cu vămile, în Europa 
nu reprezintă o problemă şi chiar şi columbienii ăia 
nenorociţi se ţin de cuvânt. Nu. Africa e de vină. 

Jose îşi împinse farfuria într-o parte şi se întinse după un 
platou pe care Sonja îl observă abia atunci că era plin cu 
cocaină. Luă o ţigară dintr-un pachet înfipt la brâu, apoi o 
răsuci între degete până ce tutunul din ea îşi pierdu 
consistenţa. Se folosi de cuţit pentru a umple ţigara cu 
cocaină şi înfipse apoi în capătul acesteia tutunul scos mai 
devreme. 

— Desert? întrebă el politicos, întinzând către Sonja 
platoul cu cocaină, însă ea clătină din cap. 

Fiecare mârâit al tigrului îi făcea pielea de găină. De 
fiecare dată când animalul îşi întindea laba printre gratii 
corpul îi tresărea involuntar, iar mintea îi amorţise cu totul 
şi abia mai era în stare să se întrebe dacă mai avea vreo 
şansă să se ridice şi să plece. Rămase nemişcată, 
holbându-se cum bărbatul îşi aprinde ţigara cu cocaină şi 
trage fumul adânc în piept. 

— Dintr-un anumit motiv, fiecare transport pare să 
piardă cam douăzeci la sută în greutate între Lagos şi 
Londra, pentru că Amadou, aici de faţă, nu se poate 
împotrivi tentaţiei de-a-i trage pe sfoară pe cei care au 
pielea mai deschisă la culoare ca el. 

Jose se ridică în picioare, se apropie de bărbatul care 
plângea şi îl privi de sus în jos. 

— Amadou, până acum i-ai tras pe albi pe sfoară, pentru 
că-s proşti. Însă de data asta ai comis o greşeală, pentru că 
eu nu sunt alb. Eu sunt mexican. Aşa că acum, pentru ca tu 
să îţi aduci aminte pentru totdeauna că nu merită să-i tragi 
pe sfoară pe mexicani, tigrul meu va simţi ce gust ai. 

Sunetul făcut de bărbatul din scaun cuprins de 
tremurături şi făcând pe el de frică deveni şi mai evident 
când un şuvoi se scurse pe podea, însă Jose se comportă ca 
şi cum nici nu l-ar fi văzut, nici n-ar fi auzit rugăminţile 
fierbinţi ale bărbatului care implora milă. 

— O mână sau un picior, Amadou? întrebă el. Spune! O 
mână sau un picior? 


56. 


— Acum, că am mâncat împreună, rosti Jose, nu trebuie 
să-mi mai fac griji şi-n privinţa ta, nu? 

Sonja abia reuşi să clatine din cap drept răspuns. Simţea 
ca şi cum trupul nu i-ar mai fi aparţinut, iar cuvintele lui 
Jose ar fi venit de undeva, de la o mare distanţă, în timp ce 
mintea ei se umpluse de zgomotele sinistrelor zgomote 
scoase de tigrul care mesteca, bucată cu bucată, braţul 

bărbatului. Cumva, sunetul scos de animalul care-şi devora 
prada era îndeajuns de zgomotos încât să acopere urletele 
victimei, în timp ce servitorul o scotea din cameră lăsând 
în urmă o dâră de sânge. Sonja încercă să-şi smulgă 
privirea de la sângele care mânjea podeaua şi să şi-o 
pironească în peretele din partea cealaltă a încăperii. Nu 
reuşi, în schimb privirea îi rămase înţepenită privindu-l pe 
Jose cum turna cu o linguriţă cocaină într-o bancnotă de 
cincizeci de lire şi o împăturea frumos, transformând-o 
într-un pacheţel. 

— Un bacşiş pentru tine, rosti el, întinzându-i bancnota. 
Poţi lua geanta de lângă uşă, când ieşi. 

Sonja încuviinţă din cap şi făcu câţiva paşi cu spatele, 
îndepărtându-se de acest bărbat şi de tigru, care acum 
zăcea întins pe jos şi îşi lingea sângele rămas pe bot. 
Înhăţă iute geanta sport de lângă uşă şi privi înăuntru. În 
interior se aflau pungi cu praf, însă nu se deranjă să le 
numere, în graba ei de-a ieşi cât mai repede din casa 
ororilor, în care încă mai reverbera mârâitul tigrului. 

Aproape ajunsese deja în capătul sudic al lui Hyde Park 
când îşi dădu seama că aleargă, aşa că încetini, ca să-şi 
tragă sufletul. Îşi şterse lacrimile de la ochi, însă fără 
niciun folos, dat fiind că acestea continuau să-i curgă 
libere pe obraji. Trebuia să fie ultimul ei transport. Nu mai 
putea continua să facă aşa ceva. 


57. 


Elvar, avocatul, sosi cu pizza într-o cutie şi o aşeză în 
faţa ei, oferindu-i Aglăi o servietă pe care s-o folosească pe 
post de farfurie. 

— Trebuie să mănânci, zise el. Nimeni nu poate rămâne 
în formă dacă nu mai şi mănâncă din când în când. 

Agla muşcă ascultătoare din felia de pizza, însă simţi 
nevoia s-o spele cu ceva ca s-o facă să-i alunece pe gât, aşa 
că luă şi două beri din frigider. Ea fusese cea care-i 
sugerase să vină la ea acasă ca să se pregătească aşa cum 
trebuie, căci mediul de la birou devenise de-a dreptul 

insuportabil în ultima vreme, mai ales după atâtea zile de 
interogatorii. Mâncară amândoi în tăcere, iar după aceea 
Elvar se ridică, adună resturile, apoi scoase un dosar şi 
două teancuri de hârtii din servietă, pe care le împrăştie 
pe masă. 

— Acum va trebui să recapitulăm ce ne aşteaptă în 
perioada următoare, începu el. 

Tonul îi devenise prietenos şi plin de îngrijorare pentru 
ea, iar Agla se întrebă cum de un tip atât de tânăr ajunsese 
o persoană atât de responsabilă. 

— Elvar, tu ai copii? întrebă ea, însă el clătină din cap. 

— Dar tu? 

Veni rândul Aglăi să clatine din cap şi să-şi spună în 
gând c-ar fi mai bine să se concentreze la caz. Aşa că nu-i 
rămase decât să-şi aşeze o mână pe cele două teancuri de 
documente. 

— Tu pui întrebările şi eu răspund? sugeră ea, iar Elvar 
o privi obosit. 

— Va trebui să spui adevărul, o sfătui el. Sunt legat prin 
jurământul de confidenţialitate, aşa că va trebui să-mi spui 
tot, ca să te pot apăra cum trebuie. Nu trebuie ca 
procurorul să mă ia prin surprindere printr-o informaţie 
neaşteptată. 

— Sigur, se arătă ea de acord. Am să fac tot posibilul. 

Il privi în ochi şi zâmbi ca să-şi poată ascunde minciuna. 
Să-i spună totul era de neconceput. Avea să-i spună doar 
ce trebuia să ştie. Dacă ar fi trebuit să-i spună toată 
povestea, el s-ar fi ridicat în picioare, fără umbră de 
îndoială, şi ar fi plecat. 

— Am să merg cu depoziţia ta la tribunalul regional în 
legătură cu despăgubirile cerute de comitetul de 
reorganizare, de vreme ce va trebui să fim pregătiţi şi 
pentru asta, în acelaşi timp cu toate celelalte, o informă el, 
iar Agla înclină din cap în semn de încuviinţare. 

Avocatul avea perfectă dreptate, şi exact în această 
privinţă i-ar fi fost ei de ajutor. Una era un verdict, şi alta 
erau despăgubirile cerute de comitet, căci verdictul era 
inevitabil, însă despăgubirile ar fi putut fi evitate. 

— De acord, rosti ea. În ceea ce mă priveşte, am să fiu 
găsită vinovată pentru manipularea pieţei. Sunt perfect 
pregătită pentru asta. 

— Am menţionat despăgubirile cerute de ei doar ca să te 
previn, spuse el. Nu e nevoie să fim pesimişti. 

Agla surâse. Nu era pesimistă - chiar dimpotrivă. Ar fi 
fost chiar norocoasă să iasă din toate astea doar cu o 
condamnare pentru manipularea pieţei de capital. 


58. 


Era trecut bine de miezul nopţii când Agla ieşi din baie 
şi îl găsi pe Elvar dormind pe canapea. Băuseră câteva beri 
în timp ce studiau documentele şi la fel cum se întâmpla 
ori de câte ori bea, se simţi cuprinsă de tandreţe şi 
gândurile îi zburară la Sonja, aşa că se încuie în baie, se 
sprijini de marginea căzii şi încercă să o sune. Nu primi 
niciun răspuns, aşa că Agla îi lăsă un mesaj vocal, mai 
multe, de fapt, cerându-i să o caute imediat ce putea - 
indiferent că era zi sau noapte. 

Deci, ca să nu-l trezească, Agla îi scoase uşor ochelarii, 
îi aşeză pe măsuţa de cafea şi-l înveli cu o pătură. li era 
sincer recunoscătoare pentru eforturile pe care le făcea 
pentru ea. Într-adevăr, îl plătea bine, însă preocuparea lui 
faţă de ea părea mai mult decât o simplă chemare a 
datoriei. Era tânăr şi ambițios şi avea de rezolvat un caz 
important, care i-ar fi putut oferi ocazia să se afirme, deci 
nu era deloc surprinzător că depunea toate eforturile. Insă 
era şi un personaj deschis şi sincer, iar Agla îi era 
recunoscătoare pentru asta. Şi spera din toată inima că, 
dacă situaţia se va înrăutăţi cu-adevărat, să nu ajungă să-l 
tragă şi pe el în jos după ea. 

După ce se băgă în pat, încercă să o sune iar pe Sonja. O 
irita faptul că nu-i răspundea la telefon şi gânduri negre 
începură să i se-adune undeva în fundul minţii. Trebuie că 
Sonja lucra pe undeva, posibil într-o altă călătorie pentru 
firma ei de computere sau cu ce se ocupa ea acolo, iar Agla 
simţi un junghi de vinovăţie. Nu era nevoie ca Sonja să 

muncească. Agla îi putea oferi tot ce-şi dorea, numai să 
vrea ea să accepte ce i se punea la dispoziţie. De multe ori 
se oferise să-i plătească ea una sau alta ca să-i 
înveselească starea, însă de fiecare dată se lovise de 
refuzul ei. Agla se oferise să-i găsească o locuinţă mai 
bună, dar Sonja o refuzase şi-n această privinţă - furioasă, 
chiar - spunându-i că putea avea şi singură grijă de ea 
însăşi şi că nu era de vânzare. 

Poate că Sonja nu-i răspundea la telefon tocmai pentru 
că îşi găsise o altă femeie cu care să facă dragoste. Se 
presupunea că lesbienele sunt aşa, gata să schimbe şi să 
se schimbe. Şi nu exista nicio umbră de îndoială că Sonja 
era pe deplin lesbiană, una care avusese relaţii cu foarte 
multe femei. Dimpotrivă, Agla în niciun caz nu fusese 
conştientă de sentimentele sale până ce nu o cunoscuse pe 
Sonja. 

Sonja era o excepţie de la tot ce se întâmpla în viaţa ei, 
şi probabil că exact asta o făcea pe cât de insuportabilă, pe 
atât de inimaginabil de prețioasă pentru ea. Agla închise 
ochii şi se gândi la mirosul Sonjei, la fierbinţeala ei sub 
aşternuturi şi-n mintea sa începuse deja să-i exploreze 
trupul, căzând într-o reverie a plăcerilor. Apoi, în faţa 
ochilor îi apăru brusc Adam, la fel de real de parcă ar fi 
fost în carne şi oase, ţinându-şi băieţelul de mână, amândoi 
cu oroarea zugrăvită pe chipuri, în timp ce Agla îşi simţea 
propriul chip înroşit de ruşine în semiîntunericul camerei. 
Lăsă telefonul pe noptiera de lângă pat, oftă şi se chiori la 
musca moartă din plafonieră, convinsă că şi aceasta se 
chiora la ea, la rândul ei. Avea să fie o noapte în care 
somnul o va ocoli. 


59. 


Bragi luă scrisoarea, o mototoli, transformând-o într-o 
mingiuţă, şi o trimise în zbor până în coşul de gunoi. Un 
interviu pentru încetarea serviciului. Nu mai auzise în 
viaţa lui asemenea aberaţii. Înainte, nu se obişnuia să se 
trimită invitaţii scrise care să te forţeze să renunţi la 

serviciu. Pesemne că la uşa lor băteau deja nişte tineri 
însetaţi de glorie şi dornici să preia un post sus-pus. Însă 
vor trebui să se străduiască din greu ca să scape de el. N- 
avea de gând să se lase impresionat de o simplă scrisoare. 

— I-am zis lui Hrafn că va sfârşi în coşul de gunoi, râse 
Atli Thor. 

— Ce anume? întrebă Bragi, arborând o expresie 
nevinovată. A, te referi la scrisoare? Credeam că-i un fel de 
escrocherie. 

— Prea târziu să-ţi mai faci griji în privinţa ei, zise Atli 
Thór. Deja e la coş. 

Scoase filtrul din cafetieră şi-l azvârli în coş, stropind 
conţinutul acestuia cu resturi de zaț rece. Bragi surâse. Se 
bucura că are parte de un coleg precum Atli Thor. Îşi 
îmbrăcă jacheta şi se studie în oglindă. Alt lucru care avea 
să-i lipsească: uniforma. Cele două dungi şi steluța 
simbolizau timpul şi energia pe care le investise în jobul 
său, iar Valdis spunea mereu că i se potrivea, că îi stătea 
bine în uniformă. 

— Lista cu pasageri de la analişti, rosti Atli Thór, 
înmânându-i lista lui Bragi. 

Bragi o luă şi începu să-şi plimbe degetele pe lista cu 
nume. Îşi făcuse un obicei din a verifica listele cu pasageri, 
atât la începutul, cât şi la sfârşitul turei, înainte să plece 
acasă. Acesta fusese aranjamentul făcut cu cei de la 
Investigaţii. Băieţii  evidenţiaseră numele care-i 
interesaseră pe ei şi adăugase şi el câteva sugestii. În 
general, cei din tura care venea să-i înlocuiască erau 
bucuroşi să primească lista, dat fiind că cel de la 
conducere era un inspector-şef tânăr, care încă nu izbutise 
să dezvolte o relaţie deosebit de apropiată cu echipa de 
analişti. 

Lista cu pasageri devenea din ce în ce mai lungă pe 
măsură ce creştea numărul pasagerilor, aşa că Bragi o 
scană iute cu privirea, acordând atenţie doar numelor 
islandeze. Nimic special, care să-i facă pe cei din tura de 
noapte să-şi facă griji, însă altfel stătea treaba cu lista din 
ziua următoare. Degetul i se opri pe un singur nume, 

programat să ajungă cu unul dintre zborurile de seară, iar 
el se va afla acolo, la datorie, ca s-o întâmpine: Sonja 
Gunnarsdóttir. 


60. 


Pe Sonja o durea spatele după ce cărase cu ea kitul 
pentru împachetare în vid din dulapul ei de bagaje înapoi 
la hotel. Însă asta avea să fie ultima oară când mai făcea 
aşa ceva. Nu va mai face niciun transport niciodată. Părea 
că această afacere devenea din ce în ce mai nebunească şi 
zgomotul scos de tigru în timp ce mesteca braţul lui 
Amadou încă-i mai reverbera în urechi. Nu mai putea 
suporta. L.uase deja o hotărâre şi, după ce va ajunge acasă, 
urma să pună în aplicare planul pe care-l tot rumegase în 
minte în ultimele câteva luni; planul care urma să o 
elibereze din laţ. 

Pe telefon avea opt apeluri pierdute de la Agla, dar le 
ignoră. Deja se obişnuise cu această situaţie şi ştia că un 
număr atât de mare de apeluri însemna că Agla băuse, 
disperată să afle ce făcea, cu cine era şi la ce se gândea. 
După care urma să ceară să i se dezvăluie alte secrete 
despre lesbiene care s-o umple de draci mai apoi. 

Sonjei îi făcea plăcere să o tachineze şi s-o înţepe în 
legătură cu prejudecățile ei, însă era conştientă şi că ea 
însăşi reprezintă o cale prin care Agla se detaşa de 
anchetă şi potenţiala punere sub acuzare care-i atârnau 
ameninţător deasupra capului. Avea de gând s-o sune 
imediat ce ateriza în Islanda. Acum, însă, trebuia să se 
ocupe de împachetarea întregii cantităţi de praf pe care o 
primise. 

Începu prin a înfăşură fiecare dintre cele zece pachete în 
celofan şi a le trece prin maşinărie. Fiecare dintre ele se 
aplatiză când aerul fu aspirat afară, ceea ce le făcea şi mai 
uşor de aşezat în valiză. Apoi duse pachetele în baie, le 
aşeză în cadă, porni apa rece şi turnă jumătate de sticlă de 
parafină în cadă. În timp ce pachetele se înmuiau bine, ea 
curăţă maşinăria cu alcool şi se dezbrăcă, vârându-şi 

hainele grămadă în geanta în care venise marfa. Apoi puse 
geanta sport într-un sac de gunoi negru, pe care îl legă la 
gură şi-l scoase pe hol, de unde portarul de noapte l-ar fi 
putut duce la tomberon. 

Sonja goli cada, aşeză pachetele pe un prosop întins pe 
podea şi se băgă şi ea sub duş, după care păşi ea însăşi pe 
prosop şi îşi uscă trupul şi marfa împachetată în vid, pe 
care apoi o cără în dormitor, pentru următorul pas în 
procesul de împachetare. li era atât de cald încât nici nu 
se mai deranjă să se îmbrace, ci rămase goală în timp ce 
vâra fiecare pachet într-un plic de plastic şi-l mai trecea o 
dată prin maşinărie. Apoi le luă pe toate în baie, le mai 
spălă încă o dată în chiuvetă, le uscă cu ajutorul unui 
prosop curat şi luă totul cu ea în dormitor. 

Pasul următor era să vâre fiecare pachet într-o 
învelitoare lată de plastic, turnând apoi cafea peste ele, 
astfel încât fiecare să fie învăluită în propriul său cocon de 
cafea. Cafeaua avea să mascheze mirosul cocainei din 
interior, împiedicându-l să-şi facă loc prin plastic. Apoi 
venea la rând o ultimă împachetare în vid, urmând să spele 
pachetele şi propriile mâini, încă o dată, cu alcool, înainte 
de-a le alinia pe pat, unde avea să petreacă o oră întreagă 
înfăşurându-le în hârtie de împachetat pentru sărbători, 
împodobită cu un Moş Crăciun pufos. 

Intr-un final îşi luă valiza albastră nou-nouţă, îi tăie 
fundul cu un cutter şi aşeză frumos pachetele sub cartonul 
de pe fund. La final, înmuie colţul unui prosop în parafină 
şi şterse cu el exteriorul valizei. Nu multă lume cunoştea 
acest truc, dar dacă avea grijă şi făcea totul cum trebuie, 
şi scanerele, şi câinii dresați special aveau să fie păcăliţi. 


61. 


Inspectorul Jón se lăsă pe spate în scaun, cu chipul 
parcă pregătit de o discuţie în contradictoriu. Lângă el, 
Maria surâdea cu candoare, însă Agla deja aflase că asta 
ar fi putut însemna orice. În orice clipă, Maria ar fi putut 
emite vreun comentariu tăios ca lama pe-un ton atât de 

nevinovat, că ar fi fost necesare câteva clipe ca să-şi atingă 
tinta şi să fie înţeles. Era uimitor ce paletă largă de 
impresii pot indica alţi oameni doar prin limbajul trupului, 
se gândi Agla, iar Maria era o adevărată maestră la a rosti 
ceva cu voce tare, în timp ce atitudinea ei transmitea cu 
totul altceva. 

— Agla, ce ne spui tu nu sunt decât nişte prostii, zise 
Jón. Totul a fost atent plănuit. 

— Când furnizezi servicii e greu să păstrezi evidenţa 
fiecărui bănuţ, replică Agla. 

— Pentru că nu sunt costuri directe, interveni Maria, cu 
un surâs şi mai impenetrabil. Şi asta transformă schema 
voastră în instrumentul perfect pentru spălarea banilor. 

Agla era uluită. 

— Credeam că asta-i o anchetă privind manipularea 
pieţei, rosti ea, forţându-se să zâmbească la rândul ei şi 
lovindu-l cu piciorul pe Elvar pe sub masă, aşa că acesta 
ridică privirea şi ceru o pauză pentru cafea. 

Agla ieşi direct în calea vântului aspru de iarnă şi porni 
val-vârtej pe stradă, către o benzinărie, de unde-şi 
cumpără un pachet de ţigări Winston şi o brichetă. 

Făcând cale întoarsă, formă numărul lui Jóhann pe 
telefon. 

— Probleme în paradis. Trebuie să ne întâlnim, îl 
informă ea imediat ce-i răspunse, percepând angoasa din 
tonul lui Johann. 

— Bun, răspunse el. Îl voi informa pe Adam. 

În faţa biroului procurorului, Agla scoase o ţigară din 
pachet, o aprinse şi trase adânc fumul în piept. Trecuse 
mult timp de când fumase ultima oară şi fumul o făcu să 
simtă că-i pluteşte capul - şi nici nu mai era la fel de 
grozav pe cât îşi amintea că fusese înainte. 

— Ai grijă la telefon, o avertiză Elvar când se întâlniră 
pe scări. 

— Ce? 

— Te-am văzut, afară, vorbind la telefon, rosti el pe un 
ton coborât. Ai grijă ce spui la telefon, atât mie, cât şi 
celorlalţi. 

Apoi arătă cu degetul mare către uşa de la sediul 
Procurorului. 

— Vrei să zici că îmi e ascultat telefonul? Noul telefon? 

— N-am de unde să ştiu sigur. Să zicem doar că am 
anumite suspiciuni. 

Agla îşi simţi inima bubuind când se gândi la apelurile 
către Jóhann şi avocatul acestuia, dar şi la cele către Elvar. 
Era sigură că nu rostise absolut nimic care să poată fi 
folosit împotriva ei. Simţi cum se îmbujorează la faţă când 
ruşinea aceea familiară i se ivi iar în minte. Mai erau şi 
alte apeluri, pe care n-ar fi dorit nici în ruptul capului să le 
ştie ascultate şi de alte persoane. 

— Eşti pregătită să continuăm? se interesă Maria, al 
cărei cap se iţise de după uşa de la etajul de deasupra. 

— Da, răspunse Agla, deja în drum spre uşă. Chiar am 
simţit o nevoie bruscă să fumez o ţigară. 

— Sper că ai savurat-o cum trebuie, rosti Maria, 
arborând iar acel zâmbet misterios al ei. 


62. 


Agla stătea în maşina ei, în faţa bisericii Frikirkjan, şi 
admira lacul din Reykjavik. Cerul cenuşiu se reflecta în apa 
lacului, ondulându-se şi împrăştiindu-se pe valurile micuţe 
ale acestuia. Vântul încetase să mai bată, însă ziua 
rămânea în continuare deosebit de aspră, aşteptându-se 
chiar îngheţul. Petrecuse restul sesiunii de dimineaţă 
încercând să ghicească din expresiile de pe chipurile 
Mariei şi al lui Jon dacă aceştia îi ascultaseră sau nu 
discuţiile cu Sonja. Spera că nu e cazul. Nu se simţea deloc 
tentată ca oamenii să o privească printr-un soi de filtru 
care să le modeleze opiniile şi propriile ei sentimente 
despre „genul acela de persoane.” Nu voia să fie „genul 
acela de persoană.” Voia să fie ce fusese dintotdeauna. 

leşi din maşină chiar când îl zări pe Jóhann mergând pe 
pod, în direcţia primăriei. De la distanţă, încă mai avea 
acea atitudine familiară, tipică unui bancher. Era înfofolit 
bine într-un palton şi un fular, o alegere mult mai de bun 

simţ pentru o astfel de vreme decât fusta şi dresurile de 
nailon pe care le îmbrăcase ea pentru întâlnirea cu cei din 
birourile cu încălzire centrală ale procuraturii. 

Se întâlniră în faţa restaurantului Iðnó, unde păsările 
începură imediat să se adune în jurul lor, iar gâştele, 
lebedele şi rațele se repeziră în sus, pe mal, aşteptând să 
le fie aruncate firimituri de pâine. 

— Vine şi Adam? întrebă Agla, cuvintele ieşindu-i cu 
greu pe gură când el îşi făcu apariţia de după colţ, 
îmbrăcat cu un costum elegant pe sub palton şi cu o 
pălărie de pâslă pe cap. 

— Ce se petrece? intră el direct în subiect. 

— Sunt pe urmele noastre. Din întâmplare, cred. 

Agla evită să-l privească pe Adam, menţinându-şi 
privirea la Jóhann, de parcă pe ei doi i-ar fi legat ceva 
invizibil. Se mai întâlnise cu Adam de câteva ori de la acea 
zi fatidică, când el dăduse buzna peste ea şi Sonja, dar tot 
se mai simţea profund stânjenită în preajma lui. 

— Nu contează dacă e din întâmplare sau nu, rosti 
Johann. 

— E în desfăşurare o anchetă privind manipularea pieţei, 
deci dacă vor să se îndrepte într-o altă direcţie, atunci vor 
trebui să pornească de la zero, le vor trebui noi mandate, o 
nouă declaraţie, să adune material. Nu vor fi chiar aşa de 
nerăbdători să facă toate astea, când la îndemână s-ar afla 
ceva mult mai suculent, zise Jóhann, cu ochii la Agla. 

— Vrei să zici că dacă vor începe să înregistreze 
progrese în privinţa manipulării pieţei, atunci într-acolo îşi 
vor concentra atenţia? întrebă Agla. 

Ştia la ce se gândea Jóhann, însă nu voia să fie ea cea 
care să menţioneze acest aspect. 

— Trebuie să facem tot ce ne stă în putinţă, absolut 
totul, ca să-i abatem de la acea direcţie. Nu ne mai putem 
permite să pierdem şi alţi bani. Aceştia nu sunt oameni 
care să se mulţumească cu ce-ar putea obţine în urma 
procesului de reorganizare. Vor dori să pună gheara pe 
fiecare bănuţ pierdut. Şi am căzut de acord că sarcina mea 
este să am grijă de asta. 

Adam fusese cel care rostise aceste cuvinte. 

— Tu ai imunitate, pe Jóhann l-au înhăţat deja bine, aşa 
că mai rămân doar eu, conchise Agla, întâlnindu-i privirea 
lui Adam. 

— Îmi eşti datoare, spuse el, şi amândoi ştiau că de data 
asta el nu se referea la bani. 


63. 


Sonja constată cu surprindere cât de puţin o şocase 
momentul în care realitatea de care ştiuse tot timpul că nu 
poate scăpa la nesfârşit o ajunse din urmă. Rămase 
holbată, fără să mai poată îngăima absolut nimic, la 
agentul vamal cu păr cenuşiu care părea că se ivise de 
nicăieri lângă banda pentru bagaje. Nici măcar nu-l zărise, 
dar iată-l aici, luându-i valiza din mână. 

— Aceasta e valiza ta? întrebă el, iar ea încuviinţă din 
cap, rămasă brusc fără puterea de-a mai scoate vreun 
cuvânt. Nu are nicio etichetă. Eşti sigură că e valiza ta? 

— Sunt sigură, rosti Sonja, supunându-se când el o 
îndemnă să îl urmeze pe o uşă laterală a sălii de sosiri. 

Acolo, el săltă valiza pe un scaner şi privi cu atenţie 
când aceasta trecu prin aparat. 

— Pare că s-ar afla un fel de material organic înăuntru, 
rosti el, oprind banda şi uitându-se la ecranul pe care 
apărea valiza ei în nuanţe de albastru-verzui şi roz. 

Apoi îi spuse să-şi aşeze şi bagajul de mână în scaner şi 
ea se supuse, cu gândurile amorţite şi cu inima bubuindu-i 
atât de puternic, încât era sigură că tipul de la vamă i-o 
putea auzi. 

N-avea nicio importanţă că ea se pregătise din punct de 
vedere mental pentru acest moment şi că ştia cum avea să 
reacționeze, însă acum era ca şi cum trupul ei ar fi fost 
condus doar de propriul instinct, extrăgându-i toată 
energia din creier şi deviind-o în schimb către bubuiturile 
din piept. Agentul vamal apucă valiza, o ridică de pe bandă 
şi o duse la o masă, unde o deschise. 

— Îmi poţi spune câteva obiecte care se află aici? întrebă 

el, iar sprâncenele Sonjei se arcuiră, întrebătoare. Ca să 
fiu sigur că e valiza ta, îi explică el, făcând-o să înjure în 
gând, căci asta înseamnă că bărbatul avea cunoştinţă de 
trucul ei cu schimbatul bagajelor. 

— Sigur că e valiza mea, rosti ea, păstrând iluzia unei 
surprize absolute. Sunt chestii obişnuite acolo, haine, o 
trusă de machiaj, nişte cadouri de Crăciun. 

— Ai putea fi ceva mai precisă? întrebă el, scotocind cu 
privirea prin valiză. 

Sonja încercă să se concentreze pe ce anume aşezase în 
valiză, însă imaginea care-i umplea acum mintea era cea a 
tigrului, bestia imensă şi feroce, gata să-şi încleşteze 
fălcile pe orice braţ s-ar fi aflat lângă cuşca lui. Ca şi cum 
scopul întregii călătorii fusese numai să se întâlnească cu 
tigrul. Ca şi cum animalul acela sălbatic aflat într-o cuşcă 
în mijlocul apartamentului somptuos din Londra fusese 
semnalul de avertizare. Un semn crud şi viu al dezastrului 
ce urma să vină. lar ea fusese mult prea oarbă ca să-l 
observe. 

Agentul vamal făcu ochii mari, aşteptându-i răspunsul. 

— Am o trusă de machiaj din plastic negru plină cu 
parfumuri, pudră, mascara şi alte chestii. O pungă de 
toaletă din cârpă roşie în care sunt unghiere, o pilă de 
unghii, două sticluţe de şampon, o perie de păr, nişte 
balsam de păr şi pastă de dinţi. A, şi o periuţă de dinţi. O 
periuţă de dinţi roz. 

Agentul vamal le deschise una câte una şi încuviinţă 
când văzu ce conţineau. Pe chip afişase o expresie 
mulţumită, din moment ce se convinsese că era valiza ei. 

— Mă numesc Bragi, continuă el. Inspector-şef la 
aeroportul Keflavík. Acum aş vrea să mă însoţeşti în 
camera de percheziţie. 

Închise valiza şi o ridică de parcă n-ar fi cântărit absolut 
nimic. 

Camera de percheziţie îi provocă Sonjei un zdrobitor 
sentiment de neajutorare. Domnul acesta cărunt şi 
prietenos dar, totodată, solemn, îmbrăcat în uniforma lui 
neagră, îi indică un scaun de lângă masa care, surpriză, se 

afla în mijlocul camerei. Apoi scoase totul din valiză, 
aranjând fiecare obiect pe masă. Sonja încercă să rămână 
nemişcată şi calmă, depunând un mare efort să nu se lase 
copleşită de disperare, chiar dacă se simţea ca şi cum ar fi 
fost goală, în timp ce bărbatul în uniformă îşi punea 
mâinile pe lenjeria ei intimă şi pe machiaje. 

— Aş putea merge până la toaletă? întrebă ea, cuprinsă 
brusc de disperare, iar mintea i se aventură înapoi în timp, 
la anii de liceu, când apropierea unui examen îi afecta, cel 
mai adesea, vezica. 

De ani de zile nu se mai întâmplase ca stresul să-i 
provoace o nevoie disperată să meargă la baie. 

— Desigur, răspunse agentul, desprinzându-şi o staţie de 
la centură. Escortă feminină la toaletă! anunţă el în staţie. 

Dacă n-ar fi simţit bubuiturile din piept şi durerea care i 
se răspândea dinspre maxilar către restul capului, probabil 
c-ar fi izbucnit în râs. Nici că s-ar fi putut vedea ceva mai 
ridicol decât modul în care tipul acesta apăsase pe 
butoanele staţiei şi ţipase în ea, de parcă n-ar fi avut 
încredere că tehnologia asta era în stare să-i poarte glasul 
mai departe. 

Uşa se deschise brusc şi o tânără în uniformă de vameş 
pătrunse în încăpere, informând-o că ea avea s-o conducă 
la toaletă. 

— Chiar te aştepţi să urinez într-aia? întrebă Sonja, 
perplexă. 

În camera în care o condusese femeia nu exista nicio 
toaletă, ci doar un scaun cu un capac de veceu pe el şi un 
lighean de plastic dedesubt. 

— Dap, încuviinţă fata şi zâmbi de parcă ar fi fost cel 
mai natural lucru din lume. 

Sonja se uită la ea cu subîinţeles, însă femeia nu părea 
dornică să iasă afară. 

— Nu va dura mult. 

— Trebuie să rămân cu tine, rosti fata şi zâmbetul i se 
transformă într-o expresie de scuză. Mă întorc cu spatele 
cât timp îţi faci tu treaba. 

Se răsuci pe călcâie şi rămase cu faţa spre un colţ al 


< 139 + 


camerei, rămânând ţeapănă ca şi cum s-ar fi aflat la 
conducerea unei trupe de cercetaşi, în timp ce Sonja 
clătina din cap în faţa straniei combinaţii de hârdău şi 
scaun. 

— Cred că până la urmă nu mai am nevoie la toaletă. 


64. 


Bragi era mai mult decât uluit. Era consternat. Trecuse 
de mai multe ori prin conţinutul valizei, dar în interior nu 
mai era absolut nimic. O pusese de două ori în scaner, fără 
absolut niciun rezultat. Scosese căptuşeala valizei şi fundul 
acesteia, nelăsând absolut nimic decât pânza şi cadrul, în 
care şi săpase o gaură. Nu exista nicio umbră de îndoială 
că în valiză nu se afla absolut nimic ilegal. În timp ce 
femeia era însoţită la toaletă, el desfăcuse şi cele trei 
cadouri de Crăciun şi rămăsese şi de această dată 
dezamăgit. În primul dăduse peste o tabletă iPad, ultimul 
model pe care şi-l dorea tânăra generaţie, în timp ce în al 
doilea găsise o carte de Lego şi un fel de figurină 
monstruoasă în al treilea, genul acela preferat de băieţii 
din ziua de azi pe post de jucării, cu trup uman şi chip de 
animal. Când ea se întoarse, tot ce-i mai rămăsese de 
verificat erau cele două pachete de cafea care alcătuiau, 
presupunea el, materialul organic care ieşise în evidenţă 
pe scaner. 

— Va trebui să deschid şi astea, o înştiinţă el, iar ea 
încuviinţă în timp ce se aşeza pe scaun. 

Părea liniştită, însă el nu izbutea să-şi dea seama din 
expresia ei la ce se gândea, de vreme ce evita să-i 
întâlnească privirea. 

Bragi scoase la iveală un cutter şi tăie pachetul, golindu- 
l într-o pungă de plastic. Nimic altceva decât cafea, iar 
aroma care umplu camera îi aduse aminte de cafeaua 
proaspătă pe care o râşnea pentru bunica lui, folosind o 
mică râşniţă, despre care-şi spunea că este foarte 
ingenioasă. 

— Aduci cafea în ţară? 

— Da, replică ea. Chiar îmi place genul acesta de cafea 
neagră prăjită bine, aşa că uneori mai cumpăr ca s-o aduc 
acasă cu mine, pentru prima ceaşcă de dimineaţă. 

Femeia surâse iute şi Bragi se simţi cuprins de îndoială. 
Era aceeaşi senzaţie ca atunci când ea îi zâmbise înainte 
de punctul de securitate, când îi verificase paşaportul. 
Senzaţia care-l lovise era că se înşela amarnic, că o acuza 
pe nedrept, că instinctul începea să-l trădeze. Ca să-şi 
recapete încrederea în sine, luă dispozitivul de analiză de 
mână şi amestecă prin cafea cu sonda din vârf, dar nu 
obţinu niciun rezultat. Trecu apoi scanerul prin valiză, 
peste haine şi peste cosmetice; nimic. Nu se lega nimic. 
Pur şi simplu nu putea accepta faptul că, pentru prima 
dată în treizeci de ani, alesese să verifice o persoană 
greşită. Pesemne că ori avea drogurile asupra ei, ori în 
interiorul corpului. 

— În fine, rosti el şi oftă. Va trebui să-ţi cer să mă 
însoţeşti la spitalul din Keflavík. Poţi merge cu mine ca 
însoțitor şi te voi aresta formal, sau pot suna la poliţie şi te 
vor duce ei, ceea ce înseamnă tot un arest formal şi mai 
multă hârţogărie. 

— Hai să o facem pe calea mai simplă, hotărî femeia. 


65. 


Sonja avea timp de gândire în timp ce aştepta pe holul 
spitalului din Keflavik, cu banda vamală înfăşurată în jurul 
pantalonilor. Un doctor fusese anunţat că trebuie să 
efectueze un control fizic, aşa că ea se-aştepta să fie 
examinată cu raze X. Agentul vamal cel cărunt rămase 
lângă ea, trăgând zgomotos aer pe nas. 

— Ai zis c-ai fost la Copenhaga? Sau la Londra? 

Era a treia oară când îi punea aceeaşi întrebare. 

— Cum ţi-am mai spus, Londra, Copenhaga, acasă. Câte 
o întâlnire în ambele locuri. Poţi întreba de câte ori vrei, 
tot la fel am să-ţi răspund. 

Sonja începea, încet, încet, să-şi recapete stăpânirea de 
sine şi oribila durere de cap care o lovise dintr-odată 

începea acum să dispară. Din partea ei, puteau să-i facă 
oricâte examinări cu raze X doreau. Nu era nicio problemă. 
Ceea ce-o îngrijora pe ea erau nesfârşitele lor întrebări 
legate de unde fusese, ceea ce lăsa de înţeles că îi 
urmăreau mişcările. Aspect care o tulbura profund. Să te 
afli pe lista neagră a celor de la vamă nu era deloc un 
lucru bun. 

— Până la urmă, de ce m-ai oprit? întrebă ea şi-l privi cu 
atenţie, însă bărbatul doar ridică din umeri. 

— Doar o verificare de rutină, răspunse el. 

Sonja nu-l credea. O verificare de rutină nu aduce după 
sine o examinare cu raze X. La fel de bine putea considera 
că asta era ultima ei călătorie. 

Telefonul îi vibră, făcând-o să se uite la ecran şi să 
verifice mesajul primit. Era cel mai recent mesaj trimis de 
Libby, repetând anunţul despre Reuniune şi punând 
accentul pe cât de mult sperau fetele de la clubul de cusut 
că ea va putea să li se alăture în prima săptămână din 
ianuarie. Libby îi sugera că ar putea lua un avion spre 
nord. Sonja avu brusc senzaţia că totul era doar un vis, că 
ultimii doi ani fusese doar un soi de miraj care o adusese 
până aici, în această clinică şi că nu va mai trece mult şi se 
va trezi şi viaţa îşi va relua cursul firesc, totul revenind la 
normal. 

Sau poate că mesajele acestea de la Libby erau un 
simbol al noii direcţii în care viaţa ei o va apuca de aici 
înainte? După ce va scăpa din laţ, va izbuti să revină la un 
tip de viaţă care să-i ofere şi oportunităţi pentru lucruri 
cum ar fi să ia repede un avion spre nord, ca să se 
întâlnească cu fetele din clubul de cusut. După divorţ, 
căpătase obiceiul de-a se fofila născocind tot felul de 
minciuni străvezii: ba că era prea ocupată, ba că Tomas nu 
se simţea bine, genul acesta de lucruri. Adevărul era că 
atunci când îl avea pe Tomas în weekend la ea, mâncau la 
Ikea deoarece copiii mâncau pe gratis şi, imediat după 
despărţire, îi fusese de-a dreptul imposibil să găsească 
bani pentru un zbor spre Akureyri, ca să se vadă cu fetele 
din clubul de cusut. 

Se smulse din transă, gândindu-se la prietenele din 
nord, şi îşi dădu seama că, de fapt, fosta ei viaţă fusese un 
vis, o existenţă nebuloasă în care se lăsase purtată de val. 
Cu doi ani în urmă, se trezise din vis - printr-un şoc. Şi 
abia acum trăia în lumea reală, un loc în care tocmai 
fusese martoră cum un tigru molfăia braţul unui om. 

Uşa clinicii se deschise şi o femeie în halat alb păşi 
afară. 

— Sonja? 


66. 


Tómas privea nerăbdător cum tatăl său îi încropea o 
gustare cu o încetineală agonizantă. Era ca şi cum în acea 
dimineaţă, ultima înainte de sărbătorile de Crăciun, când 
deja se afla într-o întârziere atipică pentru el, se hotărâse 
să-şi ia nişte măsuri în plus de siguranţă pentru ca ambele 
felii de pâine să fie perfect uniform unse cu unt, exact 
până la margini. 

— Tată, mai repede, rosti el. Şcoala începe la opt şi zece. 

După cursuri, urma să vină acasă, să facă un duş şi să-şi 
schimbe hainele, apoi mama urma să vină să-l ia. Apoi 
aveau să petreacă ceva timp împreună şi să se prefacă 
amândoi că ar fi Crăciunul, îi spusese ea. Băiatul avea deja 
bagajul gata făcut şi aşezat frumos sub pat, cu toate 
lucrurile obişnuite pe care şi le lua de obicei cu el: un joc 
de societate pe care avea de gând s-o înveţe cum se joacă, 
un schimb de haine şi paşaportul, aşa cum îşi dorea mama 
de la el. Pe lângă toate astea, mai pusese şi un cadou 
pentru ea, ceva ce făcuse singur la şcoală: un tocător 
pentru pâine pe care el singur îl decupase cu fierăstrăul, îl 
şmirgheluise şi scrijelise în el inițialele lor. Adică ale lui şi 
ale mamei. - 

— Cum e când eşti cu mama ta? Îţi dă să mănânci cum 
trebuie? îl întrebă tata, tăind încet brânza, ca şi cum ar fi 
trebuit să-i acorde o atenţie deosebită. 

Tomas încuviinţă din cap. 

— Mda. Mâncarea e genială. 

— Ce fel de mâncare? 

— De toate felurile. Chiftele. Spaghete. Şi salată, să ştii, 
aşa cum face mama. 

— Dar organizează adesea petreceri, mama ta? 

— Petreceri? 

— Da, cum ar fi să aibă invitaţi la masă? Primeşte mulţi 
musafiri? 

— Nu, nu prea. Uneori. Doar câţiva. 

Nu era adevărat. Tomas nu văzuse niciodată pe cineva 
acasă la mama, însă nu voia ca tatăl lui să creadă că mama 
n-avea niciun prieten. Ar fi fost prea nedrept, dat fiind că 
acasă la tatăl său veneau atâţia musafiri în vizită. 

— Şi ea? Ea mai vine pe-acolo? 

Tomas clătină din cap. Ştia la ce se referă tata, la 
prietena mamei. 

— Nu, răspunse el. Ea nu vine niciodată acolo. Tată, am 
să întârzii. 

— Eşti sigur? întrebă tata, terminând într-un final 
sendvişul. Fa chiar n-a trecut niciodată pe-acolo? 

— Nu, zise Tomas şi de data asta chiar spunea adevărul. 

Dar chiar şi dacă ar fi văzut-o vreodată la mama acasă, 
tot nu i-ar fi spus ceva tatălui său. Ştia prea bine că tata n- 
o plăcea şi înţelegea şi motivul, chiar dacă era doar un 
copil. Cu toate astea, el considera că era vina tatălui său 
că mama îşi găsise o prietenă, de vreme ce el nu se 
purtase chiar drăguţ cu ea. 

— Dacă o vezi vreodată pe ea la mama ta acasă, 
continuă tatăl său în timp ce-i înfăşură sendvişul în folie, 
să mă anunti, da? 

— Sigur, răspunse Tómas, înşfăcând sendvişul şi 
îndesându-l în ghiozdan. 


67. 


Musca moartă din plafonieră nu-i oferi nicio idee peste 
noapte, la fel cum se întâmplase şi cu o noapte înainte. 
Simţea că vietatea se transformase în punctul central al 
unui şir de gânduri ce ajunseseră să roiască în jurul ei într- 

o spirală din ce în ce mai strânsă. Sugestia lui Adam era 
singura opţiune viabilă. Trebuia să se sacrifice pe ea 
însăşi. Miza era prea mare, oricum ar fi decurs lucrurile de 
aici înainte. Nu puteau risca să lase procuratura să sape la 
întâmplare, aşa că erau nevoiţi să ghideze ancheta în 
direcţia corectă. 

De ea depindea să preia iniţiativa. Agla se ridică din pat. 
Era la fel de obosită şi atât mintea, cât şi trupul implorau 
să fie lăsate să se odihnească, însă ea se simţi de-a dreptul 
uşurată când se ridică dintre cearşafurile mototolite. În 
duş, se gândi la băieţii care se oferiseră s-o ajute. Işi 
aducea aminte bine de cei trei. Erau cu toţii manageri de 
nivel mediu la bancă, băieţi care rămăseseră cu nişte 
datorii uriaşe în urma crizei financiare şi care ar fi fost 
dispuşi să ia vina asupra lor pentru suma corectă. Dintre 
cei trei, doi erau demni de-a fi luaţi în seamă, din moment 
ce ambii lucraseră sub conducerea lui Adam, la finanţe. 

În timp ce Agla se spăla pe dinţi şi-şi aplica machiajul, se 
gândi la cei doi, comparând avantajele şi dezavantajele 
fiecărui băiat în parte, apoi îl alese, până la urmă, pe cel 
pe care-l plăcea cel mai puţin. Adică pe David. Era un 
ticălos încrezut care-i linguşea tot timpul pe Johann şi pe 
toţi ceilalţi aflaţi deasupra lui, în încercarea de a sui cât 
mai sus în rândul funcţionarilor bancari, şi care apoi se 
străduise din răsputeri să se dezică de ei. Era genul care 
nu suporta gândul ca o femeie să se afle în rândul 
jucătorilor din liga superioară. Ca el mai fuseseră şi alţii la 
bancă înainte de criză şi se enervase de fiecare dată când 
nu fusese invitată la weekendurile pe care le petreceau la 
Amsterdam sau în Florida, deşi acest lucru îi adusese şi un 
mare avantaj: fusese singura pe care Johann n-o 
înregistrase într-o situaţie compromiţătoare. lar acest 
lucru o transformase în singura persoană care să poată 
spune da sau nu la orice ar fi propus Jóhann sau consiliul 
director în zilele de dinainte ca banca să se ducă la vale. 

— Agla sunt. Cafe Paris? rosti ea imediat ce Davið îi 
răspunse la apel. 

Cu siguranţă bietul băiat aştepta de mult acest telefon. 

Îşi trase pe ea un combinezon şi o fustă neagră, îşi dădu 
cu o cantitate redutabilă de fixativ pe păr şi apoi îşi luă 
geanta de pe masa din bucătărie. Întunericul din timpul 
nopţii se împrăştiase aproape de tot când deschise uşa şi 
păşi afară, clipind iritată. Dinspre est sufla un vânt uscat, 
iar cenuşa vulcanică i se lipea de globii oculari, lăsându-i 
uscați. Din cauza asta era nevoită să folosească tot timpul 
picături pentru ochi, lucru care era de înţeles, date fiind 
împrejurările, şi care nu mai făcea atât de evident faptul 
că zăcuse trează toată noaptea, holbându-se la trupul 
muştei din plafonieră. 

Sigur că situaţia era de rahat... Ar fi preferat de o mie 
de ori să scape de tot şi de toate şi să aibă posibilitatea să 
dispară din ţară. Dar la cum stăteau lucrurile, n-avea altă 
alegere decât să facă ceea ce trebuia făcut. 


68. 


Când Agla intră în cafenea, Davið se ridică şi-i făcu semn 
cu mâna. Nu se schimbase deloc, cu bucle blonde rebele şi 
roşu la faţă, iar dacă nu l-ar fi cunoscut prea bine şi nu ar 
fi ştiut ce tip de om e, l-ar fi considerat îngerul perfect; un 
înger crescut peste măsură şi prietenos din cale-afară. Insă 
parcă îşi mai pierduse niţel din binecunoscuta-i aroganță. 
Întinse o mână spre ea, apoi i-o strânse îndelung. 

— Mă bucur să te văd, rosti el cu glas scăzut uitându-se 
în ochii ei, iar cuvintele lui i se părură sincere. 

Ea era colacul lui de salvare. Agla ştia prea bine ce 
povară ducea el în spate şi cât de important fusese rolul ei 
ca să-i găsească o scăpare. Încrederea multor tineri fusese 
zdruncinată când îi lovise criza financiară, ca şi cum 
credinţele lor fundamentale în regulile existenţiale se 
transformaseră în scrum şi îi făcuseră capabili să se 
repeadă să se agaţe de cel mai neînsemnat fir de pai. Fără 
îndoială, cu toţii se schimbaseră ca urmare a crizei. 

Agla comandă cafea şi Davið îi urmă exemplul, apoi 
rămaseră sā admire luminiţele de Crăciun care 
împodobeau centrul oraşului. Rejkjavik se trezea la viaţă, 

magazinele începeau să se deschidă şi străzile începeau 
deja să se aglomereze. După ce ospătarul le aduse cafelele, 
Agla se îndreptă de spate. 

— Trebuie să-l scoatem pe Adam dintr-o situaţie dificilă. 
Te bagi? 

Ceaşca lui Davið zăngăni atât de iute pe masă, încât o 
parte din spumă i se împrăştie pe mână. Tulburat, luă 
repede un şervet şi se şterse pe mână, în timp ce 
încuviinţa energic din cap. 

— Categoric. Cum ţi-am zis. Doar spune-mi ce trebuie să 
fac. 

Agla surâse. Ştia că băiatul avea să înhaţe colacul de 
salvare care i se întindea, dar nu se putea abţine să se 
bucure văzându-l umilindu-se. Era o schimbare completă 
faţă de zilele în care privea prin ea de parcă ar fi fost 
invizibilă şi pufnea batjocoritor în timpul întâlnirilor 
consiliului de conducere când lua ea cuvântul, de parcă 
orice ar fi avut de spus ar fi fost ceva rizibil sau 
neimportant. 

— Ai putea primi doi ani de închisoare, rosti ea şi David 
încuviinţă din nou. 

—E o oportunitate. Doi ani înseamnă nimic prin 
comparaţie cu închisoarea pe viaţă care mă paşte pe mine 
momentan. 

— OK, rosti Agla. Vom găsi o modalitate de a-ţi transfera 
datoriile asupra unui holding din străinătate şi acolo vor 
rămâne pentru totdeauna. Mai bine te-ai duce acasă şi-ai 
calcula câţi bani gheaţă îţi vor trebui. Şi nu te sfii. Vrem să 
ştii că apreciem în mod deosebit ce faci pentru noi. 

— Agla... tu nu ştii cât de mult înseamnă asta pentru 
mine. Habar n-ai cât de important e pentru mine. 

— Bine, atunci, rosti ea repede. 

N-avea de gând să stea şi să se uite cum făptura asta 
angelică vărsa în faţa ei lacrimi de recunoştinţă. Nu era ca 
şi cum ar fi făcut vreun act de caritate; toată afacerea 
puţea de la o poştă, de la început, până la sfârşit. 

— Va trebui să recunoşti că ai acceptat plăţi din conturi 
străine, pe care le-ai folosit ca să achiziţionezi acţiuni la 

bancă, urmând instrucţiunile lui Jóhann şi cu încuviințarea 
mea. 

— OK, se arătă de acord David, în timp ce buclele 
încuviinţau şi ele odată cu capul. 

— Şi ce trebuie să fie absolut clar e că noi trei l-am scos 
complet pe Adam din ecuaţie. Asta înseamnă că va trebui 
să mărturiseşti că i-ai falsificat semnătura de câteva ori. 

— Bine, nicio problemă, rosti David, de parcă ar fi 
discutat nişte chestiuni complet banale, până când o mină 
întrebătoare îi apăru pe faţă. Toată lumea ştie că Johann e 
deja în rahat până-n gât, dar tu? Tu de ce vrei să spun că 
ştiai despre toate astea? 

— Hai să spunem că e o chestiune de alegere a celei mai 
mici grămezi de rahat în care să mă scufund şi eu, 
răspunse Agla. E o strategie de-a îndrepta atenţia 
procuraturii către cea mai convenabilă direcţie pentru noi. 

— Pentru că situaţia se va agrava mult mai mult dacă 
ancheta se va îndrepta în altă direcţie, termină David în 
locul ei şi încuviinţă în semn c-a priceput. 

— Exact, rosti Agla, ridicându-se în picioare. Avocatul 
meu va lua legătura cu tine pentru hârţogăraie şi apoi va 
recapitula cu tine tot ce e de recapitulat. 

Davið se ridică şi el în picioare şi-i strânse recunoscător 
mâna. 

— Să ai un Crăciun fericit, îi ură Agla, întorcându-se şi 
ieşind din cafenea. 

Ajunsă afară pe trotuar, scoase telefonul şi îl opri din 
înregistrat. Un lucru învățase şi ea de la Johann: că 
înregistrarea unei conversații îţi putea fi întotdeauna de 
folos. Se pregăti să-l sune pe Elvar, dar se răzgândi. Mai 
bine ar fi discutat ce-aveau de discutat între patru ochi. 


69. 


— Haide, Tómas, termină, rosti Sonja încruntându-se şi 
răsucindu-se cu faţa la băiatul care stătea pe bancheta din 
spate a maşinii. 

— Dar nu-mi place să aştept în maşină, murmură el, 

nedorind să cedeze. 

Dintr-un oarecare motiv, ea era sigură că băiatul ar fi 
fost mai în siguranţă dacă ar fi aşteptat în maşină. 

— Nu fac decât să dau fuga afară, să-mi iau valiza, apoi 
ies înapoi. Nu mă opresc acolo. 

— Ei cine sunt? 

— Doar nişte tineri foarte drăguţi şi cumsecade, 
suficient de amabili încât să-mi care după ei valiza în timp 
ce se aflau în vacanţă la Londra, căci eu aveam prea mult 
bagaj şi trebuia să vin pe la Copenhaga. 

— Dar eu de ce nu pot intra ca să-i văd? 

— Tomas, te rog. Nu te comporta aşa. Nu fac decât să 
bat la uşă, să-mi iau valiza şi să plec. Şi nu uita că şi 
cadourile tale pentru Crăciun se află în acea valiză. 

— Bine, atunci, cedă el, deşi nu pe deplin convins. 

Sonja porni iute către casă şi, când ajunse la jumătatea 
distanţei, se întoarse şi-i făcu încurajator cu mâna lui 
Tómas. Intrarea se afla înspre un colţ al clădirii, iar până la 
ea aveai de urcat câteva trepte, şi băiatul o putea vedea de 
acolo, din maşină, ceea ce-o făcea să spere că era suficient 
cât să-l facă să rămână la locul lui, pe scaun. Luminile de 
afară erau oprite, aşa că Sonja trebui să mijească ochii 
pentru a vedea soneria. Apăsă butonul şi tresări, surprinsă, 
când auzi ţârâitul puternic de cealaltă parte a uşii. 

Se pregătea s-o ia la fugă pe trepte în jos şi să dea colţul 
casei, convinsă dintr-odată că ceva nu era în regulă, că 
aceşti oameni îi deschiseseră valiza şi văzuseră ce conţine, 
iar că acum urma să se avânte direct în braţele poliţiştilor 
care-o aşteptau înăuntru. Însă deja era prea târziu, căci 
auzi paşi apropiindu-se de uşă şi o umbră se ivi pe geamul 
acesteia. 

— Bună, o întâmpină tânărul care deschise uşa. Cum a 
fost zborul? 

Sonja încuviinţă din cap şi zâmbi. 

— Bine, mersi, rosti ea. A ieşit bine, până la urmă, şi 
mulţumită ţie am ajuns acasă cu toate bagajele. 

— Nicio problemă, o linişti tânărul. Mă bucur că te-am 
putut ajuta. 

— Mi-ai salvat viaţa, adaugă Sonja, luând valiza albastră 
pe care i-o întindea tânărul. 

— Intri să bei o cafea? 

— Mersi, dar n-am cum, zise Sonja. Băieţelul meu mă 
aşteaptă în maşină. 

Când cobori scările, i se păru că privirea tânărului 
rămăsese aţintită asupra cefei ei până jos. 

— Crăciun fericit! strigă el când ea ajunse pe alee, iar 
Sonja se întoarse şi-i făcu veselă cu mâna. 

Apăsă butonul telecomenzii maşinii ca să-i deschidă 
portbagajul, lăsă valiza să cadă înăuntru, apoi se sui în 
maşină şi porni motorul. 

— M-am mişcat repede? îl întrebă pe Tomas, privindu-l 
în oglindă, iar băiatul dădu din cap în semn de 
încuviinţare. 

— Acum putem merge la cinema? întrebă el. Jói şi mama 
lui o să ajungă mai devreme acolo, ca să ne putem 
cumpăra şi noi popcorn înainte să înceapă reclamele. 


70. 


— Curând, iubirea mea, şopti Bragi în urechea lui Valdis 
şi, la fel ca de fiecare dată când el îi adresa aceste cuvinte, 
ea îl privea cu un misterios zâmbet întipărit pe faţă. 

Bragi era sigur că-l înţelege. Acesta era secretul lor. 
Obişnuia să-i citească articole din ziar cu voce tare, de 
obicei ştirile care se înmulţiseră după criza financiară, 
despre reducerea asigurărilor de sănătate şi şomerii 
rezultați din cauza acestor măsuri, despre cozile din ce în 
ce mai mari formate la cantinele săracilor, despre 
prăbuşirea ratingului de creditare al Islandei sau despre 
stratul gros de zăpadă depus pe un acoperiş, care căzuse 
peste un copil şi-l prinsese sub el, în Akureyri. Ultimul 
articol păruse să-i trezească un oarecare interes, poate şi 
datorită faptului că exista şi un final; un final fericit, chiar. 
Un vecin văzuse, printr-un noroc chior, cum căzuse zăpada 
de pe acoperiş şi se repezise imediat şi-o scosese afară pe 
fetiţă, care scăpase nevătămată. Valdís îşi menţinuse 

privirea aţintită asupra lui Bragi cât timp acesta îi citise 
articolul din ziar şi el se hotări ca de atunci încolo să 
încerce să-i găsească doar poveşti cu final fericit. 

Se gândi că majoritatea oamenilor văzuseră suficiente 
ştiri cu final nefericit şi că, probabil, la fel se întâmplase şi 
cu Valdis. Chiar dacă ea nu înţelegea pe de-a-ntregul 
conţinutul istoriilor din ziare, mânia şi tristeţea care 
puseseră stăpânire pe această naţiune cândva optimistă şi 
bogată acum pătrunseseră în toată presa, iar asta nu avea 
cum să însemne o influenţă pozitivă pentru ea. Pe de altă 
parte, poate că astfel de poveşti, asemenea celei cu copilul 
scos din zăpadă, aveau să-i poată declanşa măcar nişte 
amintiri. 

Lui Valdis îi plăcuse dintotdeauna când străzile şi casele 
se acopereau de nea. Când copiii era mici, de multe ori 
rămânea ore întregi ca să se joace cu ei în zăpadă. Nu erau 
multe gospodine care să-şi abandoneze treburile casnice, 
să-şi tragă în picioare şosete de lână şi mitene în mâini ca 
să iasă să se joace în zăpadă cu copiii lor, cum făcea 
odinioară Valdis. 

Bragi luă peria de pe noptieră şi începu să-i pieptene cu 
migală părul care i se lăsa până în jos, pe spate. Trecu, 
iarăşi şi iarăşi, peria prin el, până deveni fin ca mătasea. 
Apoi îi desfăcu părul în două, pe mijloc, şi măsură cu 
atenţie părţile, ca să rămână perfect egale. Amândouă 
erau la fel de lungi, aşa cum ar fi trebuit să fie de fapt. 
Valdis îi dezvăluise acest lucru când el o întrebase dacă îi 
poate pieptăna părul. Erau amândoi tineri şi ea se arătase 
încântată de faptul că el părea de-a dreptul fascinat de 
părul ei. Pe atunci, ea era blondă şi prima oară când el se 
oferise să i-l pieptene se întâmplase în timpul unei luni de 
miere târzii petrecute în Italia, cu soarele strălucind prin 
fereastră şi transformându-i părul în şuviţe de aur pe 
măsură ce el i le descâlcea rând pe rând. Acum aurul se 
transformase în argint, însă unduirile părului ei continuau 
să-l fascineze când îi desfăcea cozile, la fel cum se 
întâmpla şi cu senzaţia mătăsoasă atunci când i-l pieptăna 
suficient de mult. Ajunsese deja cu împletitul la jumătatea 

uneia dintre cozi, când un membru al personalului îşi făcu 
apariţia. 

— Nu trebuie să te mai deranjezi cu asta, rosti bărbatul. 
A sosit vremea băii. 

Era limpede că individul din faţa lor ori n-o înţelegea pe 
Valdis, ori nu-i păsa. Bragi aruncă o privire spre chipul ei 
şi, cum era de aşteptat, îi zări lacrimi în ochi. 

— Fără baie, croncăni ea, iar Bragi îi şterse lacrimile 
care i se prelingeau pe obraji. 

— Credeam că mâine trebuie să facă baie, spuse el, iar 
bărbatul ridică din umeri şi mormăi ceva despre faptul că 
turele se modificaseră în preajma Crăciunului. 

Atitudinea bărbatului denota ori nepăsare, ori lipsă de 
sensibilitate. Bragi simţi cum suspiciunea începe să-i dea 
târcoale şi în minte îi încolţi ideea că poate tocmai acest 
bărbat era autorul vânătăilor de pe trupul ei. 

— Nu baie, repetă Valdis, însă bărbatul o apucă de braţ 
şi o forţă să meargă cu el de-a lungul coridorului. 

— Uşurel, îl dojeni Bragi, apucând-o pe Valdís de celălalt 
braţ. Trebuie să te porţi blând cu ea. 

__— ar tu ar fi trebuit să fi plecat deja, rosti bărbatul. 
Intotdeauna lucrurile merg mult mai bine atunci când nu 
eşti şi tu aici. 

Bragi ştia că n-are rost să se contrazică, deşi se forţă din 
greu să-şi înghită nodul din gât. Nu suporta gândul c-ar fi 
trebuit să poarte iar o discuţie extrem de delicată cu 
consilierul social despre importanţa cedării controlului 
asupra celor iubiţi şi bolnavi. 

Incet, încet îşi slăbi strânsoarea din jurul braţului ei, 
apoi se aplecă aproape de urechea ei şi-i şopti iar: 

— Curând, iubirea mea. Curând, se va termina. 


71. 


Valea Fossvogur din sudul capitalei era locul pe care l-ar 
fi ales Sonja ca să trăiască. Un cartier mai ferit, în care 
majoritatea caselor aveau două etaje şi erau construite din 
beton, într-un stil scandinav modern, cu o mulţime de 

copaci falnici în jur şi o zonă situată pe fundul văii, unde 
oamenii alergau sau se plimbau vara pe biciclete şi-şi 
trăgeau copiii pe sănii pe timpul iernii. Să locuiască într- 
una dintre acele case, la capătul lui Fossvogur, era pentru 
ea imaginea ideală a unei vieţi de familie fericite; dar asta, 
desigur, numai dacă nu aveai lângă tine un vecin precum 
Thorgeir. 

Muzica bubuitoare putea fi auzită din celălalt capăt al 
străzii, unde numărul mare de maşini o forţă să parcheze. 
Casa era împodobită cu luminiţe de Crăciun şi-n faţa ei se 
aflau doi reni plini de beculeţe, care se aprindeau în 
acelaşi timp cu muzica asurzitoare ce răzbătea pe uşa 
rămasă deschisă. 

— La noapte vine Moş Crăciun! răcnea un cor de glasuri 
răguşite dinăuntru, iar după ce Sonja apăsă de mai multe 
ori butonul soneriei şi nu primi niciun răspuns, şovăi şi 
pătrunse în cele din urmă în casă. 

Era plin de oameni şi cercetă iute mulţimea cu privirea 
în căutarea lui Thorgeir, păstrând o strânsoare de fier în 
jurul mânerului valizei albastre. Două femei erau complet 
adâncite într-o discuţie privată în bucătărie, iar pe hol se 
afla un bărbat care vorbea la telefon, lucru absolut de 
neînțeles pentru Sonja, dat fiind că ea abia izbutea să-şi 
audă propriile gânduri din pricina muzicii. 

Distracţia adevărată se petrecea în sufragerie, o 
încăpere enormă ce se întindea de-a lungul întregii case, al 
cărei perete care dădea către vale era ocupat în întregime 
de o singură fereastră. Nu că pe invitaţii la petrecere îi 
interesa în vreun fel priveliştea, fiind prea ocupați să bată 
din palme şi să încurajeze un tip cu pieptul gol şi cu o 
căciulă de Moş Crăciun pe cap, care dansa pe masa din 
sufragerie. 

— La noapte vine Moş Crăciun! 

Ríkharður stătea aşezat pe o canapea de piele, cu câte o 
fată tânără pe fiecare braţ, iar Sonja nu se putu abţine să-i 
arate degetul mijlociu când li se întâlniră privirile. Drept 
răspuns, Rikhardur făcu o grimasă către ea, apoi se 
întoarse spre una dintre cele două fete şi-şi înfipse adânc 

limba în gura ei. 

— Sonja! Bună! zbieră Thorgeir, desprinzându-se din 
rândul celor strânşi în jurul mesei şi luând-o în braţe de 
parcă ar fi fost o veche prietenă. Acuma ce mai zici de 
parlamentarul nostru? întrebă el râzând, aţintindu-şi un 
deget către dansatorul de pe masă, care se întorsese spre 
Sonja, îngăduindu-i să-i vadă faţa. 

Deşi Huni Thór Gunnarsson era cel care se afla într-o 
poziţie mult mai stânjenitoare, cea care îşi feri iute 
privirea fu chiar Sonja, instinctul spunându-i că ar fi ideal 
ca nimeni de acolo să nu o poată recunoaşte. Îl smuci pe 
Thorgeir după ea pe hol şi-i dădu valiza. 

— Eu nu risc totul ca să aduc rahatul ăsta în ţară, pentru 
ca apoi să trebuiască să-l dau la o petrecere în faţa unei 
mulţimi de oameni, şuieră ea către Thorgeir, care părea 
impasibil la furia ei. 

— la-o mai uşor, da? Aproape a venit Crăciunul! 

Apoi deschise valiza, îi smulse fundul, scoase un pachet 
dinăuntru şi dispăru în bucătărie, întorcându-se cu un cuţit 
şi o lingură. Sonja îl urmă iar în sufragerie, unde el tăie 
pachetul pe lung şi înfipse lingura înăuntru, azvârlind apoi 
pachetul pe masă, aşa încât un nor de praf să rămână 
plutind deasupra acestuia. 

— Bufet de Crăciun! Serviţi-vă fiecare! răcni el, în timp 
ce Sonja se răsucea pe călcâie şi o pornea în fugă pe scări. 

Privi iute în toate părţile, cercetând atentă fiecare 
cameră, pentru a le memora dispunerea în spaţiu. În baie, 
dădu peste o toaletă cu bazin care putea fi desfăcut. Intr- 
un dormitor se afla un şifonier până-n tavan, iar în cealaltă 
cameră apucă să zărească o grilă de ventilaţie, dar se 
retrase repede, ca să nu întrerupă din treabă cuplul călare 
unul peste altul pe pat. În plafonul holului se afla o trapă 
pentru pod, de care atârna o sfoară, ceea ce însemna că de 
ea era prins un şir de scări ce putea fi tras în jos pentru a 
urca la mansardă. Coborând scările, văzu un candelabru 
imens atârnând deasupra holului scărilor de la etaj, prins 
în mijlocul unui dom cilindric gol, decorat cu tot soiul de 
modele. Suficient, deocamdată. Acum ştia tot ce trebuia să 

ştie. Oftă uşurată când ajunse iar pe stradă. Aerul îngheţat 
se amesteca cu cenuşa vulcanică, însă era la fel de bun ca 
aerul proaspăt după atmosfera îmbibată de transpiraţie 
dinăuntru. 

Aruncă o privire la ceas. Era timpul să-l ia pe Tomas de 
la cinema. 


72. 


Bragi umplu cu generozitate filtrul şi apoi turnă apă în el 
pentru sora lui, care era o mare amatoare de cafea. 

— N-am nimic să-ţi dau lângă cafea, se scuză el. 

Ea clătină din cap şi se bătu pe burtica ce-i crescuse 
considerabil în ultimii ani. 

— Cu atât mai bine! rosti ea. E o adevărată uşurare că n- 
am nicio prăjitură în faţă. Doar ştii că nu mă pot abţine 
dacă le văd în faţa ochilor. Şi vine şi Crăciunul! 

— Bun, atunci, rosti Bragi, uşurat. 

Nu se prea omorâse cu gătitul de când se îmbolnăvise 
Valdis. 

Se întinse după pachetele aşezate pe pervazul ferestrei 
din bucătărie, pătrate şi atent înfăşurate de librărie. După 
ce Valdis nu mai fusese în stare să ducă o viaţă normală, el 
căpătase obiceiul să meargă la librărie cu o listă pregătită 
dinainte, iar personalul de acolo făcea treaba în locul lui, 
împachetând şi etichetând totul pentru el. Sora lui luă 
pachetele şi-i întinse o pungă. i 

— N-am ştiut ce să iau pentru Valdís, spuse ea. Incerc de 
fiecare dată să-mi amintesc ce-i place ei şi ajung să 
cumpăr coniac şi ciocolată. 

Bragi zâmbi. 

— Te-ai gândit bine, o linişti el. I le voi strecura eu pe 
furiş. 

— E chiar aşa de strict acolo? întrebă ea, ridicându-se şi 
servindu-se singură cu cafea, din moment ce fratelui său îi 
lipseau cu desăvârşire abilitățile de gazdă. 

— Le place să păstreze lucrurile în ordine, continuă el. 
Nu-i învinovăţesc. Au intenţii bune, dar nu înțeleg de ce 

persoanelor care le-a mai rămas puţin de trăit nu li se 
permite câte-o extravaganţă din când în când. 

— Nici eu nu înţeleg, zise ea, clătinând din cap înainte 
de-a sorbi din cafea. Ai obţinut vreun rezultat după ce te-ai 
plâns din cauza vânătăilor ei? 

— Nimic, răspunse Bragi. Vorbesc cu pereţii. Mi-au spus 
că medicamentele îi subţiază sângele şi de aceea se 
învineţeşte foarte uşor, dar eu înclin să nu cred asemenea 
explicaţii. 

Sora sa îşi turnă nişte lapte în cafea. 

— E îngrozitor de gol pe-aici, băiete, constată ea, privind 
în jur. 

— Ştiu, se arătă de acord Bragi. Dar lucrurile se vor 
schimba. 

Se ridică în picioare şi-şi turnă şi el cafea. Se bucura din 
toată inima când îi venea sora în vizită. Fuseseră 
întotdeauna foarte apropiaţi şi Bragi ştiuse mereu că poate 
conta pe ea la greu; iar acum se bucura enorm că poate sta 
aici, în acest colţ al bucătăriei, şi să discute diverse 
lucruri, ca şi cum de faţă cu ei s-ar fi aflat şi Valdis. 

— Copiii cum o duc? 

— La fel ca întotdeauna. Am primit o invitaţie, dar nu 
prea mă simt în stare să fac un alt drum până în Australia. 
Şi mi se pare aiurea să fiu departe de Valdis tocmai în 
acest moment al anului. 

— Şi niciunul n-are de gând să vină încoace de Crăciun? 

— Nu, răspunse Bragi. Nu-i mai interesează Islanda. 
Sunt prea ocupați să prindă rădăcini acolo. 

— Viaţa e mai uşoară acolo. 

— Da, se arătă Bragi de acord cu ea. Ai perfectă 
dreptate. 


73. 


— Mamă, dar n-a costat mult? 

Tómas stătea lângă pomul de Crăciun, cu o expresie 
îngrijorată pe faţă şi ţinea în mâini tableta nou-nouţă. 

— Am cumpărat-o din altă ţară, scumpule. Acolo sunt 

mult mai ieftine. Acesta e ultimul model, toată lumea îl are. 

— Ştiu. 

O răsuci de câteva ori în mâini, ca şi cum s-ar fi întrebat 
ce să facă cu ea. 

— T6mas, latura financiară a situaţiei s-a mai 
îmbunătăţit. Totul se îndreaptă în direcţia cea bună. Acum 
îmi pot permite să-ţi ofer cadourile potrivite. 

— Dar n-ar fi mai bine dacă ai economisi banii pentru o 
casă mai bună sau ceva de genul, ca să pot rămâne cu 
tine? 

— Mă ocup şi de asta. 

Sonja se mută de pe canapea ca să se aşeze pe podea, 
apoi începu să-l mângâie pe păr. 

— Unul dintre lucrurile prin care arăţi că-ţi poţi întreţine 
familia este şi să fii în stare să cumperi nişte cadouri 
mişto. Aşa că mă bucur am putut să-ţi fac o asemenea 
surpriză. 

— Adevărat? 

— Adevărat. 

Sonja îi sărută creştetul capului şi inspiră adânc mirosul 
părului băiatului. Se hotărâseră să organizeze o petrecere 
în pijamale cu o zi înainte de Ajunul Crăciunului şi ea se 
trezise devreme, pusese un CD cu cântece de Crăciun şi 
aprinsese lumânări prin tot apartamentul, apoi, când îl 
trezise, îl întâmpinase cu o cană de cacao. Petrecuseră 
nişte clipe minunate deschizând cadourile, iar el se 
bucurase enorm văzând câtă plăcere îi provocase primirea 
tocătorului de pâine pe care i-l făcuse la şcoală, după care 
continuaseră să chicotească toată dimineaţa, până ce el 
ajunsese la tabletă. În clipa aceea părea că toate greutăţile 
lumii ar fi coborât pe umerii băiatului. Sonja ar fi dat orice, 
absolut orice, ar fi plătit orice preţ, ca să-l uşureze de 
povară. Nu era sănătos pentru un copil atât de mic să 
simtă o teamă atât de mare pentru propriul viitor. 

— Nu vrei să încerci tableta cât timp eu pregătesc 
prânzul pentru noi doi? 

Tomas încuviinţă din cap şi se aşeză pe sofa, cu tableta 
în braţe. 

După ce Sonja aşezase carnea de miel afumată pe un 
platou, încălzise mazărea şi terminase de preparat sosul 
alb, hotări c-a sosit momentul să deschidă pachetul primit 
de la mama ei. Pe pachet nu era trecută adresa 
expeditorului, însă timbrul de Akureyri spulbera orice 
umbră de îndoială. Folosi cuțitul de tăiat pâine pentru a 
deschide cutia, apoi o desfăcu şi înăuntru găsi un pachet 
moale cu numele lui Tomas scris pe el şi o cutie de tablă 
mare, purtând pe ea scene de Crăciun. Ochii i se umplură 
de lacrimi când deschise cutia de tablă şi dădu peste 
tradiționala pâine în formă de fulg de zăpadă. Imaginea 
straturilor din interiorul pâinii decorate cu tot soiul de 
modele, atent tăiate şi împletite, îi readuse aminte de 
copilărie, de mirosul de prăjeală din bucătăria mamei sale, 
într-o lume de mult pierdută, în care se simţise mult mai în 
siguranţă decât acum. Din străfundurile minţii ei, unde se 
ascunsese de când îl văzuse la Londra, tigrul ieşi la iveală 
mârâind şi cu fălcile pline de sânge. Scutură din cap 
încercând să scape de imagine. 

— Mersi pentru pachet, mamă, rosti ea imediat ce 
femeia îi răspunse la telefon. 

— Nu-i pentru tine, deci nu-i nevoie să-mi mulţumeşti. 
N-am vrut ca Tómas să aibă un Crăciun fără pâinea în 
formă de fulg de zăpadă. 

Deci asta era. Pâinea în formă de fulg nu era, de fapt, 
pentru ea. Ar fi fost prea mult să spere ca mama ei să-i 
facă un cadou. 

— În cazul ăsta, îţi mulţumesc în numele lui. Am să-i 
transmit urările tale. Crăciun fericit! 

Sonja lăsă jos telefonul şi trase de câteva ori aer în 
piept. N-avea de gând să-l lase pe Tómas s-o vadă urlând la 
stele, şi-n niciun caz din cauza mamei ei. Curseseră 
destule lacrimi pe această temă, cât să-i ajungă o viaţă 
întreagă. 

Soneria ţârâi exact când Sonja aşeza mâncarea pe masă. 

— Am venit să-l iau pe Tómas. Vrei să-l trimiţi jos? hârâi 
glasul lui Adam din interfon. 

— Ai venit prea devreme. Tocmai ne pregăteam să 

mâncăm... 

— Şi asta-i problema mea? Şi-aşa l-ai ţinut mai mult 
decât aveai voie şi acum am venit să-l iau. 

Furia năvăli cu forţă în ea, odată cu nevoia violentă de-a 
sparge ceva, nu conta ce, doar să arunce cu ceva în perete, 
însă mânia i se evaporă ca prin farmec când Tómas se ivi 
cu o expresie abătută pe chip. Deja se îmbrăcase şi îşi 
vârâse cadourile de Crăciun în geantă. Pe faţă îi curgeau 
lacrimi şi nu făcea niciun efort să şi le şteargă. 

— Trebuie să plec, nu? o întrebă el pe Sonja, iar ea 
încuviinţă. 

— Gândeşte-te la Anul Nou, îi şopti ea. Atunci vom avea 
patru zile întregi doar pentru noi, de Anul Nou. Gândeşte- 
te la asta. 

Il prinse strâns în braţe pe băiat şi-l mângâie îndelung, 
umplându-l de sărutări, apoi adăugă: 

— Să nu te vadă tatăl tău că plângi, rosti ea, ştergându-i 
obrajii cu mâneca bluzei. 

Rămase apoi încremenită în pragul apartamentului şi 
aşteptă până când auzi uşa de la intrare, la parter, 
trântindu-se, după care se prăbuşi pe podea, cu spatele 
lipit de uşă, şi începu să plângă. 

Un ciocănit o luă prins surprindere şi, o clipă, în ea 
încolţi speranţa că Adam se răzgândise şi Tómas se 
întorsese la ea, însă apoi auzi glasul vecinei: 

— Eşti bine acolo? strigă femeia. 

Suspinele sale pesemne că răzbătuseră până pe hol. 
Sonja se ridică în picioare şi deschise uşa, unde dădu peste 
femeia îmbrăcată cu uniforma ei obişnuită, un capot şi 
părul pus pe bigudiuri. 

— Doar o simplă ceartă cu tatăl lui Tomas, răspunse ea 
în chip de scuză. 

— E greu fără copiii tăi, rosti înţelegătoare vecina, 
întinzându-i o cutie cu capac transparent, prin care se 
puteau vedea bucăţi de pâine în formă de fulg de zăpadă. 
O mică mulţumire pentru tot ajutorul tău cu calculatorul, 
adăugă femeia. 

Sonja luă recunoscătoare cutia şi simţi cum un nou şuvoi 

de lacrimi îi izvorăşte din ochi. Avea de gând să se bucure 
din plin de pâinea aceasta în formă de fulg. 


74. 


Agla simţi că i se taie răsuflarea când Sonja îi deschise 
uşa. Era atât de frumoasă, că senzaţia era aproape 
dureroasă. Era îmbrăcată cu o rochie albastră şi purta 
pantofi cu toc, părul şi-l ţinea ridicat într-un coc în vârful 
capului şi-n ochi avea o expresie jucăuşă, care dădea de 
înţeles că Agla e binevenită. De fiecare dată când se 
întâlneau, primul lucru care îi dădea echilibrul mental 
peste cap era tocmai intensitatea acestui prim moment, 
când li se întâlneau privirile. În ochii Sonjei se zărea o 
asemenea însufleţire când se uita la ea, încât aceasta 
venea la pachet cu o senzaţie unică, o conştientizare a 
faptului că erau legate una de alta într-un mod care-i 
excludea pe toţi ceilalţi din jurul lor, o conexiune care pur 
şi simplu nu putea fi exprimată în cuvinte. Nimic pe- 
această lume nu se putea asemăna cu senzaţia de-a fi 
capabilă să aducă bucuria în privirea cuiva doar prin 
simpla sa prezenţă lângă acea persoană, prin simplul fapt 
că se afla acolo, pe holul blocului, ţinând într-o mână un 
cadou de Crăciun şi un buchet de flori în cealaltă. 

In acelaşi timp, toate astea erau un pic prea mult pentru 
Agla. Să-şi petreacă împreună Ajunul Crăciunului era 
practic o declaraţie că formau amândouă un cuplu, un 
cuplu adevărat, iar următorul pas ar fi fost să se ţină de 
mână pe stradă, apoi să ţipe amândouă în gura mare 
despre drepturile omului mărşăluind sub un enorm afiş în 
culorile curcubeului. Dar Sonja nu renunţase, murmurând 
că era de-a dreptul ridicol să-şi petreacă singure Ajunul 
Crăciunului. Apoi o anunţase că va găti cina pentru 
amândouă şi, într-un final, o ameninţase că va chema pe 
altcineva la ea dacă Agla n-avea de gând să accepte ce-i 
cere. 

Aşa încât cedase, până la urmă. Acum, că se afla aici şi- 
şi aşezase o mână pe mătasea subţire ce îmbrăca spatele 


e 160 œ» 


Sonjei, în timp ce amesteca în sos, inima i se umplu de 
recunoştinţă şi simţea cum zece mii de fluturi i se agită 
prin stomac, în timp ce se gândea, anticipând, la seara 
care le-aştepta pe amândouă. 

După cină şi câteva pahare de vin roşu îşi oferiră 
cadourile, însoţindu-l pe fiecare cu câte un sărut prelung. 
Agla îi cumpărase Sonjei un colier din aur alb, în care era 
încastrat un singur diamant. l-ar fi plăcut să o îmbrace pe 
Sonja în diamante, însă era sigură că ar fi primit doar 
reproşuri în schimb. Agla se străduia să ghicească care era 
limita dintre un dar care să-i încălzească într-adevăr inima 
Sonjei şi unul care să pară o extravaganţă financiară. 
Sonja îi luase un şal şi un parfum, apoi, când se sărutară 
din nou, îi şopti că mai are un cadou pentru ea. 

Înăuntrul cutiei era o mică felicitare care avea 
imprimată o inimă. 

— Îmi pare rău că nu am putut găsi ceva cu adevărat 
rafinat, dar crede-mă că acest lucru este singurul pe care 
mi-am dorit cu adevărat să ţi-l dăruiesc. 

Agla deschise felicitarea şi citi: Te iubesc. 

La vederea cuvintelor scrise o trecură fiori. Era cu totul 
altceva să le vadă, decât să le audă şoptite la telefon sau 
rostite într-un moment pasional. Simţi cum o cuprinde o 
iritare care se transformă rapid în mânie. 

— Parfumul a fost mai mult decât suficient, se răsti ea. 
Şi mi-aş mai dori să încetezi să insişti cu chestiile astea 
cum că aş fi aşa de bogată şi din clasa superioară. 

— Nu-ţi place? Nu-ţi place ce scrie acolo? 

— Nu mă simt în largul meu cu chestiile astea. 

— Care chestii? întrebă Sonja încercând s-o mângâie pe 
obraz, dar Agla se ridică în picioare imediat. 

— Nevoia asta a ta să denumeşti totul. Cu ce te ajută să 
pui etichete tuturor lucrurilor şi să analizezi fiecare 
frântură de sentiment omenesc până-n pânzele albe? 

— Deci nu-ţi place să mă auzi când o spun? 

Brusc, glasul îi urcase până se transformase în țipăt. 
Simţi cum chipul îi este inundat de sânge şi ruşinea 
copleşitoare revine cu o forţă atât de mare, încât abia mai 

putea respira. Ştia că nu va mai fi niciodată capabilă să 
scoată capul în public dacă cineva ar fi ştiut toate prostiile 
care se petreceau între ea şi Sonja. Un fior de mânie 
direcţionată către Sonja se scurse cu repeziciune prin ea. 
Dacă n-ar fi fost ea, sub niciun chip nu s-ar fi trezit într-o 
asemenea postură şi n-ar fi trebuit în veci să se simtă aşa. 

— Pleci, deja? o întrebă Sonja cu glas coborât când Agla 
îşi trase pe umeri paltonul, cu ochii mari şi întrebători, şi 
de îndată ce-i adresă întrebarea, expresia amară de pe 
chipul ei îi dădu de înţeles că nu mai era nevoie de niciun 
răspuns. 

Agla ştia că o s-o rănească pe Sonja, dar trebuia să 
scape de-acolo. Trebuia să fugă de aceşti ochi plini de 
blândeţe, atât de uşor de rănit, să scape de aceste cereri 
ridicole cu care o tot bombarda Sonja, să scape de iubirea 
asta care-i întorsese viaţa cu susul în jos. 

Strada era complet pustie şi vântul tăios dinspre răsărit 
îşi făcu loc prin hainele ei. Aerul era încărcat de umezeală 
şi temperatura rămânea aproape de îngheţ. N-ar fi trebuit 
să cedeze şi să vină la Sonja ca să petreacă împreună 
Crăciunul, căci era de la sine înţeles că vizita urma să se 
transforme într-un adevărat dezastru. Se căută în poşetă 
după chei, însă rămase cu mâinile goale. Îşi dădu seama că 
probabil le lăsase pe bufetul de lângă uşă sau pe blatul din 
bucătărie, în loc să şi le vâre în geantă. Agla trânti nişte 
înjurături bine ţintite şi mârâi ca un câine prins în cuşcă. 

Acum era nevoită să se întoarcă pe strada măturată de 
vântul îngheţat, să o privească iar în ochi pe Sonja, să-şi 
caute cheile de la maşină, să-şi ceară scuze pentru că se 
întorsese şi apoi să-şi ceară scuze şi pentru izbucnirea de 
mai devreme, după care să pornească iar pe strada rece ca 
gheaţa, să se suie în maşină şi să conducă până acasă, 
unde-o aşteptau camerele pustii şi unde avea să înceapă 
imediat să tânjească după prezenţa Sonjei. Ori de câte ori 
o lăsa în urmă, dependenţa era atât de puternică, încât i se 
făcea instantaneu dor de ea. 

Agla tremura de frig când bătu la uşă şi Sonja veni să-i 
deschidă la fel de superbă ca întotdeauna, însă cu 

machiajul din jurul ochilor stricat de lacrimi. La gât purta 
deja colierul dăruit de Agla. 

— Bun, atunci, rosti Agla. Îmi place când o spui. Dar n-o 
mai scrie. 


75. 


— Spune-mi un secret safic, şopti Agla a doua zi 
dimineaţă. 

Se făcuse lumină afară, deci trebuie că era deja aproape 
de prânz. Rămăseseră amândouă întinse mult timp una 
lângă alta, treze, fără să scoată niciun cuvânt. 

— Vrei să zici: Crăciun fericit! 

— Crăciun fericit! Acum spune-mi un secret safic. 

— Nu, nu-ţi mai dezvălui niciun secret, rosti Sonja, 
ridicându-se în şezut şi dându-şi picioarele jos din pat. Tu 
nu le crezi niciodată. 

— Spune-mi ceva ce am să cred, insistă Agla, trăgând-o 
înapoi în pat. Ceva amuzant, care merită reţinut. 

— Ceva amuzant, care merită reţinut, repetă Sonja, apoi 
se gândi câteva clipe, înainte să-i vină o idee: Ananasul îţi 
face păsărica dulce. 

— Dulce? Cum aşa? 

— Capătă un gust dulce şi delicios. 

Asta era tot ce trebuia ştiut. Agla era deja în picioare şi- 
şi aduna hainele de pe jos. Sonja o privea cu un zâmbet 
întipărit pe faţă. Îi părea rău pentru ea, dar nu putea 
rezista tentaţiei, când Agla practic cerea să fie tachinată. 
Părea să aibă un set propriu de reguli cu privire la ce 
putea fi spus şi ce nu, însă, totodată, părea că doreşte cu 
tot dinadinsul ca Sonja să încalce acele reguli. 

— Cafea? strigă Sonja la Agla, care se ascunsese în baie, 
însă nu primi niciun răspuns. Am zis: vrei cafea? repetă 
Sonja când Agla apăru în uşă şi scutură din cap. 

— Nu. Trebuie să plec. 

Sonja se ridică în picioare, dar nu suficient de repede, 
aşa că atunci când ajunse pe hol, uşa se închidea deja în 
urma Aglăi. 


e 163 + 


Sonja umplu cafetiera, o porni şi, când lichidul începu să 
fiarbă, se puse să întindă un strat gros de unt pe o felie din 
pâinea în formă de fulg dăruită de vecina de-alături. Doar 
ce terminase de înghiţit ultima bucăţică, făcând-o să 
alunece mai uşor cu o gură de cafea, când o sună Agla. 

— Ce-ai zis mai devreme despre ananas, o auzi pe Agla 
şoptind în telefon, înainte de-a se opri. 

— Da? zise Sonja, aşteptând o reacţie. 

Poate că Agla căutase online şi dăduse peste tot soiul de 
teorii legate de efectele fructelor asupra fiziologiei 
feminine, sau poate că o suna doar ca s-o certe pentru că 
pomenise păsărica în dimineaţa de Crăciun. Ura orice 
putea fi interpretat drept vulgar, cu excepţia momentelor 
în care făceau dragoste, prinsă într-o tornadă de lascivitate 
şi întuneric. Agla nu mai zise nimic, aşa că Sonja fu cea 
care întrerupse tăcerea: 

— Vrei să zici despre ananasul care-ţi face păsărica 
dulce? La asta te referi? 

— Da, admise Agla şi tuşi. Funcţionează cumva şi cu 
ananas la cutie? 


76. 


La fiecare douăzeci de minute, Bragi pornea motorul şi-l 
lăsa să meargă cinci minute, suficient cât să-l încălzească 
şi să alunge şi frigul din maşină. Stătea acolo încă de 
dimineaţă devreme, venind direct de la vizita făcută lui 
Valdís, iar acum puţina lumină de care se bucura 
Reykjavikul în acest moment al anului începea să pălească. 
Mutase de câteva ori maşina, în aşa fel încât să nu înceapă 
să dea de bănuit, şi de fiecare dată avusese grijă să 
păstreze farurile stinse. 

Ştia că sarcina lui era de-a dreptul imposibilă, iar 
această supraveghere ocazională nu avea să-i aducă niciun 
fel de dovadă, însă simţea nevoia să întreprindă ceva care 
să-i ofere senzaţia că e util. Fusese silit să-şi ia câteva zile 
libere cu ocazia Crăciunului, într-un moment al anului 
când îi era mai greu ca oricând să fie singur. Pur şi simplu 

nu putea suporta să stea în casă. Locuinţa i se părea 
pustie, cu sufletul smuls parcă din ea, chiar dacă singura 
care lipsea de acolo era Valdis. Desfăcuse micul lor pom de 
Crăciun de plastic pe care-l puneau mereu în sufragerie şi- 
1 împodobise cu luminiţe şi beteală, dar asta nu avusese 
darul decât să facă şi mai greu de îndurat pustietatea 
casei. De ce ar trebui ca un bătrân, singur în casă, să-şi 
bată capul cu un pom de Crăciun? Crăciunul era ceva ce 
trebuia sărbătorit alături de alţi oameni. Petrecuse cât de 
mult timp putuse alături de Valdis la azil şi jucase şi el un 
mic rol în sărbătorirea Crăciunului acolo - dacă 
evenimentul de acolo putea fi numit sărbătoare. Dar acum 
Valdis dormea ore întregi în timpul zilei, iar lui îi era 
imposibil să-şi explice de ce prefera să stea şi s-o privească 
dormind decât „să se bucure pe deplin de Crăciun”, aşa 
cum se exprimase unul dintre membrii personalului de la 
azil. 

Aşa că, în schimb, stătea aici, ţinând sub observaţie 
blocul sărăcăcios de apartamente şi sperând că Sonja 
Gunnarsdóttir avea să-şi facă în cele din urmă apariţia. 
Insă nu se întâmplase nimic toată dimineaţa. Se vedea clar 
că oamenii care ieşiseră din bloc se îndreptau către 
petreceri sau adunări organizate cu ocazia Crăciunului: 
bărbaţi încălţaţi cu pantofi lustruiţi şi femei în dresuri 
elegante, însoţite îndeaproape de copii îmbrăcaţi dichisit. 
Dintre persoanele care ieşiseră recunoscuse una singură, o 
femeie de vârstă mijlocie, înaltă, pe care o văzuse la ştiri, 
însă nu-i acordă prea mare importanţă. Părea puţin 
probabil ca principala suspectă într-un scandal bancar 
major care, momentan, se afla pe toate paginile ziarelor, 
putea locui într-o asemenea clădire sau să-şi petreacă 
noaptea aici. Şi mai puţin probabil i se părea ca această 
femeie să aibă în vreun fel de-a face cu Sonja 
Gunnarsdóttir. 

Bragi aruncă o privire la ceasul de la mână. Se-apropia 
de ora patru, aşa că se întinse după termosul cu cafea şi 
bucata de foietaj danez pe care îl cumpărase mai mult ca 
să-şi aducă aminte de pateurile pe care Valdis le pregătea 

întotdeauna de Crăciun. Tăie o bucată de foietaj cu 
briceagul din buzunar şi îşi mai turnă nişte cafea din 
termos, când Sonja îşi făcu apariţia în uşă, îmbrăcată cu 
jeanşi şi cu un hanorac, în timp ce capul îl avea acoperit cu 
un fes de lână negru. Chiar dacă se îmbrăcase diferit faţă 
de hainele pe care o vedea purtându-le în aeroporturi, el 
tot o recunoscu pe dată. 


77. 


Thorgeir căscase ochii larg, nevenindu-i să creadă ce 
aude. 

— Numai gura-i de tine! rosti el, dar tot se întinse spre 
seiful din spatele său, din care luă un teanc pe care i-l 
întinse Sonjei. Bănuiesc că-i meriţi pe post de bonus de 
Crăciun. 

— Nu un bonus de Crăciun, îl contrazise Sonja. E un 
bonus de retragere. 

Îşi menținea privirea fixată asupra feţei lui Thorgeir, în 
timp ce şi el o privea la rândul său, aşa încât îşi dădu 
seama că bărbatul rumega în gând ceea ce tocmai îi 
spusese. 

— Renunţ, preciză ea. Nu mai fac nicio călătorie. N-am 
să te mai văd niciodată, şi mai ales pe Ríkharður. Vom uita 
cu toţii că am avut vreodată de-a face cu această afacere. 

Acum gura lui Thorgeir atârna larg deschisă şi el se lăsă 
pe spate în scaun. 

— Pe bune? 

— Pe bune. 

— Eşti sigură? 

— Sunt sigură, repetă Sonja. Am dosit un kil întreg 
undeva la tine în casă. 

— Ce tot spui acolo? râse Thorgeir de parcă ea ar fi 
rostit cea mai tare glumă a zilei. Dacă te referi la 
petrecerea de ieri seară, să ştii că marfa aceea a dispărut 
de mult. Chiar crezi că sunt atât de prost încât să păstrez 
marfa în casă? 

— Mă refer la kilul pe care l-am ascuns la tine în casă, 

rosti Sonja, savurând din plin cum expresia plină de 
superioritate de pe chipul bărbatului se transforma într- 
una de neîncredere şi, în cele din urmă, într-una de 
spaimă. Am găsit un ascunziş incredibil, cel puţin aşa îmi 
închipui, şi poţi petrece cât timp vrei întrebându-te dacă e- 
n sistemul de ventilaţie, în bazinul toaletei, sus în 
mansardă sau prin vreun dulap din bucătărie. Poţi încerca 
să dai de el unde dracu' vrei tu, dar îţi garantez că echipa 
antidrog îl va găsi înaintea ta, mai ales dacă le va şopti 
cineva unde este. 

— N-ai îndrăzni... 

— O, ba da, afirmă Sonja sigură pe ea. Şi exact asta se 
va întâmpla dacă tu sau Ríkharður sau oricine altcineva se 
va apropia de mine sau de fiul meu. 

După ce săptămâni în şir îi terorizase toate visele, acum 
tigrul părea că-i insuflă o forţă extrem de periculoasă, 
dezvelindu-şi colții cu un mârâit ameninţător. 


78. 


Bragi avea toate dovezile pentru a demonstra că Sonja 
avea legătură cu Rikki Baştanu. Nu fusese deloc o 
coincidenţă faptul că Ríkharður o aşteptase la aeroport 
când ea sosise în Islanda, aşa cum Bragi observase pe 
camerele de supraveghere. N-avea nicio îndoială că el se 
aflase acolo ca să se asigure că ea trece cu bine de 
controale, ceea ce însemna că femeia adusese cu ea ceva 
important. Bragi o urmărise de acasă de la ea iar când 
intrase în Lăgmuli, el deja ştia unde se duce. Nu era nevoie 
să-şi pună imaginaţia la lucru ca să presupună că ţinta ei 
era exact biroul lui Thorgeir Als, un loc vizitat în mod 
constant de Ríkharður. 

Bragi parcă maşina în faţa unei farmacii şi o privi 
dispărând în clădire, verificând cât era ceasul. După exact 
un sfert de oră, ea îşi făcu din nou apariţia, se urcă în 
maşină şi demară. Bragi îşi dorea să o urmărească în 
continuare, însă n-avea niciun motiv. Făcuse deja legătura 
între ea şi Ríkharður. Acum şi-ar fi putut petrece mult mai 

cu folos vremea revăzând înregistrările făcute la aeroport 
şi încercând să-şi dea seama cum izbutise ea să aducă 
marfa în ţară. Întoarse maşina, conduse prin Lâgmuli şi 
apoi porni către peninsula Reykjanes. 

După exact două ore, Bragi se afla în întunecoasa 
cameră a calculatoarelor şi se uita la a cincea înregistrare 
cu Sonja Gunnarsdóttir pătrunzând în Islanda. Îi privi cu 
atenţie fiecare mişcare, din prima secundă în care femeia 
părăsise aeronava şi până când dispăruse din vedere, după 
ce părăsise clădirea aeroportului. Se concentră în special 
pe comportamentul ei în preajma benzii pentru bagaje, 
fără să dea însă peste ceva care să-i atragă în mod 
deosebit atenţia. De fiecare dată Sonja se comporta altfel. 
Chestia asta în sine reprezenta un motiv de suspiciune. 
Majoritatea oamenilor respectă mereu aceleaşi obiceiuri, 
însă ea se purta diferit de fiecare dată. Nu rămânea 
niciodată de două ori în acelaşi loc lângă banda pentru 
bagaje. Uneori intra în magazinul duty-free, alteori nu se 
apropia de el. Uneori părea să se grăbească, alteori n-o 
făcea. 

Bragi opri înregistrarea şi se pregăti s-o pornească pe a 
şasea, ultima pe care izbutise s-o găsească, însă uşa 
camerei se deschise şi intră Hrafn, şeful personalului vămii 
de la aeroport. Bragi înjură în barbă, ştiind că de data asta 
fusese prins cu mâţa în sac şi că nu mai avea nicio 
posibilitate să scape de discuţia pe care o tot evitase de 
câteva săptămâni încoace. 

— Ce cauţi aici în ziua de Crăciun? îl întrebă pe Hrafn. 

— Acelaşi lucru te-aş putea întreba şi eu pe tine, rosti 
acesta, ocupând un scaun lângă el. 

Bragi oftă şi se pregăti. 

— Pensia, continuă Hrafn. Tu ce zici, Bragi? Încă n-ai 
început să te gândeşti la pensie? 

Bragi se întoarse cu faţa spre Hrafn. 

— Am înţeles că am tot dreptul să lucrez până împlinesc 
şaptezeci de ani. 

Hrafn îl privi, obosit. 

— Drepturi şi iar drepturi, Bragi, prietene. Sunt o 

mulţime de persoane care tot protestează pentru dreptul 
de-a se pensiona, în timp ce tu continui să invoci dreptul 
de-a rămâne la lucru până când nu mai poţi evita 
pensionarea. 

— Ce să zic, îmi place ceea ce fac, continuă Bragi. Şi 
habar n-am ce-o să fac dacă va trebui să stau acasă toată 
ziua. 

— Adevărat, păru Hrafn să cedeze. Sunt la curent cu 
situaţia ta şi ştiu că nu te-aştepţi la nimic, având în vedere 
boala de care suferă Valdis. 

Bragi încuviinţă din cap. 

— Nu sunt pregătit să discut despre pensionare până 
când nu voi fi de-a dreptul forţat să plec. 

Hrafn oftă. 

— Mi se pare corect, Bragi. Asta-i situaţia. Atunci, în 
august, nu-i aşa? 

— Da, confirmă Bragi. Pe 2 august împlinesc şaptezeci 
de ani. 


79. 


Sonja se simţi dintr-odată inundată de un şuvoi de 
adrenalină când pumnul o izbi cu putere în faţă, dar furia 
pe care o simţea în acele clipe nu era direcţionată asupra 
atacatorului, ci împotriva ei înseşi. Ar fi trebuit să se 
aştepte la aşa ceva. Ar fi trebuit să se aştepte că Thorgeir 
îl va asmuţi pe Ríkharður asupra ei, însă nici măcar nu se 
mai gândise la asta. Fusese sigură că ameninţarea unei 
vizite din partea echipei antidrog va fi suficientă şi că n- 
avea absolut niciun motiv să se teamă. Aşa că, atunci când 
auzise bătaia în uşă, deschisese fără să bănuiască nimic, 
iar pumnul în plină figură o proiectase în spate, făcând-o 
să aterizeze pe podea. Rămase întinsă acolo, cu puncte 
negre jucându-i în faţa ochilor, uimită de cât de iute se 
putea mişca Rikhardur când acesta o înşfăcă de o gleznă, 
târând-o în mijlocul sufrageriei şi începând s-o lovească 
peste tot cu picioarele. 

— Unde dracu' ai dosit marfa? urla el printre lovituri. 

Sonja se făcu ghem la podea, încercând să-şi protejeze 
faţa şi gâtul cu mâinile, gândind pe cât de iute putea. Era 
limpede că aveau intenţia s-o bată până urma să le spună 
tot ce ştia, ori poate chiar să-i închidă gura de tot. 

— Avocatul meu are o scrisoare, icni ea. O să meargă 
direct la poliţie dacă mor sau păţesc ceva. 

Cuvintele ei păreau să n-aibă niciun efect asupra lui 
Ríkharður, care continua să o lovească în coaste şi în 
şolduri, dat fiind că acum femeia se rostogolise pe burtă. 
Sonja încercă să se adăpostească lângă canapea, în 
căutarea unui loc care să-i protejeze măcar o parte a 
corpului, până ce Ríkharður îi înfipse mâna în păr şi-o săltă 
în picioare. Durerea îi trimise fiori prin tot corpul şi 
plămânii ei refuzară să-i mai ofere aerul de care avea 
nevoie ca să ţipe. 

— Unde-ai ascuns-o, curvo? 

Sonja îşi dădea seama că, oricât de neagră ar fi putut 
părea situaţia în acel moment, era nimic prin comparaţie 
cu ce o aştepta dacă începea să vorbească. Să-i spună lui 
Ríkharður adevărul ar fi însemnat că orice speranţă să 
scape vreodată din laţ s-ar fi spulberat pentru totdeauna. 
Trebuia să-i convingă că încă mai deţine acest avantaj 
asupra lui Thorgeir, că îl are la mână şi că într-un fel, forţa 
ei este pe măsura forţei lui. 

— Thorgeir a luat-o razna şi şi-a chemat toţi oamenii 
acasă ca să caute marfa, aşa că să nu crezi că ai să scapi 
prea uşor, mârâi Ríkharður, prinzând-o bine de gât cu 
ambele mâini şi strângând-o din ce în ce mai tare. 

Sonja încercă să i se împotrivească, dar în curând ajunse 
să-şi dea seama că nu făcea decât să înrăutăţească 
lucrurile şi că strânsoarea lui se înteţea din ce în ce mai 
mult pe măsură ce ea continua să se zbată, aşa că încercă 
să rămână nemişcată şi să se lupte pentru aer, spunându-şi 
că Ríkharður nu va îndrăzni să o omoare şi că doar încerca 
să o amenințe pentru că, în sfârşit, se afla şi ea pe o 
oarecare poziţie de forţă faţă de ei. 

Lumea începu să se întunece şi Sonja era gata să-şi 
piardă cunoştinţa când în minte i se ivi gândul la Thorgeir 

şi toţi complicii lui căutând disperaţi prin toată casa. Era 
un gând plăcut, care-i dădu putere. N-aveau să găsească 
niciun gram de cocaină în casa lui Thorgeir, pentru că, pur 
şi simplu, ea nu ascunsese nimic acolo. 


80. 


— N-au nimic concret, repetă Elvar pentru a zecea oară 
în acea dimineaţă. 

— Eu tind să accept o pedeapsă redusă, Elvar. Nu-ţi face 
griji. 

— Nervii tăi sunt de vină, argumentă el. Mai gândeşte-te 
câteva zile. 

Îşi tot dăduseră târcoale unul altuia în timp ce el făcea 
tot posibilul să o convingă pe Agla. La început el se 
înfuriase, apoi încercase să recurgă la argumente, iar în 
final chiar s-o implore. 

— Vreau doar să se termine, rosti ea, nădăjduind ca 
personalul Procuraturii să se întoarcă mai repede în 
cameră, punând capăt discuţiei sale în contradictoriu cu 
Elvar. 

— Dar procesul ăsta s-ar putea lungi la nesfârşit, mai 
încercă Elvar, cu glas răguşit. 

Îi descrisese în repetate rânduri cum cazul s-ar fi putut 
îndrepta fie într-o direcţie, fie în alta, dacă ea alegea ori să 
mărturisească, ori să păstreze în continuare tăcerea. Ea îi 
zâmbi încă o dată în chip de scuză. 

— Aşa îmi doresc să decurgă lucrurile, rosti ea, făcându- 
l în sfârşit să se aşeze la loc pe scaun. 

Bărbatul părea înfrânt, cu părul în neorânduială şi 
chipul cenuşiu. 

— Agla, nu cumva suferi de vreun complex de vinovăţie? 
veni glasul lui dintr-odată, în timp ce-şi lăsa o mână pe 
braţul ei şi se apleca pentru a o privi drept în ochi. Nu 
crezi c-ar merita totuşi să mai aştepţi, măcar o zi sau două, 
şi poate să discuţi cu cineva? 

— Să discut? Cu cine? 

— Cu un psiholog, de exemplu. 

Agla zâmbi din nou şi-şi lăsa mâna peste a lui, bătându-l 
uşor pe dosul palmei. li părea rău pentru el, ştiind că 
deznodământul n-avea să dea deloc bine pentru reputaţia 
lui, deşi în realitate ea îl salva de la ceva mult mai rău. 
Alegând această cale, măcar era în stare să strunească ea 
direcţia şi să izbutească să exercite un oarecare control 
asupra pagubelor. 

Agla oftă de uşurare când Maria şi inspectorul Jón 
intrară în cameră. Cei doi păreau veseli şi relaxaţi. Jón 
avea într-o mână o ceaşcă de cafea şi începu imediat să 
aşeze hârtiile pe masă. 

— Îl aşteptăm pe Ólafur, le explică el. Vrea să ţină sub 
observaţie orice evoluţie importantă a cazului. 

Maria se rezemă de marginea mesei lângă Agila, 
legănându-şi un picior înainte şi înapoi, astfel încât fusta i 
de ridică pe picior câţiva centimetri, scoţându-i la iveală o 
porţiune generoasă din coapsă. Agla îşi feri privirea, 
intenţionând să şi-o abată către chipul Mariei, însă se trezi 
privind drept spre pieptul femeii, aflat stânjenitor de 
aproape, mai ales că nasturii bluzei erau descheiaţi până la 
jumătatea decolteului. 

— Deci eşti gata să cazi la o înţelegere? întrebă Maria cu 
acelaşi surâs misterios întipărit pe chip, ceea ce-o făcu pe 
Agla să îşi dorească să-i ardă un pumn în faţă. 

— Nu până ce nu primesc şi eu nişte cafea, răspunse ea 
prompt, ridicându-se şi îndreptându-se spre cafetieră. 


81. 


Femeia de la adăpostul special fusese sinceră şi se 
comportase admirabil, iar Sonja se arătase recunoscătoare 
pentru compasiunea acesteia, chiar dacă nu era momentul 
potrivit. Tăietura de pe frunte îi fusese cusută, i se făcuse 
şi o radiografie, iar acum stătea pe marginea patului, cu o 
pungă cu gheaţă lipită de coaste şi un bandaj peste ochi, 
dorindu-şi să plece acasă. 

— Majoritatea femeilor ezită să depună plângere 
împotriva agresorului, rămânând într-un fel legate de 

acesta. Asta nu face deloc să îmbunătăţească lucrurile, ba 
din contră, le înrăutăţeşte. 

— Povesteşte-mi mai mult, o îndemnă vecina pe Sonja, 
care nu se clintise de lângă ea de când îşi adunase toate 
forţele ca să-l lovească pe Ríkharður în cap cu un făcăleţ, 
punându-l pe fugă. 

Un făcăleţ şi câteva cuvinte meşteşugit alese fuseseră 
de-ajuns, se lăudase ea. 

Sonja nu voia să se mai gândească la întâmplare, însă 
era destul de probabil că vecina ei îi salvase viaţa. Ultimul 
lucru pe care şi-l amintea erau mâinile lui Rikhardur în 
jurul gâtului ei, apăsarea lor din ce în ce mai puternică, 
până când totul devenise negru. Apoi se trezise aici, la 
urgenţe. Atât vecina, cât şi personalul de la spital păruseră 
să o ia de la sine înţeles că Sonja fusese bătută de 
prietenul ei, aşa că îi sunaseră pe cei de la adăpost. 

— Eşti sigură că nu vrei să petreci măcar o noapte la 
noi, la adăpost? o întrebă doamna drăguță, dar Sonja 
clătină din cap. E 

Tânjea să poată sta în patul ei. Îşi dorea cu disperare să 
se târască sub aşternuturi şi să-şi lingă rănile în tihnă, să 
se gândească pe îndelete şi să-şi rumege în voie opţiunile 
şi viitorul. Acum că scăpase din laţ, avea din nou un viitor 
în faţa ochilor. În realitate, planul chiar fusese să ascundă 
de-adevăratelea un kil de cocaină la Thorgeir în casă, apoi 
să le dea un pont celor de la antidrog unde să caute. 
Bineînţeles că fapta ei ar fi avut repercusiuni, iar ea ar fi 
fost nevoită să dispară din ţară până ce lucrurile s-ar mai fi 
liniştit. Acum realiză că repercusiunile ar fi fost cu totul 
altele - o costase extrem de scump chiar şi numai să-i 
amenințe. În orice caz, de-acum înainte avea să se 
gândească mai bine înainte să deschidă uşa fără să verifice 
mai întâi cine bate. 

— Are o cheie de la apartamentul tău? întrebă femeia de 
la adăpost, iar Sonja scutură iar din cap. 

— Nu. Am fost destul de proastă cât să deschid uşa. 

Vecina ei încuviinţă din cap şi Sonja aproape că auzi 
cum se repetă propoziţia ei preferată: Mie-mi spui?. 

— Se va întoarce şi-ţi va spune din nou cât de mult te 
iubeşte. Dar violenţa nu e iubire. 

Femeia avea pe chip o expresie serioasă şi Sonja ar fi 
zâmbit la rândul ei dacă n-ar fi avut chipul atât de 
tumefiat. Dacă era sigură de ceva, era că Ríkharður nu i-ar 
fi bătut niciodată la uşă emanând afecţiune prin toţi porii. 

— Alimentaţie pe bază de lichide pe parcursul 
următoarelor câteva zile, o sfătui doctorul cel tânăr, 
intrând în salonul pentru tratamente. Din cauza 
mandibulei fracturate, preciză el, arătând spre bărbia ei şi 
Sonja înţelese că se referă la falca ei ruptă. N-avem ce face 
în privinţa nasului rupt, adăugă el, întinzându-i o hârtie pe 
care se afla un ghid despre cum să facă o programare. Am 
trecut în sistem reţeta pentru calmante. 

Vecina o conduse acasă şi, după ce tresări de mai multe 
ori de durere încercând să coboare din maşină, Sonja 
izbuti în cele din urmă să urce scările şi mai trebui să se 
lupte şi să vâre cheia în încuietoare. Cu un ochi bandajat, 
capacitatea de a aprecia distanţele dispăruse cu totul. 
Vecina luă ea cheia, descuie uşa şi o conduse până în 
dormitor. 

— Bine că n-a fost şi cel mic aici, rosti ea, dând la o 
parte pilota de pe pat şi scuturând-o. 

Sonja îşi zise că femeia credea că Ríkharður era tatăl lui 
Tomas. Dacă n-ar fi fost atât de vlăguită, poate că ar fi 
corectat presupunerea greşită a femeii, sau poate că nu. O 
neînțelegere nu e întotdeauna un lucru rău, decise ea în 
gând, chibzuind că i-ar fi fost mai greu să-i explice că 
încasase bătaia din pricină că făcea contrabandă cu 
cocaină, nicidecum din cauza unei poveşti de dragoste cu 
năbădăi. 

Sonja se târî în pat şi se făcu ghem pe partea care o 
durea mai puţin, în timp ce vecina întindea pilota peste ea. 
Sonja voia să o întrebe cum o cheamă, însă i se păru 
nepoliticos în acel moment, pentru că era un lucru pe care 
ar fi trebuit să-l ştie deja, dar căruia nu-i acordase nicio 
importanţă până atunci. Trebuia neapărat să verifice 
numele de pe cutia poştală cu următoarea ocazie. 

— Am să ţin eu cheia la mine şi am să trec la noapte pe 
la tine, să văd cum te simţi, aşa cum a zis şi doctorul. 

Femeia rosti cuvintele sigură pe sine, aşa că n-avea 
niciun rost să se contrazică în această privinţă. 

— Dacă ai nevoie de mine, doar strigă suficient de tare 
şi eu am să te-aud, adăugă ea, apoi închise uşa 
dormitorului, în timp ce pe Sonja o fura deja somnul, ştiind 
deja că-n vis se va ascunde de gheare uriaşe şi de colţi 
pătaţi de sânge. 


82. 


Sonja apăsă claxonul în faţa casei din Vesturgata, în 
Akranes, şi-l aşteptă pe Tomas să dea fuga la ea. Gardul 
scund pe care-l construiseră când era Tómas mic dispăruse 
şi ghivecele pe care le umplea cu flori de vară în fiecare 
primăvară fuseseră şi ele luate de acolo. Capătul grădinii 
aflat cel mai aproape de stradă fusese acoperit cu pietriş 
deschis la culoare, lăsând în urmă doar un tufiş trist, cu 
crenguţe plecate, ce tremurau în bătaia vântului. Fusese 
casa visurilor lor, o clădire spațioasă, cu ferestre mari 
îndreptate spre curtea din spate, prin care ea-l privea pe 
Tomas jucându-se cu mingea. 

Fusese tare mândră de casa asta în care Tomas trăia de 
când avea doar trei zile şi, deşi tânjea ca el să fie lângă ea, 
se liniştea la gândul că băiatul locuieşte acolo. Nu că ar 
mai fi fost aceeaşi casă în care trăise şi ea. Dacă spusele 
lui Tómas erau adevărate, Adam scăpase de tot ce era 
înainte acolo şi le înlocuise cu altele noi. 

Sonja apăsă iar claxonul şi-şi verifică faţa în oglindă. Se 
simţea mai bine după ce dormise două zile şi se hrănise 
doar cu supă de pui preparată de vecina ei, care nu obosea 
niciodată să-i repete că-l altoise pe Ríkharður în cap cu un 
făcăleţ şi apoi sunase după ambulanţă. Insă înfăţişarea ei 
nu se ameliorase. Umflătura dăduse înapoi, lăsându-i doar 
o pungă sub ochiul învineţit, iar vânătaia se transformase 
într-o explozie de culori pe care niciun machiaj din lume nu 
l-ar mai fi putut ascunde. 

Tresări speriată din cauza unei bătăi în geam. Era Adam, 
aşa că lăsă geamul în jos. 

— Probleme? Tómas nu vine? întrebă ea, pregătindu-se 
pentru o nouă dezamăgire, în timp ce Adam se apleca 
pentru a-i privi chipul mai de aproape. 

— Mda. Vine. Voiam doar să te văd. 

Sonjei i se păru că zăreşte un rânjet pe faţa lui când 
acesta se îndepărtă, dar n-avea cum să fie sigură. De ce 
naiba venise până la maşină să o vadă? În mod normal, 
evita pe cât posibil să dea nas în nas cu ea. Oare să fi văzut 
tocmai de la fereastra din casă că avea chipul aşa şifonat? 
De ce n-o întrebase ce păţise? Gândurile începuseră deja 
să i se învârtească prin cap când T6mas se sui în maşină şi 
începu să se smiorcăie de îndată ce-i văzu faţa. Ea îi luă 
capul şi i-l ţinu în palme. 

— Tómas, am căzut pe scări. E-n regulă. Arată rău, dar 
îmi va trece repede. E-n regulă. 


83. 


Agla se purtase ciudat toată seara. Cu Tomas se 
comportase cum trebuie, fără să facă vreun caz de faptul 
că nu ştiuse dinainte că el avea să fie acolo când sosea ea. 
Glumise cu el, discutaseră despre fotbal şi jucaseră 
rummy, în timp ce Sonja spăla vasele, însă atitudinea ei 
faţă de Sonja fusese stranie iar acum că Tómas adormise 
deja, aproape că nici nu-i dădea inima ghes să se întoarcă 
în sufragerie. Era greu de crezut că o supărase Tómas, aşa 
că Sonja avea convingerea că de vină era starea în care se 
afla faţa ei. Îi oferise şi Aglăi aceeaşi explicaţie pe care i-o 
oferise lui Tómas: căzuse grămadă pe scări, iar ieri, când 
venise aici, o acceptase. Însă în seara asta se comporta 
ciudat: rece şi distantă. 

— Îmi cer scuze c-a trebuit să vă servesc cu supă la cină, 
începu Sonja când reveni în sufragerie. Ştiu că ai fi 
preferat carne, dar eu tot nu pot mesteca nimic. 

— Cina a fost în regulă, rosti Agla, sorbind din paharul 
cu vin, în timp ce Sonja se întrebă câte alte pahare mai 

dăduse pe gât în vreme ce ea îl băga pe Tomas în pat. 

— Care-i problema? întrebă, aşezându-se lângă ea pe 
sofa. Sunt urâtă? Nu-ţi place noul meu Jook? Nu crezi că 
arăt şic cu un ochi vânăt? 

Agla îi cercetă faţa cu o umbră de zâmbet pe chip. Sonja 
i-ar fi sărutat cu mare bucurie acel zâmbet firav dacă n-ar 
fi usturat-o atât de rău buzele, însă acesta pieri iute de pe 
chipul femeii şi ea rată momentul. Agla se întinse şi se 
îndepărtă, punând o oarecare distanţă între ele. 

— Probabil că nu-i o idee prea bună să-l aduci şi pe puşti 
în această... rosti Agla şovăielnic, căutând cuvintele 
potrivite. În relaţia noastră, vreau să spun. 

Deci asta era. Tómas era motivul din spatele răcelii pe 
care Agla o afişase toată seara. 

— De ce nu, Agla? zise Sonja, întinzând mâna şi 
mângâind-o cu gingăşie pe braţ. Doar ai văzut şi tu ce 
fericit era. E atât de scump şi-a fost atât de bucuros că are 
pe cineva nou cu care să se joace. 

— Sonja, nu băiatul este problema. Te rog să înţelegi 
asta. 

— Agla, dacă vom continua să ne vedem, atunci, mai 
devreme sau mai târziu, Tómas va lua şi el parte. Ştii doar 
că am intenţia să-l am permanent lângă mine. 

— Eu sunt fericită cu felul în care au stat lucrurile până 
acum, rosti Agla, întinzându-se după pahar şi luând o gură 
de vin. Nu sunt sigură că e momentul potrivit să ducem 
lucrurile la un alt nivel. 

Sonja simţea cum mânia care se tot acumulase în ea e 
gata să iasă la suprafaţă, de parcă ar fi ţâşnit dintr-o 
fântână îngropată adânc, tocmai în măruntaiele ei, şi acum 
ar fi început să-i urce, treptat, treptat, spre cap. 

— Un alt nivel înseamnă să ne implicăm tot mai mult 
una în viaţa celeilalte. Asta se întâmplă când oamenii se 
culcă unul cu altul o vreme, continuă Sonja. Aşa evoluează 
relaţiile. 

— Tu aduci mereu în discuţie iubirea, spuse Agla. Eu 
încă nu sunt pregătită pentru un astfel de angajament. 

— Absolut toate ziarele trâmbiţează că ai escrocat banca 

şi ţie ţi-e ruşine că eşti îndrăgostită? 

— Nu sunt chiar sigură că acest lucru va face titlurile 
din ziare să-mi fie ceva mai favorabile. Tu ce crezi? Vrei să 
fii alături de mine pe prima pagină? 

Agla îşi goli paharul şi-l lăsă pe masă. 

Sonja simţi că furia care mai devreme ameninţase să-i 
ţâşnească din cap se transformă într-o adiere rece, care 
începu să-i sufle în interiorul ţestei. Brusc, totul îi era mult 
mai clar în minte decât îi fusese de mult timp încoace. 

— Agla, ar fi mai bine să pleci, rosti ea, ridicându-se în 
picioare. Mai bine pleci şi nu te mai întorci. Nu pot face 
aşa ceva. 

Agla se ridică şi Sonja o conduse, fără să mai scoată 
niciun cuvânt, până la uşă. După ce-o închise în urma ei, se 
rezemă de toc şi aşteptă să izbucnească în lacrimi, 
anticipând durerea care avea s-o copleşească. În schimb, 
un alt sentiment îi umplu inima. Îi luă o vreme înainte să 
realizeze ce era, dar până la urmă îşi dădu seama. Era 
eliberarea, o eliberarea dureroasă, din infern. 


84. 


Sonjei nu-i era deloc străină o astfel de libertate. O 
trăise şi atunci când îi spusese lui Adam că relaţia lor se 
terminase. El fusese pregătit să rezolve lucrurile şi să 
trateze aventura ei cu Agla ca pe un soi de greşeală, dar 
când Sonja îi spusese că e îndrăgostită de Agla şi că, în 
orice caz, ea se simte mai atrasă de femei, îşi ieşise din 
minţi. lar Sonja nu putea să-l învinovăţească absolut deloc. 

Ţipase la ea, lucru pe care nu-l mai făcuse niciodată 
până atunci, şi-n timp ce el umbla de colo-colo prin 
sufragerie şi azvârlea în pereţi orice bibelou îi ieşea în 
cale, Sonja îşi dăduse seama că exact de acest lucru se 
temuse întotdeauna. Că mereu intuise indicii ale naturii 
violente de sub aparenţa exterioară a lui Adam. Uneori, 
acesta strângea din dinţi de furie şi-şi încleşta pumnii, 
astfel încât Sonja dădea înapoi de fiecare dată, indiferent 
că discuţia lor fusese dacă ea ar fi trebuit să înceapă să 

lucreze cu jumătate de normă sau să organizeze întâlnirea 
cu fetele de la clubul de cusut la ei acasă. 

La scurtă vreme după naşterea lui Tómas, ea încetase să 
se mai contrazică cu el, căci ura să-l vadă strângând din 
dinţi atât de aproape de bebeluş, de parcă ar fi devenit 
conştientă de faptul că această furie îngropată adânc ar fi 
urmat să iasă la suprafaţă într-o bună zi. Incepuse să 
adopte un ton plângăreţ când avea nevoie să ajungă la un 
compromis sau să-i ceară permisiunea pentru ceva. Dar 
ziua în care furia lui a ieşit în sfârşit la iveală a fost aceea 
în care ea i-a zis că a terminat-o cu el. Tot atunci, însă, 
Sonja şi-a dat seama că furia aceea interioară era 
inofensivă. Din partea ei, el putea să distrugă câte 
bibelouri voia şi să ţipe până-l dureau plămânii. Pentru ea, 
el nu mai reprezenta o ameninţare. Era liberă. 


85. 


— Da, mersi, zise Sonja când Libby o sună ca să o 
informeze că „toate fetele” sperau că va putea ajunge la 
Akureyri cu ocazia nopţii în oraş organizate de fetele de la 
clubul de cusut, în prima săptămână din ianuarie. 

— Minunat! se entuziasmă Libby, lungind cele trei silabe 
până le transformă în patru - mi-inunat. 

— E-atât de-afurisit de întuneric şi de frig luna asta şi 
după ce toată agitația din preajma Crăciunului se termină, 
trebuie să ai ceva la care să te gândeşti ca să nu mori de 
atâta depresie. Oau... fetele vor fi atââât de încântate când 
vor auzi că vii. 

— Vin, dacă pot scăpa de aici, rosti Sonja, mai ales că nu 
vedea absolut niciun motiv real care s-o împiedice să 
petreacă un weekend în nord, acum că era liberă şi nu mai 
trebuia să-şi facă griji în privinţa banilor. 

— Ştii, am petrecut jumătate din ziua de ieri cu mama ta 
în timp ce ea făcea clătite, continuă Libby, ca şi cum asta 
ar fi fost motiv de bucurie. Când am dat peste ea, mai 
deunăzi, la Glerârtorg, mi-a zis c-ar trebui să trec într-o zi 
pe la ea pentru nişte clătite, apoi mi-a dat telefon să vin 

direct la ea, şi practic m-a tratat ca pe o celebritate, cu 
bezele, gogoşi şi tot tacâmul, aşa cum numai mama ta ştie 
s-o facă. 

— Chiar aşa? replică Sonja şi se strâmbă la telefon. 

Era tipic pentru mama ei s-o copleşească pe Libby cu 
asemenea dovezi de prietenie şi îşi imagina destul de bine 
despre ce anume discutaseră ele două. 

— Şi-am discutat despre tine! râse Libby. 

Sonja o aşteptă să continue, ştiind că, mai devreme sau 
mai târziu, va avea de spus o grămadă de lucruri. 

— Părea îngrozitor de mâhnită că tu şi Adam v-aţi 
despărţit, continuă ea, şi Sonja oftă. 

— Ei, întotdeauna am avut impresia că ea era mai 
îndrăgostită de Adam decât mine, spuse Sonja, făcând-o pe 
Libby să chicotească. 

— Judecând după ce-a avut de spus despre el, probabil 
că nu eşti prea departe de adevăr. 

Libby decise iar să tacă, în timp ce Sonja o aştepta să 
vorbească, iar de data asta pauza fu neobişnuit de lungă. 

— Ăă... e... e adevărat ce spune mama ta, cum că ai fi 
gay? 

Întrebarea era şovăitoare, ca şi cum s-ar fi îndoit de 
propriile spuse. Sonja încă mai alcătuia un răspuns pe 
măsură, când o auzi pe Libby continuând: 

— Întreb doar pentru că nu sunt sigură dacă vorbea 
serios sau dacă doar voia să spună ceva rău despre tine. 

— Ceva rău? întrebă Sonja, ceea ce-o prinse iar pe Libby 
pe picior greşit. 

— Nu! Adică... Eu chiar n-am nimic împotriva acestui 
gen de oameni! Chiar deloc. Nu am prejudecăţi, nici măcar 
un pic. Doar că, în fine, eu doar... Eu n-am niciun fel de 
prejudecată. 

— Bun, rosti Sonja. Asta-i bine. 

— Aşa e. Cumnatul meu e aşa şi ne împăcăm foarte bine 
cu această situaţie. Trăieşte cu un tip care e de-a dreptul 
adorabil şi copiilor le place la nebunie de el. Amândoi îi 
spun „unchiule” şi aşa mai departe. Şi suntem extrem de 
mulţumiţi de faptul că micuţii cresc văzând că aceste 

lucruri sunt normale şi tot aşa. 

— Mă bucur să aud asta, rosti Sonja, fără să ştie ce 
altceva să mai adauge. 

— Deci e adevărat? întrebă Libby. 

— Da. 

— Şi... ăă. Eşti cu o... femeie? 

— Nu, răspunse Sonja. N-a mers cum trebuie. 

— Oh, replică Libby. 

— În fine. Asta-i viaţa. 

Astfel, data viitoare când aveau să mai bârfească la o 
clătită, Libby îi putea da mamei sale marea veste că relația 
lor nenaturală, cum se exprima mama ei, se sfârşise. 


86. 


Se-apropia de miezul nopţii când Agla părăsi barul 
Slipway şi o porni către centrul oraşului. Nu-şi planificase 
nimic dinainte, însă i se păruse o chestie incredibil de 
aiurea să rămână singură acasă în noaptea de Revelion. 
Băutura practic se terminase şi resturile unei sticle de 
Campari şi un bax de şase beri n-aveau cum să-i ajungă 
până la miezul nopţii. Găsise un bar de hotel cu o masă 
liberă şi se instalase acolo, rămânând până târziu în 
noapte şi dând pe gât pahar după pahar. Între băuturi, 
ospătarul îi adusese o mâncare tradiţională de Crăciun pe 
care ea îl pusese să o aleagă dintre miel afumat şi friptură 
de potârniche. 

Cam pe la ora unsprezece, sala de mese începuse să se 
golească şi turiştii străini începuseră să se îndrepte către 
autobuzele care făceau turul împrejurimilor. O clipă, se 
gândi să sară şi ea într-unul şi să se dea drept o turistă 
disperată să vadă Aurora Boreală şi mania islandezilor 
pentru artificii, dar alungă ideea la fel de repede pe câti 
se ivise în minte. În schimb, se îndreptă spre bar şi ceru o 
sticlă de şampanie, care să-i fie trecută pe nota de plată. 

Îndesă sticla în buzunarul paltonului şi, după ce ajunse 
pe stradă, îşi trase pe mâini mănuşile de piele. Se lăsase 
un ger muşcător, însă cerul era senin şi aerul limpede, iar 

centrul oraşului i se păru bizar de liniştit. Majoritatea 
islandezilor erau încă acasă, privind spectacolul de 
comedie din fiecare an de la televizor, în timp ce turiştii se 
îndreptau către Oskjuhliă pentru a admira priveliştea 
oraşului cufundat în noapte. Mergând pe Kvosin, prin 
minte îi trecu straniul gând că ar fi moartă, rătăcind printr- 
o dimensiune în care se afla doar ea, şi că pe toate aceste 
străzi pustii forfoteau de fapt de oameni faţă de care 
alesese să se distanţeze în mod irevocabil, nevrând să-i 
mai audă, să-i vadă sau să-i atingă. 

Piciorul îi alunecă pe trotuarul îngheţat şi se sprijini cu 
mâna de un zid pentru a-şi menţine echilibrul, când nişte 
artificii explodară deasupra cartierului Rock Village, 
iluminând cerul cu scânteile lor de un argintiu orbitor. Era 
o adevărată uşurare că pe undeva se mai aflau oameni vii, 
deşi asta nu făcu decât să-i sporească senzaţia de 
singurătate. Oricine lansase artificiile se-afla neîndoielnic 
într-o grădină din spatele uneia dintre acele căsuțe de 
lemn, întâmpinând noul an cu o speranţă de nezdruncinat 
că va fi mult mai bun decât cel care tocmai se sfârşea. 

În piaţa Austurvöllur, Agla deschise şampania, vărsând o 
cantitate generoasă pe piedestalul statuii lui Jón 
Sigurăsson, eroul mişcării de independenţă a Islandei, apoi 
luă şi ea o înghiţitură prelungă. Piaţa era pustie, iar piatra 
neagră, mâncată de vreme, a clădirii parlamentului îl făcea 
să pară mai degrabă o închisoare decât leagănul 
democraţiei. Îi trecu prin minte că întreaga asta 
nenorocită de ţară nu mai e acum decât o imensă 
închisoare. 

Merse apoi de-a lungul lacului spre parcul 
HljOmskălagarăur, unde, în orice alt anotimp din an, puteai 
vedea paturi de flori în culori vibrante şi orchestre de 
estradă. Când ajunse la grădini, aerul se umplea de 
luminile artificiilor, însoţite de pocnete asurzitoare şi de 
imagini în nenumărate culori, care se reflectau în apele 
lacului. Treptele care coborau în grădină erau acoperite de 
gheaţă, aşa că Agla se aşeză pe o bancă, îşi scoase pantofii 
şi ciorapii, încălţând apoi ciorapii peste pantofi. Era o 

modalitate ingenioasă de-a face faţă gheţuşului perfid de 
sub picioare, deşi ciorapii aveau să-i fie complet distruşi. 
Înghiţi şi mai multă şampanie din sticlă, apoi se ridică şi 
continuă să înainteze prin semiîntunericul din parc, de 
unde urma să poată vedea artificiile de Anul Nou care îi 
explodau deasupra capului, în timp ce se îndrepta spre 
casă. O greață bruscă o copleşi exact la răspântia a două 
alei. Se aplecă pentru a putea să vomite şi după ce i se mai 
linişti stomacul, scuipă şi mai luă o gură de şampanie, cu 
care îşi clăti gura. Se simţea ameţită, aşa că se rezemă de 
metalul gri al unei îngrădituri din jurul unui panou electric 
şi mai trase o înghiţitură din sticla de şampanie. 

Exact când termina ultima gură de şampanie începură 
să răsune clopotele. Nu se putea lămuri cu precizie 
dincotro băteau, pentru că i se părea că toate clopotele 
catedralei, împreună cu cele ale bisericilor de pe ambele 
maluri ale lacului, câte una în fiecare cartier îşi 
amestecaseră sunetele într-un potpuriu unic, ce reverbera 
pe deasupra apelor neclintite ale lacului, concurând cu 
tunetul artificiilor de deasupra. 

Incapabilă să-şi mai menţină ochii deschişi, se hotări să-i 
închidă o clipă. Iar când o făcu, simţi cum picioarele îi 
cedează şi alunecă pe spate, pe lângă partea din faţă a 
îngrăditurii panoului electric, până ce ajunse să stea direct 
pe pământ. Era o adevărată uşurare să scape de pârâitul 
artificiilor care-i tot explodau deasupra capului. Nu simţea 
frigul şi avea senzaţia unei păci depline în adâncul inimii. 


Tresări brusc când o mână caldă îi poposi pe obraz. O 
femeie superb îmbrăcată o privea de sus în jos, 
poruncindu-i să se trezească. Agla clătină din cap, 
împingând-o la o parte. Se simţea vlăguită, iar ochii o 
usturau de parcă ar fi avut nisip sub pleoape. 

— Nu trebuie să adormi aici. Ai putea muri. E o noapte 
foarte rece. 

Agla dădu din braţ să fie lăsată în pace, însă simţi cum o 
mână o prinde de braţ şi-o ridică. Când deschise ochii, 
văzu că femeia nu era singură, ci înconjurată de o hoardă 

de oameni care păreau că se îndreaptă către o petrecere 
cu ştaif, după cum erau toţi îmbrăcaţi în haine cusute cu 
fir auriu, atât de strălucitoare, încât sclipirile lor îi răneau 
privirea. Se împotrivi, hotărând că trebuie să se 
odihnească, dar abia ce izbutise să închidă iar ochii, că 
cineva o forţă, încă o dată, să se trezească. Se chiori pe 
sub pleoapele pe jumătate deschise, ca să vadă că-n faţa ei 
se aflau Maria şi inspectorul Jon. Era sigură că cei doi ar fi 
ameninţat-o cu tot ce se putea dacă nu se ridica în 
picioare. Dincolo de lac explodă un nou val de artificii, 
iluminând totul în jur, iar când lumina puternică se 
împrăştie, Jón şi Maria dispăruseră în treaba lor şi-n faţa ei 
se afla Sonja, care-i spunea, pe un ton blând, să vină cu ea. 
Purta o rochie albastră prinsă la brâu cu o curea de aur, 
iar pe cap avea o coroană. Agla tânjea s-o întrebe de ce se 
gătise cu o rochie atât de fantezistă, însă, cumva, cuvintele 
refuzară să i se formeze pe buze şi nu izbuti decât să 
mormăie ceva nedesluşit. 

— N-ar trebui să-i chemăm un taxi? întrebă un glas de 
bărbat din spatele Sonjei, şi-atunci Agla îşi dădu seama că 
femeia nu era Sonja, ci o persoană pe care ştia că o 
cunoaşte, dar pe care n-o putea identifica sub nicio formă. 

— Unde locuieşti? întrebă femeia. Trebuie să mergi 
acasă. Vei îngheţa şi vei muri aici. 

— Hai s-o lăsăm în pace. Să anunţăm poliţia, ca să ştie 
de unde s-o ia. 

— Haideţi, toată lumea, rosti altcineva, şi Aglăi i se făcu 
iar rău, ghemuindu-se în patru labe, ca să poată vomita. 

Când ridică iar capul, plecaseră toţi şi parcul era din nou 
învăluit în întuneric şi-n tăcere. 

— Elfi, murmură ea în barbă. Doar nişte afurisiţi de elfi. 

Se chinui să se ridice în picioare şi făcu precaută câţiva 
paşi pe gheaţă, către universitate, fără să-şi mai 
amintească absolut nimic până când ajunse acasă şi-şi 
dădu seama că se chinuie să-şi scoată pantofii. 

Se duse în bucătărie ca să ia o foarfecă şi tăie ce-i mai 
rămăsese din ciorapi, şi-n timp ce-i tăia observă un bilet pe 
uşa de la intrare. Îl dezlipi şi se chiori la scrisul de mână al 

lui Jóhann. 
Hakuna matata! Se va renunța la cazul pentru 
despăgubiri. Din toate punctele de vedere. La mulţi ani. 


87. 


Se transformase într-unul dintre cele mai reuşite 
revelioane pe care şi le putea aminti Sonja. Aerul rămăsese 
limpede şi neclintit, până atunci, cel puţin, căci pulberea 
înecăcioasă de la artificii avea să-l polueze cât de curând. 
În chip obişnuit o boare de vânt ar fi spulberat-o cât ai 
clipi, acelaşi vânt din est care aducea cu el cenuşa 
vulcanică peste oraş, poluându-l mult mai mult decât orice 
artificii, dar noaptea aceea era incredibil de liniştită. 

Ea şi Tómas se îmbrăcaseră cu haine călduroase şi 
ieşiseră pe stradă suficient de devreme cât să vadă cum 
oamenii începeau să apară din case de îndată ce se 
terminase ediţia de la televizor a lui Aramotaskaup?. Unii 
nu se aventurară mai departe de treptele propriilor case, 
rămânând în faţa uşilor sau la balcoane, cu artificii mici 
sau pocnitori ce trimiteau scântei albastre sau verzi. Alţii 
se pregătiseră mult mai temeinic, adoptând poziţii de 
lansare în parcarea din faţa blocului sau pe trotuarul ce 
trecea pe lângă casele separate între ele de pe partea 
cealaltă a străzii, ca să trimită în văzduh artificii masive, 
de genul celor pe care Sonja şi Tómas se pregăteau acum 
să le lanseze. 

Sonja se întrebă dacă achiziţionase acest întreg arsenal 
de artificii într-un soi de competiţie împotriva lui Adam, 
dat fiind că Tomas trebuia să plece acasă a doua zi la 
prânz şi i se promisese un alt spectacol pirotehnic în seara 
următoare. Nu că ar fi contat prea mult. Ceva cu-adevărat 
spectaculos îşi avea obârşia în combinaţia asta alcătuită de 
băieţel şi de artificii, de veselia din privirea lui Tomas şi de 
chiotul lui de încântare când o altă jerbă porni spre cer cu 


> Ediţie specială anuală a unui serial de televiziune islandez care este 
difuzat în rețeaua publică de televiziune Sjónvarpið din 1966 și în care 
sunt satirizate evenimentele principale ale anului. 

un fâşâit puternic, explodând apoi într-o paletă de culori 
incredibilă deasupra acoperişului blocului. 

Vecinii îşi aduseră şi ei contribuţiile şi o explozie după 
alta se amestecară şi se transformară într-un baraj 
continuu de foc. Cerul era plin de lumini în toate nuanțele 
care alcătuiau un model într-o continuă schimbare, flori, 
inimi, pomi înfloriţi şi cascade scânteietoare. In cele din 
urmă, zgomotul clopotelor de la biserică se putu distinge 
peste această larmă asurzitoare şi cântecul tradiţional de 
Anul Nou pătrunse în case prin ferestre şi uşi rămase 
deschise. 

Sonja se aplecă şi-l cuprinse pe Tómas în braţe. 

— La mulţi ani, scumpule, îi şopti în ureche. Să sperăm 
că noul an va fi mai bun pentru noi. 


88. 


Bragi hoinărea pe coridorul aeroportului. Încă se mai 
simţea balonat după festinul culinar de ieri, din noaptea de 
Revelion, pe care reuşise să-l gătească de unul singur. 

O văzuse pe femeie, pe Sonja Gunnarsdóttir, pe 
camerele de supraveghere şi acum voia să-şi petreacă 
timpul alături de ea, chiar dacă femeia pleca din ţară. 
Merita întotdeauna să le reamintească oamenilor că el e 
mereu aici, să exercite o mică presiune asupra lor, să le 
ofere un motiv de nelinişte. Voia ca ea să ştie că e 
supravegheată. Mai devreme sau mai târziu, ea avea să 
facă un pas greşit. 

— Bună, Sonja, rosti Bragi când se apropie de locul în 
care stătea femeia, pe coridor. 

Ea se întoarse şi păru că are nevoie de o secundă ca să-l 
recunoască, la început privindu-i cu atenţie uniforma, de 
parcă ochii i-ar fi rămas lipiţi de ea. În aceeaşi clipă, el 
observă starea în care se afla faţa ei, cu o vânătaie în jurul 
ochiului, care se întindea până în jos pe obraz, copci la o 
sprânceană, în timp ce buza părea să-i fi fost supusă 
aceluiaşi tratament iar nasul îi era şi el acoperit în 
întregime de o vânătaie enormă. Avea pe ea un pulover cu 

gulerul răsucit, aşa că bănuia că femeia avea urme şi pe 
gât. 

Mai multe gânduri îi trecură rapid prin minte, dar izbuti 
să-şi păstreze controlul, de parcă n-ar fi fost nimic în 
neregulă cu ea. 

— Pleci din ţară? întrebă el. 

— Da. O vacanţă de iarnă întârziată în Florida. Pentru 
soare şi relaxare completă. 

— Atunci, călătorie plăcută, îi ură Bragi şi porni mai 
departe, de parcă ar fi fost doar în treacăt şi s-ar fi oprit s- 
o salute. 

Avea sentimente amestecate. Pe de o parte, ştia că eo 
contrabandistă isteaţă, în timp ce, în adâncul sufletului, îi 
părea extrem de rău pentru femeia minionă şi lipsită de 
apărare, plină de vânătăi pe chip. Însă înfăţişarea ei jalnică 
nu făcea decât să-i amplifice suspiciunile. Era mai mult 
decât probabil ca ea să fi deranjat vreun grup de traficanţi; 
pe cineva de genul lui Rikki Baştanu. 


89. 


Sonja oftă de uşurare când motoarele smulseră aeronava 
de pe sol. Simţi o satisfacţie cum nu mai simţise de multă 
vreme încoace. Zece zile n-avea să mai poată da nimeni de 
ea, aşa că nu mai avea de ce să-şi facă griji. Era odihna pe 
care şi-o dorea de-atâta amar de vreme. Acum avea parte 
de un zbor lin prin văzduh, la mare înălţime, în timpul 
căruia putea să doarmă buştean. Scăpase din laţ. Thorgeir 
nu va mai îndrăzni s-o trimită să facă transporturi, riscând 
o vizită din partea celor de la antidrog, aşa că era posibil 
să fi scăpat din laţ. 

Chiar şi-aşa, era sigură că ar fi trebuit să se poarte cu 
mare precauţie în următoarele câteva luni. Trebuia să aibă 
grijă să nu iasă şi să nu rămână niciodată singură, şi să nu 
uite să mai pună un zăvor suplimentar la uşă când va 
ajunge acasă. Dar nu vor mai urma călătorii. Nu va mai 
trebui să privească bărbaţi îndesând pacheţele de cocaină 
pe gâturile unor femei cu ochii plini de lacrimi şi nici tigri 

care mestecă braţul unui om. Era liberă. Era în viaţă. 
Câştigase. 

Aeronava făcu un ocol prelung către sud-vest, pe 
deasupra peninsulei Reykjanes, rămasă mult dedesubtul ei 
şi semănând cu o operă de artă abstractă, cu câmpurile ei 
de lavă zimţată ce contrastau cu pătura albă de zăpadă 
care acoperea orice altceva în jur. Reykjanesbraut, 
şoseaua dintre Reykjavik şi aeroportul din Keflavik, un 
drum de o jumătate de oră, semăna cu un şarpe cenuşiu ce 
se întindea de-a lungul ținutului la nesfârşit, pierzându-se 
în zare. Nu era mult trafic pe ea, a doua zi de Revelion, 
când nu foarte mulţi oameni călătoreau în străinătate sau 
se întorceau acasă. O coloană de abur provenind de la 
centrala geotermală Svartsengi se înălța vertical în aerul 
nemişcat şi îngheţat, iar laguna de un albastru intens se 
transformase într-un punct minuscul de la această 
înălţime, părând oarecum nelalocul ei în peisaj. Munţii 
aflaţi de-a lungul coastei peninsulei se micşorară şi ei pe 
măsură ce avionul căpăta tot mai multă înălţime, 
transformându-se în nişte muşuroaie în timp ce relieful se 
aplatiza. Distanţa micşorează orice, inclusiv teama şi 
sentimentul de neajutorare pe care Sonja începea în sfârşit 
să simtă că le lasă în urmă, pe pământul aflat mult sub ea. 

90. 


— Credeam c-am să rămân zile întregi aici, rosti Agla 
când uşile celulei se deschiseră, scoţându-l la iveală pe 
Elvar, care rămăsese afară, cu gardianul. 

Agla petrecuse aici o zi şi o noapte, fiind lăsată afară 
doar până pe coridor şi având dreptul la numai două 
plimbări de câte o jumătate de oră în aerul proaspăt din 
curte. 

— Asta se întâmplă când nu te prezinţi ca să dai o 
declaraţie, o informă Elvar, cu o expresie de îngrijorare 
profundă pe faţă. 

— Am dormit mai mult decât trebuie, răspunse Agla 
răstit. 

Chiar dormise mai mult decât trebuie, pierzând, fără să- 
şi dea seama, noţiunea timpului. Luase acasă o ladă 
întreagă de băutură de la magazin şi se cufundase în 
adâncimile autocompătimirii din care îi fusese prea greu 
să mai iasă. Această suferinţă interioară se tot amplificase 
în ultima vreme, fără să dea vreun semn că ar ceda teren, 
în timp ce ceea ce alţii numeau realitate părea că se 
îndepărtează din ce în ce mai mult de existenţa ei actuală. 
Dacă o fura somnul, visa urât, fie coşmaruri cu personalul 
procuraturii, fie cu Sonja, şi se trezea mereu brusc, 
simțind o durere arzătoare în gât, pe care doar câteva guri 
din sticla de Jägermeister de pe noptieră o puteau stinge. 
Uneori reuşea să adoarmă la loc, alteori rămânea întinsă 
acolo, trează, cu inima bubuindu-i în piept, holbându-se la 
cadavrul muştei din plafonieră, pe care tot nu se 
învrednicise să-l îndepărteze. 

— Majoritatea oamenilor nu dorm până târziu zile de-a 
rândul, o contrazise Elvar, dar reproşul de pe chipul lui 
cedă teren când o auzi pe Agla cerându-şi iertare. Hai să 
zicem că ăsta e doar un fel de arest simbolic, continuă el. 
Ceva pentru presă. 

Agla era cu siguranţă conştientă de prezenţa 
jurnaliştilor şi a camerelor de filmat. Sigur apăruseră o 

mulţime de fotografii superbe în ziarele de azi, cu ea 
încătuşată. Gardianul îşi drese glasul. 

— Da, zise Elvar. Îl am aici. Rechizitoriul. 

Gardianul îi întinse Aglăi un teanc de acte capsate 
laolaltă într-un colţ, iar ea citi pe prima pagina: 

De la procurorul Procuraturii de Stat, potrivit legii 
135/2008: 

Actul de acuzare al Tribunalului Regional din Reykjavik 
împotriva următorilor inculpați: 

Jóhann Jóhannsson, director general, rezident 
înregistrat legal în Luxemburg; Daviă Muller, director al 
diviziei pentru piete, rezident înregistrat legal în 
Reykjavík, şi Agla Margeirsdóttir, director al diviziei de 
investiţii, rezident înregistrat legal în Luxemburg, pentru 
următoarele delicte care contravin legilor ce guvernează 
tranzacționarea de acțiuni: 

Pentru că au conspirat pentru manipularea pieței 
folosind acțiuni emise de bancă de-a lungul perioadei 
cuprinse între 1 martie 2007 şi 1 februarie 2008, de-a 
lungul a 189 de zile de tranzacţionare pe piaţa islandeză, 
folosind rețeaua de tranzacţionare de fonduri speculative 
NASDAQ OMX Iceland (numită de aici înainte Kauphöllin) 
prin intermediul entităţilor străine ML Holding, Iceland 
Trading ltd şi Avance Investment, menţinând un nivel 
anormal de ridicat al preţului, manipulând prețul acţiunii 
şi furnizând sau încercând să furnizeze informații 
incorecte sau false despre pretul acțiunilor. 

Pagina de deschidere era urmată de pagini cu detalii 
precise, ce dezvoltau capetele de acuzare. 

Era groaznic, iar sejurul ei de douăzeci şi patru de ore 
din celulă nu fusese nici el mai plăcut. Agla nu se simțea 
deloc tentată să-şi ispăşească pedeapsa după pronunțarea 
verdictului. Dar se va întâmpla, aşa cum ar trebui să se 
întâmple. 


91. 


Bragi se lupta cu propria sa conştiinţă sâcâitoare în timp 

ce examina cu atenţie fiecare obiect al femeii. Uneori, îi 
făcea plăcere. Nu avea cum să nege că uneori savura 
momentele în care trăgea deoparte bagajele unor pasageri 
şi scormonea fiecare obiecţel dinăuntru, privind cum 
frustrarea acestora creştea din ce în ce mai mult. Existau 
anumite tipuri de personaje pe care nu se putea abţine să 
le supună unui astfel de tratament. Insă situaţia era 
diferită în cazul acestei femei ghinioniste, care părea 
uluită în timp ce stătea pe scaunul de plastic din camera 
albă, aşteptându-şi soarta. 

După ce o văzuse pe coridorul aeroportului, verificase 
când avea programat zborul de întoarcere şi o aşteptase în 
sala de bagaje. Tocmai desfăcea căptuşeala ultimei ei 
valize când femeii îi sună telefonul. 

— Pot răspunde? întrebă ea, iar Bragi încuviinţă. 

Femeia duse telefonul la ureche, îngăduindu-i lui Bragi 
să audă glasul furios ai unui bărbat, ce ajungea până la 
locul unde stătea el, lângă masa pentru percheziţie. 

— Va trebui să stau şi să aştept până la primăvară? o 
auzi el întrebând şi obţinând un răspuns care în mod clar 
nu o mulțumea. Am de gând să contest custodia, aşa că nu- 
ţi mai face griji în această privinţă, rosti ea, iar el înţelese 
că vorbele ei nu fuseseră întâmpinate cu vreo încântare 
deosebită. 

Era limpede că la celălalt capăt al apelului se afla tatăl 
copilului ei. 

Îi părea extrem de rău pentru biata femeie dar, totuşi, 
era ceva la ea care-i declanşa instinctele, ceva care nu-i 
dădea pace, spunându-i că femeia are ceva de ascuns. Era 
mai uşor să-şi explice senzaţia zicându-şi că, dacă el ar fi 
fost un câine care adulmecă droguri, ar fi mers direct la 
ea. Bragi termină de examinat bagajele şi aşeză totul la loc 
în valize. Ca de obicei, lucrurile scoase din bagaje nu mai 
încăpeau toate la loc, aşa că ce rămase intră într-un sac de 
plastic. 

— Nu e sănătos pentru Tómas să crească alături de un 
tată care-i urăşte mama, spuse femeia iar răspunsul o 
enervase suficient de mult încât să sfârşească apelul şi să- 

şi arunce mobilul în geanta pe care Bragi o aşezase în faţa 
ei. 

Apoi femeia trase tare şi iute aer în piept, pe punctul de- 
a izbucni în plâns. 

— Eşti bine? întrebă Bragi, iar ea clătină din cap. 


92. 


Când Sonja privea în urmă, avea uneori senzaţia că 
aventura cu Agla fusese rezultatul relaţiei ei tensionate cu 
Adam, nu motivul care generase această tensiune. Era deja 
plictisită de căsnicie dinainte să i se aprindă călcâiele după 
Agla. Şi ea şi Adam erau amândoi plictisiţi. El căpătase 
obiceiul de a-şi petrece câteva nopţi în oraş, iar ea nu se 
mai deranjase să-l întrebe pe unde umblase în acele nopti, 
presupunând pur şi simplu că dormise pe canapeaua din 
biroul lui, de la bancă. Acolo avea un duş şi un şifonier plin 
cu cămăşi curate, lucru care le convenea amândurora de 
minune. Aşa că el nu mai avea motiv să se enerveze că nu 
era întâmpinat aşa cum şi-ar fi dorit când se întorcea 
acasă, iar ea, la rândul ei, scăpa de vina provocată de 
dezamăgirea întipărită pe chipul lui. Uneori i se făcea dor 
de vechiul ei partener, tânărul cu chip strălucitor pe care 
odată îl adorase şi în care avusese atâta încredere, dar 
acel Adam dispăruse de mult. Era ca şi cum el s-ar fi 
transformat în altcineva, iar Sonja ştia foarte bine că în 
spatele tuturor acestor lucruri era munca lui de la bancă. 
De vină erau grelele responsabilităţi despre care ea simţea 
că Adam se căzneşte să le facă faţă, iar pe deasupra el 
începuse să mai şi bea câte un păhărel în timpul 
săptămânii, ba chiar mai mergea şi mai trăgea şi câte-o 
liniuţă la ceas de seară, după care venea acasă iritat şi pus 
pe harţă. 

Îşi aduse aminte că îşi dorea să fi putut da amândoi 
timpul înapoi, să poată fi iarăşi prieteni cum fuseseră când 
era Tómas bebeluş, când râdeau şi se distrau împreună, 
spunându-şi unul altuia ce copil minunat au, când Adam o 
ţinea strâns lângă el şi-i spunea cât de norocos se simte 

alături de ea. Dar nu încercase niciodată să dea totul 
înapoi, iar la un moment dat încetase să-şi mai dorească să 
o facă. Se lăsase dusă de val, aşa cum procedase toată 
viaţa, aşteptând să se întâmple ceva; şi ceea ce se 
întâmplase fusese Agla. 

O văzuse pe Agla de câteva ori, fără ca de fapt să o bage 
în seamă. Ce o frapase la ea fusese că Agla era una dintre 
acele persoane care sunt mai degrabă frumoase atunci 
când nu zâmbesc, decât când o fac. Era ca şi cum o mină 
serioasă s-ar fi potrivit mai bine trăsăturilor ei colţuroase. 
Avea un chip prelung, cu fruntea înaltă şi buza superioară 
groasă şi, cumva, părea mai atrăgătoare când chipul îi era 
cuprins de tristeţe. Sonja îşi amintea că i se păruse 
îmbufnată şi ciudată la petrecerea de Paşti pe care ea şi 
Adam o organizaseră pentru ştabii cei mai mari ai băncii, 
când ea păruse singura care rămăsese la fel de sobră după 
ce trăsese pe nas o liniuţă de cocaină. La finalul petrecerii, 
pe când invitaţii care râdeau întruna se urcau în cele patru 
taxiuri chemate de Adam ca să îi ducă mai departe, în 
centru, pentru a-şi putea continua petrecerea acolo, Agla 
se întorsese iute şi, în primă fază, Sonja îşi imaginase că 
femeia uitase ceva. 

— Tocmai mi-am dat seama că tu nu vii în oraş cu noi, 
spusese ea, cu răsuflarea tăiată. 

— Nu, Tómas a rămas cu prietenul lui de alături şi 
prefer să rămân aici, în caz că se trezeşte şi i se face dor 
de-acasă. 

Sonja voia de fapt să-şi găsească o justificare. Voia să 
explice că e mamă şi că un copil are întâietate faţă de 
mama tuturor petrecerilor din oraş, că-şi lasă soţul îmbibat 
cu cocaină să iasă noaptea fără ea, dar că nu-i pasă. Dar 
Agla nu voia o explicaţie. 

— Voiam doar să-ţi mulţumesc pentru ospitalitate şi 
pentru cina adorabilă, a spus ea. E minunat să mănânci 
ceva pregătit în casă şi nimic nu e mai bun decât mielul 
fript, cu tot ce-i trebuie. 

O îmbrăţişase scurt pe Sonja, se răsucise pe călcâie şi se 
făcuse nevăzută, dispărând în taxiul ai cărui pasageri deja 

începuseră să cânte. Sonja rămăsese pe loc, cu un nod în 
gât. Agla fusese singurul invitat care se deranjase să-i 
mulţumească pentru cină, iar după aceea începuse să 
simtă o anumită afecţiune faţă de ea ori de câte ori se 
întâlneau. 

Indiferent dacă era rezultatul sau motivul rupturii ei de 
Adam, aventura cu Agla nu reprezentase evadarea 
binevenită de lângă soţul ei la care se aşteptase. Era mai 
mult decât probabil ca după ce totul se transformase într- 
un dezastru, Adam să continue să nutrească o anumită 
speranţă în adâncul sufletului că ar putea da timpul înapoi, 
că ar putea reveni la anii în care fuseseră fericiţi 
împreună, şi să o ia de la capăt. Altfel nu s-ar fi arătat atât 
de furios, de neîndurător. Pesemne că-l rănise mult mai 
adânc decât îşi imaginase vreodată. 


93. 


Agla se trezi că tremură în timp ce se îndrepta spre 
maşină. Era a treia oară când suna la uşa Sonjei fără să 
primească vreun răspuns. Ridică privirea şi văzu că 
ferestrele apartamentului erau tot învăluite în întuneric, ca 
şi dăţile trecute, deci trebuie că nu era acasă. Mai mult ca 
sigur plecase pe undeva, în vreo călătorie de afaceri în 
străinătate. Rămase în maşină, holbându-se la clădirea din 
faţa ei mistuită de regrete. Un lucru pe care-l regreta era 
că n-o întrebase niciodată pe Sonja unde lucrează, ci doar 
ştia că e ceva care are legătură cu calculatoarele şi 
sistemele de calculatoare pe care le vindea, dar nu 
acordase niciodată vreo atenţie explicaţiilor ei despre ce 
erau de fapt aceste sisteme. La drept vorbind, ele nu 
discutau niciodată prea mult, iar acum regretul pur şi 
simplu o măcina. 

În timp ce Agla stătea cufundată în gânduri, o maşină 
trecu pe lângă clădire şi parcă într-un spaţiu aflat în faţa 
intrării. Îi luă ceva până să-şi dea seama că la volanul 
vehiculului se afla Sonja, mai ales că ea schimba mereu 
maşinile. Era ca şi cum ar fi avut o nevoie compulsivă să 

schimbe orice rablă ar fi avut cu alta în aceeaşi stare, iar 
între ele să conducă maşini de închiriat. Acum conducea 
un Ford vechi, cu bara de protecţie îndoită. 

Sonja părea vlăguită când ieşi din maşină, părând că are 
nevoie de fiecare dram de energie ca să deschidă 
portbagajul şi să-şi ia valizele. Avea două, plus un sac de 
plastic plin cu diverse chestii, deci trebuie că fusese 
plecată o vreme. Agla se simţi uşurată că exista un motiv 
pentru care Sonja lipsise de-acasă şi nu-i răspunsese la 
telefon. Fireşte că o sunase de câteva ori - chiar de destul 
de multe ori. Dar Sonja lipsise din ţară, deci era de înţeles 
că nu-i răspunsese. Avea mereu probleme cu banii, săraca, 
şi era foarte scump să foloseşti telefonul în străinătate. Cel 
puţin, aceasta era o explicaţie mult mai convenabilă decât 
varianta ca Sonja să fi vorbit serios când îi spusese că nu 
mai vrea să aibă de-a face cu ea. 

Inima îi bubuia cu putere în timp ce se împotrivea 
dorinţei de a sări din maşină şi de a da fuga la Sonja 
pentru a o cuprinde în braţe şi a o ţine strâns, refuzând să- 
i mai dea drumul. După aceea, ar ajuta-o să-şi care 
bagajele pe scări, strecurându-se în patul ei şi ţinând-o în 
braţe toată noaptea. Era atât de tentant, un şuvoi de 
gânduri atât de normal, un final atât de firesc al cerţii lor. 
Mai existaseră câteva ocazii în care se hotărâseră să o 
termine, spunându-şi lucruri dureroase, ba chiar ţipaseră 
una la alta, dar lucrurile se rezolvaseră de fiecare dată, 
aproape în mod automat, ajungând să se ia în braţe, să 
chicotească şi să se sărute. Insă de data asta lucrurile 
stăteau diferit şi Agla n-avea nevoie de nicio confirmare a 
faptului că între ele se isprăvise totul. Nu îndrăznea să se 
ducă la Sonja, tremurând de dorinţă, doar pentru a i se 
spune încă o dată că ea nu mai putea continua aşa şi că nu 
mai vrea s-o vadă niciodată. 

Agla o privi cum se opinteşte să-şi ducă valizele 
înăuntru, una câte una, şi se simţi ciudat, în adâncul 
sufletului formându-i-se o senzaţie necunoscută, ce încerca 
parcă să iasă la iveală cu tot dinadinsul. Inghiţi de câteva 
ori, însă senzaţia aceea arzătoare din gât nu voia să 

cedeze. Porni maşina şi se îndepărtă, însă abia când 
aproape ajunsese acasă îşi dădu seama ce era cu acea 
senzaţie; voia să plângă. Tânjea să scape de arsura din gât 
şi din inimă, deschizând gura cât putea şi urlând din toţi 
rărunchii. Cumpăni o clipă, dar alungă imediat o asemenea 
slăbiciune. Refuza să verse lacrimi pentru că relaţia ei cu 
această femeie se terminase. N-ar fi putut niciodată să-şi 
găsească vreun loc în viaţa ei. Oricare ar fi fost dorinţele 
ei, aceasta era, până la urmă, cruda realitate. 


94. 


Sonja era de-a dreptul extenuată când termină de cărat 
şi ultima valiză pe holul scărilor. Tocmai se pregătea să 
vâre cheia în încuietoare când auzi cum uşa din spatele ei 
se deschide şi vecina îşi face apariţia. 

— Slavă Domnului că te-ai întors! exclamă bătrâna. 
Numai probleme mi-a făcut calculatorul cât ai fost plecată. 

Sonja tocmai voia să se răstească la ea că oraşul nu duce 
deloc lipsă de ateliere de reparat calculatoare, dar după 
episodul de la camera de gardă şi noaptea de după aceea 
pur şi simplu nu mai putea să fie altfel decât politicoasă cu 
femeia aceea. 

— Dă-mi-l încoace şi ţi-l repar mâine, rosti Sonja şi 
femeia se repezi în apartamentul ei întorcându-se cu 
calculatorul în braţe chiar când telefonul Sonjei începu să 
sune. 

Folosi acest lucru ca pretext, arătând către telefon, 
luând calculatorul şi mulţumind în gând că nu mai e 
nevoită să audă iar înşiruirea neajunsurilor maşinăriei, 
care, după spusele ei, păreau mai degrabă toanele unui 
monstru străvechi. 

Imediat ce ajunse înăuntru, răspunse la telefon şi auzi 
glasul lui Thorgeir la celălalt capăt. 

— Am răsturnat casa cu susul în jos. Nu e niciun kil 
ascuns aici, începu el. Joci la cacealma. 

— Eşti sigur? întrebă Sonja, încântată de gândul că 
Thorgeir petrecuse două săptămâni scotocind fiecare 

ungher şi cotlon al casei în timp ce ea stătuse cu burta la 
soare. 

— Da, din întâmplare chiar sunt foarte sigur, continuă 
el. Ba chiar am adus şi un câine dresat special ca să caut 
prin casă. 

— Un câine dresat? întrebă Sonja, surprinsă. 

— Corect, replică Thorgeir. Am făcut rost de unul. 

— Ai adus un câine dresat special să depisteze cocaina? 
repetă Sonja, incapabilă să-şi ascundă uluirea. L-ai 
cumpărat? 

— Hai să zicem că am primit sprijin de la prieteni din 
străinătate. Prin comparaţie cu cocaina, e-o joacă de copii 
să treci un câine prin vamă. 

— Şi vrei să zici că un zgârcit ca tine s-a deranjat să 
aducă un câine atât de scump? g 

— E o investiție valoroasă, răspunse el. In caz că mai 
sunt şi alți dobitoci de teapa ta care să aibă aceeaşi idee. 
În plus, e util şi ca să caut mărfuri care dispar. Nici nu-ți 
poţi imagina câţi oameni încearcă să te tragă pe sfoară în 
această afacere. 

— Nu zău? făcu Sonja, încercând să pară sarcastică, însă 
fără izbutească, acum că inima îi bubuia nebuneşte de 
spaimă. 

— Deci acum ştiu sigur că n-ai ascuns nimic la mine 
acasă şi amenințările tale sunt doar vorbe goale. 
Săptămâna asta pleci la Londra, ca să aduci un transport. 
Ca să ştii. 

— Du-te dracului, răspunse Sonja şi încheie apelul. 


95. 


Tómas se trezi închipuindu-şi că aude glasuri, apoi îşi 
dădu seama că are o nevoie urgentă să meargă la toaletă. 
Pesemne că apăsarea din vezică îl trezise, şi era sigur că 
glasurile pe care le auzise făceau parte din vis şi încă îi 
mai reverberau în mintea adormită. Bona care rămăsese 
cu el în această seară îi îngăduise să bea două cutii de suc 
acidulat, iar acum trebuia să fie recunoscător că nu udase 

patul, aşa cum se întâmplase ultima oară când băuse atâta 
înainte să meargă la culcare. Se frecă la ochi şi porni pe 
hol. Lumina de noapte pe care o punea în priză 
întotdeauna înainte să se bage în pat rămăsese aprinsă, 
însă de data asta venea lumină şi din baie. 

Tómas împinse uşa şi, o clipă, lumina puternică îl orbi. 

— Pur şi simplu nu-ţi ajunge! îşi auzi tatăl rostind pe un 
ton acuzator. Parcă niciodată nu te saturi! 

Văzu sânge pe chiuvetă şi pe Disa, în lacrimi, stând pe 
marginea căzii, cu rochia galbenă plină de pete de sânge. 
Tatăl său stătea lângă ea, cu chipul strâmbat de furie, 
ţinând un prosop lipit de faţa Disei, în timp ce Tomas 
zbieră de groază şi simţi cum un şuvoi cald îi curge pe 
picior, formând o băltoacă pe podeaua băii. 

Incă mai suspina când tatăl său îl conduse la duş şi-l 
spălă, în timp ce Disa, cu prosopul lipit de faţă, ştergea 
chiuveta, îndepărtând petele. 

— Tati, ai lovit-o? întrebă Tómas, şovăitor, iar tatăl său 
clătină din cap. 

— Nu, scumpule. Sigur că n-am lovit-o pe Disa. Ei doar îi 
curge tare sânge din nas. 

— E doar sânge care-mi curge din nas, scumpule, repetă 
Disa. 

— Dar de ce erai atât de furios? întrebă Tómas. 

Tatăl său îl înfăşură într-un prosop şi-l ridică pe sus ca 
pe un bebeluş, ca să-l ducă înapoi în dormitor. 

— Ne-am certat niţel, din cauză că Disa mai exagerează 
uneori şi când a buşit-o sângele pe nas, m-am înfuriat. 

Tómas nu era sigur în ce fel exagerează Dísa şi nici nu 
înţelegea de ce se înfuria tatăl său pentru nişte sânge care 
curgea din nas. Şi lui îi mai curgea uneori sânge din nas şi 
tatăl său nu se înfuriase niciodată din acest motiv şi nici 
nu-i spusese că exagerează ori ceva de genul. Că doar nu 
puteai împiedica să-ţi curgă sânge din nas. 

— Vrei să te îmbraci cu pantalonii de pijama cu 
Superman? întrebă tatăl său şi Tómas încuviinţă, chiar 
dacă era sigur că îi rămăseseră deja mici şi abia-i mai 
ajungeau până la glezne. 

Dar asta nu mai avea importanţă. Era iar pe punctul de- 
a izbucni în plâns şi o auzea pe Disa cum suspină în baie, 
însă tatăl său spusese că va prepara ciocolată caldă pentru 
amândoi. Care-i va linişti, zisese el, conducându-l pe 
Tómas în bucătărie şi săltându-l pe un taburet, înainte de a 
turna lapte într-o cratiţă. 

— Va trebui să ne străduim ceva mai mult, mititelule, 
zise el, iar preţ de o clipă lui Tómas i se făcu milă de tatăl 
său. 

Părea foarte obosit în timp ce fărâmiţa un baton de 
ciocolată în lapte, cu mâinile tremurându-i şi cămaşa plină 
de stropi de sânge. 

— A venit timpul ca eu şi Disa să terminăm odată rahatul 
ăsta. 


96. 


Sonja scană cu privirea mulţimea de tineri absorbiți de 
calculatoare şi îşi dori ca alter egoul ei să fi fost real, iar ea 
să fie într-adevăr acel guru digital care pretindea că e. 
Păreau cu toţii că se concentrează atât de intens, arătând 
totuşi complet relaxaţi şi înconjurați de fire, ustensile, cutii 
cu energizante şi mormane de componente de 
calculatoare. 

— Nu ştiu ce e-n neregulă cu el, îi mărturisi ea cu toată 
sinceritatea tânărului care preluă laptopului vecinei ei. Ar 
fi minunat dacă i-ai putea aduce niscaiva îmbunătăţiri. 

Procedase ca de fiecare dată, dându-i un restart şi 
curăţându-l de praf cu aspiratorul prin găurile de ventilaţie 
şi în tastatură, însă de data asta nu obținuse niciun 
rezultat. Nu mai ajunsese decât până la jumătatea 
secvenţei de pornire. 

— Să-i instalez şi mai multă memorie? întrebă tânărul. 

— Chiar te rog, îl aprobă Sonja, fără să aibă habar ce 
aproba de fapt, însă probabil că mai multă memorie era la 
fel de folositoare pentru calculatoare cum era şi pentru 
oameni, nu? 

Luă chitanţa roz pe care tânărul mâzgălise o dată pe ea, 

nădăjduind că-şi va putea convinge vecina că reparația va 
dura mai mult. Gândurile ei legate de calculator fură 
întrerupte de telefon, care-i trimise o explozie de 
adrenalină când pe ecran se ivi numele lui Adam. Dat fiind 
modul în care se sfârşise ultima lor discuţie, Sonja chiar n- 
avea chef de şi mai multe ţipete, aşa că respinse apelul. 

Imediat ce se urcă în maşină primi un mesaj: 

Te rog, te rog, sună! 

Cuvintele nu dădeau de înţeles că el va ţipa iar la ea, 
deci pesemne că era vorba de altceva. Sonja apăsă 
numărul lui Adam cu un deget tremurător, iar acesta îi 
răspunse instantaneu. 

— Tómas a dispărut, începu el, cu un glas gol, de parcă 
ar fi fost gata să izbucnească în lacrimi. 

— A dispărut? Cum adică a dispărut? 

— În dimineaţa asta nu mai era în pat, îi explică Adam. 
Şi există o regulă, pe care ştie că n-are voie să o încalce, 
că n-are voie să iasă din casă fără să spună unde pleacă. Şi 
nu e nici la şcoală. 

— Şi nu ştii când a plecat? 

În mintea Sonjei se formară imediat imagini cu Tómas 
umblând pe-afară, într-o noapte întunecoasă de iarnă. 

— Aseară? În timpul nopţii? Ai sunat la prietenii lui? 

— Am sunat pe toată lumea, pe colegii de clasă, pe 
băieţii de la fotbal, pe toţi la care m-am gândit. Pur şi 
simplu a dispărut! 

Îl auzi pe Adam cum înghite în sec şi se cutremură 
auzindu-l. Adam nu era genul care să se lase cuprins de 
teamă. Nu-l văzuse nici măcar o dată vărsând vreo lacrimă. 

— Plec acum direct spre casă, rosti Sonja. În caz că e în 
drum spre mine. Trebuie să fie în drum spre mine. N-ar 
pleca nicăieri niciodată fără să-mi spună. 


97. 


Sonja era la volan când telefonul ţiui, dar deschise 
mesajul, oprindu-se la semaforul din faţa magazinului 
Nóatún. Rămase holbându-se la imaginea de proastă 

calitate de pe ecran, încercând să priceapă la ce se uită, 
căutând să înţeleagă ce se întâmplă, în timp ce punctele 
negre începură iar să-i danseze prin faţa ochilor. 

Spaima ei cea mai mare prinsese formă. Cel mai 
îngrozitor coşmar al ei. Sperase că amenințările lor sunt 
deşarte, însă se înşelase amarnic. Tresări, speriată, când 
auzi un claxon în spatele ei, apoi ridică privirea şi observă 
culoarea verde, dar nu izbuti să facă legătura între 
gândurile ei şi realitatea de zi cu zi a traficului din 
Reykjavik; nu acum, când lumea ei se destrăma în jurul 
său. 

Poza înfăţişa un Tómas zâmbăreţ, cu o îngheţată în 
mână. Lângă el se afla Rikhardur, strângându-l pe băiat cu 
un braţ în jurul umerilor. Când claxonul se auzi a doua 
oară, ea demară mult prea repede pe lângă piaţa 
Hlemmur, în dreptul căreia întoarse maşina pe celălalt 
sens şi apoi acceleră către biroul lui Thorgeir din Lâgmuli. 
Dar maşina derapă pe adânciturile din zăpadă de lângă 
benzinărie, apoi încetini în zloată şi, în cele din urmă, se 
opri. Când motorul maşinii se opri şi el, Sonja realiză că 
tocmai propriul glasul şi-l auzea atât de clar şi tare. 

Nu, nu, nu, nu! 

Nu se putea întâmpla aşa ceva. Nu era posibil ca Tómas 
să se afle în pericol. 

leşi din maşină, ratând cu portiera la mustață o maşină 
ce trecu în viteză, cu claxonul urlând ascuţit. Privi în toate 
părţile, dar nu văzu pe nimeni care să pară dispus să se 
oprească pentru a o ajuta să se elibereze din zăpadă, în 
afară de tânărul de la benzinăria de peste drum. li făcu 
semne disperate cu mâinile, apoi scoase cele două 
covoraşe de cauciuc de la picioare şi le îndesă în spatele 
roţilor maşinii. Urcă la volan, şi-i arătă cu degetul puştiului 
care se apropia c-ar trebui să împingă din faţă, apoi dădu 
în marşarier pe cât de lent putu, chiar dacă fiecare 
părticică din corp îi cerea să se grăbească, să apese pedala 
până la podea. Dar în zăpadă n-are niciun rost să te 
grăbeşti, iar ea ştia că trebuie s-o ia uşor, să lase maşina 
să se legene înainte şi înapoi, până să capete un avânt 

suficient ca să se elibereze singură. În clipa în care maşina 
se eliberă, Sonja apăsă pedala şi porni cu toată viteza, 
lăsându-l uluit pe puştiul de la benzinărie, cu cele două 
covoraşe de cauciuc în mână. Gândurile ei erau 
concentrate doar la Tomas şi la pericolul în care se afla 
băiatul. 

Mantra aceasta cu nu, nu, nu, nu! îi reverbera în minte, 
un refuz ce reprezintă ultimul pai pe care se repede să-l 
înhaţe oricine ştie că situaţia lui e disperată. 

Nu, nu, nu, nu! continuă să-şi tot repete în minte. Nui 
se putea întâmpla aşa ceva. 


98. 


La recepţie nu era nicio secretară, aşa că Sonja se 
năpusti în biroul lui Thorgeir, plină de zăpadă pe ghete. 
Bărbatul arăta de parcă dormise cu hainele de pe el, 
cămaşa fiind mototolită şi plină de pete, deşi acest lucru se 
potrivea mai bine cu chipul lui pătrăţos decât costumul 
impecabil pe care-l purta de obicei. 

— Unde e? urlă Sonja. 

Simţea ba furie, ba teamă, trecând alternativ prin aceste 
emoţii, şi indecisă dacă să se repeadă cu pumnii la 
Thorgeir sau să se trântească în genunchi şi să-l implore 
să-i cruţe copilul, să nu-i facă niciun rău lui Tómas. 

— Copilul n-a păţit nimic. E pe mâini bune şi i se va da 
drumul imediat ce ajungi la Londra ca să ridici marfa, rosti 
Thorgeir pe un ton amabil, de parcă n-ar fi făcut altceva 
decât să sporovăiască despre vreme. 

Ochii lui erau deschişi larg şi sinceri, iar Sonja rămăsese 
privindu-l fix, întrebându-se cum de poate rămâne atât de 
calm. 

— Şi dacă merg la poliţie? întrebă ea. Renunţ şi le spun 
totul despre operaţiunea voastră. 

— N-o să mergi la poliţie, o contrazise Thorgeir. Nu eşti 
chiar atât de proastă. Ríkharður e-n stare să aibă grijă de 
copii, dar dacă se supără... Atunci, nu mai pot garanta 
nimic. 

— N-ai niciun fel de conştiinţă. 

Sonjei îi tremura glasul şi simţea cum lacrimile i se 
scurg pe obraji. 

— Nu mai vorbi aiurea! râse Thorgeir. Sigur că am 
conştiinţă. Doar c-o mai pot opri din când în când, atunci 
când am nevoie. 

— De unde ridic marfa? 

— De la The Thistle. În hol. Azi, la miezul nopţii. 

— Te rog, nu-i face rău, croncăni ea. Nu-l lăsa pe 
Ríkharður să-i facă rău. 

— Sigur că nu! Sigur că nu va păţi nimic, atât timp cât te 
supui şi faci ce ţi s-a spus. 

O privi cu duritate pe Sonja, în timp ce ea se ştergea pe 
faţă cu mâneca. 

— Dar dacă încerci să faci vreo prostie, continuă el, cu o 
expresie rece şi dură, atunci vom face ce va trebui să 
facem. 

Sonja căzu în genunchi în hohote. N-avea cum să scape. 
Rămăsese prinsă în laţ, iar bestia feroce o prinsese în 
fălcile ei însângerate, gata să-i smulgă tot cea avea mai 
scump pe lume. 


99. 


Bragi încercui cu roşu numele unui pasager aflat pe lista 
din ziua următoare. 

— Pune pe cineva de pe tura cealaltă să facă schimb cu 
mine, te rog, da? îi zise lui Atli Thor. Pe lista asta e o 
persoană pe care am tinut-o sub supraveghere. 

— Să-i cer să-ţi facă tura de noapte de săptămâna 
viitoare? întrebă Atli Thor, care trecea o rolă pentru scame 
peste puloverul său negru. 

Aşa fusese instruit de Bragi. Personalul trebuia să arate 
respect faţă de uniforma pe care o purta. Cravatele 
trebuiau înnodate la gât, şi iarna, când purtau pulovere 
negre peste cămăşile de la uniformă, trebuiau să le calce 
înainte de fiecare tură, iar centura trebuia purtată pe 
deasupra. Bragi considera că ei reprezintă vama şi o 

cămaşă încheiată neglijent sau un pulover botit tras peste 
centură erau dovezi ale lipsei de respect faţă de 
autoritatea pe care o reprezentau. 

— Ar fi drăguţ din partea ta, rosti Bragi, în timp ce Atli 
Thor se aşeza la calculator, ca să schimbe detaliile turei. 

— S-a-nţeles, căpitane Ahab, zise acesta, salutându-l, iar 
Bragi îl plesni în glumă cu lista de pasageri făcută sul. 

Simţea iar acea anticipare familiară în timp ce se 
îndrepta spre maşină. O ştia, simţea până în măruntaie că 
de data asta avea să pună gheara pe ea. Femeia zburase în 
această după-amiază şi trebuia să se întoarcă a doua zi, o 
călătorie tipică de ridicare a unui colet. Totodată, i se 
părea ciudat că femeia nu se dăduse de tot la fund după ce 
fusese percheziţionată de două ori la rând într-un interval 
de tot atâtea săptămâni. Însă el nu înţelesese niciodată 
modul de gândire al contrabandiştilor. Oamenii ăştia 
păreau să-şi asume riscuri ce treceau cu mult dincolo de 
orice limită a prudenţei. Poate că femeia ţinea cont de 
faptul că fusese percheziţionată de două ori fără niciun 
rezultat, aşa că acum mergea pe ideea că n-o vor mai 
controla şi a treia oară. Dar dacă ăsta era într-adevăr 
modul ei de gândire, atunci se înşela amarnic. Bragi avea 
să o aştepte, cu cravata înnodată la gât şi cu puloverul 
negru impecabil, decis să nu-i arate nicio îndurare. 

Trase în piept o gură prelungă de aer rece, căci vântul 
care-i sufla prin păr nu mai purta cu el mirosul de 
combustibil al avioanelor. Frânele unui avion care tocmai 
ateriza scârţâiră puternic şi huruitul intens al flapsurilor 
care se ridicau se contopi cu scrâşnetul gheții de sub 
picioare. În pofida tuturor lucrurilor, viaţa era frumoasă şi 
în curând avea să devină cu mult mai frumoasă. 

Avea de gând să treacă pe la Valdis, în drum spre casă. 


100. 


Observă că are trei mesaje de la Adam când scoase 
telefonul din geantă ca să-l închidă, înainte de decolare. 
Vor trebui să aştepte. Adam va trebui să aştepte până ce 

ea va ateriza la Londra. Pesemne că el deja sunase la 
poliţie ca să anunţe dispariţia lui Tómas. li părea rău 
pentru el. El nu ştia nimic, habar n-avea pe unde putea fi 
Tómas, în timp ce ea măcar ştia că fiul ei e cu Ríkharður şi 
se putea consola cu promisiunea lui Thorgeir că nu va păţi 
nimic. Avea de gând să facă tot posibilul pentru ca el să se 
întoarcă acasă. Avea de gând să ridice pachetul la 
momentul ales de ei şi imediat ce va pune mâna pe marfă, 
să se asigure că Tomas va fi dus acasă. Explicaţiile 
băiatului cu privire la unde fusese dus urmau să işte o 
groază de întrebări, fără discuţie, dar această problemă 
mai putea aştepta. Dacă era implicată şi poliţia, atunci 
toate astea ar putea-o implica şi pe ea, deşi nu era sută la 
sută sigură. Un străin care a răpit un copil ar părea dubios 
şi ar putea abate atenţia poliţiei în altă parte. 

Tot ce putea face Sonja era să se ocupe de consecinţe a 
doua zi, când va sosi acasă cu marfa şi Thorgeir va fi 
mulţumit - sau pe cât de mulţumit ar putea fi după tot ce 
se întâmplase. 

Sonja tremură în timp ce aeronava prindea viteză, 
simţindu-şi nervii întinşi la maximum în timp ce se 
desprindea de sol. Nu mai simţea liniştea obişnuită după 
ce roţile avionului se desprindeau de sol. Acum ar fi vrut 
ca avionul să zboare mai repede, sau să deruleze 
evenimentele cu viteză şi să fie deja la Londra, să poată 
ridica marfa mai devreme şi Tómas să fie liber. Liber şi în 
siguranţă. 


101. 


Pentru Agla, era întotdeauna o surpriză când îi suna 
cineva la uşă. De data asta constată cu uimire că Maria, 
specialista în infracţiuni economice, aştepta la uşa ei. 

— Pot discuta ceva cu tine? întrebă ea, iar Agla îi făcu 
loc să intre. 

Începuse cu o bere când ajunsese acasă, urmată apoi de 
încă una, după care adormise pe canapea. Aşa că era 
conştientă că nu e în cea mai bună formă, cu bluza boţită 


e 206 » 


şi părul în neorânduială. Pe de altă parte, Maria arăta 
impecabil, fără ca măcar un fir de păr să nu fie la locul lui, 
în timp ce costumul arăta de parcă doar ce fusese călcat. 

Agla aruncă o privire la ceas. Era aproape zece, deci 
pesemne că Maria venise direct de la serviciu. Un lucru 
era sigur în privinţa angajaţilor de la procuratură: 
munceau ca nişte sclavi la galere. 

— Vrei o bere? întrebă Agla, deschizând frigiderul. Sau 
apă? Asta e tot ce am. 

— O bere ar fi bună, rosti Maria şi Agla deschise sticla şi 
i-o întinse fără s-o mai întrebe dacă vrea şi-un pahar. 

Maria nu păru să observe şi bău din sticlă. Agla o 
îndemnă să meargă în sufragerie şi să ia loc. 

— Trebuie să-l sun pe Elvar? întrebă ea, dar Maria 
clătină din cap şi se aşeză pe canapea. 

— Nu. Am doar o întrebare şi vreau să aflu răspunsul 
între patru ochi. 

Agla se aşeză şi ea pe un fotoliu, aşteptând. Maria îşi 
drese glasul, sorbi din bere şi se aplecă în faţă, ca s-o 
privească pe Agla în ochi. 

— Se poate să... începu ea pe un ton coborât. Se poate 
să fii presată în vreun fel de Adam? 

Maria se uita în ochii ei, fără să-şi clintească privirea, iar 
Agla se forţă să nu privească în altă parte. 

— Nu sunt chiar sigură că înţeleg la ce te referi, 
răspunse ea. 

— Adică eşti supusă vreunei forme de presiune sau chiar 
constrânsă în vreun fel? continuă Maria, cu o mină 
serioasă. 

Nu mai purta pe chip acel zâmbet misterios ce putea 
ascunde orice, nu o mai făcea să se simtă încolţită. Părea 
să fie sinceră. 

— Nu sunt sigură la ce gen de constrângere te referi, 
rosti Agla, luându-şi berea şi luând o înghiţitură prelungă 
din sticlă. 

— Unul dintre membrii personalului nostru a verificat 
casetele găsite printre lucrurile lui Johann, continuă 
Maria, iar Agla începu să înţeleagă încotro se îndreptau 

lucrurile. 

— Mă întrebam dacă nu cumva Jóhann sau Adam te-au 
înregistrat sau au făcut ceva care să te pună într-o situaţie 
delicată... 

— Şi de aceea am preluat responsabilitatea pe umerii 
mei? râse Agla. Chiar crezi că eu am fost vreodată invitată 
în excursiile băieţilor? 

— Deci ştii despre filmările lui Jóhann? 

— Nu ştie toată lumea? 

Agla observă că Maria fusese luată prin surprindere. Era 
limpede că ei doar ce dăduseră peste ele. 

— Mi-a trecut prin cap că s-ar putea să mai existe şi 
altele în afară de cele confiscate de noi. Sau că ar putea 
exista vreun material care să te pună într-o lumină 
proastă. 

— Nu-mi pot imagina ce-ar putea fi atât de rău încât să 
mă determine să fac puşcărie în locul altcuiva, rosti Agla, 
terminându-şi berea şi ridicându-se să-şi mai ia una. 

— Ruşinea în sine poate determina oamenii să facă cele 
mai bizare lucruri, continuă Maria când Agla se aşeză la 
loc. 

— Mai mult ca sigur, se arătă ea de acord. Există pe 
undeva o poză cu mine în care apar cu o bancnotă de cinci 
mii făcută sul şi înfiptă în nas. Dar aşa stăteau lucrurile pe 
atunci. N-aş face sub niciun un chip puşcărie în locul 
altcuiva, dacă la asta de gândeşti. 

— Nu. Nu asta am vrut să spun. M-am gândit dacă nu 
cumva ar putea exista un fel de chestiune personală, 
posibil ceva care încă te macină, care te-ar putea pune 
într-o poziție dificilă. Poate relația ta cu Sonja 
Gunnarsdóttir? 

Aglăi îi tresăltă inima şi simţi cum i se înroşesc obrajii. 

— Relaţie? pufni ea. Nu există nicio relaţie. 

S-ar fi ridicat în picioare şi s-ar fi întors să plece din 
cameră dacă ar fi avut încredere că picioarele n-o vor 
trăda, căci, dintr-odată, se simţi golită de energie, 
rămânând nemişcată şi holbându-se la podea. 

— Atunci hai să spunem că doar o cunoşti, se corectă 

Maria. Sonja este fosta soţie a lui Adam, aşadar, nu cumva 
acest lucru te-ar putea pune într-o poziţie oarecum 
stânjenitoare? Poate că Adam sau Johann te au cu ceva la 
mână, iar tu ai luat măsuri ca să se păstreze discreţia? 

Era clar că îi ascultaseră telefonul şi că auziseră tot, 
absolut tot ce se petrecuse între ea şi Sonja, toate acele 
şoapte pline de pasiune şi toate certurile. Ruşinea o învălui 
cu totul pe Agla, de parcă ar fi fost turnată peste ea dintr-o 
găleată. De asta se temuse tot timpul, că la un moment dat 
cineva va sta în faţa ei, ştiind totul despre ea şi Sonja. Iar 
când temerea devenise realitate, îşi dădu seama că, de 
fapt, lucrul ăsta nu schimba cu nimic situaţia. 

— Între noi nu s-a-ntâmplat nimic de genul ăsta, îi 
răspunse Mariei, ridicând capul şi întâlnind o privire 
pătrunzătoare, care trecea prin ea ca un cuţit. 

Nu mai era privirea inchizitorială pe care Maria o 
folosea la birou, ci-n ea se regăsea acum şi înţelegere, 
lucru care, însă, i se părea şi mai greu de suportat. 

— Ai înţeles lucrurile complet greşit, o contrazise ea. 
Sonja e... E o excepţie în viaţa mea, ceva unic. Însă nu 
ceva permanent sau... Cum să zic? În orice caz, s-a 
terminat. S-a terminat de tot, lucru care-mi convine. 
Pentru că nu sunt... nu simt nevoia să merg în acea 
direcţie. 

— Înţeleg, rosti Maria, ridicându-se în picioare. Voiam 
doar să mă conving că nu te afli sub vreo anumită formă de 
constrângere. 

Maria rămase pe loc, aşteptând în mod vizibil ca Agla să 
se ridice şi ea, însă aceasta rămase aşezată. Nu mai avea 
puterea necesară în picioare să meargă până la uşă, ca s-o 
conducă pe Maria. 


102. 


Sonja se simţea amorţită. Oricâte guri de aer trăgea ca 
să-şi umple plămânii, se simţea incapabilă să respire cum 
trebuie. Senzaţia era aceeaşi ca atunci când Ríkharður o 
prinsese şi-o strânsese de gât, iar indirect, el încă o mai 

strângea. Imaginea cu el şi Tómas îi rămăsese întipărită în 
memorie şi ori de câte ori îşi repeta că totul avea să fie 
bine, că totul se va rezolva într-un final, era incapabilă să 
se convingă pe ea însăşi că acesta era adevărul. 

Prinsese la mustață zborul de seară către Londra, apoi 
luase trenul subteran până în oraş şi se grăbise să ajungă 
la hotel exact la timp ca bărbatul cu păr cenuşiu să-i 
înmâneze valiza cu marfa. 

Nu-şi rezervase vreo cameră la hotel. Scăpase de 
maşinăria de împachetat în vid după ultima livrare şi nici 
nu-şi luase o valiză cu ea. Era cât se poate de nepregătită 
pentru transport, iar ei doreau ca livrarea să aibă loc a 
doua zi. Trebuia să inventeze ceva pe moment, să vină cu 
vreo idee inteligentă pe care n-o mai pusese în aplicare 
până acum, de preferat ceva care să nu mai necesite ca ea 
să introducă marfa în ţară, pentru că era sigură că de data 
asta cei de la vamă aveau să o prindă. Agentul vamal mai 
vârstnic pusese ochii pe ea şi se comportase de parcă ar fi 
ştiut ceva. Era ca şi cum mirosise că Sonja e pusă pe rele, 
iar ea reuşise să priceapă ce-l făcuse să s-o suspecteze. 

Plăti pentru o cameră la Thistle, căci nu voia să umble 
pe străzile din Londra cu o geantă sport plină cu marfă, în 
căutarea vreunui loc mai ieftin în care să stea. 

Ajunsă în cameră, îl sună pe Adam. 

— E acasă? întrebă ea cu glas tremurând imediat ce 
Adam îi răspunse. 

— Da, s-a întors, chiar după cină. Mi-a zis că a ieşit la o 
plimbare cu prietenii. l-am spus că nu mai are voie 
niciodată să plece fără să ne spună unde. Am vorbit cu 
poliţia şi le-am spus că totul e în regulă. Mi-au spus că nu 
mai trebuie să-i mai deranjăm şi altă dată. 

Sonja înghiţi în sec. De bună seamă că Tomas îşi minţise 
tatăl cu privire la unde fusese, însă ce anume îl îndemnase, 
asta n-o mai ştia. E posibil ca Ríkharður să-l fi ameninţat 
să tacă din gură. 

— Pot vorbi cu el? 

— Sonja, a adormit deja! Tu pe ce planetă trăieşti? E 
trecut de miezul nopţii. Mai întâi, băiatul dispare, apoi tu 

te panichezi şi nu mai dai ore întregi niciun semn de viaţă. 
Eram gata să cedez nervos când ţi-ai închis telefonul. Apoi 
suni la miezul nopţii şi te aştepţi să stai de vorbă cu el. Pur 
şi simplu n-are sens ce faci. 

— Scuze, oftă Sonja. Sunt la Londra. E o chestie legată 
de serviciu. 

— Adică pur şi simplu dai o fugă până la Londra, în timp 
ce fiul tău e dispărut? Şi mai vrei şi custodia lui? 

N-avea cum să rateze sarcasmul din vocea lui. 

— Adam, a trebuit să plec. N-am cum să-ţi explic. 

— Nu, n-ai cum. În privinţa ta, sunt mult prea multe 
lucruri care nu pot fi explicate. 

Sonja îşi înăbuşi un suspin. După evenimentele din ziua 
respectivă, merita din plin înţepătura. 

— Adam, rosti ea pe un ton rugător. Ai grijă de el. 

Adam pufni şi închise telefonul. Sonja se întinse pe pat şi 
izbucni în plâns. Se căzni să-şi înlocuiască în minte 
imaginea lui TOmas în strânsoarea de fier a lui Rikhardur 
cu alta în care băiatul doarme acasă, în Akranes, cu tatăl 
lui aproape de el, în siguranţă. 


103. 


Tómas îşi îngropă faţa în blana câinelui şi inspiră adânc. 
Îi plăcea la nebunie şi pur şi simplu nu înţelegea de ce se 
plâng oamenii de mirosul urât al câinilor. Câinele era curat 
şi cald şi era o adevărată plăcere să-l aibă în pat cu el. 
Tomas îi mângâie blana neagră de pe cap şi-i şopti „Eşti un 
câine bun!” 

Câinele gemu, se ridică şi se scutură. Băiatul se distra 
de minune. Îi părea bine că se poate trezi din somn alături 
de cineva, mai ales că acel cineva era un câine. Câinii 
păreau şi ei de-a dreptul fascinaţi de oameni, privindu-i fix 
în ochi, urmărindu-le orice mişcare, cu coada fluturând 
când într-o parte, când în alta, gata mereu de joacă. Iar 
câinele acesta nu făcea nici el excepţie, părând tot timpul 
disperat să se joace. Se jucau amândoi cu mingea, seară de 
seară, în grădină, şi era ca şi cum câinele nu băga absolut 

deloc în seamă frigul sau pământul îngheţat de sub labe, 
căci tot ce-şi dorea era să aducă mingea înapoi la nesfârşit, 
apoi să se arunce după ea şi s-o urmărească prin toată 
grădina, într-un interminabil joc de-a v-aţi ascunselea. 

Tomas visa de mult timp să aibă un câine. Se aşteptase 
ca atunci când tatăl său avea până la urmă să cedeze, să-i 
aducă acasă un căţeluş. Insă ieri, când tatăl său îi spusese 
că acest câine are nevoie de-un adăpost, Tomas îşi dăduse 
seama pe loc că era mult mai bine să aibă un câine matur. 
Nu mai era nevoie să-l înveţe să ceară să fie scos afară ca 
să-şi facă nevoile şi, în plus, era deja dresat să facă tot 
soiul de trucuri, la cerere. Se aşeza pe burtă, se rostogolea 
şi o făcea pe mortul când i se spunea s-o facă. Era ca un 
vis devenit realitate. Tómas se lupta cu câinele pentru un 
ciorap vechi, iar când câinele avu câştig de cauză, 
ajunseseră să se urmărească unul pe altul prin toată casa. 

— Hei, hei! Tómas! mai uşor! strigă tatăl său din 
bucătărie, iar Tomas îi şopti câinelui să se potolească. 

Era aproape la fel de bine ca a avea un frate. Se gândea 
să-i pună numele Teddy. 


104. 


leşea din al patrulea magazin în care nu găsea o maşină 
de împachetat şi Sonja intra deja în criză de timp. Se 
făcuse deja unsprezece şi trebuia să ajungă la Heathrow la 
ora două. Aranjase să predea mai târziu camera de la hotel 
şi lăsase marfa sub pat, atârnând şi un semn cu „nu 
deranjaţi” pe clanţa uşii. 

Taxiul o plimbase prin tot oraşul ca să poată căuta o 
maşină de împachetat în vid şi acum se vedea nevoită să 
găsească o altă modalitate. Deschise telefonul cu cartelă 
şi-l sună pe Thorgeir. 

— Ce vrei? începu el, iar ea îi explică faptul că avea 
nevoie de o zi în plus ca să poată trece marfa în siguranţă 
prin vamă. 

— Las-o baltă, rosti el şi Sonja îi simţi agitația, iritarea 
din glas şi faptul că era pe punctul de-a ceda nervos. 

Şi încă era devreme. N-ar fi fost deloc plăcut să încerce 
să-l sune ceva mai târziu. 

— Haide, Thorgeir. O să aduc marfa mâine. 

— Dacă nu-ţi mişti curul şi nu ajungi până diseară aici, 
atunci Ríkharður va pleca iar într-o mică excursie cu 
băiatul şi de data asta nu-i va mai oferi îngheţată. 

Sonja închise telefonul şi simţi cum disperarea de mai 
devreme îi prinde iar inima în ghearele ei reci. Înainte, 
fusese posibil să o scoată la capăt cu Thorgeir şi ea să 
poată face lucrurile în felul ei. Acum, totul se schimbase. 
Nu fusese chiar o idee strălucită să-l amenințe. Imaginea 
tigrului dând nervos din coadă îi răsări brusc în minte. 

Sonja clipi, cu ochii uscați, şi încercă să gândească 
limpede. Nu pusese geană pe geană, zăcând trează în pat, 
în timp ce gânduri negre îi roiau prin minte şi corpul i se 
răsucea de-atâta încordare. Era clar că rămăsese în 
continuare în laţ, mai strâns ca niciodată, precum un peşte 
prins în năvod ce încearcă să se elibereze, doar ca să se 
trezească şi mai încurcat în ochiurile acestuia. Se temuse 
întotdeauna că Thorgeir şi Rikhardur îşi vor pune în 
aplicare amenințările împotriva fiului ei, deşi nu crezuse 
niciodată cu adevărat că o vor face. Simţi un junghi de 
durere la gândul că Tómas petrecuse o zi întreagă alături 
de Ríkharður, apoi îşi minţise tatăl, când ajunsese acasă, în 
legătură cu unde fusese. Avea să-l întrebe, când se va ivi 
ocazia, pe cât de blând era în stare, căci blândeţea era cea 
mai bună abordare în cazul lui Tómas, ce se întâmplase în 
timpul orelor petrecute alături de Rikhardur. Apoi avea să 
facă tot ce-i stătea în putere să se asigure că o astfel de 
situaţie nu se va mai repeta niciodată. Singura întrebare 
rămânea cum va reuşi să facă asta. Dar chestiunea urgentă 
era, acum, găsirea metodei prin care să ducă marfa acasă, 
iar ea mai avea doar două ore ca să găsească o soluţie. 
Trebuia să întreprindă ceva, şi încă foarte repede. 

Îi spuse taximetristului s-o ducă înapoi la hotel, iar de 
acolo porni iute către un supermarket de pe Oxford Street. 
Merse de la un raion la altul, căutând ceva în care să poată 
împacheta marfa. De data asta, din fericire, avea praf, nu 

pachete solide, deci putea să îl toarne într-un fel de 
recipient. 

Se uită cu atenţie la cafeaua boabe, dar toate 
sortimentele erau ambalate în cutii metalice şi mai mulţi 
cilindri vârâţi în bagajul ei ar fi putut semăna cu un 
dispozitiv exploziv pe scanere, ceea ce însemna că valiza 
ar fi fost deschisă pe Heathrow. Se apropie de un alt şir de 
rafturi, trezindu-se în faţa unor lăzi frigorifice, şi se 
întoarse, mergând mai departe prin magazin şi continuând 
să cerceteze cu atenţie raioanele ca să găsească ceva ce s- 
ar fi potrivit scopului ei. Ce s-ar întâmpla dacă n-ar găsi 
nimic şi ar fi silită să călătorească cu marfa prost 
ambalată, aşa încât scanerele pentru droguri să ţiuie când 
ar ajunge la valiza ei? Sau ce s-ar întâmpla dacă s-ar lungi 
prea mult cu ambalarea şi ar pierde zborul? În ambele 
cazuri, era sigură că Thorgeir l-ar trimite pe Rikhardur 
după Tómas. Dar oare chiar ar încerca s-o pedepsească pe 
ea, făcându-i rău băiatului? Sonja se chinui să respire în 
timp ce încordarea din interiorul ei părea să-i împiedice 
plămânii să mai primească aer. Era sigură că de această 
dată va leşina acolo, în magazin. 

— Eşti bine, scumpa? întrebă o femeie între două vârste, 
atingând-o uşor pe braţ pe Sonja. 

Sonja tresări şi izbuti să tragă o gură de aer în piept, 
simțindu-se atât de copleşită, încât aproape că se aruncă 
în braţele femeii şi chiar în clipa aceea zări ceea ce căuta. 

— Sunt bine, mulţumesc, reuşi ea să îndruge. Doar 
căutam asta. 

Sonja arătă către un şir de tuburi de plastic cu amestec 
pentru napolitane, apoi luă câteva de pe raft şi le lăsă să 
cadă în coş. Femeia se uita la ea, uluită. 

— Da’ chiar că-ţi plac napolitanele, rosti femeia, 
îndepărtându-se. 

Se simţea teribil de uşurată că găsise recipientele 
potrivite, iar acum nu mai avea nevoie decât de vreo 
câteva obiecte ca să poată împacheta marfa aşa cum se 
cuvine şi foarte repede. Merse prin magazin, alese folie de 
plastic protectoare, pungi de plastic şi mănuşi de unică 

folosinţă, plus câteva pachete de cafea, apoi se îndreptă 
către case. 

Coada era scurtă, dar părea să înainteze ca melcul. 
Sonja se aplecă în faţă ca să vadă care era problema şi 
văzu că era un sistem de autoservire. Ca de obicei, un 
membru al personalului magazinului mergea de la o casă 
la alta ca să ajute lumea, şi se părea că fiecare persoană în 
parte are nevoie de ajutor. Sonja strânse din dinţi şi-şi 
verifică ceasul. Mai avea nouăzeci de minute. 

Când veni şi rândul ei, se repezi la casă, scană repede 
codurile de bare ale amestecului pentru napolitane, dar 
când ajunse la cafea, scanerul refuză să accepte codurile 
de bare. Netezi pachetul şi mai încercă o dată, apoi 
încercă alt pachet, însă de fiecare dată obţinu acelaşi 
rezultat. Maşinăria emitea un sunet slab în locul acelui 
ţiuit vesel când ceva era scanat cu succes. 

Sonja privi în jur pentru asistenţă şi văzu că bărbatul era 
ocupat la o altă casă, în celălalt capăt al magazinului. O 
clipă, Sonja se gândi să împacheteze totul fără să mai 
plătească, ca să economisească nişte timp. Dar asta ar fi 
putut însemna şi o întârziere mult mai mare şi chiar nu era 
momentul să petreacă vreo câteva ore într-o secţie de 
poliţie londoneză, încercând să explice un furt minor din 
magazin. Miza era prea mare. 

Încercă iar să scaneze cafeaua, dar tot nu reuşi. Se 
hotări să lase cafeaua, scană celelalte obiecte, însă 
maşinăria refuză să scaneze şi mănuşile de cauciuc; iar 
acestea erau esenţiale. Brusc, se trezi că hiperventilează, 
simțind cum muşchii pieptului i se împotrivesc şi că nu 
primeşte suficient oxigen. Înainte să-şi dea seama ce face, 
mârâi de frustrare şi izbi cu piciorul maşinăria din faţa ei. 
Bărbatul care ajuta cu scanarea produselor se grăbi să 
ajungă la ea, urmat îndeaproape de un paznic, şi îi cerură 
amândoi să se liniştească, altfel va fi condusă afară din 
clădire. 

— Îmi cer scuze, îmi cer scuze, murmură Sonja de mai 
multe ori, încercând să le explice că avea de prins un 
avion. 

Bărbatul scană cafeaua şi mănuşile în locul ei, apoi o 
ajută să plătească, în timp ce paznicul îi privea pe-amândoi 
cu ochi îngustaţi, chiar dacă ea continua să-şi tot ceară 
scuze. 

Tânjea să-i explice teroarea din sufletul ei, să-i spună că 
dacă nu prindea avionul, fiul ei s-ar fi aflat într-un mare 
pericol, căci fiul ei era lumina vieţii ei, motivul pentru care 
continua să trăiască. 


105. 


Probabil că nu va mai avea cum să schimbe valizele şi 
era sigură că nu are nicio şansă să ajungă la aeroport 
suficient de devreme ca să depisteze vreun călător dispus 
să înregistreze pe numele lui bagajul ei. Se gândise deja să 
ia zborul de seară, însă acesta era ocupat complet, aşa că 
se vedea nevoită să-l ia pe cel de după-amiază, pentru care 
avea deja bilet. Tot ce mai putea acum să facă era să spere 
că va merge totul bine şi că va avea noroc. Ştia că ăsta nu 
era cel mai inteligent mod de acţiune. Norocul nu era făcut 
pentru oameni ca ea. 

Sonja goli pe rând, în toaletă, tuburile cu amestec 
pentru napolitane, între timp gândindu-se că nu mai e în 
stare să gândească limpede. Pentru o clipă se îndoi asupra 
gravităţii pericolului, zicându-şi că pur şi simplu ajunsese 
să se comporte isteric. În secunda următoare deveni 
conştientă că era o nebunie să-şi asume riscul să aducă 
atât de mult praf în Islanda cu o pregătire atât de sumară, 
dar riscul trebuia pus în balanţă cu ce era Ríkharður 
dispus să-i facă lui Tómas. N-avea de unde să ştie dacă 
Thorgeir vorbise serios sau nu, dacă Ríkharður era sau nu 
în stare să-i facă rău unui copil, însă ea nu era dispusă să- 
şi asume un astfel de risc. Aducându-şi limpede aminte de 
ce-i făcuse ei Ríkharður, decise că preferă să rişte să 
ajungă la închisoare decât să rişte ca Tomas să fie supus 
aceluiaşi tratament. 

Dacă lucrurile aveau să meargă în această direcţie iar ea 
va ajunge la închisoare, luând totul în calcul, aceasta ar fi 

fost, de fapt, cea mai bună soluţie pentru fiul ei. În 
realitate, era o adevărată nebunie să aibă în vreun fel de-a 
face cu fiul ei, dată fiind situaţia în care ajunsese. Traficul 
de droguri şi creşterea unui copil nu fac casă bună 
împreună, iar ultimele douăzeci şi patru de ore o dovedeau 
din plin. 

Sonja îşi scoase hainele, le aruncă grămadă într-un colţ 
al camerei, îşi trase mănuşile pe mâini şi turnă cu grijă 
praful în cele opt tuburi. Timpul scurt pe care-l avea la 
dispoziţie era un avantaj pentru ea, deoarece cu cât mai 
târziu era ambalată marfa, cu atât mai mică era şansa ca 
mirosul să răzbată prin ambalaj. Mirosul de cocaină trecea 
în cele din urmă prin orice tip de plastic, cel puţin cât să 
alerteze câinii dresați special, însă asta lua ceva timp. 
Dacă era suficient de precaută şi se asigura că nu va 
rămâne nici cea mai mică urmă pe dinafara tuburilor, 
atunci va avea la dispoziţie un interval de timp generos 
până ce mirosul să răzbată prin plasticul gros. Asta 
presupunând că vameşii făcuseră deja rost de alţi câini 
dresați să miroasă drogurile. 

Luă tuburile cu ea în duş, le spălă cu mare atenţie, apoi 
ieşi din duş şi-şi puse o pereche de mănuşi noi ca să 
introducă fiecare tub în câte o pungă de plastic, după care 
turnă cafea în fiecare şi le înveli pe rând, pe fiecare, într- 
un strat gros de folie protectoare. Apoi aruncă pachetul cu 
tuburi într-o geantă de turist ce avea pe ea o imagine cu 
Big Ben, iar peste el aşeză un prosop de la hotel şi propriul 
palton. 

Se făcuse deja ora unu când se urcă în taxi, ca să 
meargă la gară. Urma să întârzie, dar se părea că avea să 
prindă avionul. I se făcu rău când taxiul se puse în 
mişcare, aşa că lăsă geamul în jos, ca să inspire aer 
proaspăt. Mirosul care se strecură în maşină era alcătuit 
dintr-un amestec de izuri de mâncare, gaze de eşapament 
şi frunze ude şi putrezite, dar peste toate acestea izbuteau 
totuşi să răzbată, deşi extrem de slab, în aerul rece, indicii 
că se apropia primăvara. 

106. 


Agla lăsă toată vorbăria în seama lui Elvar. În orice caz, 
ea n-avea nimic să-i spună Mariei. Vizita acesteia din seara 
precedentă continua să-i ocupe mare parte din gânduri, în 
mod special întrebările despre „relaţia” ei cu Sonja, 
expresia pătrunzătoare de înţelegere din privirea ei şi 
conştientizarea faptului că atât Maria, cât şi, de bună 
seamă, ceilalţi membri ai biroului Procurorului Special îi 
ascultaseră apelurile telefonice. Agla simţi că tot sângele îi 
năvăleşte în obraji, despre care era sigură că erau de un 
roşu aprins pe sub tot machiajul, când se gândi la toate 
momentele când o sunase beată pe Sonja ca s-o învăluie 
într-un amestec de mustrări şi declaraţii de dragoste. 

Elvar se ascundea în spatele unui teanc de documente, 
care tot creştea pe măsură ce se apropiau de capătul unui 
proces lung. Investigația se desfăşurase pe parcursul mai 
multor luni şi acum era aproape finalizată. Urmau 
pregătirile procuraturii pentru rechizitoriul de la 
Tribunalul Regional în timp ce Elvar avea să se ocupe de 
construirea apărării. 

Agla semnă hârtiile pe care i le întinse Elvar, 
încuviințând din cap la întrebările inspectorului Jón dacă 
înţelege sau nu statutul ei de inculpat şi tot ce presupune 
acest lucru. De fapt, ea nu înţelegea absolut nimic, însă 
Elvar avea să-i explice mai târziu detaliile. Ea doar voia să 
scape cât mai repede de-acolo, să scape de privirea 
inchizitorială a Mariei şi de triumful şi rânjetul de pe 
chipul inspectorului Jon. Pe parcursul săptămânilor 
următoare nu va mai avea de dat declaraţii, nici întrebări 
la care să răspundă şi nici rapoarte de prezentat. În plus, 
nu mai era nevoie să meargă nici la lucru, şi nici pe Sonja 
n-o mai avea, ca să-i complice viaţa. Era bine că o 
terminase cu ea de-a binelea, înainte să afle toată lumea 
despre relaţia lor. Din fericire, cei de la procuratură erau 
legaţi de legile de confidenţialitate privind statutul 
investigaţiei, deci absolut nimic despre prietenia ei cu 
Sonja n-avea cum să ajungă la urechile lumii. 

Ca să sărbătorească faptul că nu mai avea pe nimeni şi 
nimic în privinţa cărora să-şi facă griji, şi că era puţin 
probabil să mai fie cineva care să vrea să mai aibă de-a 
face cu ea, se hotări să facă o escală pe la magazinul de 
băuturi, în drum spre casă, să se aprovizioneze temeinic şi 
să nu mai iasă câteva zile afară. Ba chiar ar putea să-i dea 
şi-un semn ascultătoarei gorile a lui Thorgeir, să treacă pe 
la ea şi să-i aducă nişte marfă de calitate. Egoul ei avea 
nevoie de ceva care să-i ofere un imbold. 


107. 


Bragi aştepta la fereastra de supraveghere şi-şi strânse 
nodul cravatei în timp ce scruta cu atenţie scările rulante 
ale sălii de sosiri de dedesubt. Femeia coborâse din avion 
şi el o urmărise pe camerele de supraveghere de-a lungul 
unei mari părţi din coridor, iar acum ea avea să apară din 
clipă-n clipă pe scara rulantă. Rămăsese surprins când 
văzuse că nu mai era la fel de elegant îmbrăcată ca de 
obicei, ci purta blugi şi pantofi cu talpă joasă şi părea 
grăbită, lucru pe care-l nu-l mai observase până atunci la 
ea. Simţea că ajunsese deja să o cunoască, după ce 
urmărise de-atâtea ori imaginile cu ea sosind în Islanda, 
însă acum i se părea ceva neobişnuit la ea. Femeia îşi 
scosese telefonul imediat ce ieşise din avion şi aproape că 
străbătuse în fugă coridorul, sau oricum vizibil mai rapid 
decât ceilalţi pasageri, lucru pe care nu-l mai făcuse 
niciodată până atunci. 

Bragi anticipa deja ce urma şi simţi cum firele de păr de 
la ceafă i se ridică în sus când ea îşi făcu apariţia pe scări. 
Era timpul. Simţea că azi era ziua cea mare. Până acum 
şovăise între a-şi face mustrări de conştiinţă că o 
controlase de-atâtea ori şi intuiţia care-i spunea că ea era 
un peşte mare. Senzaţia instinctivă, despre care crezuse că 
începea să-l trădeze, era atât de puternică acum, că nu mai 
avea absolut nicio îndoială. Femeia era un jucător 
important şi sosise momentul s-o prindă asupra faptului. 

Aşa că, pentru a nu-i mai oferi ocazia să facă scamatorii 

cu valizele, păşi în sală şi se îndreptă direct spre ea. 
Femeia îl observă apropiindu-se când între ei mai 
rămăseseră câţiva paşi, iar el o văzu cum oftează şi cum se 
dezumflă precum un balon înţepat. I se pleoştiră umerii şi 
îşi lăsă geanta să cadă. Era limpede că se aştepta deja la o 
astfel de primire. 

— Vrei să-mi arăţi care e valiza ta de pe banda rulantă? 
o întrebă el politicos, dar ferm. 

Cu ochii plecaţi în jos, ea se supuse şi îi arătă o geantă 
sport urâtă, decorată cu cel mai faimos ceas al Londrei, 
apoi îl urmă pe Bragi, fără să scoată niciun cuvânt, în 
camera de percheziţii. 


108. 


Dintr-un motiv necunoscut, agentul vamal voia ca de 
această dată ea să stea de cealaltă parte a mesei. Bărbatul 
avu grijă să mute un scaun până în celălalt colţ al încăperii 
şi să-l lipească de perete. Apoi îşi ocupă poziţia lângă 
masă, îşi trase în mâini mănuşi de latex şi îi deschise 
geanta. 

Sonja avea sentimente contradictorii. Era uşurată că el 
începuse cu geanta de mână, nu trecuse direct la geanta 
sport, deci inevitabila ei prăbuşire abruptă avea să se mai 
amâne puţin. Pe de altă parte, ar fi vrut ca vameşul să 
treacă mai repede şi la geantă, eliberând-o astfel de 
tensiunea insuportabilă. Dar el nu se grăbea şi apuca 
fiecare obiect din geantă şi-l întindea frumos pe masă. Apoi 
întoarse geanta cu susul în jos, o scutură, deschise 
fermoarul buzunarului exterior şi scotoci atent în el. Apoi 
vâri totul la loc, la fel de lent pe cât le scosese afară, după 
care împinse bagajul într-o parte. 

Urma la rând geanta sport şi el îi aruncă o privire. Sonja 
era sigură că-i poate detecta expresia de anticipare din 
privire, de parcă ar fi ştiut sigur că de data asta va pune 
mâna pe ea. lar anticiparea lui era fondată. Pentru un 
agent vamal, să prinzi pe cineva cu şase kile de cocaină 
însemna să sărbătoreşti o aniversare şi-un Crăciun în 

aceeaşi zi. Bărbatul era în vârstă, acelaşi tip care-o mai 
oprise de două ori, avea o atitudine severă şi un 
comportament distant, dar figura îi era cumsecade. 
Pesemne că se apropia deja de pensionare, aprecie Sonja, 
întrebându-se de câte ori prinsese el oameni cu un astfel 
de transport. Bărbatul desfăcu fermoarul genţii, care, fiind 
foarte ieftin, se blocă de vreo două ori, obligându-l să-l 
forţeze niţel. Apoi deschise geanta şi-i scoase paltonul. 

— Palton, rosti el, aşezându-l pe masă. 

Apoi urmă prosopul, care se alătură şi el paltonului de 
pe masă. 

— Prosop, intonă el cu un glas atât de plat, că Sonja se 
întrebă dacă nu cumva erau înregistraţi. 

Apoi privi în jur şi văzu lentilele camerelor montate în 
tavan, în faţa ei. Ce i se păru ei ciudat era faptul că 
agentul vamal stătea cu spatele la camere, blocând accesul 
acestora la conţinutul genţii, care, constată Sonja, 
rămânea ascuns faţă de camere. Agentul vamal rămase 
uitându-se în geantă, la tuburile aranjate pe fund, atent 
înfăşurate în plastic, apoi le ridică unul câte unul şi le ţinu 
în mâna înmănuşată. 

— Ce-avem noi aici? întrebă el, fără să-i adreseze în mod 
direct ei întrebarea, de parcă ar fi vorbit cu el însuşi. 

Apoi scoase la iveală un briceag şi tăie plasticul de pe 
unul dintre tuburi. Expresia lui arăta că se aşteptase la 
ceva mai elaborat din partea ei şi Sonja se văzu nevoită să 
recunoască în sinea ei că nu era niciun motiv de mândrie 
să aducă în ţară praf în tuburi de plastic, la fel ca cel mai 
neglijent drogangiu. 

Geanta urâtă cu Big Ben pe ea avea să fie, fără îndoială, 
fotografiată din toate unghiurile ca probă şi ca material 
pentru emisiunile de ştiri de la televizor. Tare departe de 
cele mai inspirate momente ale ei ca traficantă de droguri. 
Agentul vamal deşurubă capacul tubului. Scoase din el un 
pic de praf cu vârful briceagului, luă o fiolă de plastic cu 
mâna cealaltă, îi dădu capacul la o parte şi turnă în ea 
praful de pe briceag. După care strânse fiola până se auzi 
un clic, apoi o scutură energic şi o ridică în lumină. 

— Zero-zero-unu înseamnă că e cocaină, rosti el şi o 
privi pe Sonja, care încuviinţă drept răspuns. 

Ea căscă ochii larg când el îşi umezi vârful unui deget pe 
limbă, îl vâri în praf şi şi-l băgă în gură. Era sigură că 
agenţii n-aveau voie să facă astfel de lucruri. El îşi frecă 
gingia de deasupra cu degetul şi ridică întrebător dintr-o 
sprânceană. 

— Marfa destul de pură, nu? Mi-a amorţit gura până la 
nas. 

— Da, e marfa extrem de pură, răspunse Sonja, 
întrebându-se când ar trebui să înceapă să ceară să vadă 
un avocat şi dacă să îl ceară pe Thorgeir sau pe altcineva. 

— Cât ai aici? întrebă bărbatul, punându-şi ochelarii ca 
să poată citi numerele de pe fiolă. 

— Şase kilograme, răspunse Sonja. 

— Deci ai în geanta asta contravaloarea a trei sau patru 
apartamente în oraş? 

— Presupun că da. Nu m-am gândit niciodată în felul 
ăsta. 

Nu minţea. Sonja nu se întrebase niciodată care era 
adevărata valoare pe stradă a mărfii pe care-o transporta, 
gândindu-se doar la partea ei şi niciodată la ce se întâmpla 
cu restul după ce făcea livrarea. 

Agentul aşeză la loc capacul tubului şi îl vâri înapoi în 
geanta sport. 

— Să cer acum un avocat? întrebă Sonja, însă el clătină 
din cap. 

— Mai stai un pic, rosti el. Vreau doar să ştii, nu c-ar 
conta prea mult, că fac asta doar pentru că trebuie s-o fac. 
Soţia mea este extrem de bolnavă. 

Apoi bărbatul vâri o mână în buzunarul pantalonilor şi 
scoase de-acolo o foaie. Ea o luă şi văzu că ţine în mână un 
print de calculator cu numele lui Bragi Smith aflat sub o 
listă cu date şi ore cu programarea turelor. 

— Iar tu eşti Bragi Smith? întrebă ea, nesigură de ceea 
ce însemna hârtia din mâna ei. 

— Eu sunt. Şi îmi ofer serviciile pe post de comitet de 
întâmpinare. În schimbul unei felii corespunzătoare din 

tort. 

Urmă o tăcere prelungă. Sonja nu realiză cât 
rămăseseră amândoi fără să vorbească în camera de 
percheziţii, uitându-se unul la altul. Ambii aveau expresii 
de îndoială în ochi şi Sonja aştepta o confirmare a faptului 
că înţelesese greşit sau nu auzise cum trebuie ce-i spusese 
el. 

— Ce? întrebă ea, pur şi simplu pentru că era incapabilă 
să găsească cuvintele potrivite. 

Se auzi un hârşâit dinspre geanta sport când el îi trase 
iute fermoarul la loc. 

— Eşti liberă să pleci, continuă el, întinzându-i geanta. 

Ea o luă şi aşteptă, încă nesigură că auzise corect. 

— Nu există nicio înregistrare a ce s-a petrecut între 
noi? şopti ea, arătând către lentilele din spatele lui. 

— Nu pentru mult timp, o linişti el, mergând la uşă şi 
făcându-i semn să vină cu el. 

Sonja îl urmă, complet uluită, pe coridor, trecând pe o 
uşă şi intrând în altă cameră, apoi pe o a doua uşă, care 
dădea în pasajul ce ducea în sala de sosiri. Trecu apoi prin 
ea, cu toate cele şase kilograme de cocaină la ea şi cu un 
drum deschis de pătrundere în ţară ce tocmai îi fusese 
trântit în poală. Se opri în afara clădirii terminalului şi 
trase adânc în piept aerul rece. Simţea un junghi în stomac 
şi i se părea că mintea i-a amortit cu totul. 


109. 


— Va trebui să îl plăteşti din partea ta, repetă Thorgeir 
pentru a patra oară. 

Era limpede că tocmai îşi revenea dintr-o mahmureală şi 
că tonul furios era acelaşi cu cel pe care-l folosea cu ea de 
când îl ameninţase că-i trimite echipa antidrog pe cap. 

— Tu nu înţelegi cât de important e? şuieră Sonja. Avem 
o rută liberă prin Keflavik. Aş putea aduce cu mine zece 
sau cincisprezece kilograme odată. 

Thorgeir se ridică în picioare şi se întoarse cu spatele la 
ea. Apoi deschise un frigider micuţ aflat într-un colţ al 

biroului şi-şi scoase o bere. 

— Şi ce-am putea face noi cu cincisprezece kilograme 
odată? întrebă el, tot iritat. 

— Păi, de ce nu? Pare să fie o cerere destul de mare 
pentru cocaină. 

— Nu, răspunse Thorgeir. Exact asta e. Nu există 
suficientă cerere. Nu mai e la fel ca înainte de criză. Tot ce 
contează e să ne păstrăm clienţii obişnuiţi şi să avem grijă 
să curgă banii în continuare. Aşa toată lumea va fi 
mulţumită în timp ce toată lumea-i mulţumită... Şi toată 
lumea rămâne mulţumită, rosti el, prea mahmur ca să mai 
găsească cuvintele potrivite. 

Apoi îşi desfăcu cutia de bere şi-o bău pe toată. 

— Thorgeir, nu lăsa faptul că eşti ofticat pe mine să stea 
în calea unei ocazii atât de bune, insistă Sonja, folosind 
acel ton plângăreţ pe care-l folosea adesea cu Adam, iar o 
clipă îşi închipui că va avea acelaşi efect asupra lui 
Thorgeir când acesta se aşeză la loc pe scaun şi o privi 
gânditor. Ştiu că mai ai şi alţi cărăuşi la dispoziţie, iar 
acest lucru va face riscul să crească, lucru pe care-l înţeleg 
perfect. Dar cu această portiţă, şi folosind contactul meu, 
nu va mai exista niciun risc. Poţi fi sigur că obţii marfa şi 
toată lumea câştigă. Ba chiar aş mai putea prelua eu din 
ceea ce aduc ceilalţi pentru tine. 

— Eşti o adevărată pacoste, rosti Thorgeir. Chiar crezi 
că ceilalţi nu au şi ei contacte la rândul lor şi propriile lor 
metode de-a se descurca? Tipul ăsta al tău nu e în niciun 
fel special. De unde ştii că nu-şi ia porţia şi de la toţi 
ceilalţi catâri? 


110. 


— Trebuie să te întreb ceva, zise Sonja. 

Bragi opri motorul şi se întoarse cu faţa spre ea. 

— Mai sunt şi alţi catâri de la care iei bani? Sau eu sunt 
singura? 

— Catâri?6 Asta sunteţi? Catâri? 


5 Cu sensul de cărăuși pentru traficanţii de droguri. 

— Catâri, cai de povară, măgari. Ce contează cum ni se 
spune? M-au prins în gheare nişte tipi cărora le sunt 
datoare şi-n felul ăsta trebuie să-mi plătesc datoria. 

— Înţeleg, rosti el, luând un pieptăn şi trecându-l prin 
părul cenuşiu tuns periuţă. Dar nu. 

— Nu, ce? 

— Nu, nu mai am şi pe altcineva implicat în afacere. Tu 
eşti singura şi unica. 

Rânji larg şi Sonja nu se putu abţine să zâmbească şi ea. 

— Chestia e, continuă ea, că ei spun că trebuie să te 
plătesc din partea mea, deci va trebui să te mulţumeşti cu 
mult mai puţin decât ţi-ai închipuit că vei obţine de la 
mine. 

— Nici vorbă, răspunse el cu asprime, înainte ca glasul 
să i se înmoaie din nou: Ţi-am spus că am nevoie de bani. 
Sunt pentru soţia mea. Care e foarte bolnavă. 

— Îmi pare rău să aud asta, rosti Sonja, şi chiar îi părea. 

Chiar îi părea foarte rău pentru el, deşi ştia prea bine că 
nu înţelegerea ar trebui să se afle pe lista ei de priorităţi 
actuală. Dar vameşul avea el ceva al lui care o făcea să 
simtă nevoia să-l protejeze. O vreme, se uitară amândoi în 
tăcere la pădurea Oskjuhliă, care se vedea prin parbriz. Pe 
crengile copacilor se adunase deja gheaţă, care devenise 
cenuşie, aproape argintie în lumina din ce în ce mai slabă 
a înserării. 

Bragi întrerupse tăcerea: 

— Ai discutat cu tipul care ia deciziile? 

— Am discutat cu cel care mă plăteşte, răspunse ea. Nu 
ştiu cine conduce toată afacerea. 

— Deci aşa merg lucrurile. 

Deasupra lor, un avion Cessna putea fi auzit pregătindu- 
se să aterizeze, apropiindu-se de aeroport direct pe 
deasupra pădurii. 

— E vorba despre Thorgeir Als, nu-i aşa? 

Sonja rămase fără cuvinte câteva secunde. 

— Cum... Cum de ştii cine e? se bâlbâi ea şi Bragi surâse 
senin. 

— N-a fost chiar aşa greu de ghicit, răspunse el. Deci, 

cine-i şeful lui Thorgeir? 

— Nu ştiu, răspunse Sonja. 

La aspectul ăsta chiar nu se gândise niciodată. Din 
punctul ei de vedere, Thorgeir reprezenta începutul şi 
sfârşitul tuturor problemelor ei. El fusese cel care o sunase 
din senin, pretinzând că o poate ajuta, însă apoi o prinsese 
în laţ şi acum era cel care trăgea toate sforile. 

— Într-o astfel de afacere, vizibilitatea funcţionează într- 
un singur sens: în jos, spuse Bragi. Omul din vârf va şti 
cine eşti, deşi tu nu vei ajunge să îl cunoşti. lar când se 
ajunge la sume atât de mari, poţi să pui pariu că 
întotdeauna la vârf se află cineva de calibru. 

Bragi porni maşina. 

— Dacă ceea ce cauţi este puterea, atunci va trebui să 
poţi privi în sus. 


111. 


Sonjei i se făcu brusc foame în drum spre casă. Trecu 
iute în revistă, mental, tot ce-ar fi putut găti iute şi fără 
mari bătăi de cap, apoi respinse, pe rând, fiecare 
alternativă. Era lihnită şi corpul ei avea nevoie de hrană, 
însă parcă nu avea poftă de nimic. O trecu un val de greață 
când se gândi la oferta de fast food din oraş. De fapt, 
tânjea după o mâncare gătită tradiţional, un peşte fiert cu 
cartofi fierţi şi unt, genul de lucruri care definiseră 
monotonia tinereţii ei, dar care acum i se păreau un simbol 
al siguranţei a ceea ce-o aştepta de aici înainte. Se 
întoarse pe Miklabraut şi porni înapoi pe deal, pătrunzând 
în intersecţia cu trei sensuri de lângă Spitalul Naţional şi 
întorcându-se iar pe Miklabraut, de data asta îndreptându- 
se spre vest. Şerpui pe străduţele înguste ale oraşului 
vechi, către port. 

La Szegreifinn”, alese frigărui de pisică-de-mare din 
frigider, simțind că-i lasă gura apă în timp ce peştele era 
fript pe jar în faţa ei. Imediat ce mâncarea ajunse în faţa 
ei, nu mai irosi vremea să scoată bucăţile de peşte de pe 


7 Restaurant cu fructe de mare situat în vechiul port din Reykjavik. 

frigăruie cu furculiţa, ci le mâncă direct de pe ţepuşă. 
Peştele era extrem de fierbinte şi untul din el îi picura pe 
bărbie, aşa că se opri doar cât să se şteargă cu dosul 
palmei. Devoră mâncarea precum un lup flămând care se 
repede la pradă. Avea nervii de oţel, dar stresul îi făcea 
mereu apetitul să o ia razna. După ce termină şi ultima 
bucăţică, se simţi dintr-odată sătulă şi balonată, ridicându- 
se cu greutate ca să plece. Ştia că acum avea decizii 
extrem de importante de luat. 

Scurta ei eliberare din laţ mersese extrem de prost şi 
acum se vedea nevoită să accepte faptul că mizele 
crescuseră enorm. Ceea ce spusese tipul de la vamă era 
adevărat, fireşte. Thorgeir nu se afla la capătul şirului, 
trebuie că mai era cineva în spatele lui. Bragi părea sigur 
de acest lucru, iar ea bănuia că el ştia destul de multe 
despre această afacere. Dacă Thorgeir era înlăturat, atunci 
poate că ea s-ar fi trezit pe o poziţie mai favorabilă de 
negociere cu oricine ar fi fost şeful acestuia. Afacerea se 
asemăna, probabil, cu soluţionarea plângerilor din orice 
firmă - întotdeauna merita să mergi direct la şeful cel 
mare, acolo unde rămâneau banii. lar ea avea în mâini o 
armă care-i permitea acest lucru: kilogramul. Kilogramul 
cu care îl ameninţase pe Thorgeir era încă pus bine, în 
cutia ei de valori de la bancă. Însă mai trebuia să ţină cont 
şi de posibilitatea că oricine s-ar afla în spatele lui 
Thorgeir ar fi în stare de chestii şi mai rele. Ar putea fi 
oameni care să aibă şi ei şmecheri de teapa Ríkharður, pe 
care să-i aibă tot timpul la cheremul lor, chiar mai răi şi 
decât Jose, poate, cu câte-o fiară la fel de înspăimântătoare 
la cheremul lor. Şi, astfel, s-ar fi putut trezi cu o armată 
întreagă de gangsteri pe urmele ei, dar şi pe cele ale lui 
Tomas. Însă, pe moment, ea nu întrezărea nici o altă ieşire. 
Bragi îşi voia partea şi Thorgeir era decis să nu negocieze 
cu ea, aşa că singura opţiune care-i mai rămânea era să-l 
înlăture pe Thorgeir. Ceea ce ea-şi închipuise c-ar fi fost un 
laţ în care se prinsese nu era de fapt un laţ, ci un adevărat 
năvod, a cărui plasă se strângea tot mai mult, pe măsură 
ce ea încerca să se elibereze din ea. 

Ca de multe alte ori, gândurile îi zburară iar la Agla. 
Potrivit speculațiilor apărute în presă, Agla avea milioane, 
dacă nu miliarde pe care le furase de la bancă, le sifonase 
în paradisuri fiscale. Tot timpul îi oferise bani Sonjei. Din 
când în când, îi trecuse prin cap să accepte banii, o sumă 
ridicol de mare, cu care să dispară din ţară, luându-l şi pe 
Tómas cu ea şi lăsând totul în urmă, pentru a începe o 
nouă viaţă. 

Insă în calea acelui plan se interpuseseră mereu tot soiul 
de obstacole, pe care nu reuşise să le depăşească. Ar fi fost 
ea în stare să-l smulgă pe Tómas din Islanda? L-ar fi putut 
lua de lângă prietenii lui, lipsindu-l de limba şi mediul pe 
care le cunoştea atât de bine? Şi mai era şi tatăl lui. Oricât 
de mult şi-ar fi dorit ca Adam să dispară din viaţa ei, el 
rămânea în continuare tatăl lui Tómas şi aşa va rămâne 
mereu. Acest lucru era clar. 

Aşa că luase deja decizia. Era timpul să-l înlăture pe 
Thorgeir şi să vadă ce se întâmplă mai departe. 


112. 


— Lasă-l în seama mea, spusese el şi ea acceptase, însă 
acum că erau în maşina lui, la locul lor obişnuit de 
întâlnire, lângă Oskjuhliă, i se părea un adevărat chin să 
renunţe la kilogram. 

Era ridicol, dar Sonja simţea că renunţă la singura ei 
măsură de siguranţă. I se părea că acest kilogram de 
cocaină, pe care-l adunase treptat, şterpelind o cantitate 
minusculă din fiecare transport, se asemăna cu o valvă de 
eliberare a presiunii, o poliţă de asigurare pe care s-ar fi 
putut baza la orice oră, în caz că s-ar fi întâmplat ceva rău, 
şi fiecare fibră a corpului ei protestă când încredința 
pachetul în mâinile unui bărbat pe care abia îl cunoştea. 

Din punctul ei de vedere, el ar fi putut pur şi simplu să 
dispară cu el şi să-l vândă, lucru care pe ea ar fi lăsat-o cu 
buza umflată şi la fel de prinsă în laţ ca până atunci. Doar 
că de data asta i-ar avea pe Ríkharður şi Thorgeir furioşi 
pe urmele ei, şi fără niciun plan de scăpare. Sonja ţinea 

atât de strâns de cutia de plastic în care se afla kilogramul 
de cocaină, încât degetele i se albiseră. 

— Cum se va întâmpla? 

— Exact cum ţi-am spus, îi explică Bragi cu răbdare. Am 
contacte care se pot asigura că Thorgeir Als va fi vizitat de 
echipa antidrog după ce voi plasa asta acolo unde trebuie, 
răspunse el arătând cutia din mâinile Sonjei. Şi atunci vei 
scăpa de el. 

— Şi Ríkharður? 

— Lasă-l şi pe el tot în seama mea. Ríkharður nu te va 
mai deranja o vreme. 

Avea un glas profund şi liniştitor, iar dintr-un motiv 
neştiut Sonja simţea nevoia să se rezeme de umărul lui şi 
să plângă. Era ceva în legătură cu părul lui cenuşiu şi 
glasul profund care o făcea să vrea să aibă încredere în el 
şi care-i dădea senzaţia că şi el vrea s-o ajute, când de fapt, 
realitatea trebuie să fi fost alta, iar Bragi nu era decât un 
alt profitor, încă unul care voia o bucată din ea, al cărui 
scop era s-o facă să se supună voinţei lui. 

— Mi-a luat mult timp să-l adun, continuă ea. E poliţa 
mea de asigurare. 

Bragi încuviinţă dând din cap. 

— Înţeleg, rosti el şi întinse o mână. 

Sonja îşi reveni şi îi dădu cutia. 

— Încă un lucru, adăugă ea. Să nu începi nimic până 
mâine la ora trei. Atunci Tomas va fi cu mine. E băieţelul 
meu. În weekend, ne vom încuia în casă, ca să fim în 
siguranţă. 

Bragi încuviinţă încă o dată. 

Când Sonja cobori din maşină, i se păru că pământul de 
sub picioarele ei se cutremură şi, o clipă, avu senzaţia că 
pluteşte în aer. 


113. 


— Ai zis să te anunţ dacă aud ceva despre Rikki Baştanu, 
începu Bragi imediat ce se aşeză pe scaunul din faţa 
biroului lui Hallgrimur. 

— Într-adevăr, şi ştim amândoi de ce e Rikki bogat, rosti 
Hallgrímur fără să-şi ridice privirea din ecranul 
calculatorului din faţa sa. 

Aşa decurgeau întotdeauna lucrurile între ei, treceau 
direct la subiect. 

— Să spunem că am luat legătura cu Rikki, continuă 
Bragi, a cărui poveste era ticluită atât de bine, încât nici 
măcar el nu mai simţea diferenţa când minţea şi când 
spunea adevărul. Rikki a arătat cu degetul în direcţia lui 
Thorgeir Als, spunând despre el că are acasă un adevărat 
depozit de mărfuri. 

— Mare? 

Hallgrimur îşi smulse privirea din ecran şi îşi îndreptă 
spatele în scaun. 

— Nu ştia sigur, răspunse Bragi. Dar dacă echipa 
antidrog trece azi la fapte, atunci va pune mâna pe un 
peşte destul de măricel. Ba chiar ar putea fi unul baban. 

— Eu am crezut mereu că Thorgeir e doar un ticălos şi- 
un profitor, plătit cu cocaină ca să apere cărăuşii la 
tribunal. Eşti sigur că Rikki şi amicii lui nu-i înscenează 
pur şi simplu ceva lui Thorgeir, doar ca să scape de el? 

— N-am de unde să ştiu sigur. E evident că a sosit 
timpul ca Thorgeir să fie scos din joc, dar bănuiesc că 
zâzania dintre ei înseamnă că ai putea avea de câştigat 
dacă i-ai bate la uşă. 

— Ar trebui să aibă o cantitate mai mare decât cea 
pentru consumul propriu dacă e să organizăm un raid la el 
şi să-i întoarcem casa cu susul în jos, rosti Hallgrimur. 

— Cred că îţi pot da asigurări că are acasă mai mult 
decât ar avea nevoie pentru consumul personal, răspunse 
Bragi. Dacă te porneşti chiar acum. Şi mai ales dacă acorzi 
o atenţie deosebită garajului. 

Bragi zâmbi, însă Hallgrimur rămase uitându-se în gol, 
în timp ce chibzuia la ceva. 

— Am senzaţia că Rikki nu ar vrea să răsufle faptul că el 
a fost cel care-a dat cu papagalul? 

Bragi se aplecă înainte şi rosti cu un glas mai coborât: 

— Ar fi de apreciat dacă s-ar menţiona în dosarul 

cazului, şi insist asupra acestui lucru, că exact Rikki a fost 
cel care a vărsat către noi această informaţie, adăugă el. 

— Deci Rikki vreau să-l elimine pe Thorgeir, iar tu vrei 
să-l elimini pe Rikki. 

— E un mod de-a formula lucrurile. 

— Hmmm. 

Hallgrímur îl privi curios o clipă şi încuviinţă din cap. 
Bragi se ridică în picioare şi ieşi, fără niciun cuvânt. 


114. 


— E aşa drăguţ! ţipă Tomas peste muzica bubuitoare de 
salsa, făcând-o pe mama sa să râdă. 

Mama izbutea de fiecare dată să-l umple de bucurie ori 
de câte ori venea la ea, şi orice spunea sau făcea el o făcea 
şi pe ea să râdă. 

— E aşa de blând şi de ascultător, face tot soiul de 
lucruri şi poate merge pe labele din spate. Şi îl cheamă 
Teddy. 

Mama lui execută o serie de întoarceri de cha-cha-cha 
pe podea şi Tómas o zbughi pe lângă ea, sărind pe canapea 
şi fluturând din mâini prin aer, deasupra capului. Mama sa 
îl prinse, îi ridică tricoul şi-i suflă aer pe burtă ca să-l 
gâdile, făcându-l să râdă în hohote. Apoi el sări iar jos şi o 
luă de mâini, încercând să imite paşii ei de salsa. Când 
melodia se termină, se prăbuşiră amândoi pe canapea, 
asudaţi şi chicotind întruna. 

— Eşti preferatul meu din toată lumea, zise ea. 

— Şi tu a mea, râse Tomas. Tu şi câinele. 

Mama lui râse şi-l sărută pe păr. 

— Poţi alege din pungi ce să mâncăm în seara asta şi eu 
mă ocup de uşă, zise ea. 

Tomas plecă în bucătărie şi începu să scotocească prin 
pungi. Mama lui îi spusese că vor petrece tot weekendul în 
casă şi că ar trebui să aibă tot ce le era necesar. 
Umpluseră căruciorul de cumpărături cu tot felul de 
mâncăruri şi gustări, iar acum Tómas nu mai ştia ce să 
aleagă pentru cină. Aşeză un carton cu ouă pe blatul de 

gătit. Mama ar fi putut să pregătească o omletă cu 
ciuperci, dat fiind că luaseră o caserolă plină, dar oare n-ar 
putea găti şi nişte spaghete? 

— Mami! E ceva neobişnuit să mâncăm şi omletă, şi 
spaghete? strigă el. 

El nu distinse clar ce mormăi ea drept răspuns, aşa că 
merse pe hol şi o văzu în genunchi lângă uşă, cu nişte 
holţşuruburi între dinţi, montând un zăvor de oţel masiv. 

— Ce faci acolo? întrebă el, iar ea lăsă să-i cadă 
holţşuruburile dintre dinţi ca să-i răspundă. 

— Încerc să fac locul ăsta mai sigur pentru noi, răspunse 
ea, ridicând o tijă ca să i-o arate. Asta e tija care blochează 
uşa, îi explică ea. E mult mai sigură decât un lanţ. 

Apoi luă o bormaşină, o băgă în priză şi începu să dea o 
gaură în perete, stârnind un zgomot asurzitor. Bormaşina 
era atât de mare în mâinile ei, încât trebuia să se 
proptească cu toată puterea în ea ca să meargă. Părul 
mamei se umplu de praf. Lui Tómas îi părea rău pentru ea. 
Chiar dacă spunea că n-are nevoie de un bărbat, acum i-ar 
fi prins bine să aibă unul în casă. 

În clipa în care se opri bormaşina, la uşă se auzi un 
ciocănit, surprinzând-o atât de tare pe mama sa, încât 
aceasta se lăsă să cadă la loc pe podea. 

— Da? strigă ea prin uşă. 

Părea înspăimântată şi, o clipă, spaima ei îl molipsi şi pe 
Tomas. Cineva periculos încerca să intre în casă la ei? 
Poate că de aceea monta mama lui zăvorul acela? Spaima 
se evaporă cu totul când auzi un glas subţire strigând ceva 
neinteligibil de pe holul de dincolo de uşă. 

— E femeia de-alături, rosti mama lui cu o uşurare 
evidentă, deschizând uşa. 

Femeia era îmbrăcată doar cu o cămaşă de noapte şi în 
mână avea o farfurie pe care o ţinea întinsă spre ei. 

— Voiam doar să-ţi mulţumesc pentru repararea 
calculatorului. Chiar nu ştiu cum ai făcut-o, dar maşinăria 
se comportă complet diferit acum, merge mult mai bine! 

— Doar am pus mai multă memorie în el, răspunse 
mama lui. 

— Păi... Eşti foarte isteaţă, oftă femeia şi Tómas se simţi 
cum nu se poate mai mândru. 

Ea le oferi farfuria şi îl privi pe Tómas, zâmbind. 

— Ştiam că puştiul va rămâne cu tine în weekend, aşa că 
m-am gândit că o prăjitură va fi binevenită. 

— Ce idee strălucită, rosti mama lui, luând farfuria. Nu-i 
aşa, Tómas? 

Tómas dădu din cap în semn de încuviinţare şi-i zâmbi 
femeii, care îi trimise şi ea în zbor un sărut. 

— T6mas al meu se va ocupa cât ai zice peşte de 
prăjitură, continuă mama. Băieţii de vârsta lui au un apetit 
nesfârşit. 

— Mie-mi spui? replică vecina. 


115. 


— Cum a mers? şopti Sonja în telefon. 

Tómas se juca în sufragerie şi ea închisese uşa de la 
bucătărie când o sunase Bragi. g 

— Thorgeir a fost arestat, răspunse el. Incă-i mai caută 
prin casă, dar au găsit o cantitate suficient de mare cât să-l 
ţină în arest o bucată bună de vreme, astfel încât oricine 
trage sforile va trebui să ia legătura cu tine. 

— Putem fi siguri de asta? Dacă nu se întâmplă nimic? 

— Stai să vezi. Se va întâmpla ceva, o linişti Bragi cu 
glasul lui domol şi profund, care-i plăcea atât de mult 
Sonjei. Nu au cum să fie atât de mulţi care să poată aduce 
câteva kilograme odată, în mod regulat. Tu eşti destul de 
importantă, adăugă el. 

Ea, importantă. Un gând care Sonjei nu-i trecuse 
niciodată prin minte. Ea se considerase întotdeauna doar o 
rotiţă minusculă în angrenajul unei maşinării uriaşe, şi dat 
fiind modul în care o trataseră Ríkharður şi Thorgeir, 
ajunsese să se simtă precum o cârpă inutilă în ochii lor. 
Însă acum că Bragi îi spusese că e importantă, va trebui să 
înceapă să aibă încredere în propriile sale puteri. Se 
întrebă cât va mai dura până când cei de sus se vor vedea 
siliţi să o abordeze, posibil atunci când se va produce o 

criză de cocaină pe piaţă şi cineva va trebui să-i spună să 
plece şi să facă alt transport. Răsuci pe toate părţile 
gândul că poate n-o va mai suna nimeni; că poate nu mai 
era nimeni dincolo de Thorgeir şi că nu-i va mai cere 
nimeni să facă altă călătorie. Asta ar elibera-o din laţ, dar 
ar putea-o prinde foarte bine în altul, căci agentul vamal 
va dori să-şi încaseze partea. Îi era greu să-şi închipuie că 
vameşul va apela la măsuri extreme, însă ea n-avea de 
unde să ştie câte cunoştea el despre ea. Poate că avea o 
înregistrare cu ce se petrecuse în camera de percheziţii, 
când îi găsise marfa. Dar acest lucru ar pica rău şi pentru 
el, deci era puţin probabil să folosească acea înregistrare 
împotriva ei. 

Chestia bizară era că atunci când îşi răsucea pe toate 
părţile propriile senzaţii, descoperea că îşi dorea cu- 
adevărat să îl ajute, din pricina soţiei lui bolnave, deşi 
poate că asta era doar o scuză. Poate că doar voia să facă o 
altfel de călătorie, una în care să fie sigură că poate trece 
cu bine de vamă. Ar fi fost un drum cu un nivel mult mai 
mic de stres dar, dacă era să fie sinceră cu ea însăşi, îi 
plăcea tensiunea. Probabil mult mai mult decât era sănătos 
pentru ea. 

— Am să te anunţ ce se întâmplă mai departe, rosti 
Sonja, gata să închidă. 

— Încă un lucru, adăugă Bragi. Sunt sigur că te vei mai 
calma dacă vei merge în vizită la un anumit domn, cazat 
momentan în salonul trei, secţia B5 a Spitalului Naţional 
din Fossvogur. 


116. 


— Vreau să mă aştepţi puţin aici şi, între timp, îţi poţi 
cumpăra ceva de la automat, îi spuse Sonja lui Tómas, 
întinzându-i poşeta ei. 

El dădu din cap în semn de încuviinţare şi se aşeză pe un 
scaun din holul salonului, începând apoi să-i scormonească 
prin poşetă. 

— Cât pot cheltui? strigă în urma ei. 

— Cât ai nevoie, se întoarse ea şi-i răspunse. 

Tómas se simţea de-a dreptul fascinat de automatele 
astea şi Sonja cunoştea faptul că nu atât ce conţineau îl 
interesa pe el, ci mai degrabă procesul în sine de-a 
introduce bani în ele şi de a obţine ceva în schimb. 

Sonja împinse uşa care dădea către coridor şi întinse 
mâna spre distribuitorul montat pe perete, care o îndemna 
să se dezinfecteze înainte de-a merge mai departe. 
Ungându-se cu lichidul spirtos pe mâini, înaintă pe coridor, 
uitându-se la numerele saloanelor. Salonul trei se afla 
vizavi de recepţie, dar pentru că Sonja nu zări pe nimeni 
acolo, trecu pe lângă birou şi pătrunse în salon. 

Bărbatul de acolo cu greu se asemăna cu Ríkharður. 
Chipul îi era deformat de o umflătură care-i ascundea cu 
totul un ochi. O tăietură prelungă de pe bărbie îi fusese 
cusută, iar copcile dispăreau în întregime în carnea 
umflată, lăsând doar un model în urmă. Încă o cicatrice 
impresionantă de adăugat celorlalte pe care le-avea deja 
pe faţă. Ambele braţe îi fuseseră prinse în ghips până la 
coate şi era greu de distins dacă albastrul de deasupra 
coatelor erau tatuaje sau vânătăi. Un picior îi era prins cu 
o atelă şi suspendat cu o bară deasupra patului. Ríkharður 
emise un vaiet slab când o văzu intrând în cameră şi Sonja 
era sigură că expresia din singurul lui ochi deschis era una 
de disperare. 

— Ei bine, rosti ea, aplecându-se deasupra lui, amicii tăi 
cred că eşti turnător. 

El se cutremură şi zise ceva pe care Sonja nu-l distinse. 
Ridică pătura şi examină cu atenţie trupul maltratat. El 
icni când ea se apropie şi mai mult de faţa lui şi îl privi fix 
în ochiul deschis. 

— Acum cine face ce vrea cu cine? şopti ea. Acum cine 
face ce vrea cu cine? 

Era o răutate din partea ei, şi o ştia. Dar nu se putea 
abţine să se bucure de moment, îmbătându-se cu puterea 
pe care o avea asupra acestui bărbat, de care se temea 
atât de tare. Bătăile, durerea, umilinţele şi spaima pe care 
i le cauzase se adunau acum cu toate într-o baltă de furie 

clocotitoare în adâncul ei. 

— Acum cine face ce vrea cu cine? 

Rânji cu răceală, suficient de mult cât el s-o vadă, apoi 
se răsuci pe călcâie. În uşa salonului, o asistentă îi oferi un 
zâmbet prietenos, de parcă ar fi fost doar un vizitator 
obişnuit. Sonja îi răspunse la zâmbet şi porni tacticoasă pe 
coridor. Se surprinsese chiar şi pe ea însăşi. Se aşteptase 
ca starea jalnică a acestui om întins în pat să o îmbuneze şi 
să-i declanşeze un puseu de compasiune, dar nu simţea 
nimic de genul ăsta. Era limpede că ultimii ani n-o 
transformaseră într-o persoană mai bună. 


117. 


— Îmi pare rău, şopti Agla, cu glasul abia auzit, 
sprijinindu-se de tocul uşii. 

Sonja îşi promisese în sinea ei să nu deschidă uşa pentru 
Agla. Dar când se uitase prin vizor şi o văzuse, hotărârea 
ei parcă se evaporase pe loc, aşa că desfăcuse lanţul şi 
trăsese zăvorul. Tómas veni în fugă până la uşă şi pe chip îi 
apăru imediat un zâmbet când o văzu. 

— Bună, Agla! o întâmpină el, bucuros nevoie mare. Nu 
vrei să intri să ne jucăm? 

Agla îi aruncă o privire Sonjei, care-şi feri privirea şi nu 
zise nimic. 

— Nu acum, mititelule. Nu stau mult. 

Întinse mâna şi-i ciufuli scurt părul, în timp ce el se 
răsucea şi dispărea înapoi în sufragerie. Stângăcia ei plină 
de stânjeneală nu înceta niciodată să-i înmoaie inima 
Sonjei. Sinceritatea vulnerabilă a Aglăi când venea vorba 
de relaţiile ei cu oamenii din jur era complet opusă faţă de 
personalitatea ei, de comploturile malefice, de trădările şi 
de rolul pe care-l jucase la bancă şi despre care Sonja nu 
citise decât în ziare, luând-o complet prin surprindere. 
Această contradicţie fusese exact scânteia care îi 
aprinsese de la bun început dragostea faţă de Agla. 

Lasă-mă să fiu bună cu tine, gemuse ea în toaletă la una 
dintre petrecerile anuale organizate de bancă, având o 

mână înfiptă adânc în chiloţii Sonjei. Erau bete amândouă, 
şi niciuna nu se zgârcise cu praful alb, iar cu o săptămână 
înainte se sărutaseră, ca printr-un accident. Din acel 
moment, Sonja abia mai fusese în stare să se mai 
gândească şi la altceva. Agla fusese prea dornică, prea 
brutală, prea grăbită la început, dar Sonjei i se păruse 
excitantă această stângăcie a ei, căci începuse să simtă că 
se transformă în cea mai dorită persoană din lume, o zeiţă 
perfectă, venerată de o Agla tremurătoare şi înfocată. 

Însă acum, când stătea rezemată de tocul uşii, cerându- 
şi scuze la fel cum o mai făcuse de alte sute de ori înainte, 
tot ce vedea Sonja nu era altceva decât sursa întregii ei 
suferinţe. În cap i se derula întregul lanţ al evenimentelor. 
Dacă ea şi Agla nu s-ar fi cunoscut, atunci probabil că ea n- 
ar mai fi divorţat de Adam, deci n-ar mai fi pierdut 
custodia lui Tómas şi n-ar mai fi fost prinsă în laţ. Dacă ar 
lua-o înapoi pe firul evenimentelor, atunci toate 
ghinioanele ei ar fi fost lăsate la uşa Aglăi. Dar, ca să fim 
mai exacţi, totul se rezuma la sentimentele ei, căci Agla 
fusese în căutare de sex. Greşeala Sonjei fusese că se 
îndrăgostise de ea. 

— Agla, eu nu pot face asta, rosti ea, încercând să-şi 
înmoaie tonul vocii, dar la fel de hotărâtă. Există femei 
care-ţi pot oferi ce-ţi doreşti. Dar eu nu sunt aşa. 

Agla se holba la ea. Rămase cu gura deschisă, gata să 
rostească ceva, după care se răsuci pe călcâie şi plecă. 
Sonja închise uşa uşor şi trase câteva înghiţituri de aer 
pentru a-şi domoli tumultul din suflet. Aşteptă iar senzaţia 
de eliberare care o învăluise ultima oară când o văzuse pe 
Agla, însă de data asta n-o mai simţi. A dracului Agla, să 
vină până aici şi să se joace cu sentimentele ei. Dracu' s-o 
ia de curvă. 


118. 


— Tomas, fă-ţi bagajul! strigă Sonja din bucătărie, în 
timp ce turna iaurt într-un castron, pentru micul dejun. 
In ibric avea cafea şi lăsă să cadă în prăjitor două felii de 

pâine, apoi deschise frigiderul ca să ia nişte unt. Era 
hotărâtă să profite la maximum de ultimele câteva ore pe 
care le avea la dispoziţie alături de el, înainte de a-l 
conduce înapoi acasă, în Akranes. Afară era încă întuneric 
şi Sonja se înfioră, întinzându-se spre calorifer şi dând 
căldura mai tare. Caloriferul şuieră liniştitor, în timp ce 
apa fierbinte năvălea prin el, făcând-o să-şi aşeze o mână 
pe metalul cald, ca să-i simtă căldura. 

În mod normal, Adam îl voia pe Tómas acasă duminică 
seara, însă de data asta băiatul îşi implorase tatăl să-l mai 
lase încă o seară. Aşa că amândoi profitaseră din plin de 
timpul în plus, jucând Mastermind şi citind cărţi de benzi 
desenate în pat, până când Tomas începuse să caşte. 
Acum, ea voia să se bucure împreună de dimineaţa primită 
bonus, stând lângă caloriferul fierbinte şi bându-şi cafeaua, 
în timp ce-l privea pe Tómas mâncându-şi iaurtul, răsfoind 
ziarul în căutarea benzii desenate. Spera ca din moment ce 
de data asta el urma să meargă direct la şcoală să nu mai 
fie la fel de supărat că se desparte de ea şi să izbutească 
să-şi ia rămas-bun fără să mai verse lacrimi. 

— De ce e Burete în poza cu tine şi nu şi-n a mea? 
întrebă Tomas imediat ce-şi făcu apariţia în bucătărie, 
fluturând fotografia în faţa ei. 

— Ce vrei să spui? întrebă Sonja, luând fotografia de la 
el. 

Era fotografia care apăruse în cutia ei poştală, într-o 
seară, poza cu echipa băieţilor de clasa a şasea din 
Akranes, cu Tómas în genunchi în mijlocul rândului, şi 
Adam în spate, alături de ceilalţi părinţi, în timp ce în 
colţul din stânga se afla Ríkharður. 

— Poza mea e aproape la fel, dar fără Burete. De ce e 
Burete în poza ta? 

— Burete? Cine e Burete? 

Sonja simţi cum i se accelerează bătăile inimii, până ce 
se transformară într-un bubuit asurzitor în urechi. 

— Burete, zise Tomas, aşezând un deget pe Ríkharður. 
Prietenul lui tata. 

Bâzâitul din urechile Sonjei era atât de puternic, încât 
abia îl mai auzi pe Tomas când acesta se aşeză pe 
bancheta din spate a maşinii, sporovăind în continuare 
despre câinele lui. Acum totul se lega. Era limpede că, într- 
un anumit fel, ea se apropiase prea mult, se implicase prea 
tare ca să mai vadă realitatea care o privea drept în faţă. 
Totul fusese acolo, în faţa ei, în tot acest timp. Thorgeir şi 
Adam merseseră la aceeaşi şcoală. De ce o sunase el din 
senin şi se oferise s-o ajute cu divorţul? Ar fi fost mai logic 
să îl sune pe Adam, ca să-l ajute pe el. Iar modul jalnic în 
care se ocupase de cazul ei privind custodia se explica 
acum cum nu se poate mai clar. 

Nu era vina ei în întregime şi, în orice caz, nu pentru că 
ar fi fost un părinte rău. Trebuie că avea de-a face cu 
faptul că Thorgeir lucrase pentru Adam în tot acest timp. 
Sonja strânse din dinţi, scrâşnind de furie. Încordarea care 
o cuprinsese se transformase într-o senzaţie fizică, 
dureroasă, când apăsă pedala de acceleraţie până la 
podea. 

— Mamă! Conduci prea repede! strigă Tómas de pe 
bancheta din spate, când ea depăşea a patra maşină, în 
timp ce treceau pe lângă Kjalarnest. Trebuie să mergi cu 
nouăzeci la oră, adu-ţi aminte. 

Ea ridică uşor piciorul, ca să încetinească, şi Tomas se 
linişti, revenind la sporovăiala lui despre câine, cum 
mirosea acesta şi cum se jucau împreună, în timp ce Sonja 
încuviinţa din cap şi murmura răspunsuri, prefăcându-se 
că-l ascultă, în timp ce mânia o asalta cu forţe proaspete, 
învolburându-se în sufletul ei. 

Şi Ríkharður, alias Burete. Prietenul lui tati, din spusele 
lui Tómas. Venea de multe ori în vizită la el, îi spusese 
băiatul. Un tip extrem de mişto, cu tatuaje şi toate cele. 

Sonja se pipăi după telefonul cu cartelă şi îl deschise, 
aşteptând nerăbdătoare ţiuitul care să o anunţe că 


8 Cel mai puţin populat district din municipiul Reykjavik, cu o 
populaţie de aproximativ 600 de locuitori. 


e 239 + 


funcţionează. Scormoni prin mesaje şi îl găsi pe cel pe care 
i-l trimisese Ríkharður în ziua în care dispăruse Tómas - 
imaginea cu Ríkharður lângă Tomas, răsfăţându-se 
amândoi cu câte o îngheţată. Apoi îi întinse telefonul 
băiatului. 

— Uită-te, te rog, la poza asta? El este Burete? 

Tomas luă telefonul şi se uită la el. 

— Da, a fost în ziua când a venit să-l aducă pe Teddy. 
Tati a zis că e în regulă să mănânc îngheţată, chiar dacă 
nu era sâmbătă. 

Încordarea care cuprinsese trupul Sonjei se transformă 
în epuizare. Furia o golise complet de putere. Tómas nu 
fusese niciodată răpit, aşa cum o lăsase Adam să creadă. 
Întreaga chestie fusese pusă în scenă ca să o controleze pe 
ea după ce-l ameninţase pe Thorgeir, ca să o ademenească 
iar şi s-o prindă în laţ. 

— Mamă! strigă Tomas din spate. Ai trecut pe lângă 
şcoală! 

Sonja execută cu măiestrie o întoarcere în formă de U şi 
opri maşina în faţa şcolii. leşi din maşină, deschise 
portiera din spate şi îl cuprinse absentă în braţe pe Tomas. 

— Mamă... începu el şi ea observă pe chipul lui tristeţea 
care însoțea de fiecare dată despărţirile dintre ei. 

— Gata, gata. Fii băiat mare. Du-te la şcoală şi gândeşte- 
te ce bine îţi va părea când ai să-l vezi iar pe Teddy, după- 
amiază. 

Apoi îi dădu ghiozdanul şi-l îndemnă să pornească spre 
poartă. 

Momentele acestea de despărţire agonizante, alături de 
toată suferinţa ultimilor ani, făceau parte din măreţul plan 
conceput de Adam. 


120. 


Sonja rămase înţepenită în faţa lui Adam după ce acesta 
deschise uşa. Se simţea străbătută de o gamă întreagă de 
emoţii, pe care nici măcar nu ştia că le poate simţi. 
Deschise gura ca să spună ceva, dar nu izbuti să scoată 

niciun sunet. Pur şi simplu rămăsese fără cuvinte. Adam o 
privea fix, mai întâi uimit să o vadă acolo, apoi, treptat, 
treptat, o expresie de furie se aşternu pe chipul lui precum 
o umbră întunecată, înainte ca sprâncenele să i se 
despartă una de alta şi gura să i se strâmbe într-un 
zâmbet. Sonja realiză imediat că el înţelesese că ea ştie 
totul. 

— Cum ai putut să te porţi în halul ăsta cu cineva pe 
care l-ai iubit odată? 

Unica lacrimă care i se scurgea pe obraz o luă prin 
surprindere. Nu se aşteptase să fie atât de docilă când 
avea să se trezească faţă în faţă cu Adam. Crezuse, mai 
degrabă, că furia o va face să izbucnească, însă era ca şi 
cum epuizarea o cuprinsese cu totul în gheare. 

— E de-a dreptul oribil cum dragostea se poate 
transforma în furie pură, nu crezi? rânji Adam. Tu cum te 
simţi când eşti trădată? 

— Eu... Nu ştiu ce să zic. Dar nu mi-am închipuit 
niciodată c-ai fi în stare de aşa ceva. 

În mintea Sonjei era un adevărat haos, iar emoţiile i se 
învârtejeau atât de puternic, încât cu greu îşi putea 
stăpâni vreuna. Părea în pragul leşinului. 

— Supravieţuirea, scumpa mea Sonja. A trebuit să fac 
ceva ca să mă pot menţine pe linia de plutire după criza 
financiară. 

Adam râse şi Sonja se simţi frapată de gândul că, odată, 
se simţise atrasă de acel râs. Un râs care înveselea pe 
toată lumea din jur. Acum, i se părea că acel râs se 
transformase în ceva dureros şi dezgustător. 

— Dar m-a surprins totuşi cât de bine te-ai descurcat cu 
noul job, continuă Adam. La fel de mult m-a surprins şi 
faptul că ai şi tu talent la ceva. Aveam de gând să te las să 
continui până aveai să fii prinsă, apoi eu şi Tomas ne-am fi 
eliberat de tine. 

Numele băiatului fu factorul declanşator, 
transformându-i epuizarea într-un acces subit de furie. Se 
repezi la Adam, cu ghearele desfăcute ca să-l prindă de 
faţă, însă acesta o prinse şi-o ţinu strâns. Ea se smuci 

încercând să-i scape din strânsoare şi ţipă, făcându-l să-i 
dea drumul şi s-o împingă în spate. Se dezechilibră pe 
pământul îngheţat şi căzu grămadă. Ateriză în zăpada udă, 
urlând de furie, în timp ce Adam rămăsese în uşă, râzând 
de ea. 

— Chestia comică e că ai început să joci un rol destul de 
important, deşi mă doare să o recunosc. Amicul ăsta al tău 
de la vamă, despre care mi-a povestit Thorgeir, pare că ne- 
ar putea fi de un real folos. 

Sonja urlă de frustrare. 

— Să nu-ţi imaginezi că am să mai fac o singură 
călătorie pentru tine, ticălosule. 

— Ba da, o să mai faci, o contrazise Adam, calm. Există 
înregistrări cu tine încasând plăţi de la Thorgeir, şi nu 
doar una sau două, ci de fiecare dată când ţi-a dat bani 
peşin. N-ar fi chiar frumos dacă Thorgeir ar începe să dea 
cu papagalul şi să le spună câtă marfa ai adus în ţară. 

— Ţi-am luat-o cu mult înainte. Am să merg direct la 
poliţie şi-am să le spun toată povestea, ţipă ea, scoţându-şi 
telefonul şi fluturându-l prin aer, în timp ce se căznea să se 
ridice în picioare. 

Adam cobori liniştit treptele, apoi întinse mâna şi-i 
smulse telefonul dintre degete, vârându-i-l înapoi în 
buzunar. 

— Termină cu prostiile. Ştiu că ai face orice pentru 
weekendurile cu băiatul, iar în puşcărie nu există 
weekenduri cu mama. Ai să continui să-ţi faci treaba, 
pentru un weekend pe lună. 

— Un weekend? Nu un weekend, Adam. Sunt două 
weekenduri pe lună cu mama. 

Lacrimile continuau să-i curgă pe obraji. 

— Un weekend e suficient, replică Adam. Nu-i sănătos 
pentru Tómas să petreacă prea mult timp cu tine. 

— Adam, nu face asta. 

— Vom vedea. Dacă te porţi frumos, atunci am putea 
reveni la două weekenduri pe lună. 

— Să mă port frumos? 

— Da. Ţi-am arătat deja de ce sunt în stare. Va fi greu 

fără Ríkharður câteva săptămâni, dar poate că nu-i va 
prinde rău niţică disciplină. Am să-l plătesc eu pe tipul de 
la vamă şi ai s-aduci de fiecare dată câte şase kilograme. 
Vei ridica următorul transport în Copenhaga. Îţi trimit 
adresa printr-un mesaj. Vreau marfa aici la începutul lui 
februarie. 

— Şi dacă refuz? 

— N-ai de ales, rosti Adam, întinzând mâna şi ştergându- 
i o lacrimă de pe obraz. Va trebui să faci ce trebuie făcut. 


121. 


Bragi se trezise devreme şi acum aştepta în faţa biroului 
asistentei-şefe când aceasta sosi la serviciu, luni de 
dimineaţă. El aşteptase mult timp acest moment şi avea 
toate motivele să facă ce avea de făcut dis-de-dimineaţă. 

— S-a întâmplat ceva? îl întâmpină  asistenta-şefă, 
privindu-l cu o mină îngrijorată, în timp ce-şi dădea haina 
jos şi o atârna într-un cuier din spatele uşii. 

— Nu, răspunse Bragi. Ba, dimpotrivă. Am veşti 
excelente. 

— Asta-mi place şi mie să aud, răspunse asistenta-şefă, 
luând loc pe scaun şi aplecându-se în faţă, cu coatele pe 
birou. 

— O iau pe Valdis de aici, răspunse Bragi zâmbind, deşi 
nu obţinu o reacţie pe măsură. 

— Cum adică o iei de aici? Vrei să spui că doreşti să o 
muţi în altă parte? 

— Nu, răspunse Bragi. O iau cu mine acasă. 

În timp ce rostea aceste cuvinte, imaginea la care visase 
de-atâtea ori îi apăru iar în minte şi aproape că izbuti să se 
vadă pe sine venind acasă şi găsind-o acolo pe Valdis. Avea 
să o sărute pe creştet şi să rămână, pur şi simplu, privind- 
o. Se va uita la ea, în casa lor, la bucuria vieţii lui. 

— Cum? Dar nu înţeleg cum... începu asistenta-şefa, 
foindu-se nedumerită în scaun, în timp ce-şi căuta 
cuvintele potrivite. 

— Am aranjat să aibă o îngrijire de douăzeci şi patru de 

ore din douăzeci şi patru. Trei ture ca să se ocupe de ea. 

Asistenta-şefa icni, surprinsă, şi se lăsă pe spate în 
scaun. 

— Te pot întreba cum de s-a întâmplat? 

— Nu-i o idee care mi-a răsărit peste noapte, răspunse 
Bragi. Să spunem că a trecut ceva de când mi-am pierdut 
orice încredere într-un ajutor din vreo direcţie. Trăieşti cu 
senzaţia că munca ta îţi va sări în ajutor când vei avea 
nevoie, apoi descoperi că pensia ta, după ce-ai muncit o 
viaţă întreagă, abia-ţi ajunge să-ţi acoperi datoriile. Crezi 
că sistemul de sănătate va avea grijă de tine, însă ăsta 
funcţionează după propriile lui principii, ceea ce înseamnă, 
de pildă, că un cuplu se trezeşte că trebuie să trăiască 
separat. 

— În cazuri cum e cel al lui Valdis... începu asistenta- 
şefă să explice, dar Bragi îi tăie vorba: 

— Pe deasupra, trăieşti crezând că vei fi ajutat de copiii 
tăi când vei avea nevoie de o mână de ajutor, dar vine o 
vreme când te trezeşti că ei locuiesc în cealaltă parte a 
lumii şi că se întorc doar de sărbători, o dată la doi ani, iar 
asta numai pentru a-şi plimba prietenii străini pe la 
Gullfoss? sau Geysir!0. Aşa că rămâi pe cont propriu. Şi 
atunci realizezi că rămâne în sarcina ta să ai grijă să se 
întâmple nişte lucruri. 

— Dacă are de-a face cu chestia cu vânătaia... începu ea, 
însă Bragi o întrerupse iar: 

— Acesta-i un motiv. 

— Atunci când vei avea tu însuţi grijă de soţia ta, vei 
descoperi că se învineţeşte foarte uşor. i-am spus de 
nenumărate ori, e din cauza medicamentelor care ajută la 
fluidizarea sângelui. 

— Vom vedea. 

— Pot întreba cum ai de gând să acoperi costurile 


? Cascadă localizată în canionul râului Hvítá, din sudul Islandei, una 
dintre cele mai populare atracţii turistice din insulă. 

1 Gheizer situat în partea central-sudică a Islandei, în valea 
Haukadalur, în apropierea vulcanului Hecla. Este cel mai vechi gheizer 
cunoscut și totodată unul dintre cele mai impresionante. 

tuturor acestor lucruri? 

— Să spunem doar că am avut un noroc providenţial, 
răspunse Bragi. Am găsit un mod de a-mi suplimenta 
venitul. Nevoia te învaţă, cum se spune, şi aşa mai 
departe. 

Asistenta-şefă clătină din cap, fără să-l creadă. Se aplecă 
în faţă şi-şi aşeză iar coatele pe birou. 

— Aş vrea să te rog să te gândeşti foarte bine, încercă 
ea. Chiar şi atunci când nu banii sunt o problemă, e mai 
greu decât pare să ai grijă acasă de un pacient cu 
Alzheimer ajuns în acest stadiu. Poate un sfat dintr-o sursă 
imparţială... 

— Nu, mulţumesc, rosti Bragi. Decizia a fost deja luată. 
O parte a sufrageriei a fost aranjată special pentru ea şi 
deja am depus cerere pentru îngrijirea la domiciliu. 
Personalul de îngrijire va veni în vizită ca să prescrie 
medicamente şi să le instruiască pe fetele angajate de 
mine ca să aibă grijă de ea. 

— Atunci... făcu asistenta-şefă. 

— Da, replică Bragi. Acum mă pot în sfârşit bucura că 
ajung iar acasă. 

Abia se mai putu abţine să rânjească în timp ce ieşea. 
Ştia că îşi asumă un risc şi că n-ar fi trebuit să fie atât de 
încrezător încât să îi anunţe pe cei de la azil că o va lua pe 
Valdis de la ei, cât timp era încă nesigur că Sonja se va 
strădui mai departe să facă transporturi. Dar aşteptase 
prea mult acest moment. Nu se mai putea abţine, ştiind c- 
ar fi putut-o iar descoperi plină de vânătăi pricinuite de 
vreun netot stângaci. Era inacceptabil ca ea să trebuiască 
să-şi petreacă ultimele zile de viaţă într-un asemenea mod. 
Şi nici el nu ştia cât îi mai rămăsese lui Valdis de trăit, aşa 
că sosise vremea să se aventureze în necunoscut. 


122. 


După ce stătu o oră întreagă în maşină, în faţa şcolii lui 
Tómas, Sonja ajunse să ia o decizie. Odată ce i se 
cristalizară cum trebuie gândurile, îi deveni clar ce are de 

făcut, şi totul i se păru destul de simplu. După ce-şi trecu 
în revistă priorităţile, nu i se mai păru greu să ajungă la o 
concluzie; iar prioritatea ei era Tomas. Propria ei viziune 
asupra a ceea ce s-ar alege de vieţile lor şi imaginile 
mentale pe care şi le conturase de una singură deveniră 
irelevante. Se transformară în detalii, în simboluri 
insignifiante, în visuri care nu vor mai deveni niciodată 
realitate. Singurul lucru important era să se asigure că 
Tomas va rămâne în siguranţă şi ea era singura care putea 
face acest lucru. 

Încă avea hainele ude după ce stătuse cu obrajii plini de 
lacrimi în zăpadă, în faţa casei lui Adam, şi faţa îi era 
umflată toată după o oră de plâns în maşină, în faţa şcolii. 
Dar când lacrimile ajunseră să i se usuce, pâcla indeciziei 
parcă se ridică dintr-odată şi hotărârea ei deveni ceva 
foarte simplu. 

Pesemne că avusese o epifanie, chibzui ea, privind cum 
viaţa i se derula prin faţa ochilor, ca într-un film. Îşi revăzu 
greşelile şi modul în care abilităţile îi fuseseră 
subestimate. Îşi văzu spaima. Spaima care-i trasase apoi 
cursul vieţii, nu doar de-a lungul ultimilor doi ani, ci 
mergând în urmă cât de mult îşi amintea. Toată viaţa îi 
fusese frică de ceva, însă acum avea de gând să-şi ia adio 
de la spaimă, o dată pentru totdeauna. Spaima se 
transformase în ceva care n-avea să îi mai controleze 
viitorul. 

Ar fi dat orice să nu mai trebuiască să ducă o viaţă de 
captivitate în laţ, dar chestia bizară era că acest lucru îi 
oferise şi putere. După ce fusese forţată să o facă, 
descoperise că era mult mai puternică decât şi-ar fi putut 
închipui vreodată. Acum ştia că, de-aici înainte, putea să 
aibă grijă de ea însăşi. 

Tómas avea încă bagajul cu care venise la ea, în care se 
aflau toate cele necesare, ceea ce includea şi paşaportul. 
Ea avusese grijă să-i reamintească de fiecare dată cât de 
important este să-l aibă la el în fiecare weekend. În 
realitate, ea petrecuse luni întregi, probabil încă din clipa 
în care se trezise prinsă-n laţ, pregătindu-se pentru 

această zi. 


123. 


Tomas observă imediat că mama sa părea oarecum 
absentă, purtându-se cumva ciudat când venise să-l ia de 
la şcoală. Sonja bătu la uşă, aşa încât toată clasa ridică 
ochii din manualul de matematică când ea îşi iţi capul 
înăuntru, verificând dacă nimerise sala care trebuie. Apoi 
scrută cu atenţie interiorul clasei şi-l văzu pe Tomas. 

— Am venit să-l iau pe Tómas. Are programare la doctor 
şi am uitat să vă anunţăm, o informă ea pe învăţătoare, 
zâmbind, deşi Tómas observă că era ceva un pic fals în 
zâmbetul ei. 

Băiatul îşi vâri lucrurile în ghiozdan şi se ridică. 

— Astăzi se mai întoarce? întrebă învăţătoarea. 

Era o învăţătoare suplinitoare care preluase clasa 
băiatului după ce Guðrún, învăţătoarea lor, alunecase pe 
trotuarul îngheţat şi-şi rupsese un picior. Tómas considera 
că această învăţătoare era de fapt adolescentă, căci era 
extrem de slabă şi încă mai avea coşuri pe faţă. 

— Nu cred, răspunse mama lui. Programarea este la 
Reykjavik, deci nu prea cred că mai are sens să venim 
înapoi. 

— În regulă. La revedere, Tómas, rosti învăţătoarea, iar 
Tómas murmură şi el un „la revedere” şi îşi urmă mama pe 
hol. 

Îşi auzi învăţătoarea spunându-le elevilor să se întoarcă 
la treabă, înainte ca uşa să se închidă în urma lui. Mama îi 
luă haina şi geanta din cuier şi dădu din cap spre pantofii 
lui. 

— Mamă, sunt bolnav? întrebă el, făcând-o să-l privească 
uimită. 

— Ce? 

— De ce trebuie să merg la doctor? Sunt bolnav? 

Tomas nu părea deosebit de bucuros că-i fusese 
întreruptă rutina. Weekendul cu mama se terminase şi 
astăzi trebuia să meargă pe jos acasă de la şcoală. Şi, deşi 

se bucura de fiecare dată să o vadă, acum avea o senzaţie 
ciudată în legătură cu situaţia nou-ivită. Poate era grav 
bolnav şi doar mama lui avea mai multe detalii, iar acesta 
era motivul pentru care-l ducea la doctor? Poate c-avea 
cancer sau diabet, ori chiar pojar. Adică o boală cu 
adevărat gravă, asta le spusese învăţătoarea cea nouă, 
suplinitoarea. 

— Mamă, am vreo boală gravă? 

— Nu, dragule, n-ai nicio boală. Am să-ţi explic tot după 
ce ne suim în maşină, îl linişti ea, luându-l de mână şi 
aproape târându-l după ea pe hol şi ieşind apoi pe poarta 
laterală. Ce-ar fi s-o luăm la fugă? sugeră ea. Ne-ntrecem 
până la maşină? 

Tomas n-avea nevoie să i se spună de două ori ca s-o ia 
la goană cât de repede putea. În curtea şcolii se aşternuse 
deja un strat de gheaţă de la zăpada bătătorită de sute de 
picioare micuţe, aşa că băiatul alunecă de mai multe ori şi 
văzu că şi mama lui păţea acelaşi lucru, gata să cadă pe 
gheaţă. Dar nu-şi făcu griji din această pricină şi izbuti să 
iasă învingător în întrecerea până la maşină. Doar că nu 
înţelegea de ce îl provocase ea la o întrecere, câtă vreme 
ştia şi mama lui foarte bine că el putea alerga mult mai 
repede ca ea. 

Tomas se aşeză pe bancheta din spate şi mama lui porni 
înainte ca el să apuce să-şi prindă centura, ceea ce-i întări 
băiatului convingerea că ea se grăbea cu-adevărat. In mod 
normal, se arăta foarte strictă în privinţa regulilor din 
maşină. Pesemne că se aflau deja în întârziere cu 
programarea la doctor. 

— Mamă, mergem să mi se facă o injecție? întrebă el, 
observând că ea trecuse pe galben la un semafor, care se 
schimbase apoi în roşu chiar în timp ce treceau. 

— Nu, scumpule. Vom călători în străinătate. Ai 
paşaportul în geantă, da? 


124. 


Sonja îşi aruncase nişte haine într-o valiză, rezervase 

bilete şi comandase un taxi. Complet uluit, Tómas o 
urmărise cum umblă zorită de colo-colo prin apartament, 
alegând lucruri. Băiatul avea ochii mari şi întrebători, iar 
când ea îi surprinse privirea, se trezi dintr-odată cuprinsă 
de îndoială şi se gândi să anuleze totul. Dar nu era timpul 
pentru îndoieli. Decizia fusese deja luată, aşa că trebuia s- 
o respecte. 

— Mi-a venit în cap dintr-odată, rosti ea, încercând să-şi 
strecoare o notă de veselie în glas. Ne va prinde bine să 
petrecem puţin timp împreună şi să ne luăm o vacanţă. 

Închise valiza şi o împinse, alături de băiat, pe hol, 
închizând uşa în urma ei. Apoi lăsă să cadă cheile în cutia 
poştală a vecinei. Urma să o sune şi să-i explice totul, ori, 
mai degrabă, să inventeze o explicaţie. 


Inspirând atât de profund încât simţi că aerul îi ajunge 
până în stomac, Sonja încercă să pară liniştită când intră 
în bancă. Simţea o dorinţă aproape dureroasă să-l împingă 
de la spate pe funcţionarul care abia se târa în faţa ei, pe 
scări, conducând-o la cutia de valori. El o descuie cu cheia 
băncii, apoi ieşi din cameră, în timp ce ea o descuie cu 
propria cheie. Scoase apoi tava şi lăsă aurul să cadă în 
geanta de mână, zornăind, după care împărţi teancurile de 
bani în două, unul pentru valută şi celălalt pentru coroane. 
Teancul de valută era mai gros şi pentru crearea lui se 
folosise cu înţelepciune de fiecare călătorie în străinătate. 
Luă cu ea cinci sute de mii de coroane, suma maximă pe 
care ar fi putut-o schimba de când fuseseră impuse 
restricţiile asupra banilor gheaţă, pe care urma să le 
schimbe în dolari la aeroport. Spera să poată obţine 
aproape patru mii de dolari în schimbul lor, dar asta 
depindea de cursul extrem de volatil al monedei naţionale. 
Restul coroanelor le îndesă într-un plic, pe care îl lăsă să 
cadă în poşetă. Îi mulţumi funcţionarului, porni în fugă pe 
scări şi ieşi în parcare, unde o aştepta maşina în care 
Tomas se juca pe telefonul ei. 

Parcă apoi maşina pe trotuarul din faţa casei. Chiar dacă 
aleea era pustie, i se păru că va câştiga timp procedând 

aşa. Aceasta era una dintre micuţele case terasate din 
cartierul Smâibuir, cu o alee şi un răzor de flori în faţă şi 
cu o grădină în spate. 

Sonja scoase plicul plin cu coroane, scotoci prin geantă 
după un pix şi mâzgăli un mesaj: 

N-o să fie nicio înţelegere. Sper că-ţi va fi de ajutor. 

Verifică plăcuţa de pe uşă, ca să fie sigură. Se-afla în 
locul care trebuie, casa lui Bragi. Aşa că strecură plicul în 
cutia poştală. 


125. 


Sonjei i se păru că poate respira ceva mai uşor după ce 
trecură de poarta de verificare a aeroportului Keflavik, 
deşi tot continua să arunce priviri în jur. Mai avea încă o 
oră la dispoziţie până la terminarea şcolii şi până când 
Adam să-şi dea seama că Tómas dispăruse. În urma 
discuţiei din acea dimineaţă, lui nu-i va lua mult să pună 
lucrurile cap la cap şi să-şi dea seama că Sonja luase 
băiatul, iar ea se întreba cât va dura până ca el să 
ghicească că-l luase cu ea peste hotare. Aveau să 
reuşească, era sigură de acest lucru. Cu toate astea, ochii 
continuau să-i fulgere în toate direcţiile prin aeroport şi îl 
ținea strâns de mână pe Tomas, ca să nu-l piardă nici 
măcar o clipă din vedere. 

Ziua fusese o cursă continuă la viteză maximă, însă 
acum era în siguranţă în aeroport şi, în curând, în cealaltă 
emisferă. 

— Va fi o vacanţă lungă? întrebă Tómas şi Sonja simţi 
cum amuţeşte cu totul. 

— Vreo două săptămâni, cel puţin, răspunse ea, 
conştientă că dacă ar fi fost sinceră atunci ar fi trebuit să 
recunoască faptul că aveau toate şansele să nu se mai 
întoarcă niciodată acasă. 

— Teddy se va simţi singur, continuă Tómas, făcând-o pe 
Sonja să înghită în sec. 

Avea nevoie de puţină linişte ca să se-adune, ca să 
analizeze cum trebuie evenimentele din ultimele zile, de 

tihnă ca să-şi evalueze situaţia şi de timp ca să chibzuiască 
în voie. Apoi avea de gând să discute cu el. Să-i explice 
lucrurile într-un fel anume, ca să le poată înţelege. Cerea 
un pic prea mult din partea unui băieţel de nouă ani să 
înţeleagă că urmau să-şi piardă urma într-o ţară străină. 

— Pot primi o prăjitură? întrebă Tomas, ridicând privirea 
spre Sonja, care încuviinţă. 

Merseră apoi la tejghea, în cafenea, şi Tómas privi cu 
atenţie fiecare prăjitură în parte, de parcă a alege între 
tortul cu morcovi şi cel cu ciocolată ar fi reprezentat un 
moment crucial în viaţa lui. 

Se aşezară la o masă şi Tómas se repezi la prăjitură, 
când Sonjei îi sună telefonul. Verifică numărul şi observă 
că era al lui Libby, motiv pentru care înclină să nu-i 
răspundă, însă Tómas o privea întrebător. 

— N-ai de gând să răspunzi? întrebă el cu gura plină de 
tort. 

Hotărând să menţină lucrurile cât mai normale posibil, 
Sonja apăsă butonul şi răspunse, apoi duse telefonul la 
ureche şi auzi un „Bu-ună” aşa cum numai Libby putea 
rosti acel cuvânt. 

— Bună, Libby, rosti Sonja, zâmbind la telefon pentru a-l 
linişti pe Tómas. 

— N-ai mai apărut la clubul de cusut, începu Libby, fără 
să încerce măcar să-şi ascundă acuzaţia din glas. 

— Nu, n-am apărut, confirmă Sonja. A intervenit ceva în 
ultimul moment. 

— Chiar aşa? 

Era clar că Libby aştepta ca Sonja să zăbovească la 
întrebarea ei şi să-i ofere explicaţii, însă ea nu zise nimic, 
îngăduindu-i lui Libby să continue: 

— Noi, fetele, am stat de vorbă şi am ajuns la concluzia 
că eşti deprimată. 

De data asta, surâsul Sonjei era sincer. 

— Pe bune? 

— Dap, rosti Libby în timp ce inspira. E comportamentul 
tipic al cuiva care suferă de depresie să se izoleze faţă de 
familie şi prieteni. 

Cândva, Sonja ar fi răspuns înfuriindu-se, însă acum 
doar începu să râdă. Era limpede că îi era mult mai de 
folos clubul de cusut absentă, decât prezentă, dat fiind că, 
astfel, se simțeau libere să spună vrute şi nevrute la 
adresa ei. 

— Ba chiar am discutat şi cu mama ta despre asta, 
continuă Libby. Şi e complet de acord cu mine. 

— Draga mea Libby, zise Sonja cu căldură. Sunt mişcată 
de grija pe care mi-o porţi, dar sunt bine. De fapt, mă simt 
mult mai fericită decât am fost de mult timp încoace. Ba 
chiar, mă simt mai fericită ca oricând. 

Întrerupse apelul, desfăcu telefonul şi scoase cartela 
SIM. O rupse în două şi lăsă bucăţile să cadă în paharul de 
cafea de pe masa de-alături. Apoi întinse mâna spre 
farfuria lui Tómas, luă o bucată de prăjitură şi şi-o azvârli 


în gură. 
nege 

Două ore mai târziu, în timp ce avionul vuia şi se avânta 
spre cer, Sonja închise ochii. Între ei doi rămăsese un loc 
liber şi T6mas se afla la fereastră, cu căştile pe urechi, 
absorbit de un film ce rula pe ecranul din faţa sa. Ea zâmbi 
când roţile părăsiră solul. Momentele ca acesta, într-un 
avion al Icelandair aflat la câţiva metri deasupra 
pământului, fuseseră clipele în care se simţise cel mai în 
siguranţă după o bună perioadă de timp. lar acum îl avea 
pe Tómas cu ea, nimeni nu ştia că părăseau ţara, iar dacă 
cineva izbutea să-şi dea seama că aleseseră un zbor spre 
Florida, tot nu i-ar fi fost uşor să le dea de urmă. 

Era hotărâtă să facă pe cât de multe ocoluri putea de-a 
lungul călătoriei şi nădăjduia că, mai devreme sau mai 
târziu, vor găsi un loc liniştit şi izolat, unde să fie ieftin să 
trăiască şi banii ei să le ajungă cât mai mult posibil. Iar 
când se vor termina toţi, putea oricând apela la ajutorul 
Aglăi. 

Agla. 

Inima îi tresăltă când chipul Aglăi îi apăru în faţa 
ochilor. Măcar dacă lucrurile ar fi stat altfel între ele, 
măcar dacă problemele Aglăi n-ar fi fost atât de 

insurmontabile, măcar dacă ea n-ar fi riscat să intre la 
închisoare... Sonja scoase un oftat. Să fugă aşa însemna o 
capitulare completă. Toate speranţele ei că lucrurile vor 
funcţiona alături de Agla şi visurile că va izbuti până la 
urmă să-i asigure lui Tómas un mod de viaţă normal în 
Islanda se destrămaseră. Sperase că rezervele ei aveau să 
ajungă pentru un avans la un apartament şi că, până la 
urmă, va reuşi să ajungă la un fel de înţelegere cu Adam 
privind custodia. Dar astea se întâmplau înainte să afle 
cum stăteau de fapt lucrurile, înainte să descopere cine 
era cu adevărat Adam şi ce fel de persoană zăcea în el. 
Gândindu-se la trecut, se cutremură. Toate acele momente 
când se consolase cu gândul că măcar Tomas era în 
siguranţă alături de tatăl său fuseseră o înşelătorie, o 
minciună. Nimeni nu putea fi în siguranţă în casa unui 
traficant de droguri atât de important. 

De câteva ori îi trecuse prin cap să-l ia pe Tómas şi să se 
facă amândoi nevăzuţi, dar nu se putuse împăca niciodată 
cu ideea c-ar fi ajuns să-l lipsească pe băiat de tatăl său. 
Însă acum, că ştia adevărul, decizia ei fusese destul de 
uşoară. Tómas n-ar fi trebuit să se afle în preajma unui 
traficant de droguri periculos. Ea trebuia să dispară cu 
băiatul şi să poată avea parte de un nou început, de o viaţă 
nouă pentru amândoi, într-un loc sigur, departe de Islanda. 

Avionul se cutremură şi semnele cu centurile de 
siguranţă se aprinseră. Nimic mai mult decât obişnuitele 
turbulenţe din sudul banchizei de gheaţă a Groenlandei. 
După ce vor lăsa banchiza în urmă, îi vor aştepta multe ore 
liniştite pe cer, până când se va vedea nevoită să ghideze 
un băieţel adormit şi câteva valize voluminoase într-o 
maşină de închiriat, în întunericul de smoală al Floridei; 
exact ca şi cum urmau să petreacă o vacanţă obişnuită. 

Lilja Sigurðardóttir 
LAȚUL 


„= Nu sunt prietena ta, il contrazise Sonja pe un ton plat. Ce 
dorești? 

Thorgeir o privi cu un zâmbet larg şi ea văzu încă o dată 
sinceritatea din ochii lui, pe care izbutea să o afişeze ori de cate ori 
avea nevoie de ea. 

- Aș zice c-a sosit momentul să faci o livrare mai însemnată, 
spuseel, 

- Cât de insemnată? intrebă Sonja, simțind cum ii tresaltă inima 
în piept. 

- Două sautrei kilograme. 

- Asta înseamnă altă ligă, rosti Sonja. Cum să introduc trei 
kilograme in ţară? 

- Până acum te-ai descurcat de minune, continuă Thorgeir, 
făcând să-i reapară zâmbetul pe chip, de parcă ar fi discutat amândoi 
despre vreme. Imaginaţia e punctul tău forte. Te vei gândi tu la ceva” 


Lilja Sigurðardóttir — Lațul 


„Islanda ne încântă cu niște scriitori extraordinari, iar Lilja e printre cei 
mai buni. Cartea de față e o poveste fermecătoare de iubire și suspans, 
pe care oțiiminte incă mult timp după ceai intors și ultima pagină” 


Michael Ridpath 
„Un thriller inteligent, ambițios şi extrem de antrenant, năucitor de 


original, scris cu mâna sigură și stilul unui autor versat. Lilja va deveni 
un superstar scandinav” 
Eva Dolan 


„Lilja Sigurðardóttir ne oferă un thriller diabolic de eficient, cuo miză 
ultrarealistă... Abia așteptăm următoarea aventură a Sonjei” 


L'Express 

